
fM om se me cum mm în molwua un călător nmu-o tară 
mmm şt cum iue mcuter nu-i numai căpitan ne mc, ci şt 
cemoz ne me 


£ ra la sfîrşitul lunii septemvrie care, în Moldova, se chiamă 
brumărel, anul nou de la zidirea lumii 7188, iar de la Hristos 1679. 
Vara fusese fierbinte şi secetoasă. Bucatele puţine, cît îngăduise 
Dumnezeu să se facă, fuseseră strînse de mult de năcăjiţii pămînteni. în 
podgorii, culesul se isprăvea şi roada viilor fusese bogată, — de aceea 
începuseră tabere de cară să se lase în jos cu poloboace goale, după vin 
nou, trecînd printre costişe pleşuve şi imaşuri arse. Măcar mîngîierea 
aceasta a vinului nu uitase Cel-a-toate-cumpănitor s-o agonisească 
Moldovei. După cum şi norodul cel prost zice: vinul e bun şi la bucurie, şi la 
scîrbă. Şi cum, deasemeni, psalmistul cel vechi adaogă: vinul veseleşte 
inima omului şi foloseşte mădularelor lui. 

De cîteva zile trecuse din Ţara Leşască hotarul un străin, care venea de 
mai departe şi urma, cu tovarăşi, drumul cel mare din valea Şiretului. Era 
un cuvios personagiu eclesiastic din ordinul sfîntului Augustin. Sub 
mantaua-i largă de postav întunecos se gîcea un trup, de şi scund, încă 
destul de voinic şi destul de sprinten; iar de sub glugă privea o faţă blîndă 
cu trăsături fine şi spirituale. Şi alte semne ascunse ale întregii lui fiinţi 
dovedeau că haina aceea umilită nu acoperea un călugăr de rînd. Călărea 
pe-un murg mărunt bucovinean, împodobit, de-a dreptul pe păr, c-un 
lăvicer vrîstat, strîns c-o chingă de funie. Calul n-avea alte podoabe, nici 
scări: călătorul purta însă pinteni şi se ţinea ca un vechi călăreţ. 

într-adevăr, călugărul acesta nu era numai fratele întru Hristos Paul; ci 
era domnul abate de Marenne dintr-o familie veche franţuzească, scăpătată 

şi dăruită de Dumnezeu cu prea mulţi copii, însă şi cu destule protecţii la 
vremea lor. Domnia sa domnul abate de Marenne, după cît se putuse 
înţelege de la servii lui aproape muţi, călătorea din Apus spre Răsărit la 
necredincioşi, ca să le ducă lumina cea adevărată. în realitate, poate, era 
însărcinat c-o solie tainică. Dar nimeni nu ştia că poartă o asemenea solie. 
Căci marchizul de Croissy, secretar al Regelui Soare la afacerile străine, îi 
încredinţase strict personal misiunea în cabinetul său din Paris, la mijlocul 
lunii august, şi domnul abate de Marenne era obişnuit cu asemenea 
însărcinări şi ştia să păstreze secretul. Neştiindu-se că-i vorba de un secret, 
nimeni de altfel nu încerca să-l ispitească; cel puţin deocamdată. Cei care 
nu credeau în opera-i de misionar tăceau zîmbind şi credeau ce pofteau. 
Oarecare greutăţi avusese pe drumurile nemţeşti, greutăţi în legătură mai 
ales cu poliţia foarte curioasă a măritului împărat Leopold; de aceea 
domnul de Marenne umblase încet şi păruse că se duce dintru-ntăi la 
miază-noapte; dar, după ce păşise în Republică, leşii îl lăsaseră să treacă 
fără nici un năcaz, deoarece raporturile lor cu ţara franţuzească erau bune. 

Slujitorii care-1 întovărăşeau pe domnul abate, călări şi ei pe mîrţoage 
slabe, erau în număr de patru. Doi erau valeţii lui de credinţă şi de casă, 
care veneau cu el de la Paris. Ceilalţi doi erau oameni năimiţi, nişte străini 
pe jumătate clerici dintr-o mănăstire pravoslavnică de lîngă Liov, care se 
nimeriseră să cunoască puţin limba moldovenilor şi care vorbeau destul de 
bine tătărăşte şi turceşte. Avea nevoie de ei nu numai la Iaşi şi-n Moldova, 
ci mai ales la serascherul de la Obluciţa, la Odrii şi la Stambul. De ce neam 
erau aceşti cunoscători de limbi barbare nu se putea şti bine şi abatele de 
Marenne, de cînd îi luase cu el, îşi bătea capul să descurce această 
interesantă problemă. 

Călăuzul era oştean, moldovan de seminţia lui, în slujba leşilor. Era om 
cunoscut în marginea Ţării Leşeşti şi a celei moldoveneşti; îl cunoşteau şi 
cazacii şi mai ales tătarii: aceştia din urmă pentru multe răutăţi şi pagube 
pe care le suferiseră de la el. Nici moldovenii nu puteau spune că-1 cunosc 
din faima binefacerilor. Chiar şi pentru cei de-un neam cu dînsul, slujba lui 
fusese de multe ori crudă. Era Ilie Turculeţ, — căpitan de steag de 
strînsură, slujind în amestecurile şi războaiele necurmate ale acelor 
timpuri. Drumurile din Ţara-de-Sus erau în bătaia podgheazurilor de 
mazuri, cazaci şi poleci; cetăţuia Neamţu şi cetatea Sucevei erau ţinute de 
companii regulate şi tari de nemţi, pe cînd Cameniţa poloneză căzuse sub 
domnia Sultanului. Puterea lui Georgie Duca-Vodă, Domn şi stăpîn peste 
Moldova, se retrăsese deocamdată de deasupra acestui drum din valea 
Şiretului. 

Mai erau două ceasuri pînă la asfinţitul soarelui şi drumul cătră Roman 
fugea şi cotea gol, sub zboruri piezişe de cioare şi grauri. Domnul abate de 
Marenne, întorcînd faţă spre slujitorii lui, întrebă ceva într-o limbă leşască 

încîlcită. Cei doi fraţi mănăstireşti bătură cu călcâiele în coastele căluţilor, 
apropiindu-se. 

— Ce doreşte sfinţia ta? întrebă unul din ei, uscat şi subţire. 

Celălalt, bălan şi bucălat, părea că dormitează. Ridică fruntea şi întinse 
şi el urechea. 

— Rugaţi pe căpitan să-mi spuie dacă mai avem mult pînă la Săbăoani, 
zise abatele. 

Căpitanul Ilie Turculeţ călărea înainte. Avea ureche ageră. Se opri. 

— Mai avem un ceas de drum, vorbi el întorcînd obrazu-i smead, cu 
ochi împungători şi sprîncenaţi. Ajungem la vreme în astă sară. 

— Atunci e bine, încuviinţă franţuzul. 

— E bine din două pricini, părinte, adăogi Turculeţ, luînd rînd alături 
de abate, cu calu-i roib bine încăpăstrit şi bine înşeuat. 

— A! din două pricini? Să vedem. 

— Da. întăi, că vremea are de gînd să se schimbe; şi putem să ne 
punem la adăpost în casa părintelui Ambrozie Ungurul, în Săbăoani. Al 
doilea, că avem să ne întâlnim, înainte de a ajunge în sat, la Fîntîna Lepşei, 
cu prietinul despre care s-a vorbit cuvioşiei tale şi după care am trimes încă 
de alaltăieri pe cei doi călăreţi ai mei... 

— Ne întîlnim aici, la fîntîna aceea, cu domnul Alexandru Ruset? 

— întocmai precum spun. 

— Vestea e bună, ca şi cea a popasului, a mesei şi a odihnei. Mă bucur 
că mă întâmpin cu acest prietin pe care încă nu-1 cunosc şi pe care-1 
preţuiesc din ceea ce mi s-a spus de el. Aş vrea să ştiu însă, domnule, ce 
astrolog ai consultat la Liov, de ştii că are să se tulbure vremea în ziua de 
luni 27 septemvrie, la apusul soarelui. 

— Cuvioase părinte, n-am cerut sfat nici unui cetitor în stele; văd însă 
graurii în cîrduri cu cioarele şi cu stâncile, şi cunosc mai ales după glasul 
acelor cioare şi acelor stânci că vremea se strică. Pe lingă asta ştiu că-n 
sara asta se pişcă lumina lunii. Şi am mai băgat de samă că vîntul, care 
azi-dimineaţă ne aburea în faţă, a stat de la amiază; ş-acum alt vînt, cu alt 
cîntec şi alt ascuţiş, a prins a sufla din spatele nostru, de cătră miezul 
nopţii... 

Abatele de Marenne privi zîmbind cu admiraţie pe căpitanul Ilie. 

— Observaţiile acestea, zise el, trebuie să le comunic unora dintre 
prietinii mei de la Academie. Cu cît merg mai spre răsărit, cu atît oamenii 
sînt mai aproape de natură şi de Dumnezeu. 

— Aşa va fi fiind cum spune cuvioşia voastră, îngăimă Turculeţ, fără să 
priceapă comentarul abatelui; da' de plouat trebuie să ploaie, ori vine o 
furtună. Asta poate s-o înţeleagă orişicine. Şi dacă întrebi cuvioşia ta pe 
Istratie şi pe Afanasie, au să-ţi spuie şi ei că aşa este precum arăt eu. 

— Nu mă îndoiesc, zîmbi de Marenne. Să întrebăm dacă doreşti; eu aş 
fi totuşi de părere să ne lipsim de discursurile unor oameni pe care i-am 
luat pentru altceva. Sînt în stare să găsească un izvor şi să adape caii, 
să-mi aducă un fagure de miere ş-o bucată de pită, să parlamenteze pentru 
găzduirea într-un bordei de troglodiţi, — bănuiesc însă că astrologi nu sînt 
ca domnia ta. 

Se întoarse spre Istratie, cel uscat şi subţire: 

— Frate Istratie, ce zici, are să se schimbe ori nu vremea? 

Istratie slobozi un glas de bas profund, în desăvîrşită nepotrivire cu 
flinta lui firavă. 

— Cum, a vra Dumnezeu, se umili el închinîndu-se pînă pe coama 
calului; cum a vra Dumnezeu şi cum spune domnia sa domnul căpitan Ilie. 

— Dar părerea ta, Afanasie, care este? 

— Bine este, îngînă subţire celălalt frate, şi se închină şi el cu evlavie; 
bine este cum spune dumnealui căpitanul Ilie, şi cum are să se 
milostivească Domnul Dumnezeu. 

Valeţii franţuji ascultau nepăsători şi respectuoşi, neînţelegînd absolut 
nimic. Abatele de Marenne se veseli la răspunsurile ucrainţilor, aruncînd o 
privire de înţelegere spre Turculeţ. Apoi oftă, privind visător în lungul 
drumului şi aşteptînd popasul şi odihna. 

Peisagiul se desfăşura pustiu. în ponoare depărtate abatele bănuia 
aşezări omeneşti, sub piele de fum. 

— Crezi că ne întîlnim cu prietinul nostru? întrebă el după un răstimp, 
cu oarecare grijă. 

— îl aud venind, răspunse căpitanul Turculeţ. 

Abatele întoarse urechea, săltînd din umeri. N-auzea nimic. Apoi 
tresări, înălţînd nasul. De pe-o vale, la o cotitură de colnic, veniră pînă la el 
tropote grăbite de cai. 


















II 

mzme Aiecu ma $t eaeşe o semome ne ia un pmiN 


f Ai lumina oblică a soarelui de toamnă scăpărară arme. Apăru un pilc 
de opt ori zece călăreţi, în fruntea cărora se vădea un boier tînăr 
moldovan pe-un arăbesc roib. Purta cizme roşii, contăş, cu guler şi 
mînicuţi de jderi, şi gugiuman de aceeaşi pelcică. Călărea în şa naltă, cu 
scări scurte, după moda necredincioşilor ismailiteni, ceea ce nu plăcu 
deocamdată domnului abate de Marenne. Straiul nu-i era strălucit, aşa 
precum ar fi fost de aşteptat de la un fecior de Domn desmierdat şi fără 
frică, cum îi mersese numele lui beizade Alecu. Purta puţine arme ca şi 
căpitanul Turculeţ: junghi la cingătoare în dreapta, sabie în stînga şi 
pistoale la coburi. De şi avea nume de bun oştean, se înfăţişa palid şi 
subţiratic; ochii priveau fără nici o străşnicie şi avea pe obraz un zîmbet 
nesilit. 

După el veneau cei doi călăreţi oşteni ai lui Turculeţ; şi-n urmă oameni 
de ţară cu contăşuri proaste de suman şi căciuli de oaie, în spate însă cu 
săneţe lungi, lucru pe care abatele de Marenne ştiu să-l preţuiască precum 
se cuvine. 

— E el, zise căpitanul Turculeţ cu mulţămire. Ne întîmpină mai curînd 
decît credeam. Şi vine grăbit: se va fi întîmplat ceva. Prea cuvioase părinte, 
nu descălica. 

De Marenne voise să descalece şi se opri. 

Beizade Alecu îşi struni fugarul, apoi se plecă pe coama lui, scoţîndu-şi 
de pe plete gugiumanul şi închinîndu-se cătră străin. îl salută într-o destul 
de bună limbă franţuzească, ceea ce făcu o plăcere nespusă abatelui. 

— Am cinstea să văd în faţa mea pe domnul abate Paul de Marenne? 

— Da, domnule. Cinstea-i de partea mea, căci mi se dă prilejul 
nenădăjduit să fiu oaspetele şi protejatul unui prinţ. 
























— Dă-mi voie, domnule abate, să te socotesc prietin şi să-ţi spun de la 
început că, în ţara asta şi-n împrejurările în care ne aflăm, protecţia mea 
nu înseamnă mare lucru. Calitatea de francez, strălucirea şi puterea regelui 
domniei tale sînt un scut mult mai bun. 

— Asta se poate, domnule, atît cît nu sînt între duşmani. Şi mi se pare 
că n-am trecut de locurile primejdioase, 

Beizade Alecu Ruset avu un rîs scurt, care nu era tot aşa de plăcut ca 
zîmbetul. 

— E adevărat, domnule abate. Zona e încă primejdioasă. De aceea m-ai 
văzut grăbindu-mă; şi Turculeţ poate a înţeles de ce nu v-am aşteptat lîngă 
Fîntîna Lepşei şi am venit cît am putut mai iute cătră dumneavoastră. 

— S-a întîmplat ceva? 

— Mare lucru nu; însă ceva s-a întîmplat; ş-am să fac judecător nu atît 
pe Turculeţ, cît pe domnul abate. 

— Ce este, domnule? Mă vezi neliniştit, cum eram înainte de a trece 
graniţa Poloniei. 

— Nu-i decît atît, că la Săbăoani în sat, venind slujitorii Domniei pentru 
strîngerea dărilor, au fost împresuraţi şi loviţi de ostaşi nemţi. Cei care au 
scăpat au strigat ş-au chemat de la ţinutul Cîrligăturii şi de la scaunul 
Domniei ajutor. Venind steagul de răzăşi, care e de rînd la slujba 
domnească, a pus stăpînire pe sat. Dar şi nemţilor le-a căzut ajutor de la 
margine; ş-a fost acolo învăluire şi bătaie. Aşa că ungurii din sat au pus 
mîna pe ce-au avut şi unii stau să-şi apere ce-i al lor, iar alţii, lepădînd tot, 
vor să fugă ca să-şi scape vieţile... Asta-i. 

— Cum? au pătruns nemţii pînă la Săbăoani? întrebă surprins de 
Marenne. 

— Au pătruns, şi mă mir. Slujba lor, la Ieşi, este să ţie trecătorile 
muntelui şi cetăţile de la poale. Au ieşit în valea Şiretului fără poruncă şi cu 
primejdie — căci, oricît vor fi fiind de viteji, sînt putini, şi steagurile 
Domniei îi pot împresura şi apuca de grumaz. 

— Au atacat Săbăoanii? 

— Da. 

— Atunci nu putem trece. 

— Ba da; căci căpitanul Ilie Turculeţ e-n slujba craiului leşesc, ca şi 
nemţii. Iar din partea steagului Domniei n-ai a te îngriji, căci măria sa 
Duca-Vodă ştie că vii şi te-aşteaptă, dînd porunci la toate dregătoriile pînă 
la Iaşi să fii bine primit şi petrecut. 

— Totuşi, nu putem trece, urmă, neliniştit, abatele de Marenne. 

Beizade Alecu avu iar rîsul lui: 

— Deci am avut dreptate să mă grăbesc, domnule abate; şi asta să-ţi fie 
cea mai mare dovadă a prietiniei mele. 

— Nu înţeleg, prinţule. 


















9 






— Zonele nemţeşti sînt pretutindeni primejdioase, chiar în afară de 
hotarele măriei sale împăratului Leopold. Aşa încît aflînd şi nemţii craiului 
leşesc de la nemţii împărăteşti că la păgîni umblă misionari franţuji, vor fî 
cugetat că nu-i bine asta şi păgînii să fie lăsaţi mai bine cu legea şi 
blăstămul lor. 

— Se poate. 

— O, eu sînt sigur de asta; mai ales că măria sa împăratul Leopold 
presupune, fără nici o dreptate, că domnia ta duci la Ţarigrad un mesagiu 
al slăvitului crai Ludovic al paisprezecelea, un mesagiu ca multe altele, 
îndemnînd pe turci să nu mai aşeze niciodată pace cu nemţii şi să ţie întru 
una războiul. Asta-i veche şi bună politică franţuzească, rămasă de la un 
mare om şi înţelept cancelar care se chema Richelieu, — ş-atunci nemţii, 
cînd aud de curier de la Paris, văd roş. 

— Prinţule şi prietine, vorbi grav abatele de Marenne, te rog să nu crezi 
nimic din toate aceste vorbe şi fantasmagorii pe care le întreţine, din motive 
uşor de înţeles, poliţia împăratului Leopold. N-am nici o scrisoare şi nici un 
mesagiu şi nu sînt decît un misionar în răsăritul cel întunecat de nourii 
unor credinţi minciunoase. Asta ţi-o poate dovedi, domniei tale ş-o scrisoare 
pe care o am de la pan Vladislav, castelan de Katowice, prietinul nostru 
comun. 

— Cum, domnule abate? ai o scrisoare de la pan Vladislav, şi nu-mi 
spui mai curînd? Pan Vladislav e un bun prietin al meu, cu care am 
petrecut ani frumoşi la Cracovia, pe cînd eram acolo amîndoi la învăţătură. 
Te rog, fă să mă bucur cu o clipă mai curînd. 

— Iată scrisoarea şi te bucură, domnule, zise zîmbind abatele de 
Marenne. Şi de vreme ce eşti de părere că, în orice caz, nu-i bine să trecem 
printr-o localitate unde s-a iscat tulburare şi unde nu putem avea popas de 
noapte, mă las în sama domniei tale. Fă cum crezi că-i mai bine, şi 
porunceşte. 

— Da, răspunse cu grabă beizade Alecu, pe cînd desfăcea epistola 
castelanului leşesc, rupîndu-i peceţile. Domnule abate, cred de mai nainte 
tot ce-mi poate spune prietinul meu Vladislav în ceea ce priveşte misiunea 
domniei tale. Nu cred nimic din ce-am spus eu însumi. De căpitanul 
Turculeţ, aici de faţă, n-ai a te îngriji, deoarece el limba în care vorbim n-o 
înţelege. Poţi fi liniştit şi dinspre partea asta. Ca să fii şi mai liniştit, lăsăm 
Săbăoanii, unde n-avem nici o plăcere să stăm de vorbă cu nemţii Crăiei, şi 
abatem în stingă. Cunosc eu drumuri bune. Mergînd pe ele potrivit, 
ajungem în locuri sigure şi mă voi simţi fericit să te găzduiesc la o mică şi 
săracă a mea proprietate cu vie, lingă tîrgul Hîrlău, aproape de Cotnari. 

— A, aproape de Cotnari... 

— Da, aproape de Cotnari, rîse beizade Alecu, aproape de acel loc 
încîntat unde a lăsat Dumnezeu să crească la soare podgorii bune, din vinul 

cărora a gustat şi pan Vladislav. El îţi va fi vorbit de Cotnari şi-ţi va fi 
lăudat vinul lui. 

— Pare că da, prinţule, mărturisi de Marenne, cu zîmbetu-i fin. De 
şi-mi plac lucrurile bune — pe care Dumnezeu desigur nu le-a făcut nici 
pentru proşti, nici pentru nevrednici — totuşi am dreptul să pomenesc 
localitatea aceea, pentru slujitorii credinţă mele, care se găsesc acolo. La 
Cotnari se află, după cît ştiu, un abate cu mitră, slujind într-o sfîntă 

catedrală care tine de Roma. 

» 

— Da, se află, domnule de Marenne, dar Dumnezeu se vădeşte acolo 
mai mult în podgorii decît în biserici. 

Beizade Alecu se întoarse spre Turculeţ, şi de Marenne îl privi cu 
plăcere oftînd uşor. 

— Prietine Ilie, zise Alecu Ruset lui Turculeţ, vorbindu-i moldoveneşte; 
după cît am înţeles din răvaşul dumnitale, l-ai primit în samă la Liov pe 
părintele franţuz de faţă şi, fiind încredinţat cinstei dumnitale, răspunzi de 
el cu capul. 

— Nu cumva nu putem trece la Săbăoani? întrebă oşteanul, înălţînd 
nasu-i ascuţit şi adulmecînd oarecum cu el în depărtare. 

— Noi putem trece, căci la Săbăoani au lovit nemţi. Dar nu poate trece 
părintele franţuz. Căci pe lumea asta totdeauna Franţuzul şi Neamţul au 
trăit ca miţa cu cinele. Va fi venit nemţilor noştri vreo ştire şi vreo bănuială 
de la nemţii cei din lăuntru şi-i bine să fim cu grijă cît purtăm cu noi lucru 
scump. Domniei tale ţi-a fost încredinţat acest franţuz de un hatman al 
Coroanei la Liov. Mie mi-1 încredinţează cel mai bun prietin al meu din ţara 
Lehiei. Dumneata şi eu fiind, iarăşi, buni prietini, — uşor ne putem înţelege 
să abatem la stingă şi şă luăm alt drum cătră Iaşi. Iar popasul care va fi 
să-l facem e locul meu, unde am vremelnică şi proastă aşezare în această 
tară a Moldovei, — însă vin bun. 

— Măria ta, răspunse Turculeţ, eu fac cum porunceşti, căci înţeleg că 
aşa-i bine şi ai dreptate. Asta în privinţa acestui popă. Iar în privinţa 
popasului de la Hîrlău, ştii că am avut totdeauna bucurie de cîte ori l-am 
văzut de departe. Şi mai tare m-am bucurat cînd l-am văzut de aproape, 
căci, ca drept moldovan, dau mare cinste şi laudă vinului de la Cotnari. 

— Atuncea-i bine, prietine Turculeţ. întoarcem în loc fără întîrziere ş-o 
luăm de-a dreptul prin valea aceasta, pînă ce pălim la Heleşteieni. De-acolo 
aveam drum curat la Costeşti şi la Hîrlău. 

Pilcul lui de oameni se amestecă cu cel al domnului de Marenne. Lăsînd 
pe Turculeţ în stingă abatelui, beizade îşi luă loc în dreapta. Franţuzul se 
împotrivi, din politeţă, pentru atîta cinste cu care-1 covîrşea un fecior de 
domn. însă beizade Alecu îl rugă să primească din prietine această 
rînduială. De altminteri protocolul nu putea să dureze mult. După cîteva 
sute de paşi, locurile se găsiră aşa de strimte, de rupte şi prăpăstioase, încît 

fură siliţi să se înşire ca cocorii. Beizade Alecu rămase în frunte şi Turculeţ 
trecu la coadă. Părintele de Marenne urma îndată după prinţ. 

încă era lumină şi boierul moldovan putu în sfîrşit, să cetească 
scrisoarea pe care de un pătrar de oră o ţinea desfăcută în mina stingă. 

Iată ce-i scria Vladislav, castelanul de Katowice: 

«Prea iubitului meu Alexandru Ruset, la Hîrlău, în Moldova. 

Eu Vladimir Kaminski, castelan de Katowice, îi trimet frăţeşti salutări. 

Întîmplîndu-se să am mare plăcere a trecerii prin munţii noştri a 
domniei sale domnului abate Paul de Marenne, nobil francez şi persoană de 
credinţă a unor oameni foarte sus puşi în această lume, am stat cu domnia 
sa la vorbă şi la petrecere şi foarte mi-a priit. îţi fac cunoscut că domnul 
abate de Marenne este un om prea cultivat şi mai ales filosofii cei vechi elini 
şi latini îi cunoaşte pe cele zece degete ale mînilor sale, la care putem 
adăoga şi degetele mînilor noastre. Foarte în onoare sînt la domnia sa 
lucrurile cărturăreşti, dar deopotrivă preţuieşte şi o masă îmbielşugată cu 
vin bun. Petrecînd aicea la noi, mîncările i-au plăcut, şi aş putea spune că 
şi-a sărutat unele degete pe care a numărat filosofii; însă în ceea ce priveşte 
vinul n-am putut să fim noi, năcăjiţii în stînci de piatră, la înălţime. Noi 
i-am dat ce ni s-a părut că avem mai bun — nimerindu-se însă să aibă 
rămase în buclucurile sale numai două sticle de Burgund roş, domnul 
abate ne-a biruit, dovedindu-ne că noi ne îndeletnicim cu oţeturi pe care 
le-am botezat vinuri. Aşa ruşinîndu-ne şi neputîndu-i sta înainte cu nimic, 
ni s-a mai îndulcit scîrba, aflînd că domnia sa trece la Turc prin ţara 
Moldovei. La care Turc nu se duce pentru trebi politice şi diplomatice, ci 
numai din dragoste creştinească şi curiozitate ştiinţifică. Aflînd că va trece 
prin Moldova, mi-am adus aminte de petrecerile noastre cu anume vin, pe 
care-1 aduceai cu mare grijă în butelci pecetluite de la viile domniei tale 
părinteşti de la Cotnari, pe cînd eram amîndoi la învăţătură; şi de care vin 
am gustat şi cînd am fost în petrecere şi desfătare, la Domnia slăvitului tău 
părinte Antonie-Vodă. Atîta am gustat două zile şi două nopţi, avînd şi 
lăutari lîngă noi şi chipuri de muieri cu slăvită frumuseţă, încît acele 
ceasuri nu le voi uita pînă ce Dumnezeu va hotărî sfîrşitul zilelor mele. 

Despărţindu-ne deci de domnia sa domnul abate Paul de Marenne, pe 
de o parte am închis un ochi cu lacrimi, blăstămînd ticăloasele noastre 
afaceri şi slujbe care ne împiedică să-i ţinem tovărăşie pînă la domnia ta, 
iar pe de alta am deschis celălalt ochi cu zîmbet, gîndindu-ne că îl putem 
trimete pe acest oaspete ca să-i dai să guste din acel vin; să vadă că nu-i pe 
lume numai Burgundul său roş şi că avem şi noi măcar prietini, în ţările cu 
soare, care pot să-i steie înainte cu ceva tot aşa de bun. Adăogînd lăutari, 
pot spune că-i ceva şi mai bun. 

Am aflat de războaiele şi timpurile neaşezate care sînt la Moldova şi să 
nu crezi domnia ta că noi huzurim. Ci şi noi trăim întru griji şi năcazuri. 

E adevărat însă că înspre acel hotar al necredincioşilor acuma s-au 
stricat de tot treburile. Ş-am auzit că nu sînt numai năvăliri, şi tăieri, şi 
robiri, ci şi ciumă şi foamete, lucru care mult mă întristează, rugind pe 
Dumnezeu drept şi bun să aibă întru mila sa ţările şi seminţiile creştineşti. 

Iar pe domnul abate de Marenne ţi-1 dau în grijă şi-n samă ca pe-un 
prietin. 

Fiind şi eu al domniei tale, cel mai bun şi care te doreşte mai mult, 
frate.» 

iii 

mi ie me că mcem nmutut ie face îm-UN chip cu tom 
neaern ie me şt cm-t i făcu miĂmuU; apoi îsicep iĂ ie tmicĂ 

AUlOWHtt 


D orind să mai cetească o dată scrisoarea şi lăsînd în lungul coapsei 
mina stingă în care o ţinea, beizade Alecu întoarse spre oaspetele 
său ochii albaştri, încă îneguraţi de amintiri. 

— Rog pe domnul abate, zise el, să binevoiască a mă ierta. 

— Minunată hrană pentru inimă sînt scrisorile plăcute, îi răspunse de 
Marenne. Văzîndu-te cu ce luare aminte ceteai, te invidiam. Şi mă gîndeam 
că numai astfel poate plăti invenţia scrisului veninul pe care-1 toarnă în noi 
misivele cu veşti rele. 

— Prea adevărat, încuviinţă boierul cu glas deodată schimbat; şi, fără 
voie, ridică în dreptul inimii scrisoarea desfăcută, apăsînd-o asupra 
contăşului. 

Rămase privind în lungul văii cuprinse de umbră. în urmă, soarele 
căzuse în asfinţit şi-n nouri. Abatele, ca om încercat şi bun cunoscător al 
sufletului omenesc, înţelese, fără să aibă nevoie de întrebări, că la pieptul 
tovarăşului său, unde se alipise scrisoarea cea bună, sta păturită în haină 
alta, stropită de slove înveninate. 

Beizade Alecu îşi scutură fruntea, părînd a alunga ţînţari nevăzuţi şi 
strecură în coburul din stînga scrisoarea castelanului de Katowice. 

— încă o dată mă rog de iertare, domnule abate de Marenne; mai ales 
că, pe lîngă grosolănia pe care o săvîrşesc, răpesc timp călătoriei noastre şi 
întîrziem în locuri deşerte. Abia ajungem la malul Şiretului şi mai avem încă 
drum, după ce scăpăm dincolo. 

— Avem de trecut apa Şiretului? se interesă domnul de Marenne. 
Atunci asta-i încă o întîrziere. 

— De ce? 

— Pentru că tovarăşul nostru, domnul Turculeţ căpitanul, nu e numai 
oştean, ci şi cetitor de stele; şi domnia sa mi-a prevestit schimbarea vremii. 

— Cum se poate? 

— Aşa precum am cinstea a-ţi vorbi. Argumentele sale se bazează pe 
lucruri disparate: paseri, vînt şi lună; cu toate acestea sînt argumente. Şi 
dacă prorocirea se împlineşte, deşi voi fi cu totul dezolat, îl voi felicita. 

— Atunci greşala mea se agravează, vorbi beizade Alecu încruntînd 
sprinceana. Cu toate acestea obrazul lui părea că nu poate fi părăsit de 
zîmbet. Să silim caii şi să ne aducem aminte că majoritatea profeţiilor nu se 
realizează. 

— Doresc şi eu domnului Turculeţ să fie profet mincinos; îţi 
mărturisesc însă că şi-a făcut prognosticul într-un chip cu totul 
impresionant şi sigur. De altminteri observ nouri în urmă, la apus, şi mi se 
pare că vîntul sporeşte. 

— Profeţia lui Turculeţ nu mă miră, domnule abate, căci şi oamenii 
noştri cei proşti de la sate pot cunoaşte lucruri ale naturii pe care noi le 
învăţăm din cărţi; însă nu-mi place şi n-aş voi s-o cred. 

— Atuncea să n-o cred nici eu, prinţule; dar să grăbim caii. 

— Să-i grăbim. 

— Hm! lesne de spus. încercarea pentru mine prezintă oarecare 
greutate. Căluţul meu nu-i dintre cei voinici şi bine hrăniţi. Cînd am pus 
banul de argint în palma ţăranului de la care l-am cumpărat, i-am putut 
număra coastele. Atunci, omul, ruşinîndu-se, a mai adăogit şi acest lăvicer. 
Cu ceea ce mai am dedesubt şi mi-a rămas de la şaua furată cu tot cu calul 
meu şi cu ceilalţi cai ai slujitorilor mei, — pot călări la pas potrivit, dînd 
laudă lui Dumnezeu. Ca vîntul care suflă nu voi putea însă merge 
niciodată. Mai ales că suflă din ce în ce mai grăbit. 

— Ce-i de făcut atunci? vorbi beizade Alecu mai mult cătră sine-însuşi. 
Iată cum lectura unor scrisori poate împuţina inteligenţa omenească. 
Rogu-te să mă ierţi a treia oară, domnule de Marenne, că n-am înţeles un 
lucru atît de simplu. 

— Care lucru, domnul meu? 

— Am socotit că ţii să umbli ca Domnul nostru Hristos pe asinul său 
ş-am scăpat din vedere că un nobil trebuie să călărească altfel. Nici n-am 
observat că ţi-au rămas pintenii şi n-ai ce face cu ei. Dar lucrurile se pot 
drege... Am ajuns la malul apei şi am un om pe care-1 chiamă Vîlcu 
Bîrlădeanu, care are să ne scape din încurcătură. Bîrlădene! strigă el, 
înălţîndu-se şi întorcîndu-se în scări. 




















— Aici-s, măria ta, tresări cu răcnet unul din ţărani, grăbindu-şi calul 
şi înfăţişîndu-se. 

Era un fel de uriaş adus puţin din şale, cu pletele cărunte curgîndu-i pe 
umeri. Avea sprîncenele groase ca şi mustăţile şi privea ascuţit de după ele 
ca de după nişte tufe. 

— Acesta-i un pădurar al meu, lămuri beizade Alecu. Ascultă, 
Bîrlădene. Aici părintele descalică şi-l trecem apa. 

— Am înţeles, măria ta. 

— Şi după ce trecem apa, Bîrlădene, dai sfinţiei sale calul tău, să 
putem umbla mai repede, căci sfinţia sa nu poate călări cum se cuvine pe 
mîrţoaga asta fără şa. 

— Am înţeles, măria ta. 

— Iar tu, Bîrlădene, te vei nevoi pe acest căluţ şi te-i ţinea de noi cum 
vei putea. 

— Mă tin, măria ta, de ce să nu mă tin? 

— Cată să ne grăbim, Bîrlădene, căci, după cît spun unii şi alţii, are de 
gînd să vremuiască. 

— Asta-i numaidecît, măria ta. La noapte, plouă. 

— Iată o confirmare a profeţiei căpitanului Turculeţ, se adresă cătră 
abate boierul. Bîrlădeanul meu prevesteşte şi el ploaia. 

— Atuncea nu ne rămîne, prinţule, decît să ne plecăm capetele şi să ne 
resemnăm; căci se mai iveşte o greutate. 

— Nu înţeleg. Ce greutate? 

— Nu văd, prinţule, nici pod fix, nici pod umblător. Ai cumva de gînd să 
încercăm o baie în această frumoasă apă?... Anotimpul mi se pare cam 
nepotrivit. 

— Deocamdată să descălicăm, răspunse beizade Alecu. Mă bucur tot 
mai mult că am un tovarăş cum îmi place mie şi te rog să ne ierţi pentru 
mijloacele noastre primitive şi ruşinoase de a trece rîurile. 

— După cît înţeleg, sîntem la un vad, oftă abatele de Marenne. 

La glasul lui beizade Alecu, pilcul de oameni se bulucise în marginea 
luncii de sălcii. Zimţuit şi tulbure, Şiretul fugea pe pietrişul vadului, 
murmurînd uşor în singurătate şi-n pustie. Vîntul scutura asupră-i foiţi 
galbene. 

Căpitanul Ilie Turculeţ ieşi înainte şi trecu cel dintâi. Oştenii şi oamenii 
intrară după el cu desăvîrşită nepăsare, luînd între dînşii, cu îndemnuri 
mute, pe slujitorii de limbă străină. 

Bîrlădeanu într-o clipă zvîrlise din picioare în năsip ciubotele şi 
lepădase iţarii de lină. Grămădindu-şi buclucurile în suman, le potrivi şi le 
legă pe căluţul bucovinean al abatelui. înodă frîul căluţului bucovinean al 
abatelui de coada calului său. Apoi, gătind toate, se întoarse cătră oaspetele 
străin, aşteptînd. Ca om deosebit de ager ce se afla, abatele de Marenne 

înţelese ce i se cere. Se urcă, ajutat de beizade Alecu, în spatele 
Bîrlădeanului şi-şi potrivi în echilibru trupul bine hrănit. 

— Ţin'te vîrtos, îi zise pădurarul, în limba lui moldovenească. 

Abatele de Marenne înţelese şi acest îndemn, nu crezu însă de cuviinţă 
să răspundă franţuzeşte. 

Bîrlădeanu apucă frîul calului său şi îndată se mişcă şi căluţul din 
urmă. Cu caii după el şi cu abatele deasupra, intră în vad şi-l trecu liniştit, 
udîndu-se pînă la brîu. Beizade Alecu veni şi el în urmă, călare ca şi cei 
dintâi. 

La celălalt mal ţăranul intră iar în ciubote şi-n iţari, îşi înfăşură pe el 
sumanul şi-şi trecu în spate săneaţa. Privi cu mirare cît de uşor încalecă 
străinul în şaua lui şi clătină din cap cătră stăpînul său: 

— Văd că papistaşii ştiu să încalice ca şi popii noştri. 

De data asta de Marenne nu înţelese şi ceru lămuriri lui beizade Alecu: 

— Ce spune? 

— Domnule de Marenne, Bîrlădeanu îşi exprimă admiraţia pentru felul 
cum te-ai ridicat în şa. 

Abatele se simţi cu deosebire măgulit şi întoarse o privire prietinoasă 
cătră om. Dar Vîlcu Bîrlădeanu sărise pe calul cel mărunt şi, bătîndu-1 cu 
călcîiele, îl făcu să zvîcnească într-un umblet iute şi şerpuitor. Dintre toate 
lucrurile cîte se petrecuseră într-un pătrar de ceas, acesta i se păru 
abatelui de Marenne cel mai bizar. 

— Căluţul meu îmi arată că nu l-am cunoscut, mărturisi el, uimit. Sînt 
nevoit, în această ţară, să încep nişte tablete nouă; e vădit că am de 
însemnat fapte vrednice de amintire. Aş fi curios, prinţule, urmă el puţin 
maliţios, şi cunosc podurile de piatră pe care le aveţi aruncate peste rîuri. 

— Domnule de Marenne, răspunse beizade Alecu, la dorinţa aceasta, 
Bîrlădeanul meu ţi-ar răspunde că aşa ceva nu se poate vedea în ţara 
noastră. Noi, de la dacii cei vechi, am păstrat mijloace mai simple şi mai 
sigure de trecut apele. Tot Bîrlădeanu ţi-ar spune, iubite domnule abate, că 
dispreţuieşte orice arhitectură meşteşugită, preferind bordeiele şi peşterile 
pe care Domnul Dumnezeu le pune mai cu uşurinţă la îndămîna făpturilor 
sale. 

De Marenne se uită cu îndoială spre boier. îl văzu serios şi grav, — cu 
toate acestea era încredinţat că glumeşte. 

Privi în urmă, la dunga de nouri a asfinţitului, înflăcărată de soare, 
apoi la cerul înalt de deasupra şi judecă în sine că sara vine cu linişte şi 
pace. — «Vorbele acestor oameni înşală, — cugetă el veselindu-se în sine, — 
numai rînduielile eterne ale lui Dumnezeu sînt sigure. Să grăbim cu 
încredere spre odihna zilei.» 

Pilcul de călăreţi grăbea într-adevăr, în urma căpitanului Turculeţ, care 
şi el acuma galopa în urma lui Vîlcu Bîrlădeanu, cunoscător al locurilor. 

Pădurarul fugea înainte ca o nălucă — deasupra siluetă de uriaş şi jos 
gînganie cu picioare mărunte. De Marenne îşi sili fugarul cu pintenii, 
ţinîndu-se alături de Alecu Ruset. Şi după ce sui dealul, privirile-i fură 
izbite de o privelişte cu totul nouă, ca şi cum ţara, cu lumina şi peisagiul, 
s-ar fi schimbat printr-un farmec. 

Cavalcada fugea cotii, iepureşte, pe valea cealaltă — fugea într-o vale de 
umbră, care părea că nu se mai isprăveşte, O pădure începea în dreapta şi 
îmbrăcă pămîntul în valuri, spre zări nesfîrşite. Vîntul suna în stejarii din 
margine. Undeva, în fundul adîncului, în direcţia unde se cufundau 
călăreţii înşiraţi cîte unul, lucea un lac. Era o fantasmagorie de vis de 
nespusă frumuseţă, ca un pămînt feciorelnic descoperit întăi. Nicăieri nu se 
bănuia prezenţa omului. 

Lăsînd îndărăt lucirea măreaţă a asfinţitului, abatele de Marenne 
începu să coboare, întrebîndu-se ce căi minunate şi cotite îi rezervă clipa 
viitoare în aceste singurătăţi. Dintr-odată, pe neaşteptate, într-o rîpă 
nebănuită, în partea pădurii, îi apăru omul. 

Tresări, căci această apariţie nu era în armonie cu sentimentul şi cu 
aprecierile sale din clipa precedentă. Nu era în armonie nici cu ceea ce în 
chip obişnuit cunoştea el despre această nobilă operă a 
Celui-prea-puternic. Din risipiturile cîtorva colibe acoperite cu stuh, 
grămădite în rovină, o fiinţă în zdrenţe răsări ameninţătoare, înarmată c-un 
par, rupt din lăstarii de-aproape. Privea spăriată, printre pletele pe care i le 
zbătea vîntul dinaintea ochilor, încîlcindu-i-le cu barba zbîrlită. O droaie de 
cîni slabi, — arcuiţi şi cu cozile subpuse, un fel de lupi ai foametei, — ieşise 
la cărare, în juru-i, lătrînd sălbatic şi urlînd. 

Tovarăşii dinainte se opriseră. Se opri şi de Marenne lingă beizade 
Alecu. 

— Ce se întâmplă? întrebă abatele, neliniştit. 

Omul răcnea nedesluşit, ameninţînd cu parul. 

— E un fiu al pămîntului. răspunse rîzînd boierul. 

— Ce doreşte? 

— Să vedem. 

Alecu Ruset îşi făcu loc. Bîrlădeanu sărise de pe căluţ, apucase braţul 
omului şi-i smulsese arma preistorică. Lupii foametei, într-un concert 
înfricoşat, se împrăştiară loviţi în dreapta şi în stingă. Rămaseră lătrînd şi 
chelălăind la distantă. 

— Ce vrei, măi creştine? strigă Vîlcu. 

Aşteptînd să fie izbită, arătarea se dădu înapoi. 

— N-auzi, măi? Răspunde ce vrei. 

— Oameni buni! strigă deodată un glas nou: fie-vă milă şi iertaţi-mă! 

Omul îşi plecă fruntea. Răspunse numai corul îndărătnic al cînilor. 

— De ce să ne fie milă şi de ce să te iertăm? 





















sSflKZi 








a >3 


18 


Căpitanul Ilie îşi îndemnă calul, care lovi cu capu-n pieptul omului. 

— Aici e sat, care se chiamă Năstureni, lămuri Vîlcu Bîrlădeanu. 

— Unde-s gospodarii? Cine-a prădat satul? întrebă căpitanul Turculeţ. 

— Oi, boierilor şi domnilor, se tîngui deodată omul c-o voce nefirească; 
parcă eu pot şti cine ne-a prădat? Zic să fi fost cazaci ori Ieşi. Alţii socot 
c-au fost oamenii stăpînirii care împlinesc birul. Acu-i săptămîna, ne-au 
luat vitele. Şi sculîndu-se satul, s-a bătut cu ei. Aşa că ne-au zdrobit şi 
ne-au tăiat, prădîndu-ne. Un sat sărac şi mititel ca al nostru nu se poate 
apăra. 

— Unde-s oamenii? 

— Unii au căzut şi nu s-au mai sculat. Alţii s-au îndîrjit cu ce-au putut, 
ţinîndu-se după dînşii, cum se ţin cînii. Puţini s-au întors, fără izbîndă. 
Ş-acu, cei care am rămas ne-am mutat în pădure! 

— Unde în pădure? 

— Apoi aici în pădure, în loc afund, unde avem poieni şi locuri ferite. 
Acolo strîngem ce ne-a mai rămas. De spus nu vă spun unde, căci nu ştiu 
cine sînteţi. Mie nu aveţi ce-mi lua. Doar viaţa. M-am întors numai după 
javrele acestea, care or să vrea să meargă. Iar eu pe omul ista nalt îl cunosc 
a fi din părţile noastre, creştin moldovan ca şi noi. Dacă nu sînteţi oameni 
răi ori pagîni, daţi-mi drumul să mă duc. 

— Du-te, omule, în drumul tău, la ale tale... vorbi cu dispreţ Alecu 
Ruset. Slujitorii mei nu ţi-au pricinuit nici o sminteală. De ce ai ieşit cu 
parul? 

Omul rămase aplecat şi neclintit, proiectat pe lăstari şi părînd, ca şi ei, 
crescut din pămînt. 

— Iată răspuns la întrebările noastre, se întoarse beizade Alecu spre 
abate. Nici el nu ştie ce vrea. 

— Dar ce este? ce i s-a întîmplat? Parcă a încercat să spuie ceva. 

— Nu-i decît un sat prădat. 

— De cine? 

— Nu se poate şti. 

— Nu înţeleg. Ce face poliţia domnească? 

— Probabil că face ceea ce se vede... răspunse beizade Alecu. 

— Dreptatea şi ordinea sînt primele elemente ale unui stat, obiectă 
abatele de Marenne, jignit de nepăsarea tovarăşului său. 

— Se poate, domnule abate, iată însă daruri cu care Dumnezeu ne va 
face surpriză într-un veac viitor. Am onoarea a atrage domniei tale 
marea-aminte că întindem şi se întunecă. Avem de făcut încă drum lung. 
Să lăsăm deci pămîntului pe fiul său şi să ne grăbim. 

— Domnul meu, încercă să obiecteze abatele; datorăm asistenţă unui 
om care, mi se pare, crede în Isus, ca şi noi. 

— O, de asta te rog să nu te îngrijeşti, domnule de Marenne, căci are un 
protector mai bun. 

— Mi se poate explica ce protector poate avea, în afară de Dumnezeu? 

— Nu-i destul? Dumnezeu a dat pădurea care se vede. Şi-n această 
pădure fiii pămîntului ştiu să găsească adăpost şi protecţia de care domnia 
ta se îngrijeşte. Să mergem. Ia-o înainte, Bîrlădene. 

Caravana porni cu grabă la vale, lăsînd pe om tăcut şi pe cîni urlînd. 
Abatele de Marenne se supuse, împotrivă inimii lui. Nemulţămirea şi-o 
manifestă lovind mai tare şi mai îndesat calul cu pintenii. 

^^elaţia manuscriptă a domnului Paul de Marenne, abate de Juvigny, 
rămasă la biblioteca naţională parisiană, cuprinde lungi 

■^consideraţii morale şi filosofice asupra acestei călătorii Vers le 
grand Turc. Omul timpului, său pe de altă parte nu putea să nu amestece 
tot ceea ce era necesar folosului său personal, slăvind epoca Regelui Soare 
şi adăogînd laude protectorului său domnul Charles Colbert marchiz de 
Croissy, ministru de externe, fratele marelui Colbert. Toate aceste lucruri 
acum ne interesează mai puţin. Preferăm să-l urmărim pe călătorul nostru 
în nişte amănunte de care ne mirăm acum şi care, pe vremea lui, poate 
păreau ridicole. îndată după apariţia grotescă a sălbaticului cu parul, 
abatele, trecînd iarăşi în locuri singuratice cu tovarăşii săi, văzu o fîntîna cu 
cumpănă. Lingă ea se înălţa un frumos măr rotat, care mai păstra încă pe 
smicelele vîrfului cîteva poame roşii ca sîngele. Fîntîna era veche după cît 
arătau ghizdelele şi furca de stejar; avea însă cumpănă nouă şi ciutură de 
curînd pusă. Mai la vale de măr şi de fîntîna, cîteva movili proaspete de 
ţărînă şi cîteva cruci albe de lemn abia cioplite. 

Domnul de Marenne împărtăşi tovarăşului său impresia şi părerea pe 
care o avea despre mormintele proaspete: 

— Fără îndoială că aici au fost îngropaţi acei oameni sărmani despre 
care mi s-a vorbit şi care au pierit luptînd cu hoţii pentru avutul lor. 

— Nu rămîne îndoială, răspunse Alecu Ruset. 

— Nu înţeleg însă ce rost are o fîntîna construită aici. Cine-a putut avea 
această idee bizară şi la ce i-a folosit osteneala? Am lăsat în urmă Şiretul şi 
se mai vede încă în fundul văii, în ceaţa amurgului, lacul. 

— Odată am avut şi eu această mirare, domnule abate, răspunse 
boierul, şi mi-am pus aceeaşi întrebare. Şi am aflat răspunsul de la 
slujitorul acela al meu care-ţi este domniei tale simpatic. 

— De la Bîrlădeanu? 

— Da. E fîntîna pentru călători străini, întru amintirea morţilor. Bînd 
cei vii, îşi potolesc şi cei morţi setea, pe cealaltă lume. O superstiţie ca 
multe altele. 

— Cine ştie... răspunse visător abatele de Marenne. Atunci şi mărul 
acela cu fructe de sînge este tot al morţilor. 

— Aşa se pare. Deşi mă vezi întrucîtva ruşinat, domnule abate, de 
primele impresii pe care le poţi avea călătorind în ţara mea, vei întîlni în 
multe locuri dovezi de circumstanţe atenuante. Trăim timpuri grele şi nu 
înţeleg de ce Dumnezeu a găsit cu cale să ne aşeze aşa de rău. 

— Nu se vede asta, prinţule. Dumnezeu a pus aici un paradis. 

— E adevărat: un paradis devastat. 

— Hm! crezi că pentru barbarie şi devastare e vinovat Dumnezeu? 
Domnule, nu blăslăma. 

— Poate ai dreptate, domnule de Marenne; în ce mă priveşte însă, nu 
vreau să fiu pus între cei din urmă dintre oameni, căci am avut şi plăcerea 
şi fericirea să văd ţara domniei tale, să studiez în Polonia, să trăiesc o parte 
din timp şi la Stambul, între urmaşi ai Bizanţului. Cîte-odată, domnule 
abate, cuget cu întristare că am avut o soartă vitregă. S-ar fi cuvenit să mă 
nasc în timpuri de pace — căci ţara-i îmbielşugată şi grasă. Totuşi, prin 
contrast, odihna poate părea mai bună, mierea mai dulce şi vinul mai fin. 
Să ne plecăm fruntea, căci, după cum spune un compatriot al meu, 
cărturar ca şi domnia ta, nu sînt vremile sub cîrma omului. 

— Nu înţeleg, prinţule, ce se întîmplă aici, căci populaţia pămîntului e 
din familia noastră creştină şi găsesc oameni ca domnia ta. 

— Nedumerirea domniei tale e justificată, domnule abate; nu-mi cere 
însă explicaţii, căci n-aş putea să le dau. Nu m-am ocupat în viaţa mea de 
asemenea studii grave. Constat însă că domnia ta vii dintr-un stat care 
trăieşte rînduit şi fericit sub mîna Domnului său. Ştiu că la răsărit, — 
începînd de la Ţarigrad unde-i în slavă Sultan Mehmet, şi sfîrşind la India, 
unde-i mare împărat şi han Aurengzeyb, Dumnezeu a grămădit comori de 
clădiri, aur şi nestimate. Aicea însă, între lumi fericite, Domnul Dumnezeu 
a însemnat cu degetul hotar. împăraţii lui Belzebut şi împăraţii Mielului 
lumii aici au ales loc al războiului lor. Fiind aşa, ţara cade şi se pustieşte de 
oameni. 

Abatele de Marenne călări o vreme în tăcere, gînditor şi mîhnit, alături 
de tovarăşul său. Sara acoperise valea şi de pe răsărit năştea luna, din 
nouri şi codri. 

Alecu Ruset avu rîsul lui pripit. 





















— Domnule de Marenne, zise el, turcii, care sînt buni oşteni şi proşti 
filosofi, au totuşi o vorbă potrivită. 

— Ce vorbă? vreau s-o cunosc şi eu. 

— Toate trec. Deci vor trece şi aceste neplăceri. 

— îmi atribui, domnul meu, un sentiment pe care nu-1 am. 

— Vor trece toate, domnule de Marenne, ca şi ploaia care vine. 

— Adevărat să fie? Vine ploaia? Unde-i adăpostul de care avem nevoie? 
Mai este mult pînă la un sat, ori un oraş? 

Beizade Alecu rîse iar. 

— Prinţule, ai dreptate să rîzi. Am pierdut însă din vedere să 
complectez descrierea năcazului meu, după ce am rămas fără cai. Furii de 
la marginea Ţării Leşeşti au găsit de cuviinţă să ia cu ei şi balotul meu de 
haine, — cu care n-au ce face. Desigur că, după ce au înţeles asta, le-au 
aruncat. Şi eu şi ei sîntem păgubaşi. Ei au totuşi hainele lor: eu pe-ale mele 
nu le am. La vreme de ploaie înţeleg că proasta mea aventură e un adevărat 
dezastru. 

— Mîngîie-te, domnule abate. Căutînd, vom găsi tot ce ne trebuie. Dacă 
n-avem noi, vom lua de la alţii. Aici aşa sîntem deprinşi. 

Abatele de Marenne mormăi cu îndoială o multămire. Punînd mina 
dreaptă pe crupa calului şi sucind capul, văzu nourii care se îmbulzeau 
deodată din apus deasupra văii. Pe neaşteptate, peste vîntul care curgea lin, 
se prăvăli altul, furios şi rece, cu zvon de frunze moarte. 

Beizade Alecu se înălţă, chemînd: 

— Bîrlădene! 

— Porunca, măria ta! strigă pădurarul oprindu-şi căluţul. 

— Bîrlădene, este moară la heleşteul din vale? 

— Este, măria ta, cum nu? moara lui Popa Nicoară. Chiar dac-o găsim 
pustie, putem intra cu caii într-însa pînă ce trece vîntoasa asta. Ca să nu 
rebegească papistaşul. Am înţeles de la slujitorii lui franţuji că i-au furat 
blana nişte ruşi calici, la Colomeea. 

— Atuncea, Bîrlădene, bate-n cal şi chiuie la toţi să se lese la vale de-a 
roata, că iaca, ne-ajunge vîrtej din urmă. 

Rupîndu-se de lingă stăpîn, pădurarul se repezi dînd chiot cu 
străşnicie. începu o goană, pe care abatele o socoti sălbatică, totuşi, cu 
mîndria nobleţii şi tinereţii lui trecute, se ţinu dîrz şi-şi lăsă calul să 
galopeze pînă ce-I simţi plin de spumă. Atunci începură a bate şi picăturile 
de ploaie, ca halicele. 

— Am ajuns! se auzi înainte strigătul lui Bîrlădeanu. Beizade Alecu 
împărtăşi din fugă oaspetelui său vestea, şi abatele dădu laudă lui 
Dumnezeu. Pe cînd cu toţii descălecau îmbulzindu-se, furtuna se rupse 
într-o ploaie compacta. 

— Este aici o moară, strigă boierul; ş-o lumină de jar îi izbi. 

Nu era însă nicăieri nici moară locuită, nici moară pustie. Era o bucată 
de ruină spîrcuită şi pe jumătate arsă: ajungea pînă la dînsa lucoarea unei 
vetre, în care ardeau în vîlvătăi dărîmături de copaci. Acest foc uriaş pîlpîia 
într-un fel de colibă naltă, întruchipată între două furci de fagi bătrîni 
dintr-o plasă de acoperiş de şindrilă a morii stricate. Sub şandrama, un 
uncheş lucra aplecat, cu barda sub pletele-i albe căzute. în jurul focului, 
bolovani şi trunchiuri arătau locuri de sfat. 

— Aici, cu cîteva clipe înainte de a sosi noi, au stat oameni... observă 
abatele privind mirat în juru-i. 

Şi beizade Alecu, şi Turculeţ căpitanul băgaseră de samă scule de 
lemnărie şi trăisti risipite pe lingă locurile de şedere. 

Bîrlădeanu ieşi în ploaie şi-n vîntul domolit de pilcul de pădure şi dădu 
un chiot: 

— întoarceţi-vă, măi oameni buni, că nu-s tătarii 1 

— Ce spune pădurarul? întrebă abatele. 

— Chiamă pe locuitorii insulei... răspunse boierul. 

Oştenii şi ţăranii îngrămădeau caii în marginea adăpostului. Nimeni nu 
răspunse la strigătul năprasnic al Bîrlădeanului amestecat cu freamătul 
ploii. 

Bătrînul, care lucra aplecat, se înălţă din locul lui şi rămase într-o 
atitudine de spaimă holbată. Făcu din gîtlej: Ha! — şi barda-i scăpă din 
mină. 

— Ce-i moşule? întrebă pădurarul. 

înfricoşat, bătrînul slobozi acelaşi sunet răguşit şi dădu înapoi, voind 
să se mistuie undeva, ca o dihanie. 

— Bătrînul e surd... observă, rîzînd, beizade Alecu. 

Constatarea aceasta răspundea unui adevăr. Oamenii îl împresurară cu 
întrebări amestecate. Moşul, văzînd în juru-i rîsete şi feţe fără duşmănie, se 
îmblînzi şi se întoarse. Căută cu ochii tovarăşii pe care-i ştia în preajma lui 
şi, negăsindu-i, înţelese. Culese de lingă lemnul pe care-1 cioplea un corn şi, 
înălţîndu-1, suflă în el de cîteva ori, cu înmlădieri scurte. 

— Au s-audă ş-au să se întoarcă, zise el c-un fel de stranie veselie, în 
care pătrundea încă o rămăşiţă de teamă. 

Abatele de Marenne pricepu întrucîtva jocul acesta grăbit de gesturi. Cu 
milă, văzu apărînd cîteva capete hirsute şi, din umbra de aproape, lucrătorii 
lemnari intrară înlăuntru, şiroind de ploaie. Se înfăţişară şi se închinară. 
Văzură că au de-a face cu boieri şi domni străini şi rămaseră în picioare, cu 
capetele descoperite şi plecate. 

— Ce s-a întîmplat aici, oameni buni? întrebă beizade Alecu. 

Ţăranii tăceau. Slujitorii boiereşti îi împinseră de la spate. Bîrlădeanu îi 
îndemnă: 

— Pas la măria sa şi spuneţi. 

— Apoi ce să se întîmple, măria ta? se hotărî unul din ei să înceapă. Nu 
s-a întîmplat nimica, fără decît a ars moara. I-au dat foc săptămîna trecută, 
cînd au prădat în sat la Năstureni. 

— Cine-a prădat? Cine-a dat foc? 

— Apoi noi de unde să ştim, măria ta? Au fost oameni răi şi varvari, 
care s-au arătat de cîtăva vreme pe lume. Moş Irimia Surdu zice că de-acu 
iese Antihrist între noroade. Au ars şi moara, şi noi acu ne silim s-o ridicăm 
iar. Asta-i moara lui Popa Nicoară ş-o stăpînesc răzăşii de la Costeşti. Ei 
ne-au trimes s-o tocmim. în două săptămîni cred că-i gata iar. 

O clipă vorbitorul se opri şi privi în juru-i. Bătrînul Irimia Surdu îi făcu 
un semn. 

— Aşa-i, reluă omul cu grabă, iaca, şi moşneagul şi noi vă poftim cu 
dragă inimă la sărăcia noastră: da' n-avem cu ce vă sta înainte; şi ne rugăm 
de iertare. Numai socot aşa că, dacă se alină ploaia, numaidecît cade la 
coliba asta răzăşul nostru pe care-1 slujim şi la care lucrăm. El şi-a face 
datoria, că are de unde. 

— Ce răzăş? Cum îl chiamă? 

— Lăzărel Griga, şătrar, măria ta. 

— Ce treabă are aici la vremea asta? 

— Apoi trece cătră Costeşti, la aşezarea lui, venind din Fundu-Negru. 
Are el în pădure, depărtare de-aici un ceas, două prisăci în două poieni, în 
acel loc căruia-i zice Fundu-Negru. Şi s-a abătut să-şi vadă şi vecinii de la 
Năstureni care-s aşezaţi pe pămîntul Costeştilor: acei vecini pe care i-au 
fărmat şi i-au prădat răii. Acuma s-au tras în pădure şi şi-au săpat în grabă 
bordeie, într-un loc ferit. Iar dumnealui Lăzărel Griga şătrar s-a dus să-i 
vadă şi să-i deslege de foame şi de groază. 

— Cum să-i deslege? 

— Le-a deschis o groapă de orz, măria ta, ca să se sature şi să aibă şi 
pe iarnă. Cum stă ploaia, trece pe-aici întorcîndu-se la dumnealui acasă. 

Oameni şi animale se liniştiră în adăpost, — caii cu capetele plecate 
spre umbră, oamenii cinchiţi pe vine în jurul pojarului. Bătrînul cel surd 
mai zvîrli în foc o creangă de copac, apoi se întoarse la barda şi la lemnul 
lui, începînd iar a bocăni ş-a ciopli. Beizade Alecu pofti pe domnul abate de 
Marenne să ia loc pe un butuc de fag şi, după ce-1 aşeză ca pe-un jilţ 
scump, îi lămuri convorbirea cu oratorul locului. 

Oaspele străin privi încă o dată pe sălbaticii pămînteni, cu mare 
curiozitate, apoi rămase tăcut la locul său, primind în faţă dogoarea 
flăcărilor, pe cînd deasupra vîntul contenea şi rămînea numai ploaia, 
fremătînd. 

C um se potoli deplin vîntul, iată sosi şătrarul, prin ultimele 
scuturături ale ploii. Oamenii îl vestiră cînd era încă departe şi 
dădea din cînd în cînd cîte un strigăt, înfruntînd singurătatea. 

— Aista-i dumnealui răzăşul nostru, zise lemnarul, rîzînd. 
în revărsarea văpăii, se văzu calul sosind, un cal cuminte şi domol, cu 
botul plecat spre pămînt. în spatele lui, înfăşurat în contăş, se cumpănea 
dumnealui Lăzărel Griga, într-un chip cu totul deşănţat: cînd pe spate, cînd 
în dreapta, cînd în stînga, cînd spre coama calului. Animalul se ţinea bine 
şi liniştit şi-şi urma poteca, fără să aibă nevoie de frîu. Din cînd în cînd 
contăşul îngheboşat tresărea în sus ş-atunci pătrundea prin noapte acel 
răcnet întărîtat, împotriva nimănui — ori mai curînd împotriva umbrei ori a 
duhurilor. 

Calul veni la foc şi se opri. Şătrarul se cumpăni înainte, mai repezit 
decît de obicei, şi se prăvăli cu umărul pe lîngă coamă, dar nici acum nu 
căzu, după legea pe care a rînduit-o Dumnezeu băutorilor. Resortu-i de oţel 
îl aduse iar la loc. Se răsti mai supărat şi mai întărîtat decît pînă atunci. 

— Cine-i acolo, măi? 

— Noi sîntem, jupîne şătrarule, răspunse cu bunăvoinţă oratorul 
lemnarilor. Descalică şi dă-ne pita şi brînza: şi primeşte oaspeţii care ţi-au 
sosit. 

— Ce vorbeşti tu, măi Bîrliba? Tu eşti, măi Bîrliba? 

— Eu sînt. 

— Ce vorbeşti tu, măi Bîrliba? Eşti beat? 

Bîrliba întoarse un zîmbet plin de admiraţie spre oaspeţi, fără să dea 
răspuns. 

— N-auzi, măi? Care oaspeţi? 

— Au căzut oameni străini la vreme de sară, jupîne şătrarule; şi i-a 
ţinut aici ploaia. 

— Care ploaie? Asta-i ploaie? Eu nu vreau să ştiu de ploaie. Eu, cu 
calul meu, mă duc unde-mi place şi pe ploaie şi pe soare şi nu-mi pasă. Tu 
socoti că dacă-s aşa cum mă vezi, măi Bîrliba, poţi să-mi vorbeşti mie 
astfel? Să nu îndrăzneşti a-mi spune minciună, căci îţi strămut fălcile. 
Care-s aceia şi unde-s? 

— Aicea-s, jupîne şătrarule. 

Atuncea Lăzărel Griga, răzăşul de la Costeşti, făcu o mişcare strîmbă şi 
se prăvăli de pe cal pînă la pămînt; apoi se înălţă, după legea stării lui, — 
însă nu se înălţă mai sus decît urechile calului. 

Era un moldovan îndesat şi mărunţel. Se scutură cu fudulie, îşi scoase 
în afară pieptul şi desfăcu în laturi contăşul. Mina dreaptă în care purta 
harapnicul şi-o puse în şold, cu stingă îşi dădu pe ceafă cuşma şi privi 
aprig adunarea de la foc. Gura, împresurată de mustăţi tuşinate şi barbă 
scurtă căruntă şi ţăpoasă, rînji cu dispreţ. 

— Care sînteţi voi, măi, şi ce căutaţi aici? tresări el, ascuţit şi semeţ. 

Bîrlădeanu se puse între el şi foc. 

— Tu eşti, măi? 

— Nu-s eu, jupîne Lăzărel. 

— Dar cine-i? 

— E măria sa Alecu beizade, jupîne Lăzărel, cu dumnealui căpitanul Ilie 
Turculeţ şi c-un popă din ţara franţuzească. 

— Ce spui tu, bre? se minună, rînjind, şătrarul. 

Mişcîndu-se mai repede decît s-ar fi putut părea că-i îngăduie starea 
lui, ocoli pe Vîlcu Bîrlădeanu şi veni sub şopron. Calul rămase neclintit şi 
cuminte în urmă. 

Răzăşul îşi sclipi ochii de jur împrejur şi descoperi pe călătorii străini. 
Atunci tresări şi păru că-şi intră deodată în sine. Rînjetul îi pieri. încruntă 
sprinceana, înălţă mina stingă şi-şi trase în laturi cuşma de pe plete. Zise 
cu alt glas: 

— Buna vremea şi bine-aţi venit la noi! 

De Marenne se sculă din locul lui, înclinîndu-se, înţe-legînd din glas că 
era vorba de-o salutare amicală. Beizade Alecu socoti că trebuie să se ridice 
şi el. 

— Care-i Ilie Turculeţ? întrebă răzăşul. Acela-i mare ticălos şi bun 
viteaz. 

— Eu sînt, jupîne, răspunse oşteanul, cu veselia îngăduitoare pe care o 
au oamenii mari pentru copii. 

— Bun; mă închin cu plecăciune! Dumneata eşti omul care-mi place 
mie. Acu mă uit şi să nu credeţi că nu înţeleg care-i măria sa Alecu beizade. 
Mă închin şi-l poftesc să-mi întindă mina, ca să i-o sărut. 

Alecu Ruset îi întinse mina. 

— Măria ta, aista-i franţuzul? 

— Acesta-i tovarăşul meu, şătrarule, şi-l chiamă ava Paul. 

— Bine-ai venit la sărăcia noastră, ava Pavăle, vorbi răzăşul 
închinîndu-se iarăşi. 

De Marenne salută şi el din nou, zîmbind. 

— Sînt surprins şi interesat, se întoarse el cătră Alecu Ruset. Aş vrea să 
ştiu ce doreşte. 

— Şătrarule, zise beizade, îţi mulţămim pentru închinăciune şi pentru 
vorbă bună. Află că ne-a apucat ploaia în locuri singuratice şi ne-am oprit 
la moara dumnitale. 

— Nu mai este moară, măria ta, dar se face iar. 

— Văd. Ş-acuma, dacă stă ploaia, trecem mai departe cătră Hîrlău, 
unde socotesc s-ajungem în noaptea asta. 

Răzăşul cel mărunt înălţă iar semeţ fruntea. 

— Asta nu se poate! hotărî el. 

— Nu înţeleg. De ce nu se poate? 

— Asta nu se poate! strigă Lăzărel Griga. S-au desfundat puhoaiele şi 
s-au astupat drumurile. La vreme de noapte, nu mai puteţi răzbate. 

— Avem să trecem, şătrarule. 

Griga se dădu înapoi doi paşi. 

— Nu se poate! strigă el iar cu îndărătnicie. Măria ta, dacă eşti subt 
acoperămîntul meu, mai bine păleşte-mă în frunte şi mă omoară decît să-mi 
spui asemenea vorbă. Cum pot eu să vă lăs — fără să vă stau înainte cu 
pine şi sare, ca un bun creştin ce sînt? Cum să vă lăs la vreme de noapte în 
locuri rele? Mă pun la pămînt şi treceţi peste mine! Zdrobiţi-mă şi gata! 

Nu fără demnitate, şătrarul se dărîmă la pămînt, amestecîndu-se cu 
contăşul. Abatele de Marenne îl privea din ce în ce mai uimit, fără să 
înţeleagă nimic. 

— E un om cu care greu avem s-o scoatem la capăt, îl lămuri murmurat 
Alecu Ruset. 

— Pot să aflu şi eu ce doreşte? 

— Domnule de Marenne, omul acesta îndărătnic se socoteşte ofensat şi 
nenorocit dacă nu-1 urmăm la casa lui, ca să ne cinstească cu pine şi sare. 

— Hm! ciudat! Aş vrea să ştiu dacă locuieşte departe. N-aş dori să-i fiu 
displăcut. 

în realitate, abatele se simţea foarte trudit şi foarte flămînd. Beizade 
Alecu înţelese uşor asta, cugetînd la starea în care se afla el însuşi. 

Griga se ridică de jos, dîrz. 

— Măria ta, vorbi el iar, să nu te uiţi că mă vezi băut. Aşa-mi place mie 
să umblu la vreme de noapte şi cîteodată şi ziua. Am fost de mi-am văzut 
prisăcile în Fundu-Negru. Acolo, Timofte prisăcarul mi-a dat să cinstesc 
mied vechi de patru ani. De şi mie mai mult îmi place vinul căci e mai cu 
dreptate, — am cinstit mied. într-adevăr, am priceput iar că miedul e mai 
viclean decît vinul. Dar să n-ai măria ta grijă; pîn-acasă, mă trezesc. Sînt eu 
în stare să stăpînesc cîteva păcătoase ulcele. Am fost ş-am rînduit şi pe 
mişeii cei de la Năstureni şi le-am dat ca să aibă hrană. Acu lăs lemnarilor 
mei brînza şi pita care li se cuvine. împlinindu-mi datoriile, sînt slobod şi 
am mare plăcere să cinstesc în casa mea oaspeţi. 

Beizade Alecu zîmbi şi se hotărî. 

— Bine, şătrarule, mergem, dacă nu-i departe. 

— Da' de unde, măria ta? Nu-i departe. 

— Şi dacă nu ne ţii mult. 

— Unde se află, măria ta! Cît pofteşti. Cum se face ziuă, vă sînt eu 
călăuz pînă la Hîrlău. 

— De asta nu-i nevoie. Am pe Bîrlădeanu, care cunoaşte locurile. El ne 
duce şi prin întuneric. 

— Apoi nu, asta nu se poate, măria ta. Pe întuneric nu se poate. 

— Bine, fie. Nu te supăra. Mergem. 

Obrazul şătrarului se lumină ca de soare. 

— Iată, aşa îmi plac mie oamenii, se veseli dumnealui. Să se-nduplece 
pentru un gust şi pentru o plăcere. Vă sînt eu mulţămitor şi măriei tale şi 
lui ava Paul, popa franţuzesc. Şi poftesc şi pe toţi cîţi aveţi cu 
dumneavoastră: tovarăşi şi slujitori; iar mai ales pe căpitanul Ilie Turculeţ, 
cu care am să am eu o vorbă la un pahar da vin. Umilit, vă rog să veniţi 
după mine. 

După ce zvîrli de la oblînc merindea oamenilor şi le lepădă cu asprime 
cîteva porunci, Lăzărel Griga se aburcă pe cal cu oarecare greutate. 

Ploaia contenise. 

P îlcul, sporit cu călăuzul cel din frunte, intră dintro-dată în codru 
şi-n întuneric. Caii, cu frîiele slobode, umblau unul după altul în 
şirag liniştit. 

— Măria ta, zise glasul lui Griga, aista-i drum tainic al nostru. Cine 
nu-1 cunoaşte, se duce în prăpăstii; şi pe cine nu ni-i prietin îl putem vina 
ca pe lup. Fără decît noi, nimeni nu îndrăzneşte să intre aici. 

— Să nu fie cu înconjur, şătrarule? întrebă glasul boierului. 

— Măria ta, după asemenea ploaie, drumurile cu înconjur sînt cele 
bune, pentru că cele de-a dreptul vrea Dumnezeu să nu mai fie. Aicea la 
noi, măria ta, nu-i ca-n ţara acestui avă franţuz: să ai pe drum împărătesc 
piatră bătută cu ciocanul, şi poştă rînduită, şi toate ca-n palmă. Aici la noi 
Domnul Dumnezeu ne-a poruncit să n-avem căi statornice, ca să nu ne 
găsească duşmanii. Dacă n-avem oştile crailor, ne împresurăm de pustie. 

Domnul abate Paul de Marenne era curios să afle ce vorbe pot schimba 
oamenii pe asemenea drum cotit şi pe asemenea întuneric de păcură. Ceru 
lămurire cu glas scăzut lui Alecu Ruset şi beizade îi tălmăci cu plăcere 
numaidecît observările filosofice ale şătrarului. Toate şoaptele conteniră şi 
urechile se ciuliră, ascultînd fără să înţeleagă limba străină de la marginea 
pămîntului, care suna în acel colţ îndepărtat al lumii, pe tărîmul celălalt. 

«Pf! pufni mai mult în sine şi mai mult cătră urechile calului, cu 
dispreţ, şătrarul Lăzărel; pe mine nu m-ajunge mintea cum se pot pricepe 
oamenii cu asemenea vorbe pocite.» 

Beizade auzi observarea şi, rîzînd singur, voia s-o tălmăcească abatelui. 
Dar dintr-odată, brusc, ca şi cum s-ar fi tras o perdea, codrul se desfăcu în 
dreapta şi-n stînga şi, în lumina lunii atîrnate în cer, sclipi o poiană largă 
din toate ierburile ei udate de ploaie. Izbucniră mugete. Umbre se mişcară 
năprasnic şi, cu salturi agile, pieriră sub bolţile de întuneric în partea 
dimpotrivă. 

— Aiştia-s boii pădurii, zise Griga întorcînd capul şi sticlindu-şi dinţii în 
lună. 

— Ce este? întrebă, mişcat, de Marenne. 

— Am tulburat păşunea zimbrilor, răspunse Alecu Ruset. 

Abatele se simţi pătruns de un simţămînt de evlavie, privind minunea 
dumnezeirii, într-o clipă strălucită şi fără păreche în eternitate. îi păru că 
are nevoie de vorbe explicative şi de elanuri lirice; dar tovarăşii săi îşi 
urmau calea, nepăsători. Dădu şi el pinteni calului, înţepat în inimă încă de 
o nemulţămire. Apoi se mîngîie, cugetînd că-i obosit şi-l aşteaptă, la capătul 
acelei cărări cotite, odihna. 

în fruntea şiragului, dumnealui şătrarul, pătruns de puterea miedului 
şi de umezeala caldă a contăşului, se aplecase cu totul înainte şi abatele nu 
mai avu îndoială că acel care-i călăuzea prin templul lui Dumnezeu doarme, 
ori cel puţin dormitează, cu obrazul în coama calului, singura perină pe 
care o avea la îndemînă. înţelese îndată însă că nu şătrarul era adevăratul 
călăuz, ci animalul cel cuminte al şătrarului, care păşea harnic pe drum 
ştiut, cumpănindu-şi spre pămînt botul şi afirmîndu-şi la fiecare pas 
înţelepciunea. Din lumina poienii, dădură iar în întuneric şi umblară aşa 
multă vreme. Domnul de Marenne fu şi el ispitit să imiteze pe şătrar şi, cu 
greutate mare, izbutea să se ţie treaz şi dîrz în şa, socotind slăbăciunea cu 
care lupta drept o înfrîngere a naţiei sale ş-a regelui său. Biruinţa-i fu 
îndoielnică, totuşi nimene nu putea să se laude că l-ar fi văzut oscilînd în 
şa, deoarece toţi trecuseră prin eclipsele plăcute ale somnului. Toţi se 
priviră însă treji şi semeţi cînd Lăzărel Griga, împlinindu-şi timpul, se opri 
în marginea codrului şi dădu un strigăt ascuţit şi spăriat. 

A doua oară bătea luna, şi, subt o pîclă argintie, pe-o costişă, se zăriră 
aşezări negre de oameni. 

— Cu ajutorul lui Dumnezeu, am ajuns, măria ta... vorbi şătrarul. 
Acum îmi dai voie, măria ta, să mai răcnesc o dată. 

— Răcneşte, şătrarule, dacă ai plăcere, se învoi rîzînd beizade Alecu. 

Răzăşul slobozi încă un chiot ascuţit. îndată se aprinse o lumină la 
casele cele mai apropiate, în livezi şi între saraiuri. 

— Aista-i semnul meu, măria ta, ca să ştie baba că nu mă-ntorc singur 
acasă... 

Oftînd cu plăcere, de Marenne se opri la porţi. Apoi împreună cu soţiile 
sale intră în gospodăria şătrarului într-o larmă întărîtată de cîni. în casa 
cea mare ardeau luminări, în casa cea mică pîlpîia focul în vatră. în pragul 
acestei din urmă încăperi, gospodina îşi aştepta domnul şi oaspeţii, 
potrivindu-şi cu grabă părul cărunt subt o broboadă neagră de matasă. 

— Avramie! strigă şătrarul descălecînd şi lăsînd calul să se ducă singur 
la ale sale; iată. Ţi-am adus oaspeţi de soi. Vină şi te închină în faţa măriei 
sale beizade Alecu. Şi să ştii că lingă el se află un popă vestit de la ţara 
Franţuzului. Fiind papistaş şi iritic, adică nefiind de-o naţie şi de-o lege cu 
noi şi neştiind nici limba noastră, lui să nu-i săruţi mina, însă de ospătat 
să-l ospătăm, muiere, ca să-şi aducă aminte în toate zilele vieţii lui. Aşa 
doreşte şi măria sa beizade, după cît am înţeles. 

— Şătrarule, răspunse Ruset. Noi nu cerem decît o fărîmă de pită ş-un 
ceas de odihnă. Rugăm pe cinstita gospodină să nu se tulbure şi să nu se 
ostenească. 

Gospodina se închină în faţa beizadelei, sărutîndu-i mina întinsă, fără 
s-o atingă cu degetele sale. 

— Măria ta, zise ea, bine-ai venit la noi şi te rugăm să nu te superi de 
pat rău şi de hrană puţină. Din ce ne-a dăruit Dumnezeu, dăm şi noi cu 
dragă inimă. 

— Ai spus vorbă potrivită, Avramie, îşi lăudă şătrarul soţia. Măria ta, te 
rog să afli că această femeie a mea, cu care trăiesc în bună înţelegere de 
treizeci de ani, cunoaşte slovă şi a primit în pruncie învăţătură la 
mănăstirea Agapiei. Am fost binecuvîntat cu patru feciori şi două fecioare. 
Toţi, şi băieţi şi fete, au ajuns cu bine stăpîni în gospodăriile lor. Ş-acuma 
trăind noi amîndoi singuratici şi aşteptînd sfîrşitul cel de obşte, avem mare 
bucurie de oaspeţi. 

Fără a mai rosti vreo vorbă, jupîneasa Avramia se întoarse cătră cele 
două serve ale sale, care aşteptau la uşa casei mici şi, aplecîndu-se spre ele, 
le şopti porunci pripite. 

Pe cînd oaspeţii se suiau în casa cea mare, domnul abate de Marenne 
auzi cîrcîiri de spaimă şi bătăi de aripi în poiată şi-l gîdilă o ascuţită 
plăcere, uitînd cu desăvîrşire filosofîa şi sentimentul milei. Gospodina 
împresură numaidecît, în odaie, pe cei doi oaspeţi de soi şi pe Turculeţ, 
oaspetele deosebit al şătrarului, cu care avea el o vorbă: le împinse scaune 
acoperite cu poclăzi, încarcă pe braţe hainele groase, ca să le usuce de 
jilăveală la focul de jos; apoi se întoarse îndată şi aruncă din fugă pe masă 
faţă albă de pînză de in. Aşeză sfeşnicele de alamă cu luminări de ceară pe 
aceeaşi faţă şi, între ele, o pită mare de grîu. Lîngă pită, brînză de burduf în 
strachină de lut. Lîngă brînză, cepe. Şi lîngă cepe, un ulcior de vin. 

— Slujitorii şi oamenii dumneavoastră îşi au rînduiala lor în casa cea 
mică, lămuri ea cu umilinţă, plecîndu-se cătră beizade Alecu. 

— Dar şătrarul Lăzărel unde-i? 

— Vine şi dumnealui numaidecît, măria ta, după ce tocmeşte cele de 
cuviinţă. Vă rog să nu vă supăraţi şi să gustaţi puţin din ce se găseşte gata, 
pînă oe-aducem altele. 

Şătrăreasa se retrase cu grabă. Domnul abate de Marenne înţelegea că 
au loc jertfe şi încep oficii culinare. îi reveniră mai mult sub limbă decît în 
imaginaţie savuroase reţete de mîncări care se puteau face din acele jertfe, 
pe care şi le închipuia jumulite, trecute prin pară de foc, albe şi grase. 
Ţinînd socoteală însă de acea — după cît se părea — brînză primitiv 
conservată şi de acele legume usturătoare, bune numai în compoziţii de 
sosuri, se îndoia că va avea parte să vadă înainte-i o bunătate de pasere 
domestică măcar străpunsă de ţiglă şi rumenită în ton de aur vechi. Se 
hotărî să guste întăi vinul. Era un vin acruţ, pe care-1 preţui de puţină 
valoare. 

Oftă după obicei, căci avea inima cam grasă, şi se întoarse c-o figură 
destul de jalnică spre însoţitorii săi. Ei nu păreau impresionaţi de 
frugalitatea şi lipsa de fineţă a gustării. Căpitanul Ilie Turculeţ, cu gravitate, 
cuprinsese în mîna stîngă o ceapă, care i se păruse mai în culoarea racului 
fiert. Potrivind-o la marginea mesei şi ţinînd-o strîns, izbi scurt cu pumnul 
drept, zdrobind-o. Plecîndu-şi spre ea nasul, alese o bucată albă de miez, o 
presură cu sare, frînse o margine de pîne şi începu să mestece cu plăcere, 
din aceste două elemente, adăogind şi brînză. După ce înghiţi de cîteva ori, 
îşi turnă o ulcică din vinul acrişor ş-o deşertă pe nerăsuflate, c-o poftă 
nemaipomenită. 

— Domnule abate, îi zise zîmbind Alecu Ruset, care-1 pîndea de cîteva 
clipe cu viclenie; aşteptînd o mîncare caldă, poate n-ar fi rău să încerci şi 
domnia ta metoda căpitanului Turculeţ. 

— Să încercăm, răspunse domnul de Marenne, după o clipă de şovăire, 
într-adevăr, n-avem de-a face cu ceea ce vedem, primitiv, simplu şi gol, ci 
cu o complicaţie întreagă în care intră şi foamea, setea şi truda. 

Pregătindu-şi gustarea după metoda oşteanului, o înghiţi şi se miră: 

— Pîne, ceapă şi filosofie: bun lucru! 

— Cu condiţie să nu fie prea des, adaose Ruset. 

De Marenne gustă din nou vinul şi-l aprobă, cu desăvîrşilă îngăduinţă. 
Atunci, păşind cuviincios, se înfăţişă oaspeţilor săi şi dumnealui şătrarul 
Lăzărel Griga. Era cu capul gol şi cu pletele pieptănate. Ochii şi-i stropise 
cu apă rece. Se închină cătră oaspeţi şi le zise: 

— Iertaţi-ne şi primiţi ce avem. 

Fără să se aşeze, se îndreptă spre boier. 

— Măria ta, am două rugăminţi şi te poftesc umilit să-mi îngăduieşti a 
le arăta. Măria ta, baba mea, ca muiere ce se află şi cum e obiceiul 
muierilor, nu s-a putut stăpîni să nu înceapă c-un şiretlic, punînd pe masă 
bucate reci şi proaste înainte de a aduce zama şi sarmalele, pe care le ţinea 
în spuză, pregătite pentru soţul său. Te rog s-o ierţi. 

Cum sfîrşi şătrarul aceste cuvinte, jupîneasa Avramia intră cu zama de 
găină aburind în străchini, avînd şi pe servele sale după sine, cu alte 
străchini de zamă şi de sarmale. Domnul de Marenne primi în nări 
mireasma şi ochii i se înduioşară. 

— Poftiţi... şopti gospodina, cu fruntea plecată, împărţind linguri albe 
de lemn de paltin, şi ieşi îndată cu femeile. 

Şătrarul aştepta să-şi vadă musafirii gustînd. Cînd observă pe faţa lui 
ava Paul ceea ce aştepta şi ceea ce dorea, rînji uşor în colţul stîng al gurii, 
între ţepii de arici ai bărbii, însă nu cu înfruntare. Aşteptă pe franţuz să-şi 
deie părerea în limba lui străină, cătră beizade, şi înţelese că se spun 
lucruri de laudă, deşi puţine, căci lingura nu dădea pas. 

Luîndu-şi răgaz, după ce împinse la o parte strachina înflorită cu smalţ, 
abatele privi curios la sarmale. Ochii nu mai văzuseră aşa ceva, însă nările 
îi dădeau o bună înştiinţare; aşa încît urmă pilda boierului ş-a căpitanului 
Ilie, aducînd cu lingura la buzele-i cărnoase unul din bulzişorii aurii. îndată 
ochii îi crescură rotunzi şi sprîncenele i se înălţară. 

Şătrarul rîse în sine cu fudulie şi nu-şi uită rînduiala vorbirii lui, 
înturnîndu-se iarăşi cătră beizade Alecu. 

— Măria ta, grăi el, sînt foarte bucuros că vă plac aceste bucate ale 
Avramiei, însă ştiu că vinul nostru de-aici nu-i vrednic de obraze ca ale 
domniilor voastre. De aceea să-mi dai îngăduinţă, măria ta, să fac a doua 
rugare. 

— Slobod, şătrarule; vorbeşte. 

— Măria ta, să dai învoire să spun o istorisire. 

Răzăşul aşteptă cu respect pînă ce măria sa mestecă şi înghiţi o 
sarmală prea fierbinte. Atunci i se rosti învoirea. 

— Ascult, şătrarule. 

— Mulţămesc, măria ta. Deci dar, ducîndu-mă eu odată la Cotnari, am 
făcut o petrecere cu unul Matiaş, care — zice el — ar fi fiind strănepot 
acelui vestit Feltin Sasu, pivnicer al lui Ştefan-Vodă Bătrînul. Măcar că-i 
papistaş, eu cu dînsul m-am înţeles; ş-am petrecut noi ca fraţii. Acu, la 
despărţire, zice acel Matiaş că tare i-a plăcut întîlnirea şi lucrarea aceea a 
noastră şi că el vra să pomenească precum ştie prietinia pe care am legat-o. 
Am, zice el, în nişte ulcioare bine smălţuite şi bine pecetluite, cu ceară, un 
vin vechi de la părintele meu, care vin mie foarte mult îmi place. Vreau să-ţi 
dau din el, ca, gustînd cîte-odată, să-ţi aduci aminte de mine. Acesta vin — 
zice Matiaş — are asemenea putere într-însul încît, cînd vrea Vlădica nostru 

cel bătrîn de la Cotnari să slujească, apoi bea numai un pahar — şi se poale 
scula şi poate umbla şi sluji. Altfel nu poate. Deci, iubite al meu prietin — 
zice Matiaş, — primeşte aceste ulcioare care au rămas de la cei vechi 
pivniceri şi adă-ţi aminte de mine. — Aşa, măria ta, eu am adus în pivniţă 
la mine zece ulcioare. Şi patru le-am băut cu oaspeţi pe care i-am avut. Iar 
cele rămase ţi le închin măriei tale şi acestui popă franţuz, dînd 
deocamdată la o parte vinul cel tînăr şi fără putere. 

— Foarte bine şi foarte frumos! răspunse cu tărie beizade Alecu. Cum oi 
spune vestea bună lui ava Paul, el are să te binecuvinteze. 

— întăi s-aduc un ulcior să-l gustăm... răspunse, cumpănit, şătrarul. 
Iar pentru binecuvîntare să mă Ieşi. măria ta, s-aduc pe popa nostru 
Nicoară, moşul meu după mama. 

Griga ieşi şi se întoarse curînd c-un ulcior smălţuit verde cu carele 
împingea dintr-o lăture înaintea sa pe părintele Nicoară. Clericii se salutară 
cu frăţească dragoste, fiind la o omenească îndeletnicire; şi domnul Paul de 
Marenne observă cu oarecare mirare, însă discret, coada lungă împletită la 
spate a popei şi vîrîtă subt anteriu, precum şi barba revărsată în 
neorînduială, ca un măturoi cărunt, pe pieptul şi pe pîntecele său. 

Griga coborî ulciorul cu grijă între ochii aţintiţi, şi de Marenne aşteptă 
întăi să vadă ce cuprinde, după povestea pe care i-o tălmăcise Ruset. 
Ulciorul cuprindea bun lucru. Ochii săi se sfinţiră şi se limpeziră. 

— Binecuvintează, părinte! grăbi şătrarul pe popa Nicoară. 

— Binecuvintează, Doamne, masa aceasta! cuvîntă părintele, făcînd cu 
dreapta semnul crucii asupra bucatelor. 

De Marenne înclină o clipă fruntea în faţa semnului; apoi mai gustă o 
dată: 

— A! a! a! făcu el pe trei tonuri felurite şi binecuvîntă şi el. Bonum fuit 
istud, optimum hoc est\ 

— Ce zice papistaşul? întrebă popa Nicoară. 

— Zice că n-a fost rău nici celălalt, dar decît aista altul mai bun nu 
poate fi. 

— Bune sînt toate, măria ta, mormăi apăsat preotul, cu privirea piezişă. 
Toate sînt bune, căci sînt de la Dumnezeu. Spune-i asta, măria ta. 

— Părinte Nicoară, răspunse beizade, îi spun orice vrei şi te vestesc că 
ava Paul nu se dă înapoi să dezbată cu sfinţia ta orice fel de lucruri 
filosofeşti, căci e bărbat învăţat. 

— Ba asta nu, căci eu nu-s om învăţat, măria ta. Noi aicea abia ne 
vedem capul de treburi. Ba cu vitele, ba cu ştiubeiele, ba cu vinul. Ba cu 
botezurile, ba cu înmormîntările. Fug de colo-colo calare şi nu pot dovedi. 
Nici n-am vreme să slujesc la biserică. Aşa cîteodată mă opreşte acest 
nepot, din fugă, la un pahar de vin. Spune-i aşa papistaşului că noi n-avem 

ştiinţă multă, dar slujba ne-o facem; şi că nu vreau să mă clănţănesc cu el 
pentru că Dumnezeu vede şi înţelege. 

Ruset tălmăci abatelui această cugetare. 

— Foarte adevărat şi adînc spus! zise de Marenne zîmbind cătră preot; 
şi îşi aplecă spre ulcică ochii înduioşaţi. 

— Măria ta, urmă cam înfierbîntat părintele Nicoară; dacă vra 
papistaşul să cunoască ştiinţă de învăţătură, apoi, cînd a ajunge la Iaşi, să 
se înfăţişeze la înalt prea sfinţia sa kirio kir Dosoftei. Acela ştie nu numai 
sîrbeşte, ci şi elineşte şi latineşte. Să se ieie amîndoi la harţă, să se taie în 
vorbe ca-n săbii; ş-apoi a vedea franţuzul pe dracu! 

Cu aceeaşi întărîtare, părintele cel zbîrlit se repezi la mîncări şi-şi turnă 
îmbielşugat din vinul acruţ. El nu voia să ştie de saşi şi de papistaşi, nici de 
vinuri din alt loc decît din satul lui şi din podgoria răzăşască, pe care le-au 
băut moşi şi strămoşi. Griga nu era de aceeaşi părere, şi preţuia în vîrful 
limbii şi-n nări nobleţea anilor vinului de la Cotnari. Domnul abate de 
Marenne împingea plăcerea şi mai departe: simţind în el năvală de 
sentimente de recunoştinţă, şi le înfrîna şi tăcea într-o reculegere pioasă, 
gustînd necontenit, puţintel şi delicat. 

într-această primă parte a ospăţului, răzăşiţa lui Griga intră cu claponii 
în ţiglă. Atunci şi Griga, se duse la beciul lui şi mai aduse un ulcior 
pecetluit. Cu rînduială şi domol lucrînd, pricepură atît domnul abate, cît şi 
beizade, cît şi ostaşul, că la acea gospodărie, din pătrar în pătrar de ceas, 
toate ale mîncării şi băuturii par mai bune. 

într-o vreme, părintele Nicoară găsi de cuviinţă să cînte ceva. Dar Griga 
Lăzărel îşi astupă urechile cu spaimă şi, mergînd spre uşă şi dînd-o de 
părete, făcu semn la lăutarii lui, care de mult aşteptau, să păşească înainte. 
Strecurîndu-se ţiganii cu diblele şi cu ţimbala lor, începură a cînta o 
melodie care nu fermeca deloc urechile abatelui; totuşi, întovărăşind-o cu 
vinul nepreţuit, o găsi acceptabilă şi în armonie cu pădurile şi cu 
sălbătăciile săracei Moldove. Mai mult decît suspinurile şi plîngerile 
instrumentelor îl interesau chipurile negre cu ochi scăpărători ale robilor, şi 
zdrenţele lor petecite şi felurit colorate şi gurile lacome cu dinţi albi de fiară 
tînără. — «De ce-or fî suspinînd aşa aceşti ţigani? se întreba întruna, fără 
să afle răspuns, abatele; şi de ce s-au întristat tovarăşii mei? De ce mai ales 
plînge acest popă, cu coama împletită şi cu barba fără sfîrşit?» 

— Vinul însă e fără rival... vorbi el cătră Ruset, cercînd să-l scoată din 
gînduri negre. 

Atunci boierul, fără să mai păstreze nici cel mai mic respect pentru 
cîntările artiştilor, le făcu semn să tacă şi răcni la ei, zvîrlindu-le cîteva 
bucăţi de pîne şi rămăşiţi de friptură; şi ţinu domnului de Marenne un 
discurs. întăi crezu de cuviinţă să rîdă zgomotos. 

— Domnule abate de Marenne, zise el, bine e să bei vin bun; rău e să 
umbli după aceea. Deci, să mai stăm aici, cît avem ulcioare. Bine-i să taci; 
dar mai bine-i să spui prostii. Rău e să nu bei. Şi mai rău e să bei vin prost, 
după ce ai băut vin bun. Aşa că trebuie să isprăvim ulcioarele pecetluite. 
Căci vinul ales, domnule abate de Marenne, îmblînzeşte mădularele, mintea 
şi sufletul. Îmblînzindu-le, face pe om mai bun. îmbunătăţind pe om, 
Dumnezeu îl va primi bine la judeţul său. 

Abatele ascultă cu luare-aminte şi aprobă. Trei lucruri — susţinu el la 
rîndul său, — trei lucruri, dacă nu sînt foarte bune, — sînt rele: carmina, 
vina, pepo; stihurile, vinul, harbuzul. 

Ca şi cum s-ar fi înţeles deplin asupra unor grave chestii, amîndoi 
deodată se îmbrăţişară; ceea ce văzînd lăutarii, începură din nou să 
hăulească şi să plîngă. Atunci beizade Alecu, înălţînd fruntea, îi privi crunt 
şi le porunci să-şi închidă clonţurile. 

Jupîneasa gazdă se strecură grăbită pe uşă aducînd veste nouă: 
plăcintele. Dumnealui şătrarul puse la locul de cinste alt ulcior. Şi de 
Marenne făcu altă profesie de credinţă în ceea ce priveşte nemaipomenita 
potrivire între acea băutură veche şi acele lucruri fierbinţi şi picante, cu 
crusta aurie. Ceru numaidecît reţeta şi începu s-o scrie în tabletele sale. 
N-ajunse să înţeleagă însă raporturile şi proporţiile, din pricină că toţi din 
jurul-său ajunseseră la o însufleţire înaltă. îndeosebi căpitanul Ilie avea o 
figură disperată şi prietinul său şătrarul îl mîngîia sărutîndu-1, 
îndemnîndu-1 să uite toate şi să dea totul la spate în noaptea aceea. 

— Prinţule, zise domnul abate, deschizîndu-şi tot sufletul şi tot 
zîmbetul, cătră tovarăşul său; nu mă înşel afîrmînd că aceşti doi oameni 
sînt cu desăvîrşire fericiţi în felul lor. Eu, după cît ai putut să te 
încredinţezi, sînt în stare să fac faţă celor mai ciudate feluri de bucate şi să 
le apreciez. Pot să le şi onorez îmbielşugat, udîndu-le în aceeaşi măsură cu 
vin generos; însă desfid pe oricine în această lume să mă vadă în starea în 
care se află domniile lor. 

— Adevărat, răspunse Alecu Ruset; şi mă mîndresc că-n privinţa 
aceasta pot sta alături cu domnia ta. Frăţia noastră începe bine şi se cuvine 
să ne îmbrăţişăm şi noi. 

— Nu însă înainte de a istovi cu desăvîrşire ulciorul care ne desparte... 
încuviinţă domnul abate. 

După ce istoviră ulciorul, binecuvîntînd conţinutul lui, domnul Paul de 
Marenne, avînd spiritul limpede şi foarte uşor, îşi simţi deodată picioare de 
marmură. Primi de la soţul său sărutarea de frăţie cu oarecare nelinişte; 
după aceea se veseli nespus, absolut fără nici o pricină. 

Fără îndemn, lăutarii îşi porniră iar tînguirea lor bizară — ca un 
freamăt al pădurilor şi ca un susur teluric. Dar beizade Alecu zvîrli între ei 
oala, care se făcu ţăndări, şi ei amuţiră, plecîndu-şi grumazurile. 

— O, prietinule al meu nepreţuit, zise suspinînd beizade Alecu, 
plecîndu-se spre abate şi cuprinzîndu-i palmele pline şi moi ca nişte pîniţi 
proaspete; dă-mi voie să-ţi spun că trebuie să aduci laudă lui Dumnezeu că 
te-a făcut om şi nu fiară, — franţuz şi nu moldovan, — nobil şi nu prost, — 
abate şi nu sfînt... Căci astfel poţi vedea mişelia întru care ne nevoim aici, 
noi dezmoşteniţii, la hotarul barbarilor... 

— Avînd asemenea vinuri şi asemenea reţete de plăcinte, puteţi fi 
nefericiţi? întrebă cu nevinovăţie abatele, fără să izbutească a se clinti din 
loc. 

— Putem fi, căci nimic nu poate răscumpăra dezechilibrul nostru. Ai 
putut să te încredinţezi că trăim, domnule de Marenne, într-un loc unde 
nasc şi trec vîrtejurile lui Dumnezeu ş-ale oamenilor; unde calamităţile stau 
în lucruri ca mierea în flori. Aici ne veselim şi în altă parte pier oamenii de 
ciumă şi de sabie. Dumnezeu a îngăduit împăraţilor, foametei şi molimelor 
să-şi aducă aici cortegiul. Aici, pe acest colţ de pămînt, care a fost cîndva 
paradis, nu mai este nimic statornic. Şi domniile îndeosebi sînt mai 
schimbătoare decît toate. Pentru asta mă vezi pe mine, nobil şi fecior de 
voievod, stînd alături de oameni de rînd şi de sclavi, pe cînd părintele meu, 
care a fost uns cu mir, îşi pleacă fruntea în pulbere la Belzebut, avînd 
asupră-i sabie ameninţătoare. Vai de noi! — mai ales cînd se întîmplă să ne 
lovească şi altă nefericire, mai cumplită decît toate! 

— Pot să aflu şi eu, prinţule, ce altă nenorocire mai poate avea loc după 
atîtea cîte mi-ai înşirat? 

— Pentru mine, domnule şi iubite prietine, cea mai crudă este iubirea. 

— Ah! dumneata numeşti asta nenorocire? Faci probabil o greşală de 
dicţionar. 

7 

— Ba o numesc astfel şi am dreptate. Am aici, la piept, o scrisoare de la 
acea care mă iubeşte şi căreia mă închin. Această scrisoare cuprinde puţine 
cuvinte şi multe lacrimi. Stăpînii fireşti ai aceleia care mi-i dragă, domnule 
abate, n-ar primi niciodată să mă vadă alături de dînsa. 

— De ce, prietine? 

— Sîntem despărţiţi cu blăstăm, domnule abate. Părintele meu a căzut, 
aşa cum am avut cinstea şi durerea să-ţi spun. Antonie-Vodă Ruset e mazil 
la Ţarigrad. Asemenea cădere şi soartă — i-a pregătit cel care-a venit la Iaşi 
luîndu-i locul, adică Georgie Duca-Vodă. Eu, pe de altă parte, sînt pentru 
acest Domn nou un spin pe care cu greu îl sufere şi pe care ar dori să-l 
smulgă şi să-l calce în picioare. Nu poate face asta pentru unele legături 
bune ale mele cu serascherul de la Obluciţa. Mă îngăduie în ţară şi 
deoarece mă socoate nebun şi cu puţină minte — căci îmi plac prea mult 
petrecerile şi vinul. Ai să înţelegi îndată de ce-ţi spun toate acestea, cînd vei 
afla că dragostea de care-ţi vorbesc o am cu domniţa Catrina, fata lui 
Duca-Vodă. 

Domnul de Marenne suspină, neavînd nimic de adăogat acestei 
catastrofe. Beizade Alecu urmă, rîzînd cu amărăciune: 

— Să nu crezi, iubite domnule de Marenne, că nu-mi dau socoteală de 
ce spun. Dar tocmai starea în care mă aflu îmi îngăduie să-mi deschid 
sufletul. Pricep că nu te interesează nimic din această complicaţie a vieţii 
mele. Totuşi şi domnia ta eşti în situaţia de a mă înţelege. 

— Sînt! mărturisi cu nobleţă domnul de Marenne. 

— Eşti deci în stare de a mă înţelege şi poţi să mă compătimeşti. 

— Pot! întări abatele, şi vreau să-ţi dau un semn de simpatie şi legătură 
eternă între noi, însă nu mă pot clinti din locul în care mă aflu. 

Se priviră amîndoi ca din depărtări, întinzînd braţele pe deasupra 
mesei, găsindu-se şi strîngîndu-şi mînile. 

— Pot să-ţi povestesc, întrebă cu ochii umezi Ruset, cum s-a întîmplat 
această nefericire a vieţii mele? 

Blajin şi cu glas dulce, abatele îşi înclină fruntea: 

— Cedamus amori... Să vorbim de nefericirea domniei tale, prinţule. Mă 
grăbesc s-o proclam fericire, — orice ai spune. Aş dori să mai pot suporta şi 
eu asemenea lovituri, dar nu mai este cu putinţă; ş-atunci mă mulţămesc 
să filosofez asupra lor. După cît se pare, prinţule, v-aţi văzut şi v-aţi iubit: 
povestea nu poate începe altfel. 

— Aşa este, domnule abate. Ar trebui să mă mir de unde ai aflat. Totuşi 
sînt în stare să nu mă mai mir şi să mai bem o ulcică din vinul lui Griga 
sau mai bine zis al lui Matiaş, nepotul lui Feltin Sasul. Am văzut-o la 
mănăstirea Neamţului, iubite domnule de Marenne. 

— Nu cumva iubita domniei tale e călugărită? Atunci ai duşman pe 
însuşi Dumnezeu. 

— Nu. E fecioară de domn şi-i şi logodită fără voia ei c-un om schilod pe 
care nu-1 poate suferi. E vorba de Ştefan, feciorul Radului-Vodă, — pe care 
aş dori să-l ştiu mort ori nebun cu desăvîrşire. Am văzut-o prin urmare, la 
mănăstirea Neamţul. Acolo se dusese cu maică-sa Nastasia-Doamna, de 
sărbătoarea înălţării, anul trecut. Ieşind de la o vizită pe care o făcuseră 
amîndouă acelei faimoase Ruxanda de care desigur ai auzit, am văzut-o 
prin mulţimea îmbulzită, cîteva clipe copila s-a pierdut de Doamna 
Anastasia. Privea în juru-i spăriată. M-am apropiat, i-am dat mîna, ş-am 
dus-o la maică-sa. I-am spus atunci cîteva cuvinte. 

— înţeleg şi ştiu ce cuvinte... oftă abatele. Atîta este? 

— Atîta. Intrînd apoi şi eu la domniţa Ruxanda, care mi-e rudă şi 
mătuşă, eram aşa de aprins, încît i-am mărturisit mai multe decît se 
cuvenea. Atunci bătrîna a suspinat şi şi-a adus aminte de iubirile şi 
nefericirile tinereţilor ei şi m-a mîngîiat, încredinţîndu-mă că va găsi vreme 
să şoptească fetei ceea ce doream. 

— Iată ce se chiamă operă de binefacere. Această domniţă Ruxanda, 
prinţule, este desigur aceea despre care am auzit în Franţa şi-n Polonia. A 
fost fiică a Voievodului Vasile Lupu şi soaţă nefericită a lui Timus 
Hmelniţki, hatmanul căzăcesc. Am admirat, la Cracovia, un portret al ei din 
tinereţă şi îţi mărturisesc că am avut obscure păreri de rău... 

— într-adevăr, răspunse Ruset, a fost o minune a lui Dumnezeu şi 
acum e o biată fiinţă întristată. Ea a fost mesagerul iubirii mele. 

în această clipă se înălţă cu putere glasul şătrarului, dînd învăţături 
căpitanului Turculeţ: 

— Să ştii tu, îi zicea, că mie, cînd mă îmbăt, îmi vin felurite gînduri care 
mă bucură, căci ele mă deosebesc de ceilalţi oameni. Ei umblă pe spatele 
calului; eu vreau să umblu cu calu-n spate. Ei umblă pe-o cărare; eu vreau 
să umblu pe două. 

— Are dreptate, aprobă Ruset, şi începu să explice domnului abate 
descoperirea răzăşului. 

Nu izbuti însă deplin; şi din această clipă, fiind foarte fericiţi amîndoi, 
zîmbind şi înţelegîndu-se, părăsiră discursurile ca ceva cu totul nefolositor. 
Curînd se răsuciră în două poziţii felurite şi călătoriră spre visuri. Şătrarul 
făcu lui Turculeţ semn spre ei, cu ochiul stîng şi cu colţul gurii încreţit 
dispreţuitor. Artiştii pămînteni puteau hăuli în voie. îi asculta părintele 
Nicoară, mîncînd încă şi gustînd cu îndărătnicie din vinul strămoşesc. 

UNII SFĂTUIESC, ALŢII WRM 

D omnul abate era mai trudit. Cu gura uşor căscată, dădea drumul 
unei respiraţii cîntate. Mina dreaptă îi era pe masă, cu degetele ca o 
ghiară alături de ulcică, cu stingă căzută în lungul trupului. Cu 
spatele sta bine rezemat de turnul de perini, poclăzi şi lăicere, clădit în 
fundul patului celui mare, în ungherul de la miazănoapte al odăii. Obrazul 
lui slobozit din stăpînirea voinţii, arăta trăsături de bătrînel, muiate şi 
rotunzite într-un fel de bunătate copilărească. 

Figura palidă a lui beizade Alecu era concentrată, cu fruntea încreţită 
între sprîncene. Somnul lui nu era senin ca al lui ava Paul. Boierul nu-şi 
isprăvise neliniştea zilei şi urma să trăiască întreg şi cu putere în vis. 

I se arătă ceva cu totul ciudat, însă aeve. îi sta înainte Dumnezeu, 
cărunt şi bărbos, cu mînile în şolduri, cu giubeaua fîlfîind, cu ciubote mari 
în picioare. îl mustra c-un glas înfricoşat: 

— Tu eşti acel cocon nebun, carele nu te-ai temut de nimic pe lumea 
asta? 

— Eu sînt... suspină beizade. 

— Nu le-ai temut de nimica şi de nimene, căci te-ai ştiut feciorul lui 
Antonie-Vodă: şi fiind subt ocrotirea părintelui tău, ai săvîrşit multe 
blăstămăţii, cu alţi feciori buiaci ca şi tine, nărăvindu-te în jocuri şi beţii... 

— Doamne, sfinţia ta nu osîndeşti pe băutorii de vin. Aşa spun şi 
prietinii mei ava Paul şi părintele Nicoară. 

— Pentru vin nu te osîndesc. însă ai furat de prin sate muieri şi 
fecioare, care ţi-au plăcut, ş-ai petrecut cu dînsele în desmierdări. 
Bătîndu-ţi astfel joc de ele, s-au burzuluit creştinii blăstămîndu-te şi 
pîrîndu-te. însă Vodă, fîindu-ţi părinte, nu te-a certat precum se cuvenea, 
nici cu toiagul, nici măcar cu vorba. 

— Doamne, părintele meu a fost bun, şi blînd, şi, cît a stătut el în ţara 
asta, n-a scos rînduieli nouă, şi norodul a trăit în bielşug şi pace. Dacă a 
greşit ceva — pedeapsa lui a fost crîncenă, căci necredincioşii l-au muncit 
ca pe Domnul Hristos. Iar pentru cele care le-am făptuit eu, de care vorbeşti 
sfinţia ta că sînt rele, de ce să mă pedepsească? N-au fost rele, ci bune — 
aşa mărturisind acele cîteva muieri şi fecioare cu care mi-am petrecut 
primăverile. 

— Cum îndrăzneşti beizade, a vorbi astfel? 

— îndrăznesc, Doamne, căci nimeni nu poate petrece cu o femeie fără 
voia ei. Aşa ai zidit-o sfinţia ta şi altfel nu poate să fie. 

Atunci Domnul Dumnezeu a zîmbit a rîde. Şi beizade văzu în faţa sa pe 
popa Nicoară, fără a-şi mai aduce aminte că era Dumnezeu. îi făcea un 
semn cu cana de vin şi bău un gît. 

— Ascultă, beizade, îi zise, să ştii că de acele fapte are ştiinţă şi 
Duca-Vodă. Şi a pus pe unii mazili să facă pîră, cu jalobă scrisă. Vrea să te 
supuie şi să te lovească. 

— De ce, părinte? Eu, lui Duca-Vodă, nu i-am pricinuit nici un rău. 

— Nu i-ai făcut nici un rău, zici tu, iar eu nu te cred; şi el te socoteşte 
printre duşmani. Aflînd şi de domniţa Catrina că ţi-ar fi scris răvaş, s-a 
încruntat ş-a hotărît să stingă neamul lui Antonie-Vodă. 

— într-adevăr, părinte Nicoară, mi-a scris domniţa Catrina carte pentru 
mucenicia vieţii sale. Mărturisind drept, eu pe măria sa Georgie Duca îl 
socotesc duşman şi varvar — pentru toate cîte-a uneltit împotriva părintelui 
meu. Floarea pe care o are în grădină n-aş lua-o numai din dragoste, ci şi 
pentru ura mea împotriva lui. Eu, Doamne, te rog să-mi ajuţi a-mi îndeplini 
socotinţile şi-ţi făgăduiesc luminări şi slujbe la nouă sfinte mănăstiri. 

Dumnezeu ori popa Nicoară se apropie binecuvîntîndu-1 şi-l bătu pe 
umăr. C-un suspin, beizade Alecu deschise ochii şi văzu lîngă el pe 
căpitanul Ilie Turculeţ. 

Alungind cu mîna fantoma din faţa ochilor, cercă să-şi aducă aminte de 
ce i s-a întîmplat c-o clipă mai nainte şi nu izbuti. întrebă cu tulburare: 

— Ce este? 

Apoi zîmbi, privind în juru-i: 

— Mi se pare că popa nostru franţuz doarme. 

— Doarme de două ceasuri, măria ta. 

— Atuncea numai noi doi sîntem treji. Ceilalţi unde sînt? 

— Măria ta, părintele Nicoară şi cu Griga şătrarul, veselindu-se foarte, 
au luat cu ei lăutarii şi au ieşit în sat pe la prietini, ca să-i scoale din somn, 
să cinstească cu dînşii. Socot că nu tîrzie vreme au s-aducă aicea tot satul. 
După cît am înţeles, vor să rînduiască pe loc un botez ş-o cumetrie. 

— Atuncea popasul nostru-i cu întîrziere, prietine Ilie. Mie asta-mi 
place. 

— Nici eu nu pot să spun că mă scîrbesc, măria ta. însă măcar că n-am 
lepădat nici o oală cu care m-a cinstit răzăşul şi vede orişicine că m-am 
îmbătat şi eu cum se cuvine, — măria ta, nu pot să uit că pe popă mi l-a 
dat pan Valerie în samă cu poruncă să-l pun viu şi nevătămat pe ziua de 
mîni în tîrg la Iaşi, la scaunul lui Duca-Vodă. Aşa că trebuie să porunceşti 
măria ta ce este de făcut. 

Alecu Ruset rămase gîndindu-se. înlătură cu luare-aminte dopul 
ulciorului, îşi turnă puţin vin în ulcică şi gustă. Astupă iar ulciorul. 

— Asta îţi arată, Ilie, că de şi sînt şi eu într-o stare ca a ta, nu-mi pierd 
rînduiala. Mi se pare c-am hotărît drum pînă la Cotnari şi Hîrlău. 

— Dumnezeu ne-a îndreptat cărarea altfel, măria ta. 

— Ştiu, Ilie. Nu pentru proastă fală aş vrea să mă abat la casă mea cu 
ava Paul; căci după ceea ce am săvîrşit aici, nu mai rămîne bucurie pentru 
altele. Ca-n dragoste, — cele de pe urmă par sarbede pe lîngă cele dintâi. 
Aşteptam o carte de la Iaşi. Răvaşul tău m-a pornit de acasă înainte de a 
primi ce aşteptam. Aflînd şi cele întîmpate la Săbăoani, am vrut să abat din 
nou la Hirlău, ca să văd dacă nu s-a întors călăreţul care ne slujeşte. 

— Răvaş de la domniţa Catrina? întrebă şoptit căpitanul Ilie. 

— De la ea. Am nevoie să ştiu dac-a plecat din nou ştafetă cătră 
Balaban, la Liov. 

— Alta, măria ta? Poate-i nevoie s-o prind şi pe asta? 

— Nu. Ai prins pe una şi-i destul. Nici nu visează Duca-Vodă cine i-a 
robit sluga. Şi nici prin minte-i trece că cel care a cetit răvaşul a înţeles ce 
scrie în el. Acuma, dacă trimete alt răspuns acelui om al său de încredere 
Balaban, eu pricep că n-are linişte, şi pune preţ de moarte pe anume cărţi 
cu iscălitura şi pecetea sa, aflate la Liov. 

— Acestea-s treburile şi socotelile măriei tale, zise cu nepăsare 
Turculet. Dacă ce-am făcut eu ti-a folosit, mă bucur. 

— Acuma, căpitane Ilie, dacă am vestea pe care o aştept, apoi eu mă 
pot înfăţişa fără grijă la Iaşi şi pot chiar sta de vorbă cu luminăţia sa Vodă. 

— Măria ta, acest gînd e cam cu primejdie. Eu dau pe ava Paul pe samă 
şi mă întorc la ale mele. Duca-Vodă e om cu toane. 

— Cu toate acestea, zîmbi beizade, eu am să fac ceea ce spun. 

Turculeţ clătină din cap, aşteptînd ziua şi trezia, cu alte gînduri mai 
cuminţi. Ruset îl pricepu. 

— Prietine Ilie, mi se pare că mă cunoşti. Mintea asta n-o strică 
niciodată petrecerile şi vinul. M-am fudulit c-aş fi stat treaz. Dar dac-am 
dormit două ceasuri, mi-am venit în fire pe jumătate. Jumătatea cealaltă 
rămînînd neatinsă, mă pot socoti om întreg. 

— Aştept ceas fără laudă, măria ta. 

Beizade rîse şi-şi bătu tovarăşul pe umăr. 

— Adevărat, Ilie, că cu tine nu mă pot măsura într-acestea. Tu eşti din 
seminţia celor de fier şi nu te-am văzut căzut la beţie niciodată. Sînt şi alţii 
însă, care, umblînd pe arcuri moi, se cufundă şi se înalţă fără a cădea. 
Aşa-i acest şătrar care ne-a cinstit cu bun vin. Mai sînt unii care la vin bun 
îşi ascut judecata şi înţelegerea. Aşa sînt eu. însă cel mai vrednic e ava 
Paul, care doarme. 

Domnul abate de Marenne oftă prelung prin somn. 

— Atuncea ce facem, măria ta? întrebă Turculeţ. 

— Iată ce facem, Ilie. Dai din partea mea poruncă lui Vîlcu Bîrlădeanu 
să pornească pe loc la Hîrlău. Dac-a sosit răvaş ori răspuns, îmi aduce 
răvaşul ori răspunsul, — aici, ori pe drum spre Iaşi. Cînd Dumnezeu a 
binevoi să ne descurce de-aici, plecăm şi ducem pe ava franţuz la scaun. 
Acolo, Ilie, ai să afli că m-am înfăţişat lui Vodă, ca să mă cunoască şi să se 
teamă de mine. Să se teamă de mine, ca să mă lese să trăiesc la pămîntul 
meu — şi să fie cu frică să nu mi se clintească un fir de păr din cap. Să-mi 
văd de ale mele petreceri, pînă ce va veni vremea să îndeplinim fapta de 
care am vorbit. 

— Asta o putem face şi mai degrabă, măria ta. O domniţă nu-i mai greu 
de furat decît o fată de rînd. 

— Nu, Ilie, nu-i vremea. Aştept mazilia lui Duca: Vreau să aibă două 
bucurii. 

— Cum socoti, măria ta, şi cum porunceşti. Eu mă duc să trimet pe 
Bîrlădeanu. 

Beizade Alecu rămase cîtăva vreme singur şi privi neliniştit în juru-i. 
Abatele se lăsase treptat în ungherul patului celui mare. îşi urma cîntarea 
uşoară a respiraţiei şi trupul i se odihnea bine. Pe cînd în sine, cu toate că 
n-avea oboseală, Ruset simţea un painjeniş ghimpos. Visul i se ştersese, 
veninul lui îi rămăsese însă în inconştient, şi-i pătrundea şi-n ceasul de 
trezie prin preocupări nouă care-1 chinuiau. Printr-o hotărîre pe care ştia 
s-o ia în împrejurări deosebite, cerca să se scuture de ultimele fumegări ale 
beţiei. Obrazu-i rămăsese dungat în frunte şi-n ochii aţintiţi se perindau 
icoane care nu erau decît răsfrîngeri ale judecăţilor, prepusurilor şi 
planurilor lui. 

«Trebuie să fim totuşi cu luare-aminte...» murmură el. 

în tăcerea odăii, răzbătură trîmbiţările cucoşilor de-afară. 

«Cîntă cucoşii straja a treia, socoti beizade în sine: nu mai avem decît 
două ceasuri pînă la ziuă.» 

Alte glasuri de cucoşi răspundeau din satul risipit pe vale. Un tropot de 
cal dudui în bătătură. 

«Pleacă Bîrlădeanu», gîndi Ruset şi-şi înălţă ochii spre ferestre, unde 
bătea încă lumina lunii pline. 

— Am trimes pe Vîlcu, grăi Turculeţ intrînd. Şi-ţi mai dau, măria ta, o 
veste bună. Gospodina de gazdă pregăteşte potrocul cel de cuviinţă. 

— Toate sînt bune, prietine Ilie, şi vom gusta acel potroc, după cum e 
datina, ca să risipim fumurile vinului. Să ne nevoim a deşerta şi ulcioarele 
care au mai rămas şătrarului. Vom face tot, ca oameni cumsecade, care nu 
dispreţuiesc petrecerile. Nu uităm însă ale noastre. 

— Măria ta, văd că te gîndeşti bine la ceea ce trebuie. 

— Nu se poate, prietine, să nu ne gîndim. Mai ştiu, Ilie, că nu-i înţelept 
acel care se bizuie pe zile frumoase de april, pe desmierdările femeilor şi pe 
mila celor mari. Aşa că am a fi cu mare băgare de samă la Iaşi, la 
Duca-Vodă. 

— Precum am avut cinstea să spun şi eu măriei tale. 

— Ale mele gînduri şi judecăţi sînt mai tari, căci eu cunosc mai multe 
decît tine, prietine Ilie. Totuşi, bine cumpănind toate, văd că pot îndrăzni 
mult. 

— Măria ta, oare este într-adevăr nevoie să îndrăzneşti? 

— Este nevoie, Ilie, să ajung la Iaşi şi să mă aflu măcar o noapte acolo. 
Şi-n sara ori noaptea cît voi sta în Iaşi, am nevoie să văd numaidecît pe 
domnita Calrina. 

Turculeţ clătină din cap. 

— De ce cătini din cap? Mă socoti nebun şi prăpădit de dragoste? Am 
nevoie s-o văd, nu ca să-i spun vorbe deşarte, ci ca s-o leg prin jurămînt. 
Nu-s destul cărţile mele; trebuie să ajung şi eu lîngă dînsa. 

Beizade avu rîsu-i scurt, c-o încreţitură răutăcioasă a buzelor şi c-o 
privire piezişă. Abatele de Marenne se suci o clipă în locul lui şi deschise 
ochii. Ruset se înălţă în picioare şi-l salută ceremonios. 

— Ce este? plecăm? întrebă zîmbind domnul de Marenne şi apoi căscă 
prelung. Mi se pare c-am dormit puţin. Sînt gata să continui, dacă se poate. 
Mă scol numaidecît să încalic, dacă e nevoie. 

— Plecăm, răspunse grav beizade. 

De Marenne se ridică din colţul lui şi privi cu luare-aminte pe tovarăşul 

său. 

— Ce s-a întîmplat, prinţule? nu cumva vinul îţi conferă o severitate 
hursuză? Eu; dimpotrivă, mă simţesc uşor şi bine şi marmura picioarelor 
mele s-a topit. Dacă doreşti, plecăm pe loc la Iaşi. 

— Mai întăi la Cotnari şi la Hîrlău... sugeră cu glas serios beizade. 

— A da, uitasem. Vinul vechi şi petrecerea ne-au ieşit însă în drum pe 
neaşteptate. Aş prefera să isprăvim aici ceea ce avem datoria să îndeplinim 
acolo. Două împrejurări fericite nu pot avea loc în acelaşi ceas. Mă 
mulţămesc cu aceasta, dacă nu te superi. Dacă însă porunceşti altfel, nu 
mă împotrivesc, căci am descoperit în mine, în puţină vreme, o mare iubire 
ş-o mare admiraţie pentru domnia ta. 

— Fie, răspunse zîmbind Ruset. îmi rămîi însă dator, domnule de 
Marenne, cu satisfacţia şi plăcerea la care deocamdată am renunţat. 

— A, ştiam că am de-a face cu un prietin nepreţuit... cîntă înduioşat 
abatele. Am dat o luptă, prinţule, cu acest şătrar, şi-mi recunosc 
înfrîngerea. De mai mult nu mă simt în stare. îţi mulţămesc că hotărăşti 
plecarea la Iaşi. Probabil că şi domnul Griga doarme. Vom avea grijă, 
luîndu-ne rămas bun de la doamnă, să-i lăsăm salutări şi mulţămiri. Nu-1 
mai tulburăm. Aşa cere buna-cuviinţă. 

— Să plecăm, hotărî beizade. Nimic mai uşor. Dar, mai întăi, să ne 
supunem legii. 

— Este o lege? 

— Este legea pămîntului, care aici e absurdă, de şi se chiamă tot 
bună-cuviintă. Trebuie să sorbim tot în acest loc o zamă acră care se 
chiamă potroc. Din punct de vedere medical, se pare că-i folositoare 
deoarece alungă nourii vinului. 

— Cum se chiamă? 

— Potroc. 

— Curios; trebui s-o însemn; şi dacă-i bună de ceea ce spui, mă 
interesează foarte mult reteta. între lucrurile bune ale vieţii, fără îndoială 
vinul trebuie foarte sus pus, dacă n-ar avea inconvenientul unei deşteptări 
penibile. Corectivul de care-mi vorbeşti e vrednic să fie cunoscut. Eu mă 
supun. Şi pe urmă, imediat, plecăm. 

— Desigur, domnule de Marenne, — după ce vom bea cu răzăşul 
ulcioarele hotărîte. Mai avem cîteva. 

— Dar domnul Griga mi-ai spus că doarme. 

— Rog să fiu iertat; eu n-am spus asta. Nu doarme; s-a dus să deştepte 
prietini şi neamuri, ca să-i aducă, aici, la ivirea zorilor, să dea mai multă 
amploare serbării sale. S-a dus să deştepte satul cu muzică. E un luptător, 
pe cît se vede, remarcabil. 

— Hm! îngînă de Marenne; bătălia încă nu s-a isprăvit. Curaj. Să 
primim provocarea. 

— Cu toate acestea, domnule de Marenne, astăzi ar urma să fim la Iaşi. 
Măria sa Duca-Vodă ne aşteaptă, după răspunsul care i s-a trimes. 

— Atunci cum facem, prinţule? După ce mi-am pierdut toate ale mele la 
graniţa polonilor, ar fi posibil să rămîn şi eu pierdut pe drum? Asta ar fi mai 
presus de orice închipuire. Dă-mi voie să declar că solul regelui Ludovic 

trebuie să fie strict la datoria sa. Pe cît se poate... adăogi el blînd, destupînd 
şi el cu grijă ulciorul început şi turnîndu-şi un strop de vin roz-alb. 

Domnul abate de Marenne înghiţi picăturile de soare lichid cu 
delicateţă, cum avea obiceiul, şi, înviorat, se săltă şi începu să facă cîteva 
mişcări prin odaie, ca şi cum în urechi i-ar fi sunat un accent de menuet. 
Apoi rămase ascultînd. Muzica închipuită urma să se audă într-adevăr, 
înăbuşită şi de departe. 

— Mă înşel? întrebă el, ascultînd cu capul plecat. Vine domnul Griga? 
Prin urmare e adevărat? 

Ruset rîdea, însă cu dunga din frunte nedescreţită. 

— Prietine Ilie, zise el cătră oştean, ava franţuz e un om de care cu greu 
am să mă despart; căci, pe cît văd, lipsea vieţii mele. Aştept de la dînsul, 
cînd vom ajunge la Iaşi, o slujbă pe care nu mi-o poate face nimeni altul. 
Cu atît mai vîrtos cată să nu întîrziem mai mult decît trebuie. Rînduieşte 
deci să fie oamenii gata. 

MoLwvem cumc mc pemu mahmur, or ne ce NAjie ar fi 

C înd gospodina lui Lăzărel Griga, cu aceleaşi mişcări de servă 
supusă, intră şi aşeză pe masa ospăţului potrocul bun pentru 
mahmuri, abatele ceru reţeta. 

— întăi gustă, domnule abate, îl îndemnă rîzînd Alecu Ruset. 

Abatele de Marenne gustă şi-şi simţi coroana de păr din jurul tunsorii 
monahale zbîrlindu-se. închise ochii şi strînse fălcile. Apoi aştepta atent să 
vadă ce i se întîmplă. Sorbitura acră şi fierbinte îi răcori deodată arşiţa 
lăuntrică, ş-atunci simţi nevoia să mai guste o lingură. Cercă ş-a treia oară, 
uitînd de retetă. însă Ruset i-o dădu cu bunăvoinţă. 

9 9 

— Asemenea preparat, domnule de Marenne, nu vei întîlni nicăieri, în 
cuprinsul lumii civilizate. Carnea de pasere bine îngrăşată nu-i gătită cu 
apă, care, după o zicală a breslei noastre, nu-i vrednică de nimic. 
Moldovenii, oameni cu imaginaţie, adaogă că nu-i bună de pus nici în 
ciubote. Dacă vrei, notează ş-acest dicton. Apa acestei fierturi e înşelată şi 
prefăcută printr-o fermentaţie de tărîţă de grîu şi mei. I se adaogă o creangă 
de cireş. Şi după ce-i aşezată pe cuptor, la căldură, gospodina care a oficiat, 
după un ritual străvechi, asmuţă glas de ceartă asupra cuiva mai tînăr. îl 
asupreşte şi-l loveşte chiar. Numai astfel fermentaţia capătă aciditatea 










































necesară. Eu bănuiesc că se spun şi vorbe de descîntec, dar le ştiu numai 
femeile... 

De Marenne înţelegea cum stau lucrurile şi afirma că înregistrează bine 
în memorie ce i se spune. N-avea însă vreme să întrebuinţeze tabletele, căci 
mînile îi erau ocupate cu lingura de lemn. 

— în orice caz, se întoarse el mirat cătră Ruset, zama asta nu 
m-aşteptam să-mi pară aşa de rea la început şi aşa de bună pe urmă. E o 
chimie pe care noi n-o cunoaştem şi reţeta, mărturisesc cu ruşine, am 
uitat-o îndată ce mi-ai comunicat-o. Am reţinut numai cearta şi bătaia; 
desigur însă că nu sînt îndestulătoare. 

Pe cînd îşi urma iar cu hărnicie sorbiturile, se auzi afară glasul lui 
Griga, în zvonul lăutarilor. Venea cu prietini şi neamuri. Larma rămase 
afară; el intră semeţ înăuntru, dar se închină cuviincios. 

— Cinstiţilor oaspeţi, zise el cu tărie, am venit să isprăvim ce-am 
început. 

— Se poate, răzăşule, se învoi Ruset. Noi ne facem datoria; şi la 
răsăritul soarelui încălicăm şi pornim la drum. 

— Mă supun şi încuviinţez, măria ta, răspunse Lăzărel Griga, 
închinîndu-se iar. Caii au fost scoşi, slujitorii aşteaptă şi nu rămîne decît să 
isprăviţi această sorbitură şi vinul care ne-a rămas în acele ulcioare vechi 
pe care le am dar de la prietinul meu Matiaş. Domniilor voastre au fost 
juruite. Cu alţii nu mai pot gusta din ele. Iar dacă veţi binevoi a gusta şi din 
cofăielele pe care le-au adus stăpînii acestui sat şi ai acestor podgorii, 
venind cu mine şi cu lăutarii, ei foarte mult s-or bucura. De nu veţi putea, 
s-or mîhni şi pe urmă le-a trece. însă ce-i legat cu jurămînt nu puteţi 
lepăda. Aşa că, cele rămase ulcioare în număr de două, stau după uşă şi 
aşteaptă să fie uşurate, ca să răsufle şi ele şi să meargă la hodină. 

— Doresc să cunosc discursul acestui om de treabă... vorbi de 
Marenne, împingînd strachina la o parte şi înlorcîndu-se cătră tovarăşul 
său. 

Beizade Alecu îl vesti despre primejdia care-i ameninţa afară. Abatele 
rămase gînditor. 

— în privinţa vinului din ulcioare, cinstitul şătrar are dreptate... hotărî 
el. 

Ruset se veseli şi simţi şi-n el, cum simţea şi-n oaspete, aţîţarea de 
viclean îndemn a drojdiilor nopţii. Hotărîrea lui totuşi era mai dîrză şi mai 
trează. 

Gustă din potrocul gospodinei Avramia, se înălţă şi se încinse. Zîmbetul 
obişnuit al feţei lui era o mască, după care se încîlceau preocupări subtile. 

— Domnule abate, sînt la dispoziţia domniei tale, rosti el, curtenitor. 

— într-adevăr, e nevoie de atîta grabă? oftă de Marenne, găsind iarăşi 
plăcere în ulciorul lui Matiaş. E ciudat, ce bun pare iarăşi vinul după 






















această zamă neaşteptată. Surprizele pe care le rezervă Dumnezeu 
oamenilor sînt nesfîrşite. Prinţule, cît avem de umblat pînă la capitala 
Moldovei? 

— Domnule de Marenne, avem de făcut ceva mai mult de două poşte. 
Umblînd bine şi fără întîrziere, la ceasul al patrulea din zi după modă 
orientală, cînd Vodă se aşază la masă, putem intra la Curtea Domnească. 

— Să dăm laudă lui Dumnezeu. Avem vreme destulă. 

Griga, oficiind, deşertă urciorul în ulcele. Luă pe-a sa, puse pe-ale 
cinstiţilor săi oaspeţi în mînile lor şi, deschizînd uşa, dădu un răcnet cătră 
neamuri şi prietini. Ruset ieşi în cerdac. Odihnind o clipă ulcica, trăgîndu-şi 
mantia în grabă şi apucînd iarăşi ulcica, de Marenne îşi urmă soţul. Griga 
veni şi el, cu vinul înălţat, jucîndu-1 în lumina rece a dimineţii. Larmă 
sălbatică îi întîmpină. De Marenne văzu feţe felurite de bărbaţi, — prea 
vesele pentru acel ceas. Iertă însă acea izbucnire distonantă gîndindu-se şi 
la omeneasca sa îndeletnicire din vremea nopţii. Un orator ridicase glasul 
cu o silinţă nefirească, din pricina răguşelii, şi cu un nas care-i dădea drept 
să iasă în fruntea tuturor prin mărime şi coloare. 

— Ce doreşte? Ce doreşte? se interesă abatele cu bunăvoinţă. 

— Ne explică, domnule de Marenne, pricina nefericirii lor. 

— Care nefericire? Nu înţeleg nimic. îi văd într-o stare care exclude 
acest cuvînt. 

— Domnule abate răzăşul cel cu nasul roş ne informează textual că 
altceva n-a mai rămas oamenilor, în zilele acestea rele, decît să plîngă ori să 
petreacă. Ei preferă a doua alternativă. Aici, în ţara asta, zice el, nu-i sigur 
nimic decît birul şi moartea. De aceea veselia lor e fiică a disperării. Mai cer, 
domnule abate, să bem din cofele cu vin nou pe care le-au adus — flecare 
din via sa. 

Abatele de Marenne se simţi tulburat, nu atît de acest din urmă 
îndemn, pe care nu-1 socoti decît o glumă, cît de asociaţia de idei şi tablouri, 
care îi apăru deodată în contrast întunecos, unind apariţia trogloditului în 
această deşartă larmă care-1 împresura. îi sîngeră inima, împunsă de-un 
spin, şi-şi plecă fruntea aburită. El se lăsase întreg şi docil prietiniei şi 
petrecerii, pe cînd în cei din juru-i ora era picurată de venin. La lumina 
zilei, Turculeţ îi apăru sumbru şi aspru ca un simplu mercenar de jaf; 
Lăzărel Griga, c-un rînjet strîmb; pînă şi figura simpatică şi nobilă a lui 
beizade Alecu părea a avea altă mască şi zîmbea în altă lumină. Se îndoi 
totuşi de sine însuşi şi de propria-i judecată, umilindu-se şi socotindu-se şi 
el altul decît în zilele în care nu avea a-şi face nici o mustrare. 

încalecă, alături de Ruset. Iar şătrarul, rămînînd neînduplecat în 
hotărîrile şi jurămintele luate, aduse două ulcioare rămase de la Matiaş. Au 
trebuit amîndouă deşertate, stînd călare, cu armele puse şi cu frîiele 

strînse. Griga fu în sfîrşit mulţămit şi rînji. Abatele fu mai puţin mulţămit, 
însă zîmbi. 

— Prinţule, vorbi el în clipa din urmă, te rog transmite şătrarului şi 
doamnei sale cele mai calde mulţămiri pentru acest ospăţ, pe care nu-1 voi 
uita. Trebuie să-mi însemn asupra lui mai multe lucruri, între care, mai 
ales, două reţete. Şi te-aş ruga stăruitor să-mi comunici în taină partea mea 
de contribuţie bănească, pentru această găzduire, care, drept vorbind, nu 
poate fi plătită. 

— Domnule de Marenne, răspunse Ruset, ţara n-are oteluri şi hanuri şi 
particularii nu cunosc altfel de răsplată decît aceea pe care o vezi. Dacă 
observi, nu numai Griga, dar şi părintele Nicoară sînt foarte întristaţi de 
plecarea domniei tale şi nu m-aş mira dacă i-aş vedea plîngînd. 

Avînd încă generozitatea vinului lui Matiaş în partea cea mai delicată a 
fiinţii sale, abatele nu se putu opri, auzind aceasta, să nu descalece pripit. 
Se lăsă spre Griga, îmbrăţişîndu-1. Se întoarse spre fratele său întru 
Hristos, preotul Nicoară. Şi crezu de cuviinţă să nu uite nici pe jupîneasa 
Avramia, care se retrase îndată ruşinată şi uimită, cu mina la gură. După 
această din urmă ispravă, încalecă iar, ajutat de zeci de braţe. Zvonind cu 
glasuri felurite, răzăşii cu vinul, deşertară cîte o leacă din cuprinsul cofelor 
în pulbere, întru pomenirea morţilor lor trecuţi la hodină şi în cinstea 
oaspeţilor străini. Şi abatele de Marenne, împresurat de larmă şi ţipăt de 
strune, putu în sfîrşit pleca spre Iaşi, cu tovarăşii săi. 

IX 

mn me iaşi 

D rumul cel mare spre scaunul ţării trecea şi într-acea vreme prin 
valea Bahluieţului ş-a Bahluiului. I se zicea drum mare pentru că 
era drum vechi de cînd lumea. Nici unui rînd de oameni, însă, nu-i 
trecuse prin minte, în curgerea anilor mulţi, să facă din această cale veche 
un drum adevărat. Era o urmă cotită de cară, copite şi paşi, bătută bine şi 
lucie ca o curea în vreme de secetă, mlaştină cleioasă în vremea ploilor. Apa 
cerului o pătrundea în scurt, vîntul şi soarele o zbiceau cu grăbire. 

Părea a merge la întîmplare şovăind spre Tîrgul-Frumos ori 
Podul-Iloaiei, da într-o rîpă, suia într-un deal; isprăvea însă bine, 
împlinindu-şi destinul. Bahluiul curgea leneş prin păpurişuri. De Ia 
păpurişurile lui se desfăşurau fînaţuri pe care brumele şi omăturile le 
dărîmau necosite. Pe dealuri, la dreapta şi la stînga, creşteau pădurile lui 
Dumnezeu, în care putea intra cu barda orişicine. Lupii se mutau, cînd 
venea vremea, de la pădure în stuh. Ori din stuh la pădure şi căutau mai 
ales preajmă de sate, ca să poată da război vitelor omului. Rămăseseră 
însă, în Domnia lui Duca-Vodă, puţine aşezări de creştini pe acea vale 
bogată, căci, cu puţini ani înainte, iernaseră tătarii fărîmînd şi spîrcuind, 
urmînd după dînşii răutăţile prădăciunilor leşeşti, foametea neaşezării şi 
ciuma lui Dumitraşcu-Vodă. Iazurile Bahluiului se potmoliseră, morile 

stătuseră, hanurile se cumpăneau în trei pereţi cu acoperişurile arse, — 
locurile satelor pustii se cunoşteau abia, în dudaie nalte; fîntîni spurcate de 
leşuri, cruci însemnînd morţi năprasnice, toată priveliştea fericitelor aşezări 
de odinioară arăta mila domnilor şi-a împăraţilor, precum şi binefacerile 
năvălirilor şi războaielor care nu mai aveau contenire. Părinţii călugări de la 
sfînta mănăstire Neamţu dăduseră veste pretutindeni în Ţara-de-Sus că se 
vor arăta şi alte semne cumplite, nefiind departe sfîrşitul lumii. Aşa că nu 
era alta de făcut pe acest ticălos pămînt decît să se întoarcă omul cătră 
sufletul său la rugăciune şi post, lepădînd tot, îmbrăcăminte, podoabe şi 
bani, spre a se afla gol, curat şi în rugăciune, atunci cînd va suna trîmbiţa 
de aramă a judecăţii. Un călugăr adusese ş-o scrisoare de la sfîntul 
mormînt din Rusalim, găsită sub piatră de altar şi avînd iscălitura şi 
pecetea Prea-Curatei, îndemnînd lumea la pocăinţa din urmă. 

Moldovenii ascultau cu luare-aminte aceste istorisiri şi veşti. Femeile 
suspinau cu amar şi se gîndeau pentru întâia oară la păcatele lor. Plănuiau 
rugăciuni şi daruri preoţilor şi monahilor. Dar bărbaţii, după ce aflau, îşi 
trăgeau căciula deasupra nasului şi cugetau că, dac-a fi să fie sfîrşitul, apoi 
are să fie al tuturor şi nici cuvioşii părinţi de la Neamţu ori de la alte 
mănăstiri nimic n-or folosi din jertfele cerute. Nici Sfînta Fecioară nevoie 
n-are de bucate, vin şi undelemn, fiind în lumină veşnică lingă Tatăl Ceresc. 
Mai bine încarcă ce au şi trec hotarul, oploşindu-se undeva, în nişte munţi 
ori în nişte pustietăţi, la un liman de linişte. 

Astfel Moldova se găsea în mare parte goală pe tracturile cele mari şi 
cinstiţii părinţi ai mănăstirilor se tînguiau cu drept cuvînt, în toate 
rugăciunile şi slujbele lor, de puţina credinţă a proştilor pămînteni. 
Asemenea batjocoritori ai poruncilor sfinte îşi meritau într-adevăr osînda la 
care erau supuşi. 

Pe acest drum mare, în cele dintâi ceasuri de dimineaţă, călăreau 
beizade Alecu şi abatele Paul de Marenne. Boierul dădu străinului toate 
aceste lămuriri şi altele. Ajunşi apoi de truda nopţii, rămaseră tăcuţi şi 
părură a dormita o vreme în şa, lăsîndu-şi caii la pas. 

De Marenne fusese bucurat de numele oraşului, pe care-1 auzise rostit 
şi prin care aveau a trece. Dar Tîrgul-Frumos era departe de a răspunde 
imaginii zîmbitoare pe care o evoca. Puţine dugheni cu frică şi prevedere 
deschise, subt un fel de şoproane de şindrilă, un han cu bolţile dărîmate şi 
cîteva căsuţe nu de mult înălţate şi gata de a cădea în risipă. Bordeie de 
ţigani robi, în jurul unor şandramale mai răsărite. — Acolo stă boierul, 
adică nobilul locului — lămurea beizade Alecu, nemărturisind anume că 
acelea erau curţi domneşti. Abatele de Marenne încerca să înţeleagă ceea ce 
nu se poate înţelege. De cîteva zile văzuse destule şi auzise deasemeni — ca 
să se convingă că toate în acest hotar barbar au o pulsaţie proprie şi o lege 

a vieţii anumită. 

— Hotărît, prinţule, acest tîrg, oricît ar fi de frumos, e cu totul altceva 
decît îmi închipuiam, zise el, încercînd să se trezească deplin. Nădăjduiesc 
în altă întîlnire. Ce localitate deosebită ne mai aşteaptă? 

— Celălalt loc, domnule; abate, pe care văd că-1 aştepţi cu nerăbdare, 
poartă numele unei femei care se zice că a fost deosebit de frumoasă. 

— Podul-Iloaiei! se miră abatele, după ce auzi tălmăcirea numelui. Iată 
în sfîrşit un pod în ţara aceasta. 

Domnul abate de Marenne avu într-adevăr o surprindere. Mai întăi nu 
era nici un pod. Al doilea, nu era nici un oraş. Era o imagine repetată a 
tîrgului cu nume pompos, şi-n preajma lui bălţile Bahluiujui răsfrîngeau, pe 
lingă subiecte de pictură, acelaşi cer verziu de toamnă, în strălucirea calmă 
de aur vechi a soarelui. 

Făcură un popas la o filosofică fîntîna cu cumpănă, care li se închină 
şi-i cinsti cu apă. După aceea porniră iar. 

— Prea iubite domnule de Marenne, zise beizade Alecu, după o lungă 
tăcere, dă-mi voie să mă folosesc încă o dată de prietinia pe care binevoieşti 
să mi-o arăţi. în vremea prea scurtă de cînd ne aflăm împreună, am avut 
puţin prilej să ne cunoaştem într-adevăr. 

— Prinţule, protestă de Marenne, prietinia mea îţi este definitiv 
asigurată, mai ales că, pe lingă alte multe lucruri simpatice, am găsit în 
domnia ta un om în desăvîrşit dezacord cu ceea ce îl înconjură. Domnia ta 
eşti mai mult al nostru decît al Orientului. 

— Mulţămesc, domnule abate, pentru aceste cuvinte. Ţin totuşi să-ţi 
dovedesc şi mai mult, că nu te înşeli acordîndu-mi încredere şi amiciţie. 
Vreau să-ţi spun o poveste. 

Abatele de Marenne privi zîmbind spre boier: 

— Calitatea mea, domnule Ruset, se pare că-mi dă dreptul s-ascult 
confesiuni. O parte din mărturisire ai început-o astă-noapte. Să nu crezi 
c-am uitat. 

— Cu atît mai bine. Acuma vreau să mă întorc ceva mai în urmă. Nu 
prea mult însă. N-au trecut doi ani, iubite domnule de Marenne, de cînd 
peste această ţară şi peste acest popor stăpînea părintele meu 
Antonie-Vodă. Nu vreau să-l laud pentru că-i sînt fiu. îl laudă faptele lui şi 
amintirea care a rămas după el. Eu, domnule de Marenne, n-aş putea 
spune că am umblat în viaţa mea pe calea adevărului: am greşit mult, mai 
ales am făcut destule prostii, şi ai să fii mirat poate cînd îţi voi declara că 
nu simţesc nici o mustrare de conştiinţă. Faptele părintelui meu au fost 
însă altfel şi poporul a simţit într-atît blîndeţa lui, încît pot circula fără grijă 
prin lume, ocrotit de lumina amintirii lui. Nebuniile mele au făcut vîlvă; sînt 
însă feciorul lui Antonie-Vodă. Legi n-au fost să mă pedepsească, iar 
oamenii m-au iertat. N-aş putea spune că nu mi-au rămas duşmani destui 
de rangul meu, dar aceia îşi au şi ei ale lor greşale şi toleranţa este 

reciprocă. Vorbesc de prostime; primirea de astă-noapte, din care te-ai 
împărtăşit şi domnia ta, stă dovadă. 

Ceea ce ai văzut domnia ta în aceste cîteva zile, domnule abate, de cînd 
ai intrat în domnia războiului şi a invaziei, a molimei şi a foametei, acum 
doi ani nu exista. Antonie-Vodă. a fost om cu noroc. Şi ţara asta, cînd 
Dumnezeu se milostiveşte asupra ei, înfloreşte de azi pe mini, ca o grădină 
în primăvară după urgia iernii. Toate în Moldova, domnule de Marenne, sînt 
scurte, trecătoare şi viforoase: şi cele bune şi cele rele. Acum doi ani aceste 
locuri erau înflorite şi populate. Acum nu mai sînt. 

Vina, pe lîngă toate cele pomenite, o are omul care cîrmuieşte acum 
ţara. Tuturor răutăţilor pomenite, se adaogă şi calamitatea unui jaf fiscal pe 
care, socot eu, nici o regiune a pămîntului n-o cunoaşte. Acest sistem 
propriu al Voievodului cade, din nefericire, în împrejurări cu deosebire 
excepţionale. Antonie-Vodă, părintele meu, n-a înţeles să adune comori, 
după moda tiranilor orientali; a zîmbit bielşugului public şi a fost mazilit 
sărac. Duca-Vodă însă a organizat hoţia domnească. 

La toate acestea, iubite prietine, se mai alipeşte o consideraţie. 
Surparea părintelui meu se datoreşte măritului Domn de astăzi. în ţara 
aceasta tronul se cîştigă de la tiranii agareni, obijduitorii creştinătăţii, prin 
intrigă şi bacşişuri. E adevărat că aceeaşi soartă îi aşteaptă şi pe 
Duca-Vodă; dar eu nu pot uita că el a pricinuit căderea părintelui meu. Mai 
ales că rechemarea diplomatică, — cum aţi spune domniile voastre în 
Franţa, — a lui Antonie-Vodă a fost însoţită de lanţuri şi închisoare. Nu 
pentru vreo vină, pentru plîngerea norodului, ori trădare. Stăpînii de la 
Stambul l-au schingiuit, l-au împuns cu ace de foc, i-au bătut pene de 
trestie subt unghii, l-au pus să înghită tulpane de mătasă şi i-au tras 
intestinele la gură. Au făcut toate acestea ca să-l facă să mărturisească 
unde are ascunse comorile sale. Era o sugestie binevoitoare a lui 
Duca-Vodă, nemărturisită şi neştiută, — dar eu o cunosc. 

Părintele meu, domnule de Marenne, n-a murit. A fost iertat şi trăieşte 
liber şi sărac la Ţarigrad. Cu mila lui Dumnezeu, se va întoarce poate iar 
domn. Aici vine cheia mărturisirii mele, făcîndu-te să înţelegi că de aceea 
trăiesc eu aici. 

Deşi nimene nu crede că mă pot îndeletnici cu lucruri serioase, eu 
totuşi, în ceasurile cînd nu petrec, mă ocup şi cu de-acestea. Aşa se face că 
mi-am agonisit pe de o parte bune prietinii la scaunul-necredincioşilor. Am 
fost chemat de cîteva ori la Ţarigrad; ca fiu de domn am fost mustrat şi 
pentru unele fapte de care s-a dus vestea pînă acolo — însă turcii, domnule 
de Marenne, asociază uneori o ciudată toleranţă cruzimii lor. Am găsit în 
serascherul Şişman Ibraim paşa, care atuncea era la Obluciţa şi-acum e la 
Juravna, un admirator şi mai ales un prietin. E un bărbat care preţuieşte 
foarte mult vinul şi petrecerile. 





















55 




— Prinţule, întrerupse abatele, mă îndoiam că necredincioşii pot avea 
asemenea destoinicie. 

— Au, domnule abate, spre norocul binecredincioşilor. Pe lingă această 
prietinie şi altele, am legături în ţara leşilor. De la aceşti prietini creştini am 
aflat un lucru surprinzător. Duca-Vodă, după căderea din a doua a sa 
domnie, într-un moment de răzvrătire, a căutat sprijin de la creştini. Toţi 
cei îngenunchiaţi de hanger, domnule abate, nădăjduim biruinţa crucii; şi o 
nădăjduim cît mai grabnică. Deci şi Duca-Vodă a scris cărţi — două — unui 
castelan de margine, apropiat mie prin prietinul meu Vladimir Kaminski. 

— îmi dai voie, prinţule, întrerupse iar abatele. De şi însărcinările mele 
n-au nici o legătură cu politica, pot să-ţi confirm că am luat şi eu 
cunoştinţă de aceste documente prin domnia sa pan Nicoiaus Zaborowski, 
mare demnitar în cancelaria Republicii şi socru al amicului nostru comun 
pan Vladimir Kaminski. 

— Domnule abate, reluă Ruset, confirmarea domniei tale îmi 
pricinuieşte o deosebită bucurie. De şi nu te ocupi de asemenea chestii, 
mi-am închipuit totuşi că poate, din întîmplare, între ştirile adunate din 
Polonia, să se găsească şi aceasta. Aveam nevoie să mă încredinţez că 
scrisorile există. Ele alcătuiesc pentru mine o armă dublă. 

Abatele de Marenne privi pieziş pe beizade Alecu şi-şi muşcă buzele. 

— Să nu fii supărat, iubite prietine, urmă Ruset, că mi-ai trecut un mic 
secret diplomatic. E o binefacere creştinească. Pe lingă acele scrisori, mai 
am cunoscuţi boieri fugiţi de binele Ducăi-Vodă, fie în Lehia, fie la munteni, 
care lucrează aşa cum se obişnuieşte în ţările noastre cîrmuite de capriciile 
vremilor, ale turcilor şi, aş putea zice, ale lui Dumnezeu. — Deci iată, 
domnule de Marenne, că te întovărăşesc la Iaşi punîndu-mă puţin şi sub 
protecţia domniei tale — căci îţi închipui că Duca-Vodă nu mă poate privi, 
în oraşul său de reşedinţă cu prea mare simpatie. Am şi-n Iaşi prietini 
care-şi mai aduc aminte de Antonie-Vodă şi care nu iubesc pe stăpînul de 
azi. Am nevoie să cunosc veştile pe care le au ei; mai sînt în sfîrşit şi altele, 
care poate nu te interesează. Lucrul cel mai de căpetenie însă, domnule de 
Marenne, după toate acestea, e legătura mea de iubire, pe care ţi-am 
povestit-o bînd vin în casa cinstitului nostru prietin şătrarul. 

— într-adevăr, găsi de Marenne prilej şi timp să-şi arate mirarea 
stăpînită, doresc foarte mult să mă faci a înţelege, domnule Ruset, cum 
împaci domnia ta acest sentiment cu toate cîte mi-ai spus acum. 

— Domnule de Marenne, domniile în Moldova sînt trecătoare. 
Duca-Vodă, nădăjduiesc că va pleca. Domniţa Catrina va rămînea aici. Şi 
vom aştepta amîndoi timpuri mai bune. Vom ierta atunci poate de o parte şi 
de alta. Deocamdată, mă apăr de războiul pe care mi-1 poartă bătrînul, — 
nu făţiş, ci încurcat în reţele suprapuse, după metoda strămoşilor noştri de 

la Bizanţ. Am făcut acest lung ocol, iubite domnule de Marenne, ca să 
isprăvesc printr-o rugăminte. 

Abatele îi cuprinse mina în tăcere. 

— îndrăznesc să te rog, vorbi cu voce mai scăzută Ruset, să spui, dacă 
ai prilej, un cuvînt de mîngîiere şi de încurajare aceleia pe care o iubesc. 
Din toate cîte se petrec, suferinţi şi catastrofe, poate nu va supravieţui decît 
acest sentiment. 

De Marenne oftă. 

— Prinţule, sentimentul acesta l-aş dori pur. Să nădăjduim că va urca 
deasupra, ca un ulei fără prihană. îţi făgăduiesc ce-mi ceri, numai să am 
prilejul să văd pe stăpîna inimii domniei tale. 

— Domnule abate, vei vedea-o dacă-ţi vei exprima dorinţa cătră Domn. 
Vei cunoaşte astfel şi pe Doamna Anastasia, care este o sfîntă şi nobilă 
prinţesă. 

Părerea lui Ruset despre Doamnă s-ar fi putut exprima în cuvinte mai 
mici; însă boierul simţea că abatele are nevoie de un accent mai înalt, 
într-adevăr ava franţuz păru convins. 

— Dacă într-adevăr mă pot bizui pe asemenea sprijin pe care niciodată 
nu-1 voi uita, sfîrşi beizade Alecu, atunci nădăjduiesc că, ştiindu-mă 
aproape, domniţa Catrina va încerca să mă vadă. 

— E foarte cu putinţă, zîmbi abatele. Din toată povestea, prinţule, am 
înţeles multe şi triste lucruri. Voi vedea pe Antonie-Vodă la Constantinopol 
şi, cine ştie, poate-i voi fi de folos. Vei vedea pe domniţă — şi doresc iubirii 
să biruiască tot ceea ce nu-i iubire. în sfîrşit, cu puţină ruşine, trebuie să 
mai adaog că acum regret şi mai mult despărţirea noastră care se apropie. 
Nu sînt diplomat, dar mi-ar fi folosit lecţiile domniei tale. 

Beizade oftă — strîngîndu-şi şi el buzele subţiri, o clipă. De Marenne îi 
văzu faţa palidă uşor însufleţită şi-i strînse mina, corectînd în chip delicat 
ironia sfârşitului său de frază. 

Tăcerea se statornici iar între ei, despărţindu-i oarecum, şi-n acest 
răstimp sosi din urmă Bîrlădeanu, pe-un cal proaspăt din grajdurile de la 
Hîrlău. Din fugă se alătură de Russet şi-i trecu, aproape neobservat, o 
tăşcuţă de piele cuprinzînd poate scrisorile aşteptate. 

X 

scaunul îmi HOLWuei, mm sa qbozqlb wca-wdA ţt cuwba sa 

âsişii era şi-n vremea aceea un oraş vechi şi cu faimă. De o sută şi mai 
■ bine de ani aflîndu-se capitală statornică a Moldovei, mahalalele i se 
I umflaseră, uliţile din mijloc i se îmbulziseră de case nouă ale 
negustorilor şi boierilor, iar Curtea Domnească îşi înoise turnul, rîndurile 
de sus şi odăile oştimii. Totuşi, cu tot sporul lui şi mai ales cu toate 
strălucitele-i lăcaşuri dumnezeieşti, rămăsese o aşezare a Orientului. Nu se 
cunoştea, în rînduiala sau mai degrabă în neorînduiala uliţilor lui, nici un 
plan. Fiecare pămîntean, aşezător în el, fie boier, fie prost, punea să i se 
clădească, rareori cu mistria, şi mai ales cu toporul, acareturile şi casa 
după fantazia momentului, avînd chiar o deosebită plăcere să întoarcă 
dosul ori coasta cătră alţii, ghiontindu-i, aşa că, fiind casele ca de un vînt 
vesel semănate, în chipul cel mai capricios, în grădinile şi ogrăzile lor, 
trecătorul se rătăcea, ca să găsească ce-i trebuia, în uliţi, ulicioare şi 
fundături cotite, printre garduri de nuiele, zaplazuri dărîmate, ziduri 
risipite, bălţi urît mirositoare şi mlaştini de cişmele, urmărit de urlete şi 
zăpăituri întărîtate. Lingă o curte de cărămidă şi piatră de Orhei boiereşte 
răsfăţată, se tupila o căsuţă strîmbă de bîrne acoperită cu paie ori cu stuh. 
De multe ori căsuţa avea o podoabă de flori înaintea uşii. pe cînd curtea de 
alături, pustie, lăsa să-i cadă tencuielile şi olanele şi să-i atîrne ca aripi 
moarte ferestrele. Asemenea mărit şi slăvit tîrg părea că nu ţine să fie curat 

şi spălat, nici să-şi arate faţa: dimpotrivă. Şi nici voia să amăgească pe 
străinii iubitori de forme goale. Gunoaiele şi hoiturile stăteau aruncate pe 
toate drumurile şi-n toate medeanurile şi cînii dădeau lupta în jurul lor cu 
porcii. Aceşti cîni, de la zăvozi pînă la cotei, înfăţişau varietăţi şi măşti 
extraordinare. Luptătorii ceilalţi păreau nişte mistreţi degeneraţi; grozav de 
slabi, însă de-o îndîrjire nespusă. Războiul lor prezintă întrucîtva, pentru 
tîrg, un avantaj sanitar. 

Ondulînd ca pe valuri, căruţele şi chervanele negustorilor şi prostimii 
străbăteau acele locuri primejdioase numite uliţi şi făceau popas în 
medeanul cel mare de lîngă Beilic. Acolo, în zile de sfîntă duminică şi-n 
sărbători, erau deschise crîşme, cîntau lăutari, hăuleau cerşetori schilozi 
ori orbi, şi negustori din toate breslele îşi aveau înşirate tărăbi, 
aşteptîndu-şi cu răbdare muşteriii. 

Mănăstirile cele mari, Golia, Sfîntu-Sava, Trisfetitele, precum şi altele 
mai mici, stăteau închise în zidurile lor; şi bine-credincioşii egumeni graşi 
îşi rînduiau gospodăriile pline ca stupii, deosebind partea cuvenită 
Atonului, Rumeliei şi Rusalimului. Sub bolţile luminate cîntau slăvi elineşti 
sfinţi părinţi, legănîndu-se în strane, visînd cele cereşti într-un veac de apoi 
şi cele pămînteşti în acea zi şi-n acel ceas. 

Acest amestec de chinovii, de curţi, de căsuţe, de dugheni, gloduri, 
toloace şi medeanuri ţinea din uliţa de sus de la Sfîntul-Neculai cel Sărac 
pînă-n Căcaina şi Bahlui şi pînă la Cetăţuia Curţii Domneşti. Acolo, în 
preajma Curţii, era temeiul negustorimii, cu carvasaraua şi hanurile. Iar în 
rîpa Bahluiului se prăvăleau bordeiele ţigănimii, a breslei calicilor şi 
lăutarilor pînă-n iazul cel mare de la Frumoasa, în luciul căruia se 
oglindeau între scai voiniceşti, furcile spînzurătorii răilor. Peste Bahlui se 
vedeau poduri spre Repedea, Hlincea şi Bîrnova, cătră popasul domnesc de 
la Şanta. Şi pe ţanc, deasupra Frumoasei, mănăstirea cea nouă cu ziduri 
albe a Cetăţuii. Tot peste Bahlui, la asfinţit, mănăstirea Galatei, între alte 
ziduri. Iar cătră miazănoapte viile din preajma cişmelei Păcurarului şi 
dealul şi pădurile Copoului. 

Aici stăpînea Duca-Vodă cu topuzul său şi cu cele două tuiuri în a treia 
a sa domnie. Lîngă biserica cea veche de la Ştefan-Voievod Bătrînul, a 
Sfîntului-Nicolaie cel Bogat, în capătul uliţii mari, se înălţa poarta cu turn 
şi paraclis, păzită de slujitori armaţi. De la turn, zidul mergea în patru 
laturi, avînd la colţuri turnuleţe cu meterezuri. în cuprinsul acestor ziduri, 
casa cea mare a Domnului, a spătăriei şi a divanului era deosebită de 
casele cele mici ale Doamnei. Spre Sfeti-Neculai mai era o poartă joasă, cu 
odăi, a drăganilor, şi spre Bahlui alta, cu alte odăi, a siimenilor. Mestecate 
în neorînduială, se înşirau cătră ziduri chilii de slugi, grajduri de bîrne, 
acareturi, cămări, lagumuri şi beciuri. Era o forfotă neîntreruptă în toate, 
căci de la întâiul ceas din zi Vodă era sculat, după obiceiul său, şi coborîse 

în divanul cel mic, ca să cunoască treburile zilei, să ieie socotelile vistieriei 
şi să împărţească dreptate norodului. Porţile cele mari erau deschise; 
deasemeni uşa divanului; şi o samă de prostime aştepta în genunchi, cu 
căciula alături, cu fruntea plecată, cu pletele în ochi. Se aflau alţi pricinaşi 
care aşteptau în picioare, însă cu prea multă cuviinţă, strigarea aprozilor. 
Erau răzăşi sosiţi călări ori cu căruţele încă de cu noapte, pentru 
înfăţişarea sorocită de luminatul Divan. Aducînd, în tăşti de piele, 
îndreptări şi mărturii, urice şi ispisoace, veneau pentru vechi procese, — cu 
multă îndoială faţă de judecăţile vremelnice şi cu o nedesluşită credinţă în 
judecata fără greş, cea din veci şi de obşte. întăi mîncaseră de nădejde în 
chilnele căruţelor ori la coburul calului, de cum răsărise soarele; ş-acuma 
puteau aştepta şi pînă în sară pe lingă ziduri şi pe sub streşini. 

Mai erau şi alţii care nu stăteau cu fruntea în pulbere. Aceia veniseră 
cu jalobă cumplită împotriva starostelui lor. Erau o samă din mişeii 
tîrgului, unii calici de-o mină ori de-un picior, alţii chiori şi orbi, alţii în 
plină şi înfloritoare sănătate — şi mai cu samă aceştia aveau glasuri 
frumoase de cîntăreţi. Pentru nedreptăţi de împărţire a vadurilor de cerşit 
se înfăţişaseră buluc, cu straşnică scîrbă şi îndîrjire. Aşteptau la cerdacul 
cel clădit de Antonie-Vodă, cătră odăile Doamnei. Nădăjduiau să-şi poată 
răcni plîngerile lor cătră Vodă Georgie însuşi, cînd va trece la Doamna sa 
Anastasia, ori cătră Doamnă, cînd, lăsîndu-şi o clipă gospodăria, s-ar 
îndupleca să s-apropie de ei. Lor le trebuia alt staroste — căci al lor, Agapie 
Chioru, nu era beteag numai de ochi, ci şi de minte. Ş-atîta răutate a stîrnit 
în breaslă, cît nu-i chip altfel decît să-l bată măria sa cu buzduganul, ori 
mai bine să puie pe nişte siimeni să-l zvîrlă în Bahlui, dacă nu cumva 
luminata socotinţă gospod n-a găsi că-i mai potrivit juvăţul şi furca pentru 
asemenea puturoasă dihanie. 

Boierii soseau la divan, cei mai mulţi călări. Cel dintâi, înaintea 
tuturora, se înfăţişase Sandu Buhuş, hatmanul. Cum descălecase, 
trimesese cuvînt de veste grabnică lui Vodă, şi măria sa îl şi primise, în 
chilia lui de taină, lingă divanul cel mic. 

Buhuş era cărunt, mai înalt decît Domnul şi tot aşa de gros. Avea ochi 
bulbucaţi şi vorbirea repezită. 

Duca-Vodă îl cercetă ager. înţelese că hatmanul Sandu plesneşte de-o 
veste deosebită, deci s-a petrecut ceva peste noapte în ţara Moldovei. Voi 
să-şi cuprindă barba, căutînd ori aşteptînd cele dintâi vorbe, dar îşi stăpîni 
gestul obişnuit, pentru că de abia îşi cănise această parte a obrazului. 
Naramzi grecul, bărbierul lui, întrebuinţase un ceas la această lucrare, în 

dimineaţa aceea. 

» 

— Ce ai a-mi spune dumneata, hatmane? întrebă Domnitorul, 
încruntînd puţin sprinceana şi micşorîndu-şi privirile. Nu cumva s-a 

întîmplat ceva acelui sol de la Franţuz, pe care-1 aşteptăm? Ar fi într-adevăr 
lucru urît asta. 

— Măria ta, nu numai urît, ci şi păgubitor pentru noi. Mai ales acuma, 
cînd craiul franţuzesc arată mai mare prietinie lui Mehmet-Sultan, vrînd 
să-l îndîrjească pe cît a putea mai rău împotriva împăratului. Pătimind ceva 
solul, s-ar burzului agarenii şi noi cei credincioşi măriei tale am avea mare 
mîhnire. Dar franţuzul n-a pătimit nimica. Am bună veste, poţi fi măria ta 
fără grijă dinspre partea asta. 

— Prin Săbăoani cum a trecut? 

— Putea trece; însă n-a trecut. Turculeţ, care-1 întovărăşeşte, a înţeles 
se vede că este ceva înaintea lor; ş-au ocolit. Acel Turculeţ este vrednic 
oştean şi eu l-aş dori în slujba măriei tale. 

— Bine; om vedea. Mie nu mi-s dragi pămîntenii care se bagă slugi la 
străini. 

— Măria ta, trebuie să căutăm la braţul, nu la mintea lor. Aşa am făcut 
ieri cu Constantin serdarul, care, în vremea lui, a fost rohmistru la Craiul. 
Cum am oblicit că la Săbăoani s-a schimbat vremea, l-am trimes pe el cu 
steag de slujitori, după porunca măriei tale. Le-a dat nemţilor mare 
dezghin; pe unii i-a tăiat; ş-a prins şi limbă. Apoi măria ta ai avut dreptate 
să te gîndeşti c-ar fi nişte lotri şi nişte derbedei, scrisoarea de la Leah dînd 
bună credinţă de pace. Nu putea pune pan Valerie pe de altă parte nemţi să 
prindă ori să prade solul, — cunoscînd noi prea bine pe pan Valerie ca un 
şleahtic cu credinţă şi dreptate. Ca dînsu' sînt puţini Ieşi; şi-i şi prietin 
măriei tale, nu pe faţă, aşa cerînd vremurile, dar bun prietin. Aşa, de la 
neamţul prins, Cantemir a înţeles că acei nebuni care au năzuit pînă în 
valea Şiretului n-au fost cu ştirea leşilor. Vor fi fost împinşi de o tainică 
poruncă dinlăuntru, de la comisarii împărăteşti? Socot că asta este. 

— După cum ţi-am spus ieri... amestecă Vodă cuvînt. 

— întocmai după bănuiala măriei tale; aşa este. Mare lucru să fi scăpat 
vreunul pînă la margine. Dacă s-au împrăştiat, îi omoară ţăranii. Pe cel viu 
l-am vîrît la beci. în privinţa franţuzului, nu-i un ceas de cînd am primit 
răspuns printr-un călăraş al lui Turculeţ, că ei au pălit pe la Tîrgul-Frumos. 
Au mas acolo într-un sat. înaintea amiezii au să intre în Iaşi — aducînd pe 
sol în bună stare la scaunul măriei tale. Cu dînşii vine şi Alecu Ruset 
beizade. 

— Cum? Am auzit bine? tresări Domnul, fulgerînd cu ochii în lături. 

Dar hatmanul nu-şi slobozea nici acum vestea. Se ţinea încă. 

— Da; am cercetat pe om. Vine pîn-aici din prietinie pentru franţuz. Ar 
fi cunoscînd pe popă de mult; şi vorbesc ei cu mare dragoste pe limbă 
latinească. Dar de la Alecu Ruset supărare nu mai putem avea, măria ta. Şi 
dinspre partea asta sînt bune toate, măria ta. 

— Hm! cu acel nebun mai am eu şi altele. Să-l pofteşti să se înfăţişeze 
aici, la porunca mea. 

— Va veni, măria ta, să n-ai grijă. Trebuie să se supuie puterii. Măcar 
că are bun prietin cu trei tuiuri pe serascher Şişman, înţelege că trăieşte cu 
noi, nu cu acela. Măria ta, am a-ţi pune la picioare alte veşti, pe care mi le-a 
adus căpitanul de Orhei Decusară. 

— Ce veşti? 

— Veşti rele, măria ta! se dezumflă Buhuş, holbat. 

Fără să se clintească, Vodă privi ţintă, cu luare-aminte, pe marele 
hatman. îşi scutură capul. 

— Hatmane, dac-ar fi fost ceva într-adevăr aşa de rău, mi-ai fi lepădat 
vestea cum ai intrat şi n-ai fi aşteptat nici o clipă. 

— Nu-i ceva care să privească de-a dreptul pe măria ta, răspunse 
Buhuş. Priveşte ţara. 

— Vorbeşte! porunci Domnul, cu linişte prefăcută. 

— Măria ta, orheienii şi lăpuşnenii umblă să se burzuluiască iar. 

— Ha! vor să-i mănînce iar corbii şi viermii? Spune! Cine zici că ţi-a 
adus vestea? Căpitanul Decusară? Ce ştie el? Vor să se burzuluiască? Cum 
vor să se burzuluiască? Nu s-a mîntuit neamul răzvrătiţilor? Au uitat 
patimile celor care s-au potrivit lui Mihalcea Hîncu? 

începu să umble deodată prin chilie cu mînile la spate şi cu barba-n 
piept. După ce trecu de două ori pe dinaintea lui Buhuş, se opri făcîndu-i 
faţă şi pufnind cu supărare: 

— Ei? 

— Măria ta, răspunse bătrînul hatman, am spus că au de gînd. De la 
sfat şi vorbă pînă la faptă — mai este cale. Decusară, ieri chiar, a prins cărţi 
la mina orheienilor. I le-au adus cunoscuţi ai lui. Acele cărţi, din partea lui 
Dumitraşcu Cantacuzin-Vodă, făgăduiesc unele şi altele răzvrătiţilor, 
îndemnînd să se mişte, să iasă cu zurbale şi pîri... 

— Cum din partea lui Dumitraşcu Cantacuzin? Se poate asta? Vorba 
nu este de crezut. 

— Măria ta, cu toate acestea Decusară mi-a adus cărţile. Iată, le pun 
subt ochii măriei tale. Le-a înfăţişat răzăşilor şi mazililor orheieni Lupul 
sulgerul. 

— Ha! Lupul sulgerul? se veseli, mînios, Vodă, şi smulse scrisorile pe 
care le scotea de sub contăş hatmanul. Adă-le încoace. Lupul sulgerul pe 
care l-am miluit şi l-am pus în pine? Se vădeşte ş-acum ca totdeauna, 
hatmane, că binele n-are niciodată răsplată. El a dus cărţile şi le-a dat? 

— El, măria ta. Aşa spune Decusară. 

Vodă, tăcînd şi gîfîindu-şi mînia stăpînită, desfăcu pripit hîrtiile şi le 
cercetă în fugă. îşi apropie ochii de iscălituri şi de peceţi, amirosi oarecum 
asupra lor şi înălţă fruntea, privind ţintă spre Buhuş. 

— Ce zice Decusară? 

— Măria ta, el a încălicat şi a ţinut o fugă pînă aici, oprindu-se numai 
ca să schimbe caii. în urma lui a lăsat încă linişte; dar în acel ţinut răzăşii 
şi mazilii s-au dovedit în multe rînduri vicleni. 

— Te întreb ce zice Decusară de cărţi. Le-a văzut şi le-a înţeles? 

— Bag de samă că măria ta eşti cu îndoială, ca şi mine. Decusară, 
care-i om ascuţit, deasemeni a stat ş-a cugetat. Nu poate fi un ţărigrădean 
aşa de lipsit de judecată încît să deie în lume scrisori cu iscălitură şi pecete. 
Poate trimete vorbe, dar nu slove. întocmai aşa precum socoteşte măria ta. 
Aşa au socotit şi mazilii care au adus lui Decusară scrisorile, temîndu-se 
de-o capcană. 

— Nu înţeleg. 

— Măria ta, pe nişte oameni ca aceia îi poţi ierta. Au îndrăznit a-şi 
închipui că aceste cărţi sînt mincinoase şi că ele vin, nu de la Ţarigrad, ci 
de la Domnie, ca să-i mişte pe dînşii şi să-i facă vinovaţi, — pentru ca să 
poată intra apoi slujitorii în ei cu sabia. De cum te-ai întors iar în ţară, se 
tem de mînia măriei tale. Ştiu că i-ai urît de cînd s-au sculat cu Hîncu. Li 
s-a părut că răsuflă cînd a vrut Dumnezeu să ne părăseşti. Acuma iar stau 
cu frică, de cînd a vrut Dumnezeu să te aşezi de iznoavă cu bine în scaun. 

— Nu judecă rău, răspunse încruntat Duca; de ceea ce se tem, nu 
scapă. Avem să vedem degrabă dacă aceste cărţi au purces de la Iaşi. 
Ascultă. Porunca mea este astfel: pe loc, în acesta ceas, să plece un om 
harnic, cu slujitori destui, aleşi dintre siimeni, să prindă pe Lupul sulgerul, 
credincioasă a noastră slugă, oriunde l-ar găsi şi să-l aducă în taină, fără 
oprire, la Domnie. Cum îl aduce, intră în zidurile curţii, îl închide în beciul 
de sub casa cea mică, singur, şi mă înştiinţează. Dacă-i noapte şi dorm, mă 
trezeşte din somn. Iar alt om de credinţă şi viteaz să ia cu sine alţi lefegii 
două sute şi răzăşi vasluieni, care intră în slujba rînduită, şi să steie pe 
hotarul zurbagiilor: ca să-i ieie de grumaz cum s-ar mişca. Cel dintâi cap 
care se ridică îl taie şi mi-1 trimete să-l cunosc şi eu. 

— E bună rînduiala, măria ta, şi tare, dacă încuviinţezi să te slujească 
întru aceasta oamenii cei mai harnici pe care-i cunosc eu de cînd 
hătmănesc. Unu-i Gheorghiţă Ciudin: el e cel mai sprinten, ş-a aduce pe 
Lupul. Al doilea-i Constantin serdarul Cantemir: el e cu mintea mai coaptă 
şi cu mîna mai grea. îl întorc de cătră nemţi şi-i poruncesc să meargă la 
Orhei, dîndu-i şi spor de săbii. 

— Bine. 

După acest schimb de vorbe, tăcură, fiecare mai avînd ceva după 
perdea. Toată întortocherea fusese pricinuită de bătrînul curtean, care, ca 
om încercat, voia să aibă deplină credinţă că nu încurcă vreo rînduiala 
tainică a Domnului. Acuma lucrul fiind dat pe faţă şi pe jumătate înţeles, 
vestea avea mare greutate; la asta cugetau amîndoi. Lupul nu putea fi decît 

o unealtă. Capetele vicleniei se vor fi găsind între veliţii din jurul scaunului, 
ca totdeauna, aşa fiind blăstămatul obicei al boierilor pămînteni, totdeauna 
tresărind şi împungînd în toate părţile, cu inimă uşoară şi cugete 
nestatornice. 

— Prietine şi cumnate Sandule, zise blînd Duca, eu în puţini am 
credinţă, şi domnia ta eşti dintre aceia. Ca şi mine, domnia ta ai un 
Dumnezeu, ş-un jurămînt. 

Amîndoi se întoarseră cu frunţile plecate spre candela care ardea la 
răsărit subt icoana lui sfîntul Neculai, mare episcop al Miralichiilor. 

— La ce te gîndeşti, măria ta? 

— Mă gîndesc că dincolo, la divan, poate au intrat făptaşii pe care nu-i 
cunoaştem. Fii deci mut. Nimeni să nu simtă nimic, pînă ce nu deslegăm, 
cu cheie de foc, limba sulgerului Lupu. Du-te, şi, după ce slobozi poruncile, 
întoarce-te dincolo, dîndu-mi răspuns cu glas, despre sosirea solului 
franţuz. Văzîndu-mă pe mine vesel şi nebănuind nimic, dacă sînt lingă noi, 
unii din vinovaţi nu vor scăpa. 

— Măria ta, voi face precum porunceşti. Iar franţuzului îi iese înainte 
Fliondor armaşul cu douăzeci de coconi, pe care mi i-ai spus măria ta. L-or 
duce în grabă la popii unguri, ca să fie el cu papistaşii Iui. Şi mini îl 
înfăţişăm măriei tale. 

— Aşa este; bine este, prietine. Du-te. 

Hatmanul ieşi pe uşa cea mică, trecînd prin ea pieziş. Duca rămase o 
vreme cugetînd, cu mînile împreunate sub pîntece şi cu grumazul aplecat. 
Apoi îşi înălţă fruntea, îşi netezi cu palmele părul pieptănat lins în două 
părţi şi-şi făcu semnul crucii, înturnîndu-se iar spre sfînta icoană. Deschise 
uşa cea mare cătră divan şi intră cu bucurie, zîmbind zilei şi oamenilor. 

Boierii se închinară adînc şi Vodă-i pofti pe scaune. îi întrebă pe unii şi 
pe alţii de treburi ale lor, de jupînese şi coconi, cu o blîndeţă pe care o arăta 
destul de rar. Fără să pară, cercetă cu luare-aminte neadormită fiecare 
chip, fiecare mişcare, fiecare schimb de priviri. Erau totuşi în juru-i oameni 
care-i dovediseră credinţă în două domnii şi de care-i venea greu să se 
îndoiască. Erau unii care fuseseră fugari şi-i iertase: aceia erau acum cei 
mai harnici în slujba lui. 

Se aflau în divan boieri mari ca Miron logofătul, Neculai Racoviţă, 
vel-spătarul Ion Milescu, Tudose Dubău, Toderaşu Cantacuzin feciorul lui 
Iordachi cel bătrîn, Savel Zmucilă vel-medelnicer, Ion Paladi, Ion Motoc, Ilie 
Ţifescu, Vasile Gheuca vel-vistiernic, Gheorghe Bogdan vel-jitnicer şi alţii 
mai mărunţi, deci şi boieri tineri de la logofeţie. La aceştia din urmă 
Domnitorul nici nu catadicsi să-şi alunece privirile. Pe cei mai de frunte, 
mai bogaţi şi mai cu neamuri îi cernea ca printr-un ciur, aducîndu-i cătră 
sine necontenit cu privirea. Cel mai cu grea avere dintre toţi, Ursachi 
bătrînul, nu se afla de faţă. «Nu mi-ar părea rău să fie acela amestecat, 

gîndea Duca-Vodă, căci are atîtea prisăci, herghelii, cirezi şi hanuri şi mai 
ales atîtea pungi de aur, încît ar avea cu ce-şi plăti viclenia.» 

— Iubiţi ai mei boieri, vorbi el, privind cu plăcere în juru-i, ca şi cum ar 
fî vrut să îmbrăţişeze acel cinstit divan, cînd este rînduită, în spătărie, masă 
întru cinstea acelui prea învăţat boier şi popă franţuz, care trece pe la noi la 
împărăţia slăvitului stăpîn al nostru, biruitorul tuturor limbilor, Sultan şi 
Padişah Mehmet. Vă poftesc pe toţi cîţi vă aflaţi aici. 

— Vom fî aici, măria ta, răspunse logofătul Miron. 

— Mai ales de domnia ta am nevoie mare, iubite jupîne Miroane, ca să 
ne fii tălmaci, deoarece nu cred să cunoască franţuzul altă limbă decît 
latinia lui. Nici elineşte, nici turceşte, nici leşeşte nu cred să ştie. 

— Dumnealui logofăt Miron e bun pentru latinie, se amestecă Ţifescu, 
boier dintre cei mai tineri şi falnic din firea lui. Iar dacă domnia sa are 
cumva altă socotinţă, aş putea şi eu, măria ta, să mă înţeleg cu acel străin, 
ca să cunoască toate cele slăvite ale noastre. Învăţînd şi eu în Lehia, ca şi 
jupînul logofăt Miron, am văzut multe şi cunosc lumea, putînd să 
încredinţez pe măria ta şi pe cinstiţii ceilalţi boieri că, oricît ar fi alţii, la alte 
neamuri, de bogaţi şi de mîndri, nici la avere, nici la ştiinţă şi deşteptăciune 
nu pot întrece pe unii dintre ai noştri. 

— Se îndoieşte cineva de asta? întrebă zîmbind Miron. Cunoaştem toţi 
vrednicia întru toate a domniei tale. Sînt gata să te lăs pe domnia ta, 
Ţifescule, să ispiteşti şi să descoşi în amănuntul pe ava Paul de Marenne, 
franţuzul. 

— Asa-1 chiamă? 

— Da. 

— Şi-i avă? 

— Se-nţelege, adică stareţ de mănăstire, prea-învăţat, — iar de neamul 
lui boier, cum îl arată alcătuirea numelui. 

— Apoi atuncea rămîi tot domnia ta, cinstite logofete Miroane, că eu nu 
vreau să mă-ncurc în vorbe c-un călugăr. Poate să-mi spuie ceva care nu 
înţeleg ori ceva care să mă supere. Eu sînt om iute. Altfel însă îmi trece 
repede. Aşa, vorbeşte domnia ta, ş-apoi ţi-a spune el toate cîte sînt pe la 
dînşii. în privinţa boierilor lor, îi cunosc eu şi-i ştiu. Au. ale lor, dar şi noi le 
avem pe-ale noastre... 

— Cinstite boier Ţifescule, îl întrerupse Duca-Vodă, zîmbind; ai să fii şi 
domnia ta mini ş-om vedea ce-om face cu franţuzul. 

— Numaidecît, măria ta. 

— A şti ale noastre, bine. N-a şti, iarăşi bine; căci va şti logofătul Miron 
ale sale. 

— Ştiu şi eu, măria ta, dar e adevărat că dumnealui logofătul Miron le 
ştie mai bine. 

— Mulţămesc domniei tale pentru vorbă bună... răspunse Miron. 

Boierii rîdeau în bărbile lor, şi-şi aruncau priviri, plăcîndu-le foarte 
semeţia Ţifescului, care nu se socotea întru ale sale mai prejos decît nimeni 
şi avea hîrtii bine alcătuite, dovedind că se trage din oameni tot aşa de aleşi 
ca şi dînsul, împăraţi vechi ţărigrădeni. 

— Să ne începem divanul pentru pricinile sorocite astăzi... hotărî Vodă. 

Ridicîndu-se, trecu în uşa deschisă asupra curţii, unde aşteptau 
oamenii. C-o mină în şold, aruncă o privire mîndră şi posomorită asupra 
lor. Apoi îşi luă locul în jilţ şi spătarul Ion Milescu se aşeză îndărătul său cu 
spada şi buzduganul. 

Atunci intră şi hatmanul Buhuş. 

— Măria ta, vorbi el, toate ale oaspetelui franţuz sînt bine puse la cale. 
Armaşul Toader a pornit chiar acum să-l aştepte la cişmeaua Păcurarului. 

Duca privi în juru-i încă o dată, fără să poată ceti nimic prin măştile 
care-1 înconjurau. Oftă, înghiţind veninul care i se suise în fundul gurii şi 
ridică degetul arătător al mînii drepte lingă barbă. 

Aprodul de la uşă porni atunci să răcnească, după izvodul pe care-1 
ţinea în mînă, nişte nume de răzăşi şi de mazili. Parcă era supărat pe ei 
aşa-i răsucea, îi trîntea şi-i lepăda. La răcnetele lui începură s-alerge 
oameni, îmbulzindu-se la uşă, cu căciulile în mîni. 

Judecata divanului începu; dar Duca-Vodă nu era cu luare-aminte 
decît la judecăţile dinlăuntrul său. 

POPAS IA \A%I 

f Ai ziua de 28 septemvrie, marţi, înainte de amiază cu două ceasuri, 
părintele abate Paul de Marenne intră în Iaşi printre vii şi făcu popas 
la cişmeaua Păcurarului. Aici îl întîmpină armaşul Toader Fliondor cu 
cîţiva oşteni călări şi cu ceva mai mulţi feciori de boieri dintre Racoviţeşti şi 
Buhuşeşti, care erau în cinste mare la Duca-Vodă, avînd între ei ca mai de 
frunte, de şi mai tînăr, pe feciorul marelui logofăt Miron Costin. Neculăieş 
Costin n-avea decît optsprezece ani şi de abia prindeau să-i deie tuleiele 
bărbii ş-ale mustăţilor; venise însă de la Ieşi cu multă învăţătură cîştigată 
în şcolile lor cele mai înalte. Se aflau şi între Mileşti, ca şi între alte 
neamuri, băieţi învăţaţi, dar feciorul logofătului Miron venise c-o mare 
faimă; lăudat şi slăvit de dascălii lui, aşezat mai presus decît toţi coconii 
Lehiei, prin agerimea priceperii. Ţiere de-minte ca dînsul n-avea nime şi 
putea să numere pe rînd toate neamurile, seminţiile şi împăraţii, de la 
Aclam pînă în zilele lui Mehmet şi Leopold. Avînd ş-o limbă mlădioasă, el 
fusese hotărît de Buhuş hatmanul să iasă alături de Fliondor, pentru oraţia 
de bunăvenire. 

Ava Paul se opri, contemplînd acel tineret care îşi strunea în frîie caii, 
jucîndu-i cu neastîmpăr. Preţuia în sine nu numai bogăţia podoabelor ş-a 
straielor, nu numai rasa harmasarilor arăbeşti şi asturcani, ci mai ales 
scînteierea din acei ochi copilăreşti şi trufaşi în acelaşi timp. 

— Şi cai şi călăreţi par animale de rasă... vorbi el încet, cătră beizade 
Alecu. 

— Recunosc cîţiva pui de şerpe... răspunse pe acelaşi ton Ruset. Unul 
mi se pare că-şi ascute limba. 

Fliondor armaşul se descoperise, c-o închinăciune. Din ochi, c-un 
zîmbet prietinesc, salutase şi pe beizade Alecu. De Marenne descăleca 
îndată. într-o clipă şi coconii puseră piciorul pe pămînt, zvîrlind drăganilor 
frîiele. Neculăieş îşi rosti oraţia cu patos şi gesturi în cîteva fraze pe care i le 
ascultase şi tatăl său. De Marenne mulţămi cu potrivite vorbe, preamărind 
pe renumitul şi binecredinciosul prinţ creştin Georgie-Vodă, care avea 
bunătate să-i trimeată o escortă aşa de aleasă, condusă de un armaş atît de 
simpatic şi rostindu-se printr-un interpret aşa de tînăr şi aşa de savant. 

Ascultă atent numele tuturor tinerilor, fără să tie minte nici unul. Găsi 
prilej să întrebe îndată după aceea despre armaş şi vorbitor, pentru 
însemnările din tablete. 

Beizade Alecu îl servi îndată, dindu-i şi celelalte veşti de care avea 
nevoie şi pe care i le trecuse, în şoaptă, Toader Fliondor. 

Măria sa Duca-Vodă a crezut de cuviinţă, ascultînd rugările părinţilor 
catolici din capitală, să lese în această zi, întîia, pe oaspete, să se 
odihnească între ai săi, la gazda misiunii franciscane. Aşa că armaşul şi 
coconii au să-l petreacă acolo. Bătrînul pater-praefectus Guido Celeşti îl 
aşteaptă cu mare nerăbdare, părîndu-i numai foarte rău că slăbăciunile 
vîrstei l-au împiedicat să-i iasă înainte. 

Miercurea, a doua zi, măria sa îl roagă pe ava Paul sa i-o deie lui, 
poftind la curte, unde va sta de vorbă cu măria sa şi va ospăta cu măria sa, 
văzînd şi cunoscînd pe toţi boierii măriei sale şi ascultînd şi meterhaneaua 
măriei sale, întocmită tot aşa de bine ca a lui Mehmet, Sultan şi Padişah. 
După ce-1 va şti cu plăcere oaspete în al său scaun domnesc, atît cît va 
binevoi să steie, îi va da strajă care să-l întovărăşească pînă la hotarul 
Dunării, spre împărăţie, unde ştie că i-i drumul şi solia. 

— Comunică, te rog, domnului armaş, iubite prinţule, că nu am nici o 
solie deosebită cătră turci, vorbi zîmbind abatele. 

Ruset îşi făcu datoria cătră armaş. Tinerii coconi ască nu am nici o 
solie deosebită cătră turci, vorbi zîmbiră, fără să creadă nimic. 

Locul consacrat popasurilor, vechi şi celebru, cişmeaua aceea a 
Păcurarului, era un monument alcătuit dintr-o lespede de piatră cioplită în 
patru muchi şi străpunsă de o ţeava de aramă prin care se arunca, într-un 
arc, izvor limpede. Ca la toate monumentele similare ale pămîntenilor, nici o 
inscripţie trufaşă nu arăta numele binefăcătorului creştin care, anonim, 
ţinuse numai să-şi aibă asigurate ale sale şi în lumea de pe tărîmul celălalt. 
Apa se aduna, cu sunet cristalin, într-un jghiab de piatră spre potolirea 
arşiţei animalelor. Oamenii aveau dreptul să se îndestuleze de-a dreptul din 
ţeava. în jurul lespedei ş-a jghiabului o mlaştină bine frămîntată de copite 

şi picioare era dovadă a tractului bogat şi neîntrerupt cătră luminatul 
scaun al Moldovei. 

Cît oaspetele schimbă vorbe tălmăcite cu armaşul şi coconii, caii 
trecură pe la jghiab; căci nu se putea să intre în Iaşi cal neadăpat la 
cişmeaua Păcurarului. îşi făcură datoria şi oştenii. Apoi, încălecînd şi 
ocolind mlaştina, alaiul se grăbi spre turlele bisericilor şi mănăstirilor, care 
scînteiau în pilcuri de verdeaţă. împresurat strîns, ava Paul n-avu putinţa 
să vadă toate cîte-ar fi dorit să vadă din marginea acelui renumit oraş. I se 
păru totuşi că locuinţile mărginaşe dovedeau aproape pretutindeni 
nestatornicia timpurilor; în schimb, între gardurile căzute, se răsfăţau la 
soarele de toamnă minunate canafuri roşii ale unor plante fantastice, 
spinoase şi decorative, cărora localnicii le zic ciulini. 

— Frumos nume şi frumoasă plantă! observă de Marenne cătră beizade 
Alecu. 

Pe uliţi întortochiate (din dibăcie strategică probabil) ava Paul ajunse la 
gazda lui într-un galop falnic şi-ntr-un mare nimb de pulbere. Acolo se 
despărţi de tovarăşi mai mult cu complimenturi şi surîsuri decît cu vorbe. 
Beizade Alecu se descoperi şi el şi de Marenne îi strînse mînile. 

— Prin urmare, ne despărţim, prinţule? Aşa de curînd? 

— Domnule abate, trebuie să te las la odihnă, răspunse Ruset, 
privindu-1 drept, c-o prietinie de care ava Paul nu se mai îndoia. De 
altminteri, nu s-ar putea spune că n-avem amîndoi nevoie de aşa ceva, 
după încercările prin care am trecut astă-noapte. Dar ne vom vedea cît de 
degrabă şi voi avea bucuria să aflu şi unele veşti bune de la domnia ta în ce 
priveşte năcăjită mea soartă şi bietul meu suflet. Mai adaog că astăzi, cît de 
curînd, am poruncă să mă înfăţişez la măria sa Georgie-Vodă să dau samă 
de purtările mele, mai ales de cele neştiute decît de cele ştiute. 

— E adevărat asta? 

— Precum am avut cinstea să-ţi lămuresc, iubite domnule de Marenne; 
însă fii fără grijă şi nu mă visa rău. 

Beizade Alecu aşteptă şi pe căpitanul Ilie, să-şi arate dorinţa lui pentru 
o scrisoare, că l-a pus pe ava Paul cu bine în scaunul Iaşilor, ca s-o arate 
stăpînilor săi, la Liov. încalecă, despărţindu-se cu oamenii săi şi de franţuz 
şi de Turculeţ şi de părinţii minoriţi. 

De Marenne îmbrăţişă ca pe nişte fraţi buni, de şi acum îi vedea întâia 
oară, pe cei trei călugări ai misiunii. Erau cărunţi şi cu înfăţişare tristă în 
hainele lor sărace. Locuiau într-o căsuţă joasă, împresurată de zaplaz. 
După obiceiul pămîntului, aveau gospodărie puţină şi un cerdac frumos de 
lemn, încununat de viţă. O bisericuţă pitică, fără podoabe şi turnuri, cea 
mai umilită dintre toate casele închinate lui Dumnezeu, se înălţa alături. 
Acolo, servea, pe cît îl ţineau puterile, bătrînul Guido Celeşti, ajutat de fraţii 

Ludovic şi Laurenţiu, încărunţiţi şi ei în această slujbă anevoioasă, departe 
de civilizaţie şi de alma mater. Nu mai văzuseră Roma de ani lungi şi uitaţi. 

— Iubite al nostru frate, îi zicea bătrînul pater-praefectus conducînd pe 
oaspete cu paşi mărunţi în cerdac şi aşezîndu-1 la loc de cinste, în singurul 
jilţ care se găsea în toată casa; binevoieşte a lua loc şi a gusta din puţinul 
pe care-1 avem. Vei fi fiind ostenit de cale şi flămînd. Avem aici puţină 
brînză şi fructe ş-un pateu rece de pasere, după reţeta bucătăriei franceze. 
Ş-un pahar de vin bun. Încercînd a te restaura, te rog să binevoieşti a 
ascultă unele din plîngerile şi suferinţile noastre, dîndu-ne şi frăţia ta veşti 
din lumea cealaltă. 

— Am părăsit de mult Franţa, pater Guido, răspunse abatele, şi n-aş 
putea spune că am părăsit-o cu părere de rău, avînd prilej să călătoresc în 
ţări pe care nu le cunoşteam. 

— A, suspină bătrînul, călătorul se întoarce, pe cînd exilatul are puţină 
nădejde. Trăim aici, iubite frate, într-o ţară pe care Dumnezeu a alcătuit-o 
îmbielşugată, dar oamenii se silesc s-o strice. 

— Am început a o cunoaşte, confirmă oaspetele. îmi vorbise de ea 
monseniorul episcop de Leopol, cît am stat în Polonia, şi mi-o vestise ca 
pe-o curiozitate. Am vrut să văd şi pe părinţii de la Cotnari, şi n-am avut 
putinţa. Mă bucur că mă pot întreţine cu cîrmuitorul misiunii de la Iaşi, ca 
să aflu ceea ce nu sînt în stare să înţeleg eu singur. 

— Treci, iubite frate, printr-o ţară vrednică de luare-aminte, zîmbi eu 
tristeţă bătrînul pater Guido. De pildă, în ţara aceasta, după vechi tratate, 
turcii n-au drept să-şi clădească moschei. De şi sînt deplin stăpîni, ţinînd 
deasupra acestui pămînt sabia lor, nu îndrăznesc să-şi calce legea, pe care 
au sigilat-o acum un veac şi jumătate. în schimb dau din cînd în cînd 
poruncă tătarilor lor din Bugeac ori din Crîm să vie să ardă şi să dărîme 
lăcaşurile lui Hristos de aici. Aşa, nu de mulţi ani, am văzut noi cu groază 
pe acei nomazi. Aveam o bisericuţă a noastră din vechi clădită. Au ars-o 
ş-au dărîmat-o subt ochii noştri, deşi îi imploram în genunchi s-o cruţe. 
Rînjind, au sărit peste noi cu caii, lăsînd în urmă mirosul cojoacelor lor şi 
pojarul. Cu greu am putut înjgheba, peste cenuşa veche, o altă căsuţă 
umilită lui Dumnezeu, din nuiele împletite pe stîlpi şi lipite cu lut; asta-i 
bisericuţa pe care o vezi. în ea ne nevoim, primind şi mîngîind pe 
credincioşii noştri şi temîndu-ne de ziua de mîne. Căci trăim, iubite al 
nostru frate, la hotarul lumii barbarilor. 

în anii din urmă am avut invazii şi molime şi oamenii săraci s-au risipit 
cu spaimă. Iar dacă vrei poate să cunoşti rînduiala curţii ş-a nobililor, unde 
urmează să te afli mîni, apoi te înştiinţez că, în aceasta, lumea de aici nu se 
deosebeşte de cea apuseană, Ş-aici, ca pretutindeni, nobilii au aceleaşi viţii; 
lene, trufie, dorinţa de a se îmbogăţi fără muncă. Întorcînd adevărului 
spatele, zîmbesc acelor femei care se numesc linguşire, viclenie, uitarea 

angajamentelor. Folosul ţării e cel din urmă lucru la care se gîndesc; li-i 
frică de virtutea Domnului lor, nădăjduind ocrotire de la slăbăciunile lui. Şi 
rîd de săraca onestitate văduvă, împingînd-o la o parte cu cotul. 

— Dar despre Voievodul ţării ce mi-ai putea spune, pater Guido? 
întrebă abatele. 

Se simţea profund înduioşat de mîhnirea acelei firave jertfe a 
creştinătăţii. 

— Pe-acest Voievod de-acum Dumnezeu îl va judeca, pentru omeneşti 
scăderi, respectabile frate. Eu nu-mi permit asta; căci preţuiesc la el unele 
virtuţi pe care le poartă ca pe nişte diamante. Pietatea lui Duca-Vodă se 
vădeşte în lăcaşurile dumnezeieşti pe care le-a clădit şi le-a împodobit 
măreţ. Aş putea să mai adaog viaţa severă şi castă pe care-o impune 
familiei sale. în privinţa asta mi-a făcut revelaţii înalt prea sfinţia sa 
Dosoftei mitropolitul, prea învăţat bărbat care binevoieşte a ne primi din 
cînd în cînd, şi cu care discutăm, în mod delicat, lucruri ale credinţă. între 
Voievod şi Doamnă se poate arde smirnă sub sfîntul crucifix. Odaia lor e-o 
chilie de monahi care vieţuiesc fără prihană, ca odinioară fericiţii Andronic 
şi Anastasia. 

— E foarte interesant, murmură de Marenne, căscînd. 

Urma să guste din cele de pe masă, ascultînd vorbirea însufleţită a 
bătrînului minori. Franţuzeasca lui, cu puternic accent toscan, se dovedea 
fluidă şi bogată, după legea singuraticilor condamnaţi îndelung la muţenie. 
El vorbea încă, explicînd şi altele, cînd observă că oaspetele său, pătruns de 
zdrobitoare trudă, dormita în jilţ, aprobîndu-1 cu clipiri din ochi şi cu 
zîmbete pierdute... Atunci tăcu şi-l lăsă să-şi plece cu linişte, într-o parte, 
fruntea, sub cununa de viţă ruginită de toamnă şi-n mîngîierile soarelui 
palid. 

XII 

mme meu mei wme$e neomfi o puieze imiefi 

f *n vremea aceasta, beizade Alecu, hotărînd slujitorilor săi gazdă 
vremelnică la hanul turcesc din Beilic, grăbi singur la Curtea 
Domnească, ajungînd din urmă pe Toader Fliondor. Armaşul tocmai 
descăleca în ogradă şi arunca frîul. Ruset coborî lingă el şi-l cuprinse de 
braţ. 

— Cinstite armase Toadere, îi zise el cu glasu-i prietinesc, arată-ţi faţă 
de mine bunătatea, vestind pe măria sa Vodă că am lăsat pe ava franţuz şi 
am dat fuga fără întîrziere la poruncă, după cum mi-a hotărît prin domnia 
ta. 

— Te poftesc, beizade, să intri după mine, răspunse Fliondor. 

Erau amîndoi oameni cam de-o vîrstă şi n-aveau unul împotriva altuia 
pricină de zavistie. Cu toată ameninţarea care părea că înourează asupra 
lui Ruset, Fliondor nu-i arăta obraz neprietinesc. Lucrurile sînt 
schimbătoare în ţara asta şi oamenii sînt deprinşi cu amestecurile de soare 
şi zloată ca în zilele de aprilie. 

Ruset urmă pe Fliondor pînă în cămara cea mică de taină a Domnului, 
unde fusese dimineaţă sfat pentru vestea de la Orhei. Armaşul îl lăsă 
singur. El stătu în picioare atent, ascultîndu-i un răstimp paşii. Apoi, 
aruneîndu-şi cuşma pe divanul acoperit cu macat roş, îşi trecu palmele 

peste plete şi răsuflă prelung, încet şi stăpînit, părînd gînditor. Ochii lui. 
însă se furişau în toate colţurile şi urechea căuta să prindă cel mai uşor 
zgomot. Era poate cineva în dosul uşii celeilalte, care dădea în odăile 
Domnului? Sub divan nu putea să steie nimeni; el cunoştea casa şi 
lucrurile, căci fusese stăpîn acolo, nu de multă vreme. Toate păreau 
neschimbate; numai candela de argint de la icoana sfîntului Neculai era a 
altui închinător. 

Auzi paşi pe sala unde ieşise armaşul, — paşi grei şi rari. Fără voie îşi 
pipăi jungherul scurt pe care-1 avea ascuns la piept, sub contăş. Altă armă 
nu-şi păstrase. Şi sabia o lăsase în mîna curteanului, care-i păzea jos calul. 

Duca-Vodă intră, privindu-1 posomorit. îl observă că n-are arme şi asta 
nu-i displăcu. Ruset înainta domol şi se plecă, cu braţul întins, cerînd 
Voievodului mîna dreaptă, pentru sărutare. Duca păru a stă o clipă la 
îndoială, pe urmă i-o dădu. 

— Vra să zică, beizade, după atîtea vorbe, amestecuri şi fapte, care 
nu-ţi sînt de laudă, ai îndrăznit în sfîrşit să te înfăţişezi Domnului tău. Mi 
se pare că faci asta cu semeţie şi ca să mă înfrunţi. 

— Măria ta, răspunse Ruset cu supunere, eu ţara n-am părăsit-o. N-am 
socotit că trebuie să pribegesc, ca unii duşmani ai măriei tale. Nu m-am 
înfăţişat la Iaşi pentru că nu se cădea să fac asta, ca fecior de domn mazil 
ce mă aflu. Am aşteptat porunca şi voia-bună a măriei tale. Pentru 
schimbările care au fost, eu nu m-am socotit vrednic a mă face judecător. 
Aşa au voit stăpînii, aşa a încuviinţat Dumnezeu a toate văzător şi ştiutor, 
şi eu m-am supus. Iar acuma, nu ca să înfrunt Domnia am intrat în Iaşi, ci 
ca tovarăş şi călăuz al părintelui abate de Marenne, solul franţuz, care se 
duce la împărăţie. 

— E sol într-adevăr? 

— Măria ta, el nu mărturiseşte. Pare să fie deci un sol de samă. 

Duca tăcu, fără să-şi descreţească sprinceana. Apoi, făcînd cîţiva paşi, 
ocolind şi revenind, se aşeză în jilţ, lîngă fereastră, ţinînd pe Ruset în 
picioare în faţa sa, cu obrazul în lumină. Toată această mişcare a 
Domnului, ocolită şi zgomotoasă, nu împiedicase auzul fin al lui Alecu 
Ruset să deosebească alţi paşi afară, în sală, la uşa cămării. Erau paşi de 
slujitori înarmaţi de bună-samă, care aşteptau numai bătaia din palme a 
stăpînului. Obrazul lui rămăsese însă neclintit şi zîmbitor. 

— Ştii dumneata, beizade Alecu, vorbi Duca-Vodă, cu glas deodată 
aspru, că am primit din nou plîngeri pentru nebuniile pe care le-ai săvîrşit? 

— Măria-ta, nebuniile mele au contenit de cînd Dumnezeu a apăsat 
asupra noastră mîna sa. Pentru ceea ce am săvîrşit cînd eram buiac şi fără 
grijă, m-a judecat la Stambul vizirul şi n-a socotit că trebuie să-mi ieie 
capul. Omeneşti greşale au fost, măria ta. Dumnezeu le iartă. E adevărat că 

oamenii cei proşti nu sînt atît de iertători; dar măria ta vei lua pildă de la 
acel care stă asupra noastră, a tuturora. 

— Să iau pildă de la necredincios, beizade? 

— De la Dumnezeu, măria ta. Necredincioşii să zicem că-mi sînt prietini 
şi nu pot să-i dau pildă măriei tale. 

— într-adevăr, serascher Şişman şi marele vizir te-au acoperit. Dar 
zîmbetul pe care l-au avut pentru blăstămăţiile tale trece, şi de la ei se 
poate întoarce cu aceeaşi uşurinţă urgie — precum ştii că se întîmplă ades. 
Te-au iertat şi te-au uitat; ş-acuma se cade să te judece Domnul ţării, atît 
pentru acele fapte cît şi pentru altele. Deci teme-te, beizade Alecu, de 
supărarea mea... 

— Doamne, mă tem, căci viaţa mea este în mina măriei tale. Dacă 
slobozi un strigăt, ori dai un semn bătînd din palme, ştiu că uşa asta se 
poate deschide. Slujitorii, intrînd, mă iau de grumaz şi mă vîră la 
închisoare, unde un vinovat, ca şi un nevinovat, poate găsi cazne şi moarte. 

— Nu eşti nevinovat! strigă Duca fulgerîndu-1 cu privirea. Eşti viclean, 
amestecat în toate uneltirile duşmanilor mei. 

— Măria ta, ştii bine că în privinţa asta sînt fără de nici o vină şi n-ai 
nici o dovadă. Eu îmi cunosc mai bine ale mele. Voi fi avînd scăderi dar de 
prostie Dumnezeu a binevoit să mă lipsească. Căzut şi sărăcit cum sînt, 
avînd ochi de bănuială asupră-mi, cuminte ar fi să mă amestec în uneltiri? 
Afară de asta, zîmbi el subţire, îndulcindu-şi glasul, socotinţa cea fără de 
greş a măriei tale înţelege că nu-i nevoie să mă mişc şi să uneltesc eu. Fac 
alţii ăsta. Nu-i nevoie nici de alţii, căci aşa-i obiceiul ţărigrădenilor: lăcomia 
lor nimene şi nimic n-o poate istovi. 

— Strici liniştea casei mele! strigă Duca iarăşi mai întărîtat. 

— Măria ta, ştiu ce vrei să spui. Domniţa Catrina m-a cunoscut într-o 
împrejurare, care a fost plăcută şi pentru mine atunci. Dar vremurile s-au 
schimbat, şi nici măria ta nu poţi privi bine, ca părinte, visurile unei copile: 
nici eu nu pot fi neînţelept, ca să nu mă trag în năcazurile mele, ca melcul 
în găoacea lui. Măria ta, — adăogi îndată Ruset, c-un glas mai repede şi mai 
hotărît, — eu ştiu că poţi pune mîna pe acel buzdugan la care priveşti, 
înainte însă de-a pune mîna pe el, ori de-a da strigătul, ori de-a bate din 
palme, îndură-te şi ascultă puţine vorbe de Ia supusul măriei tale. E 
adevărat că prietiniile mele cu unii şi cu alţii, mai ales cu serascher Şişman, 
pot să treacă, nefiind nimic neschimbător. E adevărat că măria ta poţi găsi 
iertare dacă scurtezi pe un fiu de voievod. Deşi-i cu primejdie dacă-i iei 
capul, dar poţi găsi iertare. Ştiu că măria ta eşti prea înţelept ca să faci 
singur asta. Poţi pune pe alţii, — şi poţi face ca aceia să fie iertaţi, ori să nu 
fie iertaţi. Toate sînt cu putinţă la Turc. La Dumnezeu însă nu. După 
credinţa mea, Dumnezeu vrea altfel, cruţînd pe măria ta de primejdie. 

— îndrăzneşti a-mi vorbi astfel? rînji Duca şi se îngrămădi în scaun, 
întinzînd asupra buzduganului mina. Poate ridica duşmanul meu fruntea, 
fără pedeapsă? 

— Măria ta, mă grăbesc a te linişti. Dacă aş fi într-adevăr duşman 
măriei tale, atunci aş fi sporit şi eu cu îndemnul pe prietinii mei de la Liov 
şi de la Varşovia, ca să trimeată, cu sol, anume cărţi pe care le au ei, scrise 
de măria ta, cînd ai fost supărat pe necredincioşi la a doua mazilie. Atunci, 
în acele cărţi, ai arătat leşilor că eşti gata a-i sluji, punîndu-le în cunoştinţă 
şi unele lucruri tainice ale agarenilor. De atunci, măria ta împăcîndu-te cu 
Stambulul, ai stricat prietinia cu leşii. Iar eu, fiind de-aproape prietin cu 
acei care au în mină cărţile măriei tale, i-am oprit de-a le vădi. 

Duca stătuse neclintit, ascultînd cu uimire. Deodată prinse a se 
frămînta în scaun, crîşnind. 

— Ştii asta? gîfîi el. Şi vii aici, sub mina şi sub buzduganul meu? 

— Vin, măria ta, răspunse liniştit Ruset, căci ştiu că n-ai să loveşti; şi 
dimpotrivă, ai să mă ocroteşti cu mila măriei tale. Făcînd altfel, cărţile de 
care am vorbit se mişcă şi purced la Ţarigrad. Asta poate fi primejdie, nu 
însă pentru acest cap al meu. 

— Nebune! strigă Duca, află că noi am scris şi altora asemenea cărţi. 
Am scris, în a noastră întîie domnie, lui Mehmet Gherei, hanul de la Crim, 
însă, precum se ştie, cu îndemnul lui Ahmed Paşa vizir. Tot asemenea şi cu 
cărţile la Ieşi. 

— Măria ta, eu ştiu că în Liov trăieşte un negustor, om de credinţă al 
măriei tale, cu numele Balaban. în cîteva rînduri acest Balaban a primit 
poruncă, fie vorbită, fie scrisă, de la măria ta, ca să dobîndească îndărăt, 
prin orice mijloace, acele cărţi scrise leşilor într-un ceas de scîrbă. Este un 
răvaş cătră Balaban, care stă lingă acele cărţi de care vorbim, întărindu-le. 

Duca se zvîrli în sus pufnind şi începu să se plimbe cu mare tulburare 
prin cămară. Trecu de două ori prin dosul lui Ruset, privindu-1 pieziş, cu 
ură. Apoi se întoarse şi se aşeză iar în scaun, c-o răsuflare prelung oftată. 

— De ce nu trimeteti cărţile? întrebă el, întunecos. Dacă-mi sînteti 
duşmani, asta trebuie să faceţi. Poate nu le mai aveţi. 

— Doamne, eu stau la sfat cu sufletul meu şi nu găsesc în el atîta 
duşmănie pentru măria ta, încît să-ţi vreau pieirea. Afară de asta, eu fiind 
trăitor în Moldova, sub braţul măriei tale, avînd atîţia duşmani şi înconjurat 
de-atîtea prepusuri, cum aş putea vieţui, dacă nu mi-aş fi agonisit o 
ocrotire ca aceasta? Cărţile stau acolo, în mina lui Dumnezeu. Nu se slobod 
decît atunci cînd s-ar clăti asupra mea o primejdie. Măria ta însă vei şti să 
mă aperi. 

Domnul împinse brusc buzduganul pe masă, spre părete. 
Stăpînindu-se, holbă ochii şi privi lung pe feciorul cel nebun al lui Antonie, 
încercă să zîmbească. 

— Numele pe care l-a purtat părintele tău ţi s-ar potrivi mai bine ţie... 

Lăsă să cadă aceste cuvinte ca o glumă acră. Lui Antonie-Vodă îi zicea, 
înaintea domniei, Chiriţă Dracu. Beizade Alecu crezu potrivit să zîmbească 
şi el, însă cu mîndria biruinţă. 

— N-aş putea într-adevăr să spun, beizade, că am dovezi de viclenia ta, 
ci mai mult unii, pe care ni-i socotim prietini, au pus vorbe rele între noi. 
Văzînd pe de altă parte că nebuniile ajung să se cuminţească, ţin socoteală 
de cîte mi-ai spus şi te lăs în pace. N-ai să ai din partea nimănui nici o 
sminteală atît cît vei dovedi înţelepciunea pe care-o arăţi acuma. Altfel, mila 
domnească are margine şi mînia omului poate covîrşi toate. 

— Măria ta, înţeleg. Mai ales voi fi mut, ca şi pînă acuma. îţi mulţămesc 
umilit că te milostiveşti asupra mea. 

— Bine, beizade. Dumnezeu e martor şi vede aici. Nu din vreo proastă 
teamă mă înduplec, ci pentru a nu supăra mai mult pe Cel Prea înalt. Nu-1 
supăra nici domnia ta. Pasă, te rog, şi deschide uşa aceea, poruncind 
slujitorilor să meargă la ale lor. 

Ducă-Vodă mai aştepta o şovăire de la potrivnicul său. Dacă ar fi 
şovăit, i-ar fi dat a înţelege că nu-i stăpîn pe toate armele. însă beizade 
Alecu păşi liniştit pînă Ia uşă, o deschise dintrodată şi dădu poruncă celor 
patru slujitori care aşteptau acolo. 

«Mai avem vreme să cugetăm şi să vedem ce-avem de făcut», se gîndea 
Duca-Vodă, măcinînd în minte gînduri amare şi izbutind a se potoli deplin. 

— Mîni, beizade, pofteşte şi domnia ta la masa pe care o dăm în cinstea 
călugărului franţuz, adăogi el trecînd spre divan, aşa încît să audă slujitorii 
şi unii din boieri. 

Ruset se închină şi sărută mîna Domnului; apoi trecu mîndru la ieşire. 
Fliondor îl păşi din urmă şi porunci unui aprod să vadă numaidecît unde se 
află calul lui beizade Alecu şi să-i fie adus îndată de comişel la scară. 

«Pînă în sară au să afle toti boierii de această minune a lui Duca-Vodă, 
cugetă în sine Ruset, rîzînd cătră armaş, ca şi cum i-ar fi arătat aceluia 
prietinie. Să mergem acuma fără întîrziere la lucrurile noastre, — cu mare 
băgare de samă însă, căci supravegherea ne împresoară de aproape.» 

— Unde socoteşti să-ţi alegi gazdă, beizade? întrebă Toader Fliondor. 

— Tocmai la asta mă gîndeam şi eu, cinstite armase, că stăpînirea 
pofteşte să-mi cunoască locul unde mă aşez. Casa noastră din Iaşi e pustie 
şi-n risipă; aşa că, două-trei zile, cît va fi să stau aici, am să rog pe-un 
creştin bun să mă primească; dumneata, ori Abăza clucerul, ori altcineva. 

— Mai am musafiri, beizade, şi casa mi-i cam strimtă. Am să poftesc eu 
singur pe clucer, ca din partea măriei sale, să-ţi deschidă aşa cum se 
cuvine casa. 

— îţi mulţămesc, cinstite armase... răspunse beizade, înălţîndu-se în 
scări. 





















Fliondor îl privi cum pleacă şi nu-i venea a crede că asemenea om a 
putut ieşi întreg din cămara domnească. 

Se petrec, poate, gîndea el, lucruri mari în ţara Moldovei, pe care încă 
nu le cunoştea. Intrînd în divan, cercetă furiş cu ochii pe Domn, şi-l văzu 
mai obosit şi mai gînditor ca de obicei. 

D uca-Vodă avea obicei să mănînce înaintea amiezii, îndată ce ieşea 
de la divan. Trecea în casa cea mică, unde îl aştepta Doamna 
Anastasia. Fără ceremonie deosebită, numai între copii şi soţie, 
îndeplinea această slujbă a vieţii cu gravitate şi-n tăcere. Mînca însă bine 
feluri moldoveneşti îmbielşugate şi grase, isprăvind cu sarailii şi baclavale 
turceşti. îi plăcea să şi beie cîteva cupe de vin. Stolnicii şi cuparii mici 
slujeau în puţin număr, după rînduiala condicei. Avea însă o dată pe 
săptămînă, duminica, şi cîteodată şi-n alte zile de sărbătoare, mese mari în 
casa de sus. 

Odăile Doamnei erau pline de scorţuri şi horbote; unele pe divanuri şi 
măsuţe, altele închise, cu argintăriile, în lăzi ferecate. Vădite erau şi 
icoanele cu candelile. Măriţii soţi erau plini de osîrdie, începînd şi isprăvind 
toate ale vieţii, ca şi hrana cea de toate zilele, cu rugăciunile creştineşti. 
Despre treburile ţării, la această masă mică, nu se rostea nici o vorbă. 
Despre ale gospodăriei lor particulare îndrăznea să vorbească Doamna 
Anastasia, care era cea mai vrednică gospodină a Moldovei. «Albină 
harnică», îi zicea Georgie-Vodă. De cum se zărea de ziuă, era şi ea în 
picioare, primind daruri, îndatoriri şi puţine cumpărături de băcănie, pe 

care le rînduia singură în cămară, avînd sub mîna ei cîteva slujitoare şi 
roabe de credinţă. După cum însemna tot ce-i intra, ţinea deasemeni 
catastif de tot ce ieşea pentru masa domnească, pentru cuhnia slujitorilor, 
pentru daruri de mănăstiri şi pentru toate celelalte nevoi, întru care de 
altminteri nu făcea nici un fel de risipă. Cămările Doamnei şi beciurile ei 
din Curte cuprindeau şi lucruri care se vindeau cu ban bun. Ştiinţa şi grija 
ei se întindeau şi asupra moşiilor, hanurilor, morilor, stînilor şi 
tamazlîcurilor — din care iarăşi, cu chibzuinţă şi asprime, se scotea destulă 
folosinţă. Duca-Vodă el însuşi apleca fruntea zilnic asupra acestor socoteli, 
adăogînd şi veniturile vistieriei domneşti, împovărat fiind de groaznică 
nevoie de bani, ca să plătească mucaremeaua, adică înoirea domniei, şi ca 
să strîngă putere pentru zile grele. La vîrsta la care se găseau, şi el şi 
Doamna, se înţelegeau deplin în evlavia şi smerenia pe care le arătau sfintei 
biserici răsăritene, în curăţenia şi simplicitatea vieţii lor şi în această aprigă 
strădanie de agonisire. 

îndată după prînz, Domnul îşi bău cafeaua în iatac şi se lăsă într-un 
cot, pe divan, ca să-şi facă odihna. Era însă neliniştit şi gînditor. Aţipeala 
care-i întovărăşea totdeauna mistuirea nu venea ca de obicei să-l cuprindă 
într-o moleşire plăcută. Stătu treaz şi aţîţat. Avea nevoie de cel mai de 
aproape şi mai de credinţă sfetnic. Se gîndea să trimeată după Buhuş, deşi 
veşti nouă încă nu-i putea aduce, cînd hatmanul îşi vesti sosirea singur. 

Domnul îi auzi în odăile de aproape glasul, amestecat cu al Doamnei. 
Atunci se sculă gemînd uşor, îşi încheie haina, îşi frecă fruntea şi tîmplele 
cu palmele şi deschise uşa, trecîndu-şi prin ea cu oarecare silă trupu-i 
scurt şi gros. 

— Ce este, cumnate Sandule? întrebă el. 

— Socoteam că hodineşti, măria ta. 

— Nu. Astăzi văd că nu este ceas pentru asta. Ai vreo veste nouă? 

— încă nu, măria ta, dar va veni. Am despre altele a-ţi vorbi. 

Doamna Anastasia, în picioare, învălită în caţaveica-i uşoară, îl 
împunse pe rînd cu ochii şi-şi subţie buzele, închizînd întrebări curioase. 

Domnul trecu îndată spre cămara lui de taină, în care ţinuse sfat cu 
hatmanul şi dimineaţă. Sandu Buhuş îl urmă. Cuprinsul Curţii Domneşti 
era pe deplin liniştit. Slujitorii intraseră şi ei în aceeaşi slujbă pe care îşi 
închipuiau c-o îndeplineşte şi stăpînul. Doi oameni numai, cu spinările 
încovoiate şi cu frunţile plecate, aşteptau la scara casei mari. îi vedea şi 
Anastasia-Doamna, privindu-i pe geam şi ferită după perdea, din casa cea 
mică. 

— Măria ta, zise Buhuş, intrînd după Domn şi închizînd uşa; au venit 
aceşti doi oameni la mine, spunînd că astfel le-a poruncit să facă jupîn 
Balaban, îndată ce vor ajunge la Iaşi. 

— Veste de la Balaban? strigă Duca, tresărind. Chiamă-i îndată aici. 

— I-am adus, măria ta, prin poarta cea mică de la siimeni, ca să nu fie 

cumva văzuţi intrînd la Curte. 

î 

— Am a mă teme oare de cineva în scaunul domniei mele şi la curtea 
mea? 

— Sînt oameni a lui ava franţuz, măria ta. 

Domnul privi cu mirare pe Buhuş, neînţelegînd. 

— Solul, măria ta, a avut nevoie de oameni de la Liov, care să ştie a grăi 
turceşte şi tătărăşte. Ş-atunci s-a nimerit aşa, cu voia lui Dumnezeu şi prin 
alte împrejurări, să cadă alegerea pe aceşti doi fraţi rusnaci, oameni, pe cît 
văd, destoinici. Astfel, Balaban a putut trimete, cu primejdie mai puţină 
decît oricînd, răvaşul său. 

— Este răvaş? 

— Este. 

— Atunci să vie să-l deie. 

— îndată, măria ta. Pe lîngă răvaş, ei şi-au luat datorinţă pentru dînşii 
singuri, plătită cu bune parale, ca să cerceteze. îndată ce vor putea, dacă 
nu cumva se găsesc cărţi şi hîrtii în buclucurile franţuzului. 

— înţeleg. Şi ce-au făcut? 

— N-au făcut nimic. Oameni răi, cu totul alţii decît dînşii, au prădat la 
marginea Lehiei pe ava franţuz. I-au luat cai, şăi şi agarlîc, atît al lui cît ş-al 
slujitorilor; dar se vede că nu s-a găsit în toate nici o hîrtie de trebuinţă. 
Trebuie să-l urmeze şi să-l împresure mai departe aceşti fraţi de la Balaban, 
ca să înţeleagă dacă n-are chiar asupra sa acele hîrtii şi răvaşe. 

— Socoti că vor cuteza să-l cerceteze şi să-l prade chiar pe popă? 

— Aceşti fraţi, măria ta, sînt în stare să facă multe, cu atîta bună 
chibzuinţă, încît, după aceea, oricine ar putea fi bănuit, ei însă nu. 

— Să-i văd. Adă-i aici. Să-mi deie scrisoarea pe care au adus-o. 

Buhuş deschise uşa şi făcu semn cu mina. Cei doi aşteptau şi se 
strecurară îndată pe uşă unul după altul, întăi cel uscat, pe urmă cel 
bucălat şi rumăn. Amîndoi, plini de umilinţă, îngenunchiară, bătînd 
mătanie. 

Duca-i privi sever. 

— Cum vă chiamă? Ştiţi moldoveneşte? 

— Pentru măria ta ştim. Pe mine mă chiamă Afanasie, glăsui cel mare 
şi dolofan c-o voce femeiască. Pe istalalt îi chiamă Istratie. 

— Pe mine mă chiamă Istratie, confirmă gros cel firav. 

Duca rîse de-această descumpănire. 

— Ar trebui să vă cheme altfel, ori să vă schimbaţi glasurile. 

Rîseră şi ei, cu frunţile plecate şi cu ochii holbaţi în sus. 

— Aţi adus răvaş de la Balaban? 

— Da, măria ta, răspunse glasul subţire. 

— Adă. 

Afanasie se răsuci, aşezîndu-se pe duşumea. Cu repeziciune, îşi trase 
din piciorul sting ciubota enormă de iuft şi, scoţînd de sub rantie jungher, o 
crestă în tureatca răsfrîntă şi cusută. Din crestătură, cu unghii lungi, 
desprinse o hîrtie îndoită, întinzînd-o. 

Duca-Vodă o smunci ş-o desfăcu. 

Răvaşul cuprindea puţine vorbe, scrise greceşte: 

«Cu umilinţă, al măriei tale rob, fac cunoscut că aceşti doi oameni sînt 
credincioşi ai mei. Cu cărţile pentru care de mult mă străduiesc, încă 
nimica n-am putut isprăvi. Dar am nădejde bună, rugind pe Dumnezeu să 
mă pot bucura şi de-acuma înainte, ca şi pînă acum, de mila măriei tale, 
mai ales în privinţa pricinei pe care o am la divan cu acel boier al măriei 
tale, Ursachi.» 

— Hm! mormăi Domnul, această hîrtie nu-mi aduce nimic. Voi ştiţi 
ceva? 

— Nu ştim nimic, măria ta, seinei Afanasie, cu mare umilinţă. Ştim 
numai atîta că, dacă ne-a ajuta Dumnezeu, avem să prădăm pe franţuz şi 
de cele ce are asupra lui. Şi dacă găsim, în ce are el asupra lui, şi cărţi, apoi 
le-om aduce tot aici, la picioarele măriei tale ca să alegi pe acele de care ai 
nevoie. 

— Ce cărţi? 

î 

— Cărţi cu iscălitura măriei tale. Cu altele n-avem ce face. Poate 
nemţilor să le folosească. Dar noi mai mult pentru cele cu iscălitura măriei 
tale ne străduim, nădăjduind de la măria ta multă milă. 

— Balaban e om cu minte şi cu grijă, vorbi Domnul cătră Buhuş. 
Duşmanii mei s-ar putea folosi de sol străin, ca să treacă prin ţara mea, 
Turcului, scrisorile mele, însă am ştiinţă că ele stau unde sînt. 

Se întoarse spre rusnaci. 

— Plecaţi! 

— Da, măria ta, ne ducem degrabă la franţuzul nostru. 

Bătură iar mătanie, se ridicară şi se strecurară pe uşă. 

— Putem avea credinţă în asemenea oameni? murmură Duca-Vodă pe 
gînduri. 

— Eu i-am cercetat mai de-aproape, măria ta. Cel puţin, par foarte 
îndemînatici. 

— Se poate. în privinţa acelor scrisori, eu am primit veşti şi din altă 
parte. Am avut tot aici subt ochii şi sub braţul meu pe feciorul lui Chiriţă 
Dracu. Şi el mi-a arătat că scrisorile stau ş-aşteaptă. 

— Ştie el asta? 

— Ştie, cumnate hatmane, şi s-a şi pus subt ocrotirea lor. Am să-ţi 
spun cum înţelege acel ticălos să înfrunte mînia mea şi să mă facă nu 
numai să-l sufăr, dar să şi am grijă de el, ca de un ou de preţ. Dar asta cît 
poate dura? Spune, hatmane, cît poate dura? Cînd am să pot avea linişte, 

să-l miluiesc cum se cuvine şi unde se cuvine, cu acest buzdugan? Acum 
îmi scapă; dar nu se poate să nu mă izbăvească mila lui Dumnezeu de toţi 
duşmanii pentru jertfele mele, pentru osîrdia şi credinţa mea! Au să ajungă 
şi rugăciunile noastre la scaunul cel prea înalt, cu luminile pe care le 
aprindem, cu tămîia pe care o ardem, între zidurile pe care le înălţăm! 

Buhuş privea şi asculta uimit. Tulburarea Domnului izbucnise deodată. 
Cu ochii usturaţi de lacrimi de înfrîngere şi mînie, Duca se îndreptă spre 
icoana lui ocrotitoare, în faţa căreia ardea steluţa neclintită a candelei. îşi 
făcea încă a treia sau a patra oară semnul crucii, pe cînd gura-i încreţită de 
rînjet povestea lui Buhuş convorbirea cu Alecu Ruset. 

Tulburările lui Duca erau însă trecătoare. îndată îşi dobîndi stăpînirea 
de sine, întorcînd spatele marelui episcop al Miralichiilor şi coborînd glasul, 
ca sfîntul să nu-i vadă obrazul şi să nu-i audă şoaptele, isprăvi printr-o 
poruncă plină de cuminţenie. 

— Trebuie să-l apărăm, adevărat este, căci deocamdată n-avem ce face. 
Să nu uităm însă a pune în preajma lui bună priveghere pentru folosul 
nostru. Cată să ştiu cum se mişcă şi cu cine se adună, hatmane; şi mai ales 
vreau să ştiu dacă intră la el ori ies de cătră dînsul răvaşe în privinţa unei 
înţelegeri pe care domnia ta o cunoşti ca şi mine. Nebunul a vrut să mă 
încredinţeze că a fost un vînt care a suflat ş-a trecut. Dar eu nu pot crede în 
ce spune el şi am datorinţa să fiu cu grijă. 

— Măria ta, asta o poţi afla cercetînd şi priveghind şi-n altă parte. Eşti 
Domn şi părinte şi copila măriei tale nu poate a-ţi ascunde nimic. 

Vodă oftă. 

— Ea nu-mi ascunde şi se supune; cel puţin aşa arată. O ştii însă pe 
Catrina ce inimă dîrză are şi cît samănă cu bunică-sa, Dafina-Doamna. 

— Mama într-adevăr a avut în ea criţă şi ştia să plece lumea din jurul 
ei; numai vremurile au fost potrivnice şi ţara prea mică, suspină hatmanul 
Sandu. 

— Aşa, copila noastră, ştiind cît ţin la dînsa, îmi arată şi ea dragoste şi 
supunere. însă pot eu ceti în sufletul ei? Şi supunerea aceasta nu ştiu eu 
că nu însemnează nimic în ceasul cînd va hotărî ea să fie nebună?... De 
aceea, nebizuindu-mă nici pe cuminţenia ei, nici pe firea femeiască, bine 
este să priveghem şi-ntr-o parte şi-n alta. 

— Vom face cum porunceşti, măria ta. Am să chem la mine pe aga 
Bucşan ş-am să-i rînduiesc ce să facă. Va întrebuinţa pe cei mai ageri 
oameni pe care-i are, înştiinţîndu-mă de toate, în orişicare ceas din zi şi din 
noapte. 

— Foarte bine, prietine, îţi mulţămesc, vorbi Domnul, iarăşi cu glas 
întreg şi mişcîndu-se din locul său. Acuma putem grăi şi despre altele. Cu 
Anastasia-Doamna m-am înţeles pentru masa de mîne, la care am poftit pe 

solul franţuz. Va face ea astfel încît ava să-şi aducă aminte de bunătăţile 
casei noastre. 

— îşi va aduce aminte. Doamne. Din cîte am înţeles de la rusnacii care 
au stat mai înainte îngenunchiaţi la măria ta, apoi popa acesta se pricepe 
nu numai la latinia lui. Ştie să şi mănînce, şi mai ales să beie bine. S-a luat 
pe cale, într-un loc, la întrecere cu feciorul lui Chiriţă Dracu şi măria ta ştie 
cît poate beizade Alecu. 

— Ştiu şi bine ar fi fost să rămîie numai la faima asta. Atuncea fiind şi 
ava franţuz om din bună tagmă, să-i dăm luptători lingă el, ca să cunoască 
ce pot şi boierii noştri. 

— Măria ta, grăi Buhuş, cu mîndrie, întru această treabă nu cred să fie 
boierii lor mai vrednici decît ai noştri. 

Domnul, uitîndu-şi năcazurile, rîse cu mulţămire. 

— Atuncea, hatmane, adunîndu-te cu logofătul Miron, rînduiţi izvodul. 
Iar ţeremonia să fie cum îmi place mie. Să nu uitaţi pe lingă luptătorii de 
care am vorbit, să-i puneţi aproape pe înalt prea sfinţia sa Dosoftei şi să 
stea într-ajutor însuşi dumnealui Miron logofăt, ca să cunoască franţuzul 
că nici într-ale duhului nu stăm prejos. 

j4 lecu Ruset bătu la poarta lui Abăza clucerul pe uliţa Socolei, de la 
XJvale de palatul domnesc. Acolo boierul avea gospodărie bine 
1 " sprijinită cu zaplaz înalt de scînduri: căci înspre Galata şesul 
Bahluiului era pustiu, iar înspre Podul Roş viermuiau ţiganii şi mişeii. 
După zaplaz, hămăiau dulăi ciobăneşti, care ziua stăteau în lanţ iar 
noaptea umblau slobozi: atunci se aţineau în toate colţurile ogrăzii unde se 
simţea mişcare dinafară şi se izbeau cu mînie crîncenă în străini. 

Slujitorii îi dădură drumul, deschizînd în două laturi canaturile porţii şi 
cunoscură pe beizade. Jupîn Neculai Abăza, om bătrîn, de sama mazilului 
Antonie-Vodă, îi ieşi înainte şi se arătă bucuros de musafiri, însă foarte 
mirat. După ce-1 pofti în cerdac, apoi în iatacul său, această mirare nu şi-o 
putu tălmăci în vorbe şi aşteptă lămurirea oaspetelui său. 

— Cinstite jupîn Abăza, îi vorbi Ruset. privindu-1 pieziş; nu mă îndemni 
să stau? îndeamnă-mă, căci sînt trudit. Şi nu porunceşti să-mi aducă 
şerbet şi apă rece? Căci sînt însetat. Aş dori mai ales să beau din acea apă, 
care a fost adusă pe olane la cişmeaua sfîntului Neculai, din porunca şi cu 
cheltuiala măriei sale Antonie-Vodă, părintele meu, om de credinţă şi 
privighetor al lucrării fiind boierul şi prietinul său Abăza clucer... 

— Pofteşte pe divan, beizade, răspunse boierul, încurcat. în casă la 
mine n-ai nevoie de îndemnul meu, căci eşti stăpîn măria ta. 

— îţi mulţămesc, cinstite jupîne, şi aştept apa. 

Abăza bătu din palme şi o roabă ţigancă, tînără şi cu ochii iscoditori, se 
înfăţişă ca să primească porunca. După ce se retrase, gazda rămase tăcut şi 
oaspetele urmă a-1 privi lung, c-un zîmbet îndoielnic. 

— Văd, jupîne, că trebuie să vorbesc eu ca să-ţi liniştesc grija. De ce nu 
mă întrebi de unde vin şi cum îndrăznesc să intru aşa, în scaunul măriei 
sale Duca? Şi mai ales de ce aduc primejdie într-o casă de creştin cu frică 
de Dumnezeu şi de Vodă? 

— Beizade, nu cutez să te întreb nimic. 

— Ba întreabă-mă, căci am să-ţi răspund. în această clipă eu vin de la 
Curtea Domnească. 

Clucerul îşi pocni palmele, cu mare nedumerire: 

— Să fie cu putinţă? 

— Este cu putinţă, de vreme ce-i aşa cum îţi spun. Şi chiar cu ştirea 
măriei sale am bătut la domnia ta în poartă. Dumnezeu vrea ca Vodă să 
nu-mi puie suliţă în coastă şi buzdugan în piept. Dumnezeu binevoieşte 
mai mult, hotărînd să am de la Vodă ocrotire. 

Abăza dădu din cap. 

— Eu te-am ştiut, beizade, se hotărî el a vorbi, te-am ştiut totdeauna cu 
gluma pe buze, dar şi foarte cu grijă pentru afacerile măriei tale. Bănuiesc 
c-or fi pricini ascunse care au adus asemenea schimbare. Poate mai bine 
făceai stînd departe. 

— Cu toate acestea, am venit aici. 

— Văd, măria ta. 

— Cu toate acestea am stat mai înainte de vorbă cu măria sa 
Duca-Vodă; şi ne-am despărţit cu blîndeţă, dacă nu cu prietinie. Şi ştiu că 
nu se va clăti un fir de păr din capul meu, cum nu se va clăti nici dintr-al 
domniei tale. Fii fără teamă şi dă-mi şerbetul cel mai bun pe care-1 ai. 

Abăza oftă. 

— Bătrîne prietine, urmă Ruset, nebuniile mele, pentru care am fost 
certat destul, nu mă pot duce pînă la orbire, ca să nu fiu bine înarmat 
făcînd asemenea pas. Deci crede fără a cerceta şi fii încredinţat că ai să-ţi 
păstrezi cu bine şi cu sănătate şi de-acum înainte capul. 

— Ştiu, beizade, că te bucuri de prietinia lui Şişman Paşa şi de-a 
vizirului. 

— Nu-i destul, jupîne Abăza. Nebunii găsesc puteri şi mai mari, ca să-şi 
apere pielea. 

— Le va fi venit înţelepciunea... zîmbi bătrînul. 

— Aşa este, jupîn Abăza, înţelepciunea lucrurilor ş-a împrejurărilor, de 
care au învătat a se folosi... 

— Atuncea-i bine, măria ta, şi să îndulcim acest ceas cu şerbetul cel 
mai bun de naramze pe care-1 am; iar după aceea să te ospătez cum se 
cuvine unui fecior al Domnului meu, pe care l-am iubit. 

Abăza se retrase peste puţină vreme, iar Alecu Ruset rămase singur, 
cugetînd că totuşi gazda sa a rămas în îndoială. El însuşi fiind, însă, fără 
nici o grijă şi cu sufletul întărit de izbîndă, se desfăcu de contăş şi de arme 
şi se răsturnă pe divanul moale c-un oftat de mulţămire. 

După şerbet şi după masă, după ciubuc şi cafea, Abăza şi-aduse 
aminte că are de rînduit cîteva grabnice afaceri care nu puteau suferi 
întîrziere. Beizade Alecu îl lăsă să plece, ştiind că acele afaceri sînt la agie şi 
la Curtea Domnească mai ales, la Buhuş hatmanul şi la Fliondor armaşul. 
Prietiniile acelui timp erau primejdioase şi amestecate. Binefacerile 
domnilor cădeau în adîncul unei mări furtunoase şi nu se aflase încă 
peştele de aur care să iasă din întunericul fundului să înghită vreuna, ca să 
se împlinească sub soare o singură dată minunea recunoştinţei. Ruset 
zîmbea amintindu-şi de această parabolă arăbească şi încercă, întins pe 
divanul moale, să găsească un ceas de odihnă în somn. Gîndurile însă nu-1 
lăsau. Aţîţate, umblau pe drumul pe care-1 străbătea Abăza şi, mai înainte 
decît el, ajungeau la Curte, pătrunzînd într-o chilioară albă, unde bănuia că 
stă domniţa Catrina, neştiutoare cu totul că dorinţa şi dragostea se 
apropiaseră şi-i ard în preajmă. Ruset cugetă multă vreme cum ar face să 
poată da o veste la Curte cît de curînd. în făgăduinţa abatelui de Marenne 
n-avea încredere şi pînă a doua zi i se părea prea mult. Nădăjduia numai în 
vîntul întîmplării, care poartă veştile ca frunzele, şi-n zvonul fără odihnă al 
neamului femeiesc. 

«Cine ştie!» 

Aceste două vorbe tresăriră în el cu nădejde şi cu mîhnire. De şi nu-şi 
amintea, în toată viaţa lui, să fi păcătuit prin slăbăciune faţă de această 
mare patimă a neamului omenesc, de şi desmierdările şi nebuniile lui 
n-avuseseră o ţintă unică şi iubea femeia ca un bun al vieţii; de şi în acest 
început de legătură urmărea ceva tulbure în care se amestecau porniri 
împotriva bătrînului Georgie Duca, — totuşi, în adîncimea fiinţii lui, 
ca-ntr-o prăpastie de zări cu nouri, părea că clipeşte o stea. 

în jurul lui era tăcere şi întreaga casă ţîrîia, pustie, între somn şi trezie 
îşi auzea, în tîmpla rezemată de pumn, bătaia inimii, ca un ornic al vieţii, 
încerca, fără izbîndă, să-şi întruchipeze, în pleoapele închise, imaginea 
Catrinei Duca. Nu i se vădea, din înfăţişarea ei de umbră, decît ochii negri 
şi tari sub sprîncenele jos arcuite asupra lor. într-adevăr, ochii aceia îl 
izbiseră întîia oară cînd o văzuse. Prin ochii aceia îi plăcuse. Şi pentru 
prima oară îl străpunsese, prin ei, de la umbra-i nedesluşită, un fior 
necunoscut. Descoperi în el o jumătate de adevăr: a venit la Iaşi s-o vadă. A 
venit totuşi pentru altele; dar hotărîrile mărturisite chiar cătră tine însuţi 
pot fi înşelătoare. Ajuns aici, nu se poate să n-o vadă. Altfel ar suferi. 
Descoperirea aceasta în el îl făcu să se mire, ca de ceva străin. Zîmbi ochilor 

umbrei şi hotărî în sine să-i păstreze înaintea lui, stînd aşa, cu pleoapele 
închise şi izgonind încleştarea moale a divanului. 

Abăza clucer îl găsi încă dormind. Sosise vesel, cu ştiri destul de bune, 
şi-şi lăsă oaspetele să doarmă. Apoi — cînd îl simţi că s-a trezit, îi trimese, 
fără nici o întîrziere, pe roaba care slujea la iatac să ducă alt şerbet şi altă 
cană de apă proaspătă. în vremea şerbetului intră şi el, tot aşa de dulce. 

Beizade Alecu zîmbi, văzîndu-1. 

— Jupîn Abăza, îi zise el, văd că treburile ţi s-au întocmit bine şi mă 
bucur, ca prietin ce-ţi sînt. 

— Măria ta, te rog să ierţi, răspunse clucerul, pe acelaşi ton vesel. La 
Moldova noastră treburile sînt totdeauna încurcate. Dar pe ziua de azi 
Dumnezeu m-a izbăvit. Şi te rog frumos, măria ta, să fii aşa de bun, a da 
poruncă unde să trimet un om de credinţă al meu ca să-ţi aducă slujitorii. 
Trei zile, cît vei sta în Iaşi, eşti musafir al meu, cu toţi oamenii măriei tale; 
şi te poftesc să te socoteşti ca-n casa părinţilor măriei tale. 

— îţi mulţămesc, jupîne Abăza. Cei care ţi-au rînduit pricina ţi-au 
arătat deci că n-am a sta mai mult decît trei zile în scaunul Domniei? 

— Aşa mi-au spus, măria ta. Am greşit întrebînd? Mă rog să fiu iertat. 

— N-ai greşit întrebînd, prietine. N-ai greşit nici neîncrezîndu-te în 
mine, căci deprinderile şi vorbele mele n-au fost totdeauna prea statornice. 
Dar suferinţa învaţă; şi se pare că am gustat şi eu din această doftorrie. Aşa 
că trimete la hanul turcesc. Acolo să întrebe omul dumnitale de 
credinciosul meu Vîlcu Bîrlădeanu. Or veni şi ceilalţi oameni, dar acesta îmi 
trebuie mai mult decît oricare şi numaidecît. 

Abăza, părînd iar în îndoială, ieşi să împlinească porunca. 

Cînd sosi Vîlcu, înserase. Găsi pe stăpînul său după perdele trase cu 
îngrijire, gînditor, între două luminări de ceară, care ardeau în sfeşnice de 
alamă, pe masa de lîngă divan. 

— Vîlcule, îi zise beizade Alecu, rînduieşte-ţi oamenii. Mîncaţi mult, 
însă beţi puţin. 

— Am înţeles, măria ta. 

— Vorbeşte încet, Vîlcule. Porţile fiind închise şi cînii slobozi, tu stai 
treaz şi să bagi de samă ca şi cum am fi împresuraţi. Pe cei care ne 
priveghează dinafară lasă-i în pace, căci, priveghind numai, nu ne pot face 
nici o stricăciune. Bagă de samă numai cine intră. îndată să ştiu şi eu. Iar 
la o nevoie, calul meu du-1 la portiţa de din dos dinspre Bahlui şi voi, la 
cuvîntul meu, ieşiţi eu zvon pe porţile cele mari, ca să mă pot strecura eu 
nesupărat în calea mea. Aceste toate, Bîrlădene, ţi le spun pentru că n-am a 
mă teme de nimica. 

— Ştiu, măria ta, n-avem a ne teme de nimic, dar ceasul care vine nu-1 
cunoaştem. Cît te-am slujit, măria ta, am învăţat asta, şi învăţătura ne-a fi 
ş-acuma cu priinţă. Grija — după vremi. 

— Şi după oameni, Vîlcule. Du-te, — şi vorbeşte încet. Bagă de samă 
că-ţi poruncesc asta a treia oară. 

Bîrlădeanu ieşi, fără să mai crîcnească nici o vorbă. 

La al treilea ceas al nopţii, casa clucerului dormea, ca şi tîrgul, ca şi 
Curtea Domnească. De nicăiri nu răzbătea foc; uliţile şi fundacurile zăceau 
în întuneric; numai deasupra clădirilor, din văzduhul răsăritului, plutea 
slabă lumină de la fînarul lui Dumnezeu, fulgerînd în clopotniţile 
mănăstirilor. Străjerul din turnul de la poarta Curţii strigase din surla lui 
astuparea focurilor: Vodă trecuse la hodină. 

Abăza, înainte de culcare, se tînguise puţin cătră soţia sa despre 
neplăcuta întîmplare a zilei şi despre oaspetele nepoftit care le căzuse în 
casă. Suspinînd, se mîngîiase, apoi, închinîndu-se fierbinte la icoana Maicii 
Domnului, avînd tovărăşie la mătănii pe jupîneasă. Cluceroasa, mai grasă 
şi mai greoaie, rămînea necontenit în urmă şi, cînd se ridica ea, gîfîind, 
Abăza se apleca. Din cînd în cînd o aştepta, certînd-o nemulţămit pentru 
încetineala ei. Maica Domnului îi privea nedumerită, din dosul candelii. în 
patul larg se aşezară spate la spate şi adormiră îndată. 

în această vreme, Alecu beizade se pregătea de somn, ca pentru o 
plecare. Spălase de pe el colbul la ligheanul de alamă şi se pieptănase. îşi 
aşezase armele la îndemînă şi sta descins la marginea divanului, însă 
încălţat. Privea cu ochii aţintiţi înainte-i, aşteptînd de la noaptea aceea ori o 
tulburare năprasnică şi fugă, ori o izbăvire. 

Deocamdată veni altceva: un zgrepţănat uşor la uşă, ca şi cum s-ar fi 
cerut o mîtă înăuntru. 

Ruset puse mîna pe jungheru-i scurt şi păşi pe scoarţa de lînă. întinse 
urechea şi auzi şoaptă cunoscută. Desfăcu clempuşul şi dădu drumul lui 
Vîlcu. Slujitorul purta o furcă scurtă cu colţi de fier. Era îmbrăcat, însă 
desculţ, ca să nu i se simtă umbletul. 

— Ce-i, Bîrlădene? întrebă Ruset. în noaptea asta te-ai făcut stafie? 

— Da, măria ta, şopti pădurarul. Şi-ţi aduc la scaunul judecăţii un 
suflet de dădacă ţigancă. 

— Ce ţigancă, Vîlcule? N-am nevoie de nici o ţigancă. 

— Măria ta, o ţigancă de la Curtea Domnească. 

Ruset tresări, aprins. 

— Nici n-am simţit-o cînd şi pe unde a intrat, urmă a şopti Vîlcu, nici 
n-am auzit cînii bătînd. Pe urmă am înţeles că a vîrît-o în ogradă, pe la 
cuhnii, cămărăşiţa de-aici. Cînd şi cum s-or fî răspuns, n-am cum pricepe. 
Aşa, — cămărăşiţa de-aici numai mi-o aduce. Zice că are de spus puţine 
vorbe, însă în taină, măriei sale lui beizade Alecu. 

— E aici? 

— Da, măria ta. 

— Spune-i să intre şi stai tu de pază în tindă. 

Bîrlădeanu se feri şi se retrase. Pe uşă intră o bătrînă curat îmbrăcată, 
în straie cernite. Era foarte grasă şi revărsată din sini şi şolduri, însă, păşea 
sprinten, învăluindu-şi abia simţit fusta des încreţită. Făcu plisc, ca şi cum 
ar fi vrut să ciocnească mina întinsă a lui Ruset, i-o sărută. Şi deodată 
zîmbi larg cu obrazu-i unsuros, aţintind cu îndrăzneală pe boier. 

Ruset scociorî în punga împletită, trase un zlot de argint şi i-1 aruncă. 
Ea îl prinse ca pe-un fluture din zbor şi-i dădu drumul în sîn, printre 
mărgelele de la gît. 

— Banu-i al tău, îi zise Ruset, dacă vii de unde aştept veste. 

— De-acolo vin, măria ta. Cu veste bună. 

Ruset se aşeză pe marginea divanului şi o privi icîntărind în sine 
felurite întrebări, care năşteau în ei. Era o solie de la domniţă dar se putea 
să fie ş-o ispită, de la neprietini. 

— Măria ta, nu te îndoi, se grăbi să-l încredinţeze ţiganca. Nimene pe 
lume nu cunoaşte semnele şi vorbele care s-au făcut şi s-au spus între 
măria ta şi domniţa Catrina. Eu le ştiu, căci în mine domniţa are credinţa 
mai mult decît într-o mamă, eu fiind aceea care am adăpat-o cu laptele 
meu. Am hrănit-o, ş-am crescut-o, ş-am scăpat-o de boli, descîntîndu-i; şi 
i-am dovedit în bobi şi-n ghioc această dragoste, cînd i-a venit ceasul. 
Nimene nu ştie de scrisori, iar eu ştiu; căci eu le-am repezit în cinci rînduri 
la Hîrlău, printr-un nepot al meu, Nastratin, căruia măria ta i-ai dat cîte 

cinci zloţi, nu cîte unul. 

■> ' 

— Atuncea-ţi mai datoresc şi ţie patru, dacă spui adevărul. 

— Eu ştiu de ce te temi, măria ta, urmă în şopot ţiganca; şi-ntr-adevăr 
venind aici, am văzut iscoada rînduită în preajma casei clucerului. Dar 
măria ta n-ai de ce ieşi, căci te ştii sub priveghere; iar aici la măria ta n-are 
cine intra, căci măria ta n-ai venit pentru prostiile altor oameni. Pentru ce 
ai venit măria ta în Iaşi, dacă nu pentru dragostea pe care o ai? 

— De unde ştii asta? 

— Ştiu, pentru că te-am chemat. Domniţa întăi m-a rugat, pe urmă 
mi-a poruncit şi nu s-a putut să nu mă înduplec, de şi vraja nu se face, 
măria ta, fără primejdie. 

Ruset se descreţi, vesel. 

— Cum te chiamă? 

— Măgdălina, măria ta. 

— Vra să zică tu m-ai adus la Iaşi, Măgdălina? 

Dădaca se posomori şi făcu iar clonţ. 

— Măria ta, faci rău că n-ai credinţă. Ţi s-a părut măriei tale că vii c-un 
popă franţuz, care va fi fiind nebun de vreme ce umblă aşa prin lume, fără 
treabă. Ţi s-a părut poate că vii pentru alte pricini. Dar eu ştiu că ai venit 
pentru noi. Şi astăzi, stînd singur aici, m-ai aşteptat s-aduc veste. Şi 
aşteptînd, ai văzut înaintea ochilor pe domniţă, şi ţi-ai adus aminte de cele 



















două daţi cînd v-ati întîlnit la mănăstirea Neamţului. întăi în mijlocul 
norodului. Şi pe urmă, la trei zile după aceea, în casă la mătuşa măriei tale, 
domniţa Ruxanda. Atuncea ai spus copilei mele că ţi-i dragă. Şi ea te-a 
crezut. 

— Mi-i dragă, dădacă. 

Ţiganca nu răspunse. 

— Măgdălina, ai auzit ce-am spus? 

— Am auzit, măria ta. Cunosc eu dragostele măriei tale. Su nu te 
superi; dar asta-i meseria noastră, s-auzim despre toate şi să cunoaştem 
toate. Dar, aici, măria ta, nu-i măr să-l muşti şi să-l lepezi. Eu te-am adus, 
— dar eu îţi spun că dragostea asta, fiind cu primejdie, nu-i ca celelalte. 

Alecu Ruset zîmbi şi trase din punga-i de horbotă ceilalţi patru zloţi. 
Ţiganca-i strecură iar printre mărgele. 

— Spune-mi de ce-ai venit, o îndemnă beizade. Acuma te-am cunoscut 
şi poţi vorbi. Am înţeles şi eu că mărul acesta are venin. ÎI preţuiesc însă 
mai mult decît viata. 

Ţiganca se apropie de el, învăluitoare, ca şi cum ar fi vrut să-l cuprindă 
şi să-l desmierde între sîni. 

— Beizade, şopti ea, descîntînd parcă iubirea ei; domniţa vrea să te 
vadă şi trebuie să vă întîlniţi. 

— Se poate asta, Măgdălina? Atuncea, peste zloţi ca de-un venetic de 

aur. 

— Se poate, măria ta, căci sînt eu la mijloc. Pe copilă am învăţat-o să se 
supuie părinţilor cu vorba şi să nu te vreie şi să nu te ştie. Cunoscînd noi 
cîte-au fost de la măria sa Vodă Duca împotriva părintelui măriei tale, am 
înţeles că ne împresură osînda şi că nevoite sîntem să închidem în noi 
toate, ca într-o peşteră. Nimeni să nu vadă, nimeni să n-audă, nimeni,să nu 
simtă carte scrisă şi repezită; toate să fie făcute cu mare meşteşug şi-n 
taină. Căci celui tare nu i se poate împotrivi decît cel viclean. Aici nu se 
poate să vă vedeţi, măria ta, căci ar fi ca şi-n mijlocul uliţii. Nu se poate nici 
la Curte, căci ai intra ca guzganul în capcană. 

— Atuncea cum? 

— Nu se poate, măria ta, decît altfel de cum s-aşteaptă oamenii. Ei ştiu 
că şopîrla nu zboară şi niciodată nu s-aşteaptă s-o vadă zburînd. Noi însă 
s-o facem să zboare. Aşa că fiind şi domniţa Catrina o fată cum puţine se 
află pe lume şi binecuvîntînd-o Dumnezeu cu destul vicleşug, asta se poate. 
Numai să fii şi măria ta întru toate următor ia cele ce ţi-oi spune eu. 

— Vorbeşte! porunci, nerăbdător, beizade. 

Atuncea roaba se lăsă în genunchi la marginea patului şi se alătură de 
Ruset, învăluindu-1 c-un miros tare de busuioc şi cu şoapte care i se 
strecurau în ureche, ca nişte puişori de viperă. Cu ochii pe jumătate 

închişi, urma să vorbească pentru domniţa Catrina, ca şi cum ar fi vorbit 
pentru sine. 



xv 

mPR£ TULBURI ÎN im $t MIENIA UNOd ffl£RI WANIJt 

â a Curtea Domnească trîmbiţau cucoşii la ceasurile cunoscute lor, 
f dînd veste străjerilor să se cheme şi ei şi să se deştepte unii pe alţii 
l^din covruri. Pe cucoşi n-avea nimeni putere să-i oprească, fiind din 
firea lor ornice ale lui Dumnezeu, după cum luna era fînar. Pe străjeri îi 
opreau însă porunci, ca să nu facă larmă şi să tulbure pe măria sa din 
somn. Căci măria sa avînd grija unei ţări întregi, atîtea pricini judecind, 
atîtea biruri ridicînd, atîtea podvezi rînduind, atîtea pedepse, dînd şi atîţia 
sfinţi slujind într-atîtea dumnezeieşti lăcaşuri, era totdeauna trudit foarte 
şi, cum se făcea sară, urma pilda găinilor. Ziua-i pentru muncă; noaptea 
pentru hodină. Deci, lepădînd straiele măririi sale şi rămînînd numai într-o 
cămaşă lungă şi-n papuci, se înfăţişa la sfintele icoane pentru rugăciunile 
obişnuite. După aceea, cînd se hurduca şi suna duşameaua, slujitorii din 
odăile de dedesubt ştiau că măria sa Vodă s-a suit în pat şi se răsuceşte, 
căutînd starea cea mai potrivită pentru somn. 

în noaptea aceea, din partea slujitorilor n-avea pricină de supărare. Dar 
după cîteva ceasuri de somn, iată îl deşteptară cucoşii. îl deşteptă poate şi 
lumina lunii, care se înălţase la miazăzi şi împrăştia asupra tîrgului şi 
asupra curţii painjeniş de argint. Uliţile, casele şi bisericile dobîndiseră 
deodată o înfăţişare de taină şi de frumuseţă, pe care nu le mai avuseseră 
nicicînd şi pe care, în afară de acest ceas, nu le-a mai avut nici de-atunci 
vreodată; căci fiecare oră îşi are fiinţa sa scrisă deosebit în veşnicie. Dar 
poate nu numai luna şi nu numai cucoşii îl scoseseră din visuri pe Vodă, 
ţinîndu-1 cu ochii treji spre sîmburele de aur al candelii; ci gînduri lăuntrice 

care aţipiseră numai pe jumătate şi tresăriseră singure din sămînţa lor ca 
nişte flori ale grijii. 

Vechi scîrbe şi mînii se întovărăşeau cu gîndurile nouă ale lui 
Georgie-Vodă. Ţara aceasta neaşezată, cu oamenii aşa de răi şi de 
schimbători, cu boierii vicleni, stînd iepureşte pe două hotare, cu pîră, cu 
bunturi, nu-şi simţea îndeajuns blăstămul lui Dumnezeu în bolişti, 
războaie şi secete, — i se cuvenea un spor de pedeapsă şi din partea lui. 
Căci a avut mai ales el a suferi în două domnii. Ş-acuma sufere şi-n a treia. 
Cu dreptatea lui tare şi cu sprijin de la Dumnezeu, pe care l-a cîştigat cu 
atîtea lăcaşuri şi daruri, trebuie să izbească înfricoşat în cuibul răilor, să-l 
spargă în sfîrşit. Şi trebuie să-i urmărească pe toţi aceia care-i viclenesc 
vistieria — lăsîndu-1 răspunzător cu viaţa lui în faţa ismailitenilor şi a 
cămătarilor de la Ţarigrad, care sînt mai păgîni decît ismailitenii. Au să 
cunoască ei toţi braţul lui Duca-Vodă, împlinindu-şi drepturile sale. Căci 
un domn are două datorii: să judece pricinile bine şi să urmeze legea 
pravoslavnică; şi două drepturi: să urmărească birui său şi să sfărîme 
fălcile viclenilor. 

Cucoşii cîntau cu darabani de aripi afară, la găinăriile Doamnei 
Anastasia, slăvind aceste drepte cugetări. Vodă căscă prelung şi se întoarse 
pe cealaltă coastă, cu faţa cătră părete, cerînd în gînd, de la Maica 
Domnului, linişte. Pentru atîtea daruri şi binefaceri i se cuvenea măcar atît 
în acest pătrar al nopţii; rămîind celelalte la vremea lor, fiecare pedeapsă, 
fiecare lovitură la ceasul său. 

însă nu putea să doarmă. Avea acum şi alte griji, de care, în asemenea 
timpuri grele mai bine ar fi să fie scutit. Ce căuta acel popă franţuz, tocmai 
acum, la scaunul său — pentru a se jertfi, întru îndestularea lui, claponi 
graşi şi iezi tineri şi miere şi unt din cămările Doamnei Anastasia? 

Dar lăsînd acestea şi ridicîndu-se în capul oaselor, se întreba mai ales, 
muşcat de-o supărare proaspătă, ca de un purice, de ce strigă străjerul din 
turnul de la poartă, cînd cunoaşte că Domnul său are nevoie mai mult decît 
oricînd să-şi odihnească oasele? 

— Cine-i? striga prelung străjerul, a treia oară. 

Un glas depărtat răspunse. La porţi sunară zăvoare şi lanţuri. 

Bănuind ce poate să fie această mişcare, Domnul săltă cu hărnicie din 
chilota de puf şi-şi căută încălţările. Trase în grabă pe el straiele şi-şi 
acoperi pletele cu comanac. La lumina candelii pipăi buzduganul şi-l strînse 
cu tărie în dreapta. Apoi îşi aţinti urechea. Paşi furişaţi se apropiau. 
Aprodul de rînd bătu la uşă. Vodă îl cunoştea după glas. 

— Tu eşti, Constandine? 

— Eu, măria ta. S-a întors dumnealui Gheorghiţă Ciudin serdarul şi 
pofteşte pe măria ta să te cobori jos. 

Fără a întreba mai mult, Domnul deschise uşa şi trecu suflînd prin 
tinda îngustă, apoi coborî scările, Jos, în laturea caselor Doamnei, la uşile 
deschise ale beciului, aşteptau siimeni descălecaţi. Gheorghiţă Ciudin păşi 
înainte şi i se închină. După aceea, ferindu-se în laturi, descoperi la pămînt, 
ghemuit şi legat în funii, pe Lupul sulgerul. 

— Aha! scrîşni Duca. încep a cădea răii la judecată! Coborîţi-1 jos şi 
aprindeţi făchii. Slujitorii să treacă la hodină. Să nu rămîie cu mine decît 
serdarul; şi să fie adus pe loc Buga Sîrbul, carele are de împlinit slujbă în 
noaptea asta. Du-te, Constandine şi mi-1 chiamă. 

Oştenii se retraseră, cu caii de căpestre. Numai doi din ei, rînduiţi de 
Ciudin, prăvăliră pe scări, în beci, pe boierul legat. Coborî şi Vodă după 
dînşii tocmai cînd aprindeau beţe de pucioasă şi aţîţau de la ele flăcări în 
răşina făchiilor. Umezeala neagră sclipi, apoi se tulbură de un abur roşcat. 

Punîndu-şi barba în piept, Duca-Vodă privi crunt pe Lupu, frămîntînd 
în dreapta minerul buzduganului. Porunci cu glas repezit: 

— Deslegaţi-1! 

Cei doi slujitori înţepeniră mînerele făchiilor în năsip. Grămădindu-se 
asupra prizonierului, îl răsuciră, frămîntîndu-1. Traseră cuţitele şi tăiară 
funiile. Sulgerul rămase în genunchi, cu fruntea plecată spre Duca. 

Ameninţînd spre el cu buzduganul, Duca începu a-i pune întrebări, 
căutînd a-şi înfrîna mînia. 

— Tu, viclene, eşti acel care ai dus cărţi Ia Orhei? 

— Am greşit, măria ta, neştiind ce duc şi îndemnat fiind de alţii. 

— Tu eşti cel care-ai dus cărţile? 

— Eu, măria ta. 

— Cărţi mincinoase, nemernicule, îndemnînd norodul să se rocoşească 
împotriva Domniei! 

Sulgerul îşi pleacă fruntea în tină, tăcînd. 

— Ai mutit? 

» 

Sulgerul nu răspunse. Pe treptele beciului sunară paşi amestecaţi şi 
hatmanul Buhuş se înfăţişă gîfîind în fumegarea luminii. Se închină cătră 
Domn şi veni alături de el. în urma lui Buhuş, un om mare, oacheş şi 
buzat, cu nădragi roşii şi cu mînîcile cămeşii suflecate pînă la cot, se opri 
cuviincios, cu fruntea închinată, aşteptând poruncile Domniei. 

— Credinciosul nostru sulger, rînji Duca înturnîndu-se cătră Sandu 
Buhuş, a uitat dintr-odată moldoveneşte. Ori a amuţit. Cu toate aceste, 
limba încă nu i-i tăiată. 

Păru atunci a vedea pe gîde. 

— Tu eşti, Buga? Ai venit? 

— La porunca măriei tale. 

— îti sînt ascuţite bricele? 

— Am tot ce-mi trebuie, măria ta. 



















— Atunci să încercăm a face limba aceea să grăiască. 

Buga Sîrbul făcu un pas. 

— Milostiveşte-te, Doamne! strigă dintr-odată cu groază sulgerul, 
apărîndu-se cu palmele de cătră gîde. 

— Atunci vorbeşte şi spune că ştiai ce cuprind cărţile. 

— Ştiam, măria ta. 

— Şi cunoşteai că a fost plăsmuită iscălitura lui Dumitraşcu-Vodă 
mazilul? 

— Am ştiut şi asta, măria ta. Dar am greşit, ca un nebun ce-am fost. Să 
ierţi, măria ta, aducîndu-ţi aminte că pînă acum te-am slujit cu credinţă. 

— Bine. S-auzim numai cine a pus acea iscălitură mincinoasă pe cărţi 
şi cine te-a trimes la orheieni. 

— Măria ta, nu-i cunosc. Dar neizbînda lor li-i destulă pedeapsă. 

— Hm! Aşa crezi tu? cinstitule şi credinciosule al meu sulger? Buga, tu 
ai meşteşug să faci pe îndărătnici să cînte. îi poţi ş-acestuia face slujbele 
cele de trebuinţă, ca să-şi aducă aminte. Crestează-i limba cu briciul şi 
presară-i-o cu sare. Găteşte spini şi aşchii ca să i le baţi subt unghii, 
pedepsind degetele care au păcătuit. Suceşte-i şi desfă-i picioarele care au 
alergat împotriva stăpînului său. Şi numai după ce va birui toate aceste 
încercări, taie ce-ai sărat şi pune ia fum. Atuncea, poate să tacă. 

— Spun tot, spun tot ce pofteşti, măria ta! urlă cu spaimă boierul 

— Auzi tu, gîdea? Eu îi cer să-mi spuie numai adevărul. 

— Aud, măria ta, răspunse cu umilinţă şi cu linişte Buga. înainte de a-1 
lăsa să mărturisească, se cuvine să-l răcorim, ca să nu spuie decît 
adevărul, avînd pe Dumnezeu martor. 

Păşind în întuneric, Buga Sîrbui trase din hruba uneltelor lui un ciubăr 
cu apă, pe care-i împinse între făchii. Cu braţele-i cu vine ca de frînghie 
apucă pe sulger, îi răsuci la spate mînile şi i le cuprinse în laba lui stingă. 
Cu dreapta îl încleşta de după grumaz şi, încălecîndu-1, îl cufundă în apă 
cu capul. Ţinu trupul strîns ca-n minghinele pînă ce-1 simţi că se 
cutremură şi slăbeşte. Atunci îl trase în sus şi-l scutură spre Domn. 

— Aşa începe a cunoaşte durerea, măria ta, lămuri el, privind cu 
luare-aminte la sulger, care se zbătea pe jumătate înăbuşit, trăgînd cu răget 
în piept un fir subţire de aer. Pe urmă îi împlinesc şi toate celelalte, după 
meşteşugul meu şi după porunca pe care am primit-o, 

— Spun! izbuti să scuipe glas sulgerul. 

— Atunci să ascultăm, se amestecă deodată hatmanul. Măria ta, 
porunceşte tuturor, după rînduiala ştiută, să se suie sus în capul scărilor. 
Mărturisirea se face numai cătră Domn şi cătră Dumnezeu. 

— Hatmane Sandu, porunci Duca. Poţi sta şi tu aici ca s-asculţi şi să fii 
martur. Ceilalţi, vă pogorîţi cînd vă dau semn. 




















Slujitorii şi gîdele suiră treptele. Lupul gemea jos opintind încă apa din 
măruntaie, 

— Vorbeşte. 

— Măria ta, întreabă. Spun tot, numai cruţă-mă şi aibi milă de soţia 
mea şi de copiii mei. 

— Spune cine te-a trimes! 

— Milostive Doamne, m-au trimes la Orhei doi boieri ai măriei tale: 
dumnealui vel-vistiernicul şi dumnealui vel-jitnicerul. 

Domnul se dădu doi paşi înapoi ca izbit în piept. 

— Cum? Oamenii mei de credinţă, pe care i-am oploşit în slujbe şi 
mănîncă pînea mea? Gheuca şi Bogdan? 

— Da, măria ta, domniile lor m-au trimes. 

— Cu jurămînt mărturiseşti asta înaintea lui Dumnezeu? 

— Mărturisesc cu jurămînt, milostive Doamne. 

Sulgerul îşi făcu semnul crucii şi, aplecîndu-se, sărută pămîntul. 

— Ei au alcătuit cărţile şi au plăsmuit iscălitura? 

— Asta nu pot şti cu adevărat, luminate Doamne, şi n-aş putea pune 
mina pe cruce, arătînd pe cineva anume, poate tot ei să fi săvîrşit şi asta. 
Ori poate să fie amestecaţi şi alţii, după cît am înţeles şi bănuiesc. 
Iscălitura poate s-o fi alcătuit dumnealui Ion Milescu, spătarul, care-i bun 
meşter cu pana. De ştiut anume însă nu ştiu. De ce să-mi încarc sufletul? 

Duca duse mîna dreaptă la frunte, apoi coborînd-o, strînse cu tărie 
braţul credinciosului său Buhuş. 

— Ai auzit, prietine? 

— Am auzit, măria ta. 

— Ai auzit care-i credinţa, în această tară blăstămată a Moldovei? 
Liniştea apei ş-a vîntului — asta-i partea lor; şi credinţa demonului 
Belzebut! Hatmane, trebuie să spargem casa răilor şi s-o curăţim de 
spurcăciune. Să coboare slujitorii! înălţă el glasul, cu mare mînie. Aduceţi-i 
lanţuri acestui nemernic. Puneţi-i mînile în belciug la zid şi picioarele în 
butuc. Nimene, afară de gîde, să nu-1 vadă. Nimene să nu-i lepede cuvînt, 
pînă ce va hotărî asupra lui divanul judecăţii... 

Izbi în prins cu piciorul, apoi cu buzduganul; şi se întoarse spre ieşire. 

— Buga, cheia beciului rămîne în mîna ta şi-mi răspunzi de acest rob 

cu viata. 

» 

— Am înţeles, Doamne, răspunse gîdele înălţînd ochii holbaţi de 
deasupra păcătosului, pe care-1 răsucea şi-l fereca, smuncit şi cu grabă. 



















94 




xw 

nm nm wnmscfi 


D upă poruncile cu străşnicie date şi după înţelegerea dintre Domn şi 
hatmanul său, a doua zi, nu părea nimic schimbat în Curtea 
Domnească. Toate întîmplările nopţii rămăseseră parcă ale altei 
lumi, într-un domeniu de lună imaginară. Rămăseseră mai ales în mintea 
lui Duca-Vodă; dar pe chipul lui nu se putea cunoaşte nimic. Ţinînd şi 
respingînd în el orice semn al supărării, se îngriji dis-de-dimineaţă şi de 
aproape de tot ceea ce privea ospăţul întru cinstirea solului franţuz. 

în al patrulea ceas, armaşul, adunîndu-şi iarăşi slujitorii şi coconii cei 
tineri, porni spre gazda minoriţilor arătînd tîrgoveţilor fantazia şi încurînd 
caii cu meşteşug, stîrnind deasemeni multă pulbere, cît părea că ninge cu 
cenuşă pe unde treceau acei călăreţi. Iar mai ales muierile bătrîne, 
spăimîntate ca la o zi de apoi, stupeau după dînşii şi-şi făceau cruce. 

La umilita gospodărie a părintelui Guido se opriră, înconjurînd butca 
de mai înainte adusă, cu patru cai şi cu slujitori robi. Slujitorii purtau 
straie după moda ţarigrădeană, cepchene cu ceaprazuri şi şireturi, iar caii, 
hamuri împodobite cu sîrmă de argint. Domnul Paul de Marenne ieşi cu 
gravitate din cerdacul încununat cu viţă, avînd alături, în dreapta sa, pe 
pater-praefectus. îi erau straiele scuturate de colb şi călcate cu îngrijire; şi 
împrumutase ceea ce-i lipsea în îmbrăcămintea de ceremonie, un guleraş şi 
mînicuţi de horbotă, de la gazdele sale. Deşi călugăr închis în mantie şi 
rînduieli aspre la mănăstirea sa, abatele era şi om de lume şi, neuitînd pe 
Dumnezeu şi jurămîntul, ţinea socoteală de oameni. Ţinea socoteală şi de 
plăcerea sa. De aceea, se bucură văzînd şi pe Alecu Ruset, care tocmai 

atunci se arăta, cînd cuvioşia sa ieşea în uliţă. Şi zîmbi, luminîndu-i-se 
ochii şi aducîndu-şi aminte de noaptea petrecută la Griga şătrar. Trecătoare 
ceasuri — pe care le-ar fi dorit să steie. 

— A, nu se poate! şopti el lui Ruset, întîmpinîndu-1, strîngîndu-i mînile 
şi aducîndu-i aminte cu melancolie de ulcioarele lui Matiaş. Fugit 
irreparabile tempus... 

— Adevărat... oftă cu nevinovăţie bunul pater Guido; am îmbătrînit, 
respectabile domnule abate, în această datorie a credinţii mele şi am nevoie 
de braţul unui tînăr, ca să mă pot urca în butcă, lingă domnia ta. 

Alaiul se mişcă la pas, pe uliţile cotite, şi în curînd fu înconjurat de o 
droaie de copii, unii desculţi, alţii cu capul gol, cei mai mulţi cu obrazurile 
şi cu boturile nespălate. Fiind vremea poamelor ş-a nucilor, stigmatele 
acestea erau fireşti şi nu dovedeau atît neîngrijirea muierilor, cît lipsa de 
garduri la livezile din apropiere, ori bielşugul acestor livezi şi nepăsarea 
stăpînilor lor. La copii se adaoseră şi oameni mari, în straie nu tocmai 
întregi, însă într-o deplină veselie, deşi era un ceas de dimineaţă. Erau 
nemernici fără căpătîi, ori mişei ai tîrgului, care se luau aşa, din obicei, 
după adunare de oameni, nădăjduind într-o îngropare ori într-un praznic. 

La porţi ieşeau în rînd mahalagii, oameni aşezaţi şi gospodari, cu 
muieri şi copii, privind neclintiţi şi cu ochii rotunzi butcii şi ceata de 
călăreţi. După ce-şi strîmbau capetele multă vreme, îşi închipuiau c-au 
lăsat-o să treacă şi-şi făceau felurite întrebări, răspunzînd cu felurite 
presupuneri. Cea mai bună, mai sigură şi mai potrivită judecată a fost a 
femeilor, căci soarele nu suise încă la amiază şi prin tîrg începu să umble 
zvon despre peţitori pentru domniţa Catrina. 

Desfăcînd de mişei şi de copii alaiul cu ajutorul harapnicelor, slujitorii 
îl lăsară să intre pe poarta cea mare şi-l primiră, înşiraţi pe două rînduri, 
pînă la scara casei Domnului. Acolo Duca-Vodă însuşi coborî trei trepte, 
avînd în urma sa boieri, şi primi cu bunăvoie pe ava franţuz şi pe însoţitorul 
său. 

Domnul avea în spate ca baniţă şi în cap cucă cu întreit surguci. La 
cheutorile straiului îi sticleau bumbi împodobiţi cu rubinuri. Se purta falnic 
şi cu mişcări cumpănite. Logofătul Miron pofti bună-venire oaspetelui străin 
pe lătinie, avînd şi el în glas şi-n înfăţişare semeţia cuvenită celui mai mare 
boier al ţării, deşi era încă tînăr. 

Urcînd scările, de Marenne găsi sus binecuvîntarea înalt prea sfinţiei 
sale părintelui Dosoftei. I-o dădu înălţînd braţul drept, fără mîndrie. Se 
simţi deodată cîştigat de figura aceea cu ochii mari, cu obrazul smead şi 
pălit de vegheri, umbrit de camilafca neagră ca de o întristare. «Iată un 
lucru la care nu m-aşteptam, cugetă domnul de Marenne. Căci mie îmi plac 
prelaţii dîrzi, care ştiu să poarte sabie pentru Hristos. Sînt însă primejdioşi 
la discuţii, într-o ţară străină, mai ales, îl prefer pe acesta.» 

Părintele Dosoftei era îndeosebi bucuria lui pater Guido Celeşti. 
Adeseori mitropolitul îi îngăduia intrarea la el şi amîndoi se pierdeau în 
grădinile credinţă, oprindu-se la izvoarele de adevăr ale trecutului şi 
adăpîndu-se îndelung.. 

— E o băutură ascetică, spuse enigmatic de Marenne. 

— într-adevăr, răspunse cu căldură părintele minorit. Şi beţia ei ne 
incintă aşa fel, încît sfinţia sa rosteşte şi stihuri ale regelui David, tălmăcite 
de el în limba tării. 

— E curios, într-adevăr; mie îmi plac însă mai mult ulcioarele. 

Acest răspuns rămase cu totul întunecos pentru blajinul franciscan. Nu 
pricepea la ce carte şi la ce pasagii fratele său întru credinţă făcea aluzie şi 
se simţi umilit, păstrînd, ruşinat, tăcerea. 

Domnul pofti pe oaspeţi la masă. Aşezîndu-se Ia locul de cinste, arătă 
abatelui scaun la stînga sa. Mitropolitul i se aşeză la dreapta. Logofătul cel 
mare Miron Costin fu rînduit lîngă franţuz, ca să-i deie lămuriri şi să-l 
încînte cu vorbe meşteşugite, cercînd a-i pricepe din subînţelesuri solia 
tainică. Iar pater Guido, avînd încă o dată bucurie de vecinătatea 
mitropolitului, se fericea ca de-o rînduire cerească şi ca de-o răsplată a 
muncilor şi a jertfelor sale în slujba Mielului lumii. 

Ospăţul avea loc în odaia cea mare a spătăriei. Era o sală împodobită 
c-un mic iconostas şi cu trei candele în colţul răsăritului şi cu mărcile 
ţinuturilor Moldovei zugrăvite de jur împrejur pe păreţii albi. în dosul 
jilţului lui Vodă, unde se ţinea spătarul Ion Milescu, se afla încă o 
zugrăveală proaspătă a armelor lui Duca, pe scut rotund. Alte podoabe nu 
mai erau, afară de perdele de buhur roş la ferestre şi la uşă. Masa era însă 
toarte bine împodobită cu blide şi tacîmuri de argint. Lui de Marenne îi 
plăcură îndeosebi furcuţele cu doi colţi, — lucru nu prea obişnuit la prinţii 
timpului. Stolnicul începu a servi şi cuparul a drege, — ajutaţi de boierii lor 
de al doilea şi al treilea rang. 

între bucate, de Marenne regăsi cu plăcere sarmalele, care atît îi 
plăcuseră la gospodăria răzăşului Lăzărel. Vinul nu i se păru tot atît de 
bun. 

Stolnicul punea înaintea lui Vodă vasul de argint, cu felul de mîncare 
rînduit, ridicînd capacul, şi cu lingura lui gusta. în văzul tuturora. 
Deasemeni cuparul, dregînd, sorbea credinţa din cupa aurită şi pe urmă o 
aşeza înaintea stăpînului său. La cea dintîi cupă pe care Duca-Vodă o înălţă 
la slăvitele lui buze, trăsni un sacaluş sub ferestre, cutremurînd încăperea. 
De Marenne tresări şi boierii se veseliră în bărbi, privindu-se cu coada 
ochiului. 

îndată după ce Vodă gustă din vin a treia oară, la al treilea rînd de 
mîncări, alt zgomot porni, c-o larmă amestecată de tunete şi fluiere. 



— 



















Erau ţipete de disperare parcă ale unei dihănii, în care cineva dădea 
lovituri de buzdugan cu învierşunare. Fu rîndul abatelui de Marenne să 
zîmbească, recunoscînd faimoasa meterhane ţarigrădeană, cu tobe şi multe 
flaute. 

Boierii mîncau bine, ca şi Vodă, şi se pricepeau să ostenească braţele 
cuparilor. Asta-i plăcea lui de Marenne. îi plăceau şi straiele de modă 
leşască de catifea şi mătasă. Armele erau însă orientale, cu încrestături de 
sidef, argint şi aur. îi plăcu fala Ţifescului, care, adresîndu-i peste masă 
cîteva vorbe greceşti, păru a-1 întreba dacă-i place junghiul lui cu mănunchi 
de fildeş şi teacă de piele de şarpe. Era într-adevăr o lucrătură delicată şi de 
preţ, pe care abatele o cîntări în vîrfui degetelor. 

— Prea cinstite logofete Miroane, se bucură boierul Ilie, văd câ-i 
zîmbeşte lui ava lucrul pe care i-1 arăt. într-adevăr, mă costă preţ de doi 
harmasari. Spune-i pe lă-tinie că i-! dăruiesc lui. — Memento! memento! 
îngînă şi el cu patos, în urma logofătului Costin, privind cu fudulie în jurul 
său. 

— E un dar regesc, răspunse de Marenne, atins. Ce dar aş putea 
întoarce acestui nobil, eu, care am fost prădat de toate şi mă găsesc sărac 
ca Iov? 

— Plăcerea mea e destulă răsplată, răspunse Ţifescu c-un ton care 
amintea în închipuirea lui, pe strămoşii săi de la Bizanţ. 

— E un bărbat încîntător, mărturisi zîmbind abatele lui logofătul 
Costin. 

— Negreşit, domnule abate. Avem şi lucruri care plac, în biata noastră 
tara, 

— Le ştiu preţui pe toate, domnule logofăt. 

— Nu mă îndoiesc. Ar fi trebuit să cunoşti între noi, domnule abate, pe 
acel moldovan care a dovedit o ambiţie necunoscută la alte neamuri. La 
hotarul ţării cătră munteni, la un pod peste o apă care se chiamă Milcov. 
s-a întîinit cu un cunoscut al său din ţara vecină, pe care l-a provocat la un 
duel: nu însă cu spadele, ci cu oalele de vin... 

— Asta şi mai mult îmi place, se grăbi să-l încredinţeze de Marenne, Şi 
care a fost. rezultatul? Mă interesează nespus. 

— Biruinţa a fost de partea noastră, domnule abate. S-au luptat din 
oale, bînd cu putere, pînă ce duşmanul a căzut înlemnit, şi l-au dus soţii 
săi pe braţe. Iar pe omul nostru l-au lăudat toţi şi Vodă l-a făcut nobil. 
Avem slăbiciunea să ne mîndrim şi cu asta, domnule abate. 

— Aprob că a fost făcut nobil, se bucură de Marenne. Fapta lui e o 
virtute. 

— Epigrama domniei tale o primesc cu fruntea plecată, domnule abate. 
Am ajuns într-adevăr aici. Odinioară, părinţii noştri au ţinut sabia în mînă 
şi-au fost destul de vrednici să biruiască pe necredincioşi. Pari a mă privi 

cu mirare, domnule abate, neputîndu-ţi închipui o mărire trecută, cînd ai în 
faţă cele de azi. Totuşi săraca această ţară a avut cîndva oameni care n-au 
ruşinat-o, fiind cu adevărat urmaşi de descălecători de la împărăţia Romei. 

Deodată acel boier mîndru, înfierbîntîndu-se, intră în istorie, ştiinţă şi 
teorie, ca să puie probe înaintea nedumeririi nobilului francez. De Marenne 
nu era numai nedumerit, ci cu totul neîncrezător. Nimic în acest hotar 
barbar nu putea aminti măreţia fiilor lupoaicei. «Manie de savant şi basme 
de necrezut, cugeta el, ascultînd distrat pe tovarăşul său. 

Adevărat, vremea a arătat că învăţatul logofăt avea dreptate; însă mai 
multă dreptate avea abatele, căci chestia nu-1 interesa deloc. Mai avea 
dreptate din pricină că logofătul nu-i era tocmai simpatic, pentru o pricină 
de care se năcăjea să-şi aducă aminte. în sfîrşit, întîlnind privirea Iui 
beizade Alecu, se lămuri: Acesta-i arătase pe Miron drept unul din 
uneltitorii căderii lui Vodă Antonie. Iată, ş-aceasta i se părea cu totul 
deosebit de năravurile apusene. La aceeaşi masă erau aşezaţi şi alţii care 
uneltiseră acea duşmănoasă lucrare. Era Buhuş hatmanul; era însuşi Vodă 
Duca. Totuşi beizade Alecu stătea în faţa lor, zîmbind prefăcut. Şi nici în 
taină n-avea braţ înarmat pentru moartea lor. Acţiunea acestor discipoli 
bizantini era mai puţin directă şi mai puţin brutală; însă veninoasă şi 
ascunsă, ţintind să se asimileze lui Dumnezeu şi destinului. 

Logofătul Miron, văzînd că străinul se interesează de Buhuş, i-1 înfăţişă 
drept unul dintre cei mai viteji oameni ai timpului. Încălecînd pînă la aceşti 
ani ai bătrîneţii şi bătînd tare cu sabia, era în renume mare la turci. Făcuse 
isprăvi de mirare în războiul leşesc şi-n cel căzăcesc. Aşa i-a fost dată lui 
vitejia, ca un dar al firii. Unii poartă în ei o inimă de leu; alţii de iepure. 

Meterhaneaua izbucnindu-şi iarăşi tunetele şi larma un răstimp, 
logofătul Miron putu lăsa în pace pe ava franţuz, dîndu-i răgaz să observe 
în voie pe Domn, care de cîtva timp îi atrăgea luarea-aminte. Fără să pară, 
de Marenne înţelegea că se petrece ceva, de şi nu ştia bine ce. Domnul, grav 
de obicei şi încruntat, avea cătră unii boieri ai săi o nuanţă de bună 
dispoziţie şi deosebită bunăvoinţă. Se întorcea des cătră spătarul său, care-i 
stătea îndărătul jilţului, apoi spre vistiernicul Vasile Gheuca, pe care şi-l 
aşezase în faţă, de cealaltă parte a mesei. Părea a le adresa şi glume, ceea 
ce mira şi pe Miron logofătul. Iar cei doi boieri schimbau priviri, din care nu 
radia bucurie pentru o atît de înaltă favoare. 

într-această bună dispoziţie, Duca rosti cuvînt de salutare pentru 
oaspete şi ascultă cuvîntul de răspuns. Şi, fără să se grăbească, mîncă pînă 
la cea din urmă îmbucătură baclavaua sa cu miere şi cu migdale. Apoi 
sparse ospăţul, poftind pe musafiri la cafea, în divanul cel mic. 

La uşile odăilor şi la intrarea cea mare păzeau siimeni, în frumoase 
straie roşii cu brandenburguri albastre, avînd sabia la mînă şi pistoalele în 





















99 


soleafuri. Măria sa schimbă puţine, cuvinte cu Toader Fliondor armaşul; 
apoi veni cătră mitropolit. 

— înalt prea sfinte, dacă dumnealui ava franţuz doreşte, după cît mi-ai 
spus, şi are plăcere să vadă pe Doamna Anastasia, să trecem cu el în casa 
cea mică, luînd cu noi numai pe înalt prea sfinţia ta, pe Miron logofătul şi 
pe pater-praefectus. Noi bem cafeaua acolo. Doamna ne-aşteaptă. Iar 
cinstiţii boieri, ridică el glasul, au să binevoiască să adeste aici, 
îndeletnicindu-se, pe lingă cafea, c-o vutcă tare bună de vişine, pe care le-o 
trimite Doamna. Poftesc pe cinstitul vistiernic să fie el mai mare peste acest 
mic divan, pînă ce ne-ntoarcem noi. Nu lipsim decît un pătrar de ceas; şi 
întorcîndu-mă, am să dau o veste. 

— Vodă are bun chef astăzi, observă dumnealui Tifescu. Trebuie să-i fi 
venit plăcut răvaş. Şi nu m-aş mira aflînd că se va fi rînduit ceva de cătră 
capuchehaia măriei sale, la Ţarigrad, pentru hătmănia Ucrainei. 

— Eşti aproape de adevăr, Ţifescule, răspunse pe jumătate serios 
hatmanul Buhuş. Cazacii de peste Nistru, cît i-a cuprins împărăţia după 
războiul din urmă, cer la înalta Poartă hatman. 

— Ştiam eu că altceva nu poate să fie. 

— Totdeauna m-am mirat, Ţifescule, de repeziciunea cu care pătrunzi 
treburile politiceşti. 

Rîzînd grav numai el singur, hatmanul se grăbi să urmeze pe Domnul 
său. O clipă se opri în foişor, amintindu-şi că mai are o datorie. Cu rîsul 
pierit, coborî el însuşi la slujitorii care ţineau porţile şi dădu căpiteniei lor, 
în patru ochi, cuvenita poruncă. 

Vodă intră la Doamna Anastasia cu tovarăşii săi şi cu oaspetele. De 
Marenne se văzu într-o odaie destul de joasă, cu divanuri acoperite de 
scorţuri şi măsuţe înflorite cu sidef, pe care abureau cafelele, în filigene 
turceşti. Doamna, gătită cu rochie lungă de catifea, în roşul grenadelor, cu 
blăniţă de samur la gît şi la mînici, dreaptă, albă la faţă şi încă frumoasă şi 
cu părul lung negru, îşi primi cu fruntea plecată musafirii. 

Sărută mîna iui Vodă ş-a părintelui Dosoftei, se înclină în faţa lui de 
Marenne ş-a celuilalt papistaş, fără să-i privească. Abatele făcu asupra ei, 
c-un gest plin de nobleţă şi cuvioşie, semnul binecuvîntării, înturnîndu-1 
apoi, deosebit de amabil şi zîmbitor, cătră domniţa Catrina. 

Era cam micuţă domniţa, însă bine legată în formele-i rotunjoare. Purta 
un costum ca ş-al Doamnei, şi, ca şi maică-sa, avea o pieptănătură bogată, 
sporită, peste cununiţa de mărgăritare, c-un puf de struţ. «Ochi dulci», 
aceasta fu caracterizarea pe care-o găsi în prima clipă de Marenne. Ochii 
erau dulci şi umezi, însă gura era sensuală şi voluntară. «Adevărul e aici, 
judeca abatele, nu în ochii înşelători.» 

Glasu-i avea un sunet îndrăzneţ. De Marenne fu surprins auzind-o că-i 
vorbeşte în limba lui. Vodă încruntă sprinceana. Copila nu rostise însă decît 



















cîteva cuvinte de salutate. Nu mai spuse nimic, tot timpul cît se bău 
cafeaua. Era însă în ochii aceia ceva deosebit, care scînteia spre străin, 
intermitent, ca şi cum s-ar fi închis şi s-ar fi deschis pleoape de pisică. 
«Interesanţi, aceşti ochi de smoală lucie», zîmbea în sine de Marenne, 
contemplîndu-i prin aburul parfumat al cafelei. 

Se sculă de la locul său, ca să admire, pe-un scrin, o răcliţă persană de 
fildeş, lucrată mărunt şi filigranat. Cînd îşi plecă nasul asupra ei, simţi în 
nări mireazmă de ulei de dafin. Domnita Catrina era alături. 

— Frumos lucru, zise el, privind mai mult spre fată decît spre răcliţă, 

— E un odor vechi al meu, răspunse domniţa. îl am în dar de la 
bunică-mea, Doamna lui Istratie-Vodă. 

De Marenne aprobă din cap, cugetînd cum să întocmească fraza lui 
meşteşugită, în serviciul lui Alecu Ruset. 

— Cum o chema? 

— O chema ca pe floarea al cărei parfum îl simţim. Eu îi spun mamei că 
aici e închis sufletul bunicăi şi ea rîde. Domnia ta ce spui? 

— Pot spune, prinţesă, că ai mai multă dreptate decît îţi închipui. 

în aceeaşi clipă ochii fetei se înăspriră. De Marenne, foarte atent la ce 
se petrecea în juru-i, înţelese pricina. Domnitorul se aplecase spre 
Anastasia-Doamna şi-i şoptise cîteva cuvinte, îndată ce observă pe străin 
trecînd spre Catrina. Se întorsese apoi spre urechea lui Buhuş cu alte 
şoapte. Hatmanul se ridicase greoi din jilţ şi venise la spatele Doamnei. 
Poftită să se scoale, Anastasia-Doamna se mişcă zîmbind spre franţuz, 
urmată de fratele său. Ca şi cum ar fi voit să se răcorească mai la o parte, 
se aşezară oftînd în scaune, de o parte şi de alta a fetei. îndată, la spatele 
lor, sosi şi Miron logofătul, iar Domnul se pregăti şi el să se alăture acestui 
sfat nou. 

— Ce zice domnul abate? întrebă cu interes Anastasia-Doamna. 

— Vorbim despre sufletul bunicăi... răspunse Catrina. 

Doamna rămase cu gura deschisă şi cu ochii holbaţi. 

— Mai am de la bunică-mea un dar, se întoarse Catrina cătră oaspete. 

— într-adevăr? se crezu dator franţuzul să se mire, amuzat de comedia 
care se juca. 

— Da. Am o icoană veche ferecată în argint. A fost adusă de 
Istratie-Vodă de la locurile sfinte. Ştiu ş-o istorioară frumoasă, cum a 
dobîndit această icoană Istratie-Vodă de la un necredincios, căruia i-a fost 
oaspete într-o noapte cu furtună. 

— Cum se poate? Doresc prea mult să cunosc întîmplarea. 

— Dar icoana nu te interesează, domnule de Marenne? 

— Ba da; vreau să văd şi icoana. 

C-o înclinare rotunjită de bărbie, domniţa pofti pe oaspete s-o urmeze, 
şi-l duse în colţul de la răsărit, unde ardea candelă. C-un deget cu 

unghioară trandafirie, îi arătă iconiţa de argint vechi. De Marenne se înclină 
spre ea şi simţi îndată cum rămăşiţa adunării se mişcă şi-i împresură şi-n 
colţul acela. Nu văzu nimic din ce era înainte, căci atenţia îi era legată de ce 
se petrecea îndărăt. 

— Istorisirea? întrebă şoptit de Marenne, zîmbind pieziş. 

— Vei sta mult la Stambul, domnule? întrebă ea, părăsind deodată firul 
convorbirii. 

— Nu pot răspunde, domniţă. Atîrnă de felurite împrejurări. 

— Te vei întoarce însă pe la noi? 

— Aşa nădăjduiesc. 

— Dacă vei întîrzia, urmă Catrina, se poate să venim noi acolo. îţi 
rămîn oricum datoare c-o frumoasă istorisire. 

îl salută învăluindu-1 cu privirea, apoi îşi înălţă gîtul şi bărbia şi trecu 
dîrză pe lingă ceilalţi, părăsind odaia. 

De Marenne rămase încîntat; şi era încredinţat că şi-a împlinit 
misiunea pentru care-1 rugase Ruset. 

Astfel se încheie această sărbătoare, la al şaptelea ceas din zi. Tot cu 
ceremonie, după închinăciuni şi vorbe alese, de Marenne fu petrecut la 
gazda sa. Şi nu trecu decît jumătate de ceas de cînd sta de vorbă cu 
părintele Guido, care era fericit şi mulţămit îndeosebi, cînd beizade Alecu, 
intrînd în cerdacul încununat de viţă, îi aduse lămurirea bunei dispoziţii a 
lui Vodă cătră credincioşii săi boieri de aproape. La ieşirea de la cafea, 
cîteva clipe în urma plecării lui de Marenne, Ion Milescu mare spătar, Vasile 
Gheuca mare vistiernic şi Georgie Bogdan mare jitnicer fuseseră înconjuraţi 
de slujitori, izbiţi în laturi şi închişi. Gheuca în vistieria lui din tumul 
porţii, Bogdan la siimeni şi Ion Milescu în beciul casei celei mari. 

MII 

imme t>e mcoze, cu care prilej dAdaca mAgoAum iţi 

bomeţtE HeţieţUQume 

#ubite domnule de Marenne, zise Ruset, după ce ascultă părerile 

I asupra domniţei; dacă n-ar fi fost această copilă ceea ce este, nu 

I mi-aş pune capul ca să mă întîlnesc cu ea. De astă-noapte trăiesc 
subt această hotărîre. Pentru asta m-am şi grăbit să vin la domnia ta. 

Abatele începu a rîde. 

— Te aşteptai s-o găseşti aici? E la Curtea Domnească, sărmane 
prietine, sub puternicul braţ al părintelui său. 

— Cred că nu-i la Curtea Domnească, iubite domnule de Marenne. 
Soarta hotărînd de la începutul lucrărilor s-o caut în această zi şi-n acest 
ceas, plec s-o caut. Drumul meu trece pe-aici. Doi destoinici slujitori ai agiei 
s-au ţinut de mine, adulmecîndu-mă ca pe un vînat. Eu am intrat aici, ei 
s-au oprit în apropierea porţii şi dormitează, aşteptîndu-mă să ies. Eu însă 
voi ieşi pe din dos, prin grădină şi pe cărarea care dă înspre cîmp. Acolo 
m-aşteaptă un om al meu, pe care domnia ta îl cunoşti. îmi aruncă în spate 
o burcă, îmi aşează în cap o căciulă; şi ne ducem în treaba noastră, fără să 
ne cunoască nimeni. După ce am îndeplinit misiunea acestei zile, mă întorc 
pe acelaşi drum, cu acelaşi om. Şi ies pe poartă, ca să se bucure copoii care 
aşteaptă, căscînd. Stăpînii copoilor au să afle că am stat cîteva ceasuri la 
sfat cu domnia ta şi au să se bucure şi ei. 

— Atuncea, prietine, să mergem în livada acestor buni părinţi. Mai au 
cîţiva meri şi cîţiva peri tîrzii, care aşteaptă să fie culeşi, şi cîteva tufe de 

viţă. După o masă ca aceea la care am stătut, un fruct ori un strugure nu 
strică. 

Pater Guido îşi făcea siesta în jilţul lui, cu bărbia în piept şi cu mînile 
împreunate pe genunchi. Bielşugul prînzului îi pusese plumb în picioare şi-i 
rumenise nasul. Cei doi tovarăşi trecură din tindă în grădină, ca doi oameni 
fără grabă, care voi să-şi omoare vremea. Peste puţin, abatele rămase 
singur sub meri. 

întovărăşit de Bîrlădeanu şi ascuns în strai prost, Ruset ieşi prin 
ulicioare strîmbe, la rîpa Bahluiului. Acolo, printre rogozuri şi gunoaie, 
trecu o punte dintr-un lemn îngust, aruncat din mal în mal peste apa 
scăzută. După ce intră în mahalaua ţigănimii şi o străbătu, se opri o clipă, 
căutîndu-şi calea spre Bucium. Atunci îi apăru în cărare o fată smolită, cu 
picioarele desculţe şi cu capul gol, purtînd în braţe un paner de mere roşii 
ca şi fusta ei. Ruset o întrebă de drumul cel mai scurt cătră vii. Fără să-i 
răspundă cu glas, ţigăncuşa o luă pe cărare, repegior, înaintea celor doi. 
Printre şanţuri şi valuri de cătină, într-o mare singurătate de toamnă cu 
funigei, fata trecea fără să întoarne capul şi Ruset o urma de departe, ca şi 
cum era străin de ea. Sări un pîrleaz după dînsa, coti pe cărări ascunse; şi 
deodată se trezi într-o gospodărie ferită, cu căsuţă şi cu cramă, cu soare în 
bătătura curată şi c-o mîţă neagră care dormea pe prispă. Ţigăncuşa le 
arătă obrazul, c-o dungă albă de rîs, şi dispăru. Bîrlădeanu trecu pe urma 
ei, în casă. Curînd se strecură afară şi făcu semn stăpînului. Ruset intră şi 
el. Ograda îşi reluă un timp singurătatea; apoi ţigăncuşa apăru cu cofa şi 
trecu la fîntîna de la poarta dinspre drum, în partea din potriva cărării pe 
care sosise. Rămase sub cumpănă, aşteptînd parcă un ceas de tainică 
rînduiala, cînd izvoarele din fundul pămîntului împing spre lumină anume 
apă. Ieşi, plecîndu-şi fruntea la prag, şi Vîlcu Bîrlădeanu cu capul gol şi c-o 
bardă în mînă, ca un slujitor care şi-a făcut somnul ş-acu se îndură să 
urmeze lucrul stăpînului său, ascuţind haragi, sub şopronul de lîngă 
cramă. îi lua dintr-o stivă, îi cioplea pe-un trunchi şi-i zvîrlea la altă stivă, 
în cealaltă parte. 

Soarele cobora spre clipa cînd şi pe monahi îi scoală din somn osîrdia 
lor cătră Domnul Dumnezeu, cătră Isus Hristos şi Maica Fecioară. Deci în 
liniştea zilei se auzi sunînd slab toaca de la Cetăţuia ori de la mănăstirea 
Balicăi. Se opriră în două răstimpuri şi porniră ş-a treia oară; apoi 
rămaseră numai spiralele ecourilor, pînă ce se stinseră şi ele, la poarta 
cerului. 

La acest ceas, domniţa Catrina, cînd era vremea frumoasă, avea obicei 
să purceadă la plimbare cătră verdeaţă, într-un rădvan descoperit. Dădaca 
Măgdălina o întovărăşea totdeauna, stînd cinchită pe-un scăunaş dinaintea 
ei, cu spatele la surugiu. Iar doi drăgani ş-un armăşel îi făceau pază şi 
cinste. Drăganii călăreau înainte, deschizînd drumul şi întrebuinţînd la 

nevoie şi biciul, împotriva prostimii; iar armăşelul, fecior de boier, avea 
rînduit să umble într-o lăture a trăsurii. 

Fiind însă drumurile foarte strimte, de cele mai multe ori călărea în 
urmă. Ca să nu se înece şi să nu se prăpădească în colb, domniţa, cînd îl 
ştia în urmă, poruncea să se domolească fuga cailor, şi umblau mai mult în 
pas. 

în ziua aceea domnita Catrina, cînd se urcase în rădvan la scara 
caselor maicei sale, poruncise cu glas tare plimbare spre pădurea de la 
Copou. Atunci Doamna Anastasia, cu cheile de la cămări în mînă, se 
aplecase pe fereastră ş-o îndrumase în altă parte. 

— Măria sa doreşte, zise Doamna, să umblaţi astăzi mai bine spre viile 
noastre de la Socola. 

Domniţa îşi sub ţie buzele în semn de împotrivire şi nu răspunse. 
Armăşelul Ioniţă Corjescu făcu semn c-a înţeles porunca. Rădvanul ieşind 
pe porţi, armăşelul veni în aripa dreaptă, cu cuşma în mînă, temîndu-se de 

mînia domnitei. 

» 

— Măria ta, nu ne putem împotrivi poruncii lui Vodă. 

— Fă atunci după poruncă, armăşele Ioniţă, răspunse dîrz Catrina, 
încruntînd sprîncenele-i subţiri. 

Ioniţă oftă, aşteptîndu-se la vreo poznă. Deocamdată se socotea 
mulţămit că măcar începutul era bun. Supărarea domniţei fu în curînd 
pentru el vădită. Cînd coborîră în colbăria dinspre Bahlui, la locuri strimte, 
unde el nu putea călări decît în urma rădvanului, Catrina, posomorită, 
nu-şi descleştă gura ca să deie obişnuita poruncă. Ioniţă începu a tuşi, abia 
trăgîndu-şi sufletul şi simţind că intră, cu ochii holbaţi, într-un ceas de 
mucenicie. 

Colbul se domoli la opustul iazului de la Frumoasa. Acolo Catrina 
porunci surugiului să puie caii în pas, ca să poată privi imaginea tremurată 
a mănăstirii celei de sub luciu. Dincolo de opust, caii porniră iarăşi repede 
şi armăşelul se întreba cu ce-a greşit înaintea lui Dumnezeu, de-i începe 
iarăşi osînda. în sfîrşit, la un colnic, domniţa dădu iar porunca din zilele 
bune şi se milostivi să întoarcă un zîmbet spre Ioniţă Corjescu. 

— Bine c-a dat Dumnezeu! răsuflă el alinat. 

Locul era singuratic şi numai ici-colo, în dreapta şi-n stînga drumului, 
se deschideau ogrăzi de vii şi înegreau căsuţe după valurile de cătină. Din 
cînd în cînd se deschideau hudiţi şi fundacuri. în aerul liniştit plutea un 
miros de fum şi-n nişte nuci bătrîni cîrcîiau ţărci. în acest loc, şi-n această 
clipă, de la un bordei de sub nuci şi de sub ţărci, o dihanie răsări cu 
mormăiri grozave, năzuind la drum înaintea cailor. Era un urs ţigănesc. 
Atîrna după el lanţul aninat în zgardă şi-n veriga buzei. 

























105 


Caii drăganilor şi caii de la rădvan, fornăind cu spaimă, se prăvăliră în 
laturi, apoi, strînşi în frîie, se azvîrliră în două picioare, bătînd în aer cu 
copitele de dinainte spre fiară. 

Stăpînul ursului, un ţigan bătrîn şi mărunt, se şi repezise din urmă, de 
la bordei. Apucase lanţul şi-l smuncise, pusese şi ciomagul cu clonţ în 
verigă, şi trăgea dihania îndărăt după el. Ursul îl urmă; dar, la fiecare 
smuncitură, slobozea răcnete de mînie şi durere. Atît drăganii cît şi 
surugiul fură nevoiţi să cîrmească la dreapta în deschiderea unei hudiţi. în 
vălmăşeala cailor, în zguduirea aproape de răsturnare a rădvanului, 
domniţa Catrina dădu un ţipăt. Părea mai mult de mînie decît de spaimă. 
Dar era de spaimă, căci se făcu palidă şi se lăsă moale într-o parte. C-un alt 
ţipăt, acesta grozav şi sfredelitor; dădaca Măgdălina se aruncase asupra ei, 
sprijinind-o. 

— Staţi! răcnea prelung ţiganca dădacă. Pentru numele lui Dumnezeu, 
staţi! Jupîne Ioniţă, nu ne lăsa! 

Armăşelul sărise sprinten din şa. Lăsînd calul să se ducă, se aruncase 
la scară, cătră femei. Drăganii făcuseră acelaşi lucru şi se întoarseră asupra 
cailor de la rădvan, oprindu-i şi abătîndu-i unul peste altul. 

— Slavă Domnului, strigă armăşelul, nu s-a întîmplat nimic! 

— Vai de mine! vai de mine! se tînguia dădaca încercînd să-şi smulgă 
părul de la tîmple de sub broboadă. Ce ne facem noi acuma? Unde-o ducem 
noi acuma, ca să-i descînt de spaimă şi să se liniştească? 

— Este-aici o casă, dădacă; s-o coborîm şi s-o ducem. 

— Numaidecît, jupîne armăşele; iaca închide ochii şi abia mai cască 
pliscul, ca o păsărică. 

Ioniţă Corjescu privi năucit în juru-i şi văzu o ţigăncuşa cu fusta roşă, 
care sta cu cofa la fîntîna de lîngă poartă şi privea, fără să se clintească. 

— Fată hăi! vină-ncoace! strigă el eu oţărîre holbîndu-se la dînsa. 
Păşeşte mai repede, că altfel te iuţesc cu harapnicul! 

Fata puse jos cofa, se izbi în portiţă şi ieşi în drum. Săltînd ca o mîţă cu 
picioarele-i goale într-o clipă fu lîngă dădacă şi amîndouă prinseră de 
subsuori pe domniţă. O coborîră domol. Armăşelul feri portiţa şi se răsti iar 
cătră ţigăncuşa: 

— Aveţi, fată hăi, o încăpere curată, ca să se hodinească un sfert de 
ceas măria sa? 

— Avem, boierule. Aici e via Gheuculesei... 

— Bine; atunci, dădacă, ai unde-o duce pe măria sa. Poate nu s-a 
întîmplat nimic. Eu mă-ntorc s-apuc de gît pe ticălosul acela de ursar, din 
pricina căruia ni s-a iscat asemenea lucru, care pot zice că-i primejdie de 
moarte. Unde-i? Să mi-1 prindeţi! răcni el după drăgani. 

Dar drăganii fugeau, după caii slobozi. Iar dădaca prinse a se tîngui 

ascutit: 

» 

— Unde se află, jupîne armăşele, să ne Ieşi singure aici şi dumneata să 
te duci? Ai mare răspundere în faţa lui Vodă. Dă-i pace ursarului, bată-1 
Dumnezeu să-l bată, că nici el n-a fi bucuros că i-a scăpat ursul; şi pentru 
asta Vodă îl spînzură şi ne încărcăm sufletele de păcat... Stai colea la poartă 
şi ne-aşteaptă, rînduind rădvanul, ca să ne întoarcem înapoi cînd a hotărî 
domniţa. Eu intru cu ea aici, s-o liniştesc puţintel. Fată! îndemnă ea pe 
ţigăncuşa, scoate degrabă din fîntîna apă neîncepută şi vină după mine, 

Ioniţă Corjescu, descumpănit, începu a se învîrti pe loc. Apoi se repezi 
la surugiu, cu mînie. 

— Nici eu nu-s vinovat, boierule! se apăra vizitiul, ţinîndu-şi caii şi 

rînduind hăţurile. 

» 

Dădaca şi ţigăncuşa ajutară domniţei să intre în căsuţă. Omul care 
cioplea haragii sub şopron, lîngă cramă, se ridicase din locul lui, privind, cu 
barda în mînă. Apoi iar se aşezase la lucru. Fata veni în fugă, ţopăind pe 
cărare cu tălpile goale, întorcîndu-se ca în bătaie de vînt. 

Drăganii aduseră caii scăpaţi, apoi ajutară surugiului să îndărăpteze 
rădvanul pînă la drum. Armăşelul, întorcîndu-se iar, ca-ntr-un cerc, la 
gîndul şi la supărarea dintăi, se abătu la bordei, ca să apuce de gît pe 
ursar. Dar şi ţigan şi urs se făcuseră nevăzuţi. Erau undeva, pe cărările 
întortochiate dintre vii. Nu putea să-i mai urmărească, datoria lui nefiind 
asta. La urma urmei, dac-a fi nevoie, i-or descoperi alţii, deşi poate-i mai 
bine să nu se ştie nimic despre întîmplare. Dă-i dracului, şi urs şi ţigan! 
Dac-a hotărî domniţa tăcere, ca să nu-şi mai supere părinţii şi ca să nu i se 
oprească plimbările, dă el poruncă drăganilor să nu sufle o vorbă, ş-au să 
tacă, fiind toată lumea la curte cu dragoste cătră copilă şi cam cu 
împotrivire ascunsă spre Vodă, din pricina asprimilor lui. 

Ioniţă Corjescu se întoarse la via Gheuculesei şi intră în ogradă. 
Ţigăncuşa sta în uşă; slujitorul cioplea haragii. Deci e bine şi nu s-a 
întîmplat nimic rău. Tocmai cînd ajungea el în mijlocul ogrăzii, dădaca 
Măgdălina îl întîmpină veselă: 

— Jupîne armăşele, am scăpat amîndoi de scîrbă şi de grijă. Cum i-am 
descîntat, parcă i-am luat cu mîna. A rămas liniştită, s-a luminat. Acuma 
hodineşte puţintel; după asta plecăm. Cred că ticălosul cel de ţigan cu 
ursul s-a dus. 

— S-a dus, dădacă. 

— Bine că s-a dus. Domniţa se îngrijea să n-auda iar mormăind. Asta 
mai ales i-a pricinuit mare tulburare... Mulţămesc lui Dumnezeu că s-a 
întîmplat numai atîta. Doamne, păzeşte de mai rău! 

Dădaca îşi făcu cruce. Armăşelul se simţi pe deplin liniştit. 

în umbra odăiţii, domniţa Catrina sta pe patul din fund. Ferit puţin mai 
la o parte, în picioare, cătră sobă, beizade Alecu o privea încă uimit, 
neîndrăznind a crede că i-a sosit deodată, ca prin farmec, acel dar rîvnit. 

Aşteptase şi nădăjduise, nădejdea şi aşteptarea lui fuseseră însă întunecate 
de o mare îndoială. 

Dădaca stătuse o vreme de pîndă în tindă. Cît stătu ea, Ruset nu socoti 
potrivit să rostească vorbe fierbinţi. După ce-o văzu plecată întru 
întimpinarea armăşelului, beizade. simţind o primejdie în preajmă, nu mai 
găsi în el cuvintele pregătite. 

— Iti mulţumesc, domnită, c-ai venit. 

— Mi-ai mai spus o dată asta, beizade Alecu, îi răspunse zîmbind 
Catrina şi privindu-1 fix. Am venit nu pentru că m-ai chemat, ci pentru că 
am dorit eu să ne vedem. De aceea ţi-am trimes pe dădacă. 

— Aşa este; mie mi-a fost greu să te pot vesti din cel dintâi ceas. 

— Eu însă am simţit, ş-am aflat. Răvaşele noastre, beizade Alecu, le 
socotesc lucruri moarte; numai vorbele sînt vii. Unul totuşi mi-a adus ştirea 
bună, că ai găsit putinţă şi deslegare să intri în Iaşi. Am stat cu grijă şi 
pîndind, pînă mi-a căzut în poală bucuria. Iar acum aştept să-mi spui ce nu 
se poate scrie şi ce ai început a şopti odată, în fugă. 

Ruset tăcu. Ea scutură din cap. încruntîndu-se uşor la el. 

— Cu toate acestea, beizade, domnia ta ai obiceiul vorbelor acestora. 
Le-ai spus în multe rînduri şi multora. 

— Au fost vorbe deşarte: domniţă Catrina, Nu îndrăznesc a le mai rosti. 
Acuma stă înaintea mea altcineva. 

— Le-ai spus prea des? Eram doritoare să le aud şi eu. Un om despre 
care a vorbit toată ţara şi împotriva căruia s-au burzuluit toţi, mie mi s-a 
părut că nu-i un om de rînd. De aceea am plecat urechea, cînd s-a apropiat 
de mine, la mănăstire la Neam tu, în chilia domnitei Ruxanda. Dar mi-a 
spus puţin lucru; nu era vreme: mama era la doi paşi. Ai mărturisit 
Măgdălinei că se află un măr — pe care-1 preţuieşti mai mult decît viaţa. 

— Am mărturisit, domniţă Catrina. De cînd sînt aici bag samă că încep 
a amuţi. Toate ale mele prostii şi nebunii s-au risipit ca un fum. Le cunoşti 
şi totuşi nu te depărtezi. Sînt duşmănit şi prigonit de măria sa 
Georgie-Vodă şi totuşi vii cătră mine. Ce pot să-ţi spun eu, decît că-ţi pun 
viaţa mea la picioare?... 

Catrina clăti capul, cu împotrivire. 

— Pune-o, dar nu cu întristare, căci n-ai s-o pierzi. Eu, beizade Alecu, 
astăzi nu mă simţesc deloc mîhnită ca domnia ta şi sînt cu inima veselă, 
deşi m-a spăriat ursul. Defăimat eşti, prigonit deasemeni, însă asta-i spre 
folosul domniei tale, căci altfel aş fi trecut pe lîngă domnia ta fără să te bag 
în samă. Ştiu că eşti ş-un om cu vorbă ascuţită, beizade, deci să nu 
socoteşti că mă înşeli oftînd în faţa mea. Puţintel dragă ştiu eu că-ţi sînt, de 
aceea îţi dau voie să-mi spui cît de multe. 























Alecu Ruset tăcu iar. Desprinzîndu-se deodată de la locul lui, făcu un 
pas, îngenunche repede, se aplecă şi sărută pe rînd picioarele domniţei, 
încălţate în conduri de marochin roş. Rămase jos, cu fruntea plecată. 

Catrina Duca tresări într-un ţipăt uşurel spăriat; apoi rîse, 
retrăgîndu-se în fundul patului. 

— Vino lîngă mine, beizade, zise ea. N-aş putea spune că nu-mi place 
obiceiul acesta leşesc, dacă arată, într-adevăr, ceea ce socotesc eu. 
Grăbeşte-te, nu pot sta mult. 

— De-abia te-am văzut şi iarăşi te pierd, oftă el, luîndu-i o mină. 

Ea şi-o dădu şi pe-a doua., 

— Ne mai vedem, să n-ai grijă. Am eu lîngă mine un demon, care 
m-ajută. Pe de altă parte, mă rog şi Maicii Domnului şi sfintei Parasehiva de 
la Trisfetite. 

— Dar trebuie să mă depărtez de Iaşi. 

— Ştiu; aşa va fi fiind rînduiala Iui Vodă. Dar dacă ţi-s dragă puţintel, 
beizade, aşa cum bănuiesc eu şi te îndărătniceşti a nu-mi spune, atuncea ai 
să fii aşa de bun să vii din cînd în cînd într-ascuns, în locul acesta unde ne 
aflăm acum. Vii noaptea şi-n mare taină. Aici ai să găseşti pe Zoiţa, 
ţigăncuşa pe care-ai văzut-o şi care te-a adus în-tr-acoace. E-o nepoată, din 
multele nepoate ale dădacei mele. Cum vii, într-acelaşi ceas Zoiţa vesteşte 
pe Măgdălina şi primeşti îndată răspuns. Aşa poate vei ajunge să fii mai 
vesel. Vreau să ştii, beizade, că asta am rînduit-o eu, în capul meu, cu mare 
hotărîre. Eu, dacă vei fi băgat de samă, sînt o fiinţă cam rea şi aspră, 
neascultîndu-mi părinţii şi neiubindu-i îndestul. Nici cămărăşiţă ca mama, 
cîntărind şi drămuind, nu vreau să ajung, nici roabă a lui Ştefan, feciorul 
Radului-Vodă, după porunca tatei... 

— într-adevăr, de copilă eşti juruită urîtului şi nebunului aceluia. 

— Aşa. Crezi că m-am zbătut ş-am plîns numai cît ţi-am spus? Am 
plîns mai mult. Pe urmă am tăcut, şi, închizîndu-mă în mine, am luat 
hotărîre să trăiesc singură între ai mei. Nu mă-mpotrivesc poruncii lor, dar 
făptuiesc ce cred eu. Sufletul meu al meu fiind, nu vreau să-l dau decît 
celui pe care-1 aleg. Să fie însă vrednic de mine. 

— Domniţă, şopti Ruset, privind-o ca şi cum abia atunci o vedea întăi; 
porunceşte şi voi face întocmai. 

— îţi poruncesc să Ieşi deoparte acum vorbele pe care vroiai să le spui 
la început şi nu le-ai spus. 

— Acelea, murmură Ruset, au fost flori pentru altele şi s-au veştezit. 
Pentru acelea, iartă-mă. Cresc altele în mine, care sînt fără moarte. 

Catrina închise pe jumătate ochii, lunecînd spre Ruset scînteierea lor 
de smoală topită. El întinse braţul, s-o cuprindă. 

— Sărută-mi mîna, zise ea zîmbind. Nu face decît ce-ţi poruncesc. 

El îi sărută mîna. 

— Trebuie să ne despărţim. Pleacă din Iaşi, şi, după ce vei fi departe, 
întoarce-te, căci eu te-aştept. 

Săltînd ca pe teluri de oţel, copila trecu pe dinaintea lui, foarte aproape, 
foşnindu-şi fustele, şi ieşi, fără a întoarce capul. 

Ruset rămase ameţit şi străpuns. Abia într-un tîrziu îşi dădu samă că 
afară au sunat voci şi dumiri de roate, într-adevăr plecase şi trebuia 
negreşit s-o mai vadă, căci începea a o simţi în inimă şi-n sînge, parcă i-ar fi 
dat să beie un venin de dragoste. 

Homfene cmmui mm al mm sale 

f *n cămara de taină intrînd şi Miron, logofătul, chemat în pripă joi 
dimineaţă, găsi pe Vodă, plimbîndu-se încruntat cu mînile la spate, de 
la uşă la fereastră şi înapoi. Buhuş, în picioare, mai la o parte, cu 
braţele subpuse, urmărea pe gînduri această mişcare. Cînd păşi Miron 
pragul, Duca se opri şi se întoarse repezit. 

— Logofete Miroane, strigă el înălţînd braţele, mulţămesc că te-ai grăbit 
să vii. Te aştept de jumătate de ceas. Nu mi-aş fi închipuit niciodată că cei 
în adevăr vrednici de credinţă sînt aşa de puţini în jurul meu. Mă mîngîi 
totuşi că te afli şi domnia ta între dînşii. Mai presus însă decît toţi vă 
preţuiesc pe aceştia care sînteţi aici. îmi pare rău că lipseşte din Iaşi 
postelnicul Ciobanu, căci l-aş fi dorit şi pe dînsul alăturea de domniile 
voastre. 

Costin privi pe Sandu Buhuş, apoi pe Vodă. 

— Măria ta, ce te face să vorbeşti astfel? 

— Miroane, se tîngui Vodă cu glas prielinesc, sînt împresurat de 
înşelăciune şi viclenie. 

— Care cap încununat n-a suferit de boala aceasta, măria ta? 

— Ţi-ai fi putut închipui că se află atîţia vicleni în jurul scaunului lui 
Duca? 

— Să fie într-adevăr aşa de mulţi, măria ta? Eu nu cred. 

— îi spuneam şi eu asta măriei sale, cinstite logofete Miroane, se 
amestecă Sandu Buhuş, dar măria sa e prea tulburat de întîmplare. 

— Nu sînt tulburat; nu sînt tulburat, cît mîhnit. Mîhnit de moarte este 
sufletul meu, cum zice cartea psalmilor. Cercetînd pe vinovaţii care stau 
închişi, am bănuit că fapta lor e ca un izvor din care s-au adăpat mai mulţi. 
Aducînd pe Buga Sîrbul ca să vadă şi el mai de aproape acea apă şi acel 
izvor, iată că şi-au deschis gurile şi Bogdan, şi Gheuca, şi Milescu. 

— Au arătat şi pe alţii? 

— Au arătat, logofete Miroane. 

— însă, măria ta, se poate ca vorbele lor să nu fie toate adevărate. Pot 
arunca năpăşti asupra altora din răutate, ori din prostie, socotind a-şi 
uşura vina lor. Firea boierilor noştri, măria ta, aşa de mult s-a coborît, încît 
amestecă adevărul cu minciuna fără frică de Dumnezeu şi fără o lege a 
dreptăţii. 

— Nu te teme, cinstite logofete Miroane, căci toate au o margine. Nu 
îndrăzneşte nimeni cu uşurinţă să amestece pe un nevinovat, căci eu îi cer 
dovadă. Şi chiar acea dovadă eu o cern de două ori, căci nu vreau să-mi 
încarc sufletul. Şi se află, cinstite logofete, şi oameni pe care nimic nu-i 
poate stropi, stînd prea sus. Pe aceia îi chemăm la sfatul nostru. 

Logofătul Miron se închină cătră Vodă şi aşteptă lămuriri. 

— Descoperirea a dovedit amestecul celor mai de aproape boieri veliţi ai 
mei, urmă Domnul. Căci spătarul meu Milescu îmi ţine semnele puterii 
mele, şi Gheuca îmi ţine vistieria şi se întîmplă să fie şi soţ unei vere 
primare a Doamnei mele, dar aceasta nimic nu-i va folosi. Stînd astfel şerpii 
în cămara mea, la patul meu, mai pot avea odihnă? lată că aceştia arată pe 
alţii tot aşa de apropiaţi mie. Au rostit numele Racoviţeştilor, logofete 
Miroane. far Buhuş întoarce capul şi nu vrea să creadă. 

— Măria ta, grăi cu întristare Buhuş, mini au să mă arate pe mine. 

— N-am să-i cred, prietine. 

— Dacă n-ai să crezi mini despre mine, nu crede astăzi despre alţii. 

— Logofete Miroane, şi eu şi domnia ta îl ştim pe hatman prietin cu 
Racoviţeştii. Crezînd a le face lor bine, poate strica Domnului său. Domnia 
ta ce zici? 

— Nu ştiu ce pot spune, măria ta. Cei prinşi îi arată într-adevăr cu 
dovadă că-i au amestecaţi în fapta lor? 

— Vor aduce dovezi.. 

— Eu de mai înainte nu vreau să cred în ele, măria ta. Chiar ieri, după 
masa măriei tale, am stat de vorbă cu Neculai Racoviţă. Şi el îmi arăta că 
bine a făcut măria ta vîrînd în beciuri pe vinovaţi şi supunîndu-i la pedepse. 
Căci fiecare, după faptă, urmează a-şi primi plata. 

— Ţi-a vorbit el aşa? 

— întocmai, măria ta. Acuma, dacă am învoire, am să mă străduiesc a 
chibzui ce-ar fi de făcut. Să zicem că nici Neculai Racoviţă, nici ceilalţi 
Racoviţeşti n-au amestec în faptă. Năcăjindu-i, mi-i fac duşmani, şi sînt 

destul de mulţi. Dar să zicem că ar fi cunoscînd şi ei cele puse la cale şi 
chiar s-ar fi amestecat întrucîtva, după obiceiul pămîntului. Bine este oare 
a-i zădărî ş-a-i împunge, a-i închide ş-a-i tăia, fiind boieri de ţară, aşa de 
mulţi, cu atîtea neamuri şi încuscriri? Dacă ei grăiesc toţi la fel cu Neculai 
Racoviţă, atuncea-i lăsăm în pace, şi nu mergem mai departe cercetînd; şi 
eu, măria ta, chiar îi pun să steie la divan şi ei, să judece şi pe Bogdan, şi 
pe Milescu, şi pe Gheuca, şi pe Lupul. 

— Să-i judece ei? îi judec mai bine eu. Şi nu numai pe aceştia, ci pe toţi 
cei vinovaţi. Fiind domnul lor al tuturora, le pot lua capetele. 

— Măria ta, bine este să fie o pedeapsă drept pildă. Prea multe capete, 
nu-i bine să cadă. Am avea să dăm samă, şi să nu fie prea tîrziu, căci înapoi 
nu le mai putem pune pe umerii care le-au purtat. Aşa, ei judecă, ei 
hotărăsc şi armaşul împlineşte. Pedeapsă este, pildă se dă, iar răspundere 
noi n-avem. Această învăţătură diplomaticească, măria ta, eu socot că nu 
ţi-a aduce decît folos. Eu zic nici pe Milescu să nu-1 scurtezi, căci e un 
bărbat prea dibaci, care ştie să scrie şi să iscălească frumos precum ştia şi 
unchiul său Neculai Cîrnul, credinciosul lui Alexci tar. Credinciosul unui 
ţar rosienesc ne poate aduce un folos, ne poate aduce o pagubă, 
cunoscîndu-ne şi fiind de-o lege şi de-o limbă cu noi. După ce i s-a tăiat lui 
nasul într-o împrejurare la fel, bine este să i se cruţe acuma nepotul. De 
care nepot se poate măria ta să aibă nevoie, plătindu-şi el o parte din 
greşala de-acum. Iar pentru cealaltă parte îl ţinem închis: astfel îl şi avem la 
îndămînă. 

Ascultînd, Duca-Vodă începu iar să se plimbe. Buhuş îi urmărea 
mişcarea feţei. îl cunoştea de mult şi i-o cetea lesne. Sugestiile lui Costin 
aveau asupra lui Duca o înrîurire vădită; îi descreţiră încet-încet fruntea. 
De cîteva ori ridică ochii, ca şi cum ar fi căutat deasupra lui o hotărîre. 
Aplecîndu-i, observa furiş pe boieri. Nu le împărtăşi însă ideea care-1 
fulgerase deodată, în legătură cu grija lui necontenită pentru cărţile aflate 
în Lehia, la mîna duşmanilor lui. Se putea într-adevăr încerca ceva cu acest 
dibaci nepot al Milescului, ori pentru dobîndirea acelor cărţi, ori pentru 
cufundarea feciorului lui Chirită Dracu. Va vedea el ce este de făcut, — 
vremea aduce învăţăminte. Iar pentru Racoviţeşti, sfatul este bun. 

— Ai dreptate, cinstite logofete Miroane, ai dreptate, îngînă el. Cu cît 
cuget mai mult, cu atît văd că asta-i calea cea bună. Mai ales cu 
Racoviţeştii. 

Miron înţelese că lui Vodă îi plăcuse mai mult sfatul în privinţa 
Milescului. Nu stărui să afle şi să înţeleagă ce pricini ascunse îl cîştigaseră 
pe Duca. Ştia că asta nu se poate c-un bătrîn încercat şi fin, şi pe lîngă 
asta, ascuns în sine întru toate ale lui. 

— Măria ta, mă bucur că nu m-ai chemat zadarnic, zise el 
închinîndu-se. 

— îţi mulţămesc, cinstite logofete Miroane. îţi mulţămesc şi ţie, 
cumnate Alecu. Şi domnia ta ai văzut bine, ceea ce mă întăreşte mai mult în 
judecata mea. Sînteţi prin urmare de părere să facem divan cît de degrabă 
şi să judecăm pe făptaşi. Aşa îngrozim pe cei care nu s-au dat încă pe faţă 
şi mai cu samă dăm veste de puterea braţului nostru la orheieni şi la 
lăpuşneni. 

— Pentru asta are acolo grijă Constantin serdarul, adaose Buhuş. Are 
să le deie strînsoare mare, ca să le vie la loc cuminţenia. 

— Deci, dacă facem divan, urmă Duca, — la acel divan vinovaţii vor fi 
aduşi şi-i vom întreba de ce-au viclenit pe domnul lor şi ţara. Şi ei vor arăta 
ce-au scris şi răzăşilor şi mazililor, că pentru dări şi prigoniri s-au scîrbit. 
Asta a mărturisit în faţa mea şi Gheuca. El fiind vistiernic mare, fiind sluga 
mea şi avînd a-mi sluji mie cu credinţă, în loc să împlinească poruncile 
mele, le judecă. Jurămîntul pe care l-a făcut îl calcă. Sînt eu oare aşa de 
tiran şi sărăcesc noroadele? Vistieria mea e goală şi datornicii mei ţipă. 
Domniile voastre ce spuneţi? 

— Norodul a fost lăsat de Dumnezeu ca să plătească bir... răspunse 
sibilic Miron logofătul. 

Duca se mulţămi cu acest răspuns. 

— Atunci să plătească, hotărî el. Să plătească de-asemeni cu capul şi 
cei care tulbură liniştea ţării, viclenind. Veniţi deci la divan mîni dimineaţă. 
Mai ales pe domnia ta, logofete, te rog să pofteşti mai devreme, ca să am cu 
cine mă sfătui înainte de a deschide uşile. Şi să nu uiţi să aduci şi pe 
Neculai Racovită cu toti ai săi, încredintîndu-i de mila noastră. 

Logofătul se retrase. După el veni îndată şi Buhuş, ca să nu i se pară 
lui Miron că Domnul îl socoteşte pe hatman sfetnic mai de taină. Amîndoi, 
avînd multe de spus unul altuia, umblară totuşi tăcuţi, apăsaţi de cugetări 
mîhnite ca de un nour de vreme rea. 

Cei închişi nu erau oameni de rînd din prostime. Rar, urgia care-i 
aştepta cădea asupra unor boieri, căci aşa sînt lucrurile rînduite în astă 
lume şi mai ales în această ţară, că cei din oase sfinte nu cunosc moarte 
ruşinoasă. Ori cad în război, ori îi blagosloveşte şi-i împărtăşeşte un slujitor 
al lui Dumnezeu, poftindu-i cu cinste pe calea raiului. Ocna şi pieirea 
blăstămată sînt pentru ţigani şi mojici; pe aceştia-i bat pravilele; pe 
aceştia-i bat hîrtiile vistieriei. 

Pe asta se putea cunoaşte cît s-a stricat ţara şi cît s-au înrăutăţit 
vremurile. 

Vinovaţi sînt aceşti bieţi boieri, cugeta logofătul; mincinoşi însă nu sînt. 
S-au făcut vinovaţi pentru că s-au ridicat asupra Domniei, far Domnia fiind 
de Dumnezeu rînduită, trebuie s-o răbdăm. Nu sînt însă minciunoşi, pentru 
că pricinile pe care le pun ei sînt vădite şi ştiute. 

— Ce hotărîre poate să iasă de la divan, logofete Miroane? întrebă 
hatmanul Sandu. 

— Nu poate ieşi decît hotărîre bună, cinstite hatmane, răspunse Costin; 
căci pe fiecare dintre judeţi are să-i cerceteze la noapte Dumnezeu în somn. 

Acest Dumnezeu, urma a cugeta în sine logofătul, cuprinde în fiinţa lui 
frica, interesele, zavistia şi toate măruntele patimi omeneşti. 

Cei doi boieri se despărţiră fără a-şi încredinţa unul altuia gîndurile 
cele mai dinlăuntru. Fiecare se duse la gazda sa, unde-i aşteptau adunaţi 
prietini şi rude. în fiecare casă mare boierească, în acea zi, avea a se aduna 
sfat al îngrijorării. 

Numai prostimea, care nu cunoaşte decît cele ale pîntecelui, nu părea 
supărată pentru surparea unor case boiereşti. Bînd vin nou în crîşme şi 
împungînd Domnia pentru nesăţioasele dări, se credea totuşi mai uşurată 
aşteptînd priveliştea pe care în curînd avea să le-o deie vel-armaşul Toader 
Fliondor. 

Divanul se deschise în ziua următoare, vineri, între obraze care se 
cercetau cu luare-aminte. Cinstiţii boieri apărători ai Domniei îşi înfăţişară 
unul altuia bărbi prin care-şi treceau cu nelinişte degetele. Aşteptau pe 
Vodă ca să vadă care li-i hotărîrea, şi părură a se bucura cînd auziră pe 
dumnealui Neculai Racoviţă pecetluind cu fier roş fapta ticăloasă şi 
nevrednică de boieri şi creştini a celor închişi în beciuri. înţeleseră mulţi 
atunci că pot rîvni la caftanul vistiernicului, jitnicerului şi spătarului, dacă 
se vor scîrbi şi se vor supăra mai tare decît alţii. 

Cînd Vodă şi înalt prea sfinţia sa mitropolitul intrară, găsiră linişte ca 
înaintea unei furtuni. Duca, încruntat şi cu barba în piept, îşi luă locul în 
jilţul său şi privi în jur cu luare-aminte, cercetînd rînd pe rînd feţele. Buhuş 
şi logofătul Miron îşi dăduseră de mai înainte samă de însărcinările lor şi 
Domnul putea ceti pe multe obraze ceea ce dorea el. 

— înalt prea sfinte, grăi el cu blîndeţă, şi prea cinstiţilor şi 
credincioşilor ai mei boieri, v-am chemat la un judeţ care mie îmi sîngerează 
inima. Iată, pe masa divanului, dovezi fără greş a unor dregători ai noştri, 
pe care i-am pus în pîne şi care ne-au jurat credinţă. De trei ori ne-a rînduit 
Dumnezeu păstor în această ţară a Moldovei şi într-atîţia ani, cît am avut 
mila sfinţiei sale asupra noastră, nu ni s-a mai întîmplat decît o dată 
asemenea ruşine, atunci cînd Hîncu şi Durac s-au sculat asupra noastră cu 
armele. Dar Cel ce judecă bine a pedepsit bine, şi făptaşii şi-au primit 
osînda. Acum a doua oară Domnul Dumnezeu dă în mîna noastră pe alţi 
nelegiuiţi. Urmînd pilda Hîncului şi a lui Durac, au purces pe aceleaşi căi. 
N-au apucat însă a făptui şi Dumnezeu i-a pus sub judeţul şi sub 
buzduganul nostru. Cercetaţi, vă rog, cărţile acestea pe care le-a dus la 
orheieni Lupu sulgerul. Aceste cărţi îndeamnă la răzvrătire şi la moartea 
noastră. Lupul sulgerul mărturiseşte fapta fără nici un înconjur. Va 

mărturisi cu gura lui şi în faţa cinstitului domniei voastre judeţ. El arată că 
a fost trimes de vel-vistiernicul nostru Vasile Gheuca şi de vel-jitnicerul 
nostru Georgie Bogdan, care şi ei au mărturisit. Cumpăniţi domniile voastre 
cum poate fi plătită asemenea faptă. Dumnezeu luminîndu-vă, ei vor primi 
osînda pe care o veţi hotărî. 

Domnul îşi opri cuvîntarea, oftînd. Diacul cel mare se sculă şi înfăţişă 
înalt prea sfinţiei sale cărţile vinovate. De la înalt prea sfinţia sa trecură 
subt alte bărbi, care le măturau cu uimire ca şi cum ar fi vrut să le cureţe 
de colbul păcatului. Nu mai rămînea nici o îndoială; fapta era vrednică de 
grea osînda. 

Domnul porunci vel-armaşului Fliondor să aducă pe Lupul. 

îndată sulgerul fu împins înlăuntru de doi slujitori siimeni cu săbiile 
scoase. îl ţineau între ei cu mînile legate la spate şi cu fruntea adînc 
plecată. Era plin de tină, cu straiele rupte, cu barba încîlcită şi cu obrazul 
palid. 

înalt prea sfinţia sa mitropolitul îi porunci să vorbească. El ridică ochii 
fulgeraţi de groază, slăbi din mijloc şi căzu în genunchi. 

— Slugerule Lupu, întrebă cu glas blînd prea sfinţitul Dosoftei; 
mărturiseşti fapta ta, în faţa lui Dumnezeu şi a măriei sale? 

— Mărturisesc, înalt prea sfinte. Am greşit. 

— Ai dus cărţile plăsmuite? 

— Le-am dus. Nu le-am ştiut a fi plăsmuite. 

— Cine te-a trimes? 

— Am mărturisit şi întăresc din nou. M-au trimes dumnealui Georgie 
vel-jitnicer şi dumnealui Vasilie vel-vistiernic. Mi-au dat şaptezeci de zloţi 
cheltuială şi mi-au poruncit unde să mă duc. Mi-au dovedit că ţara are să 
se scoale la îndemnul lui Dumitraşcu-Vodă, căci nu mai poate răbda 
asupririle şi birurile măriei sale. Eu m-am supus. însă acuma înţeleg că am 
făcut rău. Pentru copiii mei care rămîn cruzi şi fără ajutor, nu mă osîndiţi 
să pier tînăr. Pentru dragostea de Hristos, iertaţi-mă! 

Cinstiţii boieri nu se priviră. Părintele mitropolit plecă fruntea. 

— Duceţi-1, vorbi el apoi lui armaş. Şi aduceţi pe biv spătar Milescu. 

Slujitorii săltară de subsuori pe Lupul şi-l traseră după ei. Aprozii 
ţinură uşile deschise pînă ce intră Milescu, tot între săbii, însă cu braţele 
slobode. Era un bărbat uscat, cu nasul ascuţit şi barba roşcată. Aruncă o 
privire iute spre adunare, aţinti o clipă pe Vodă, apoi rămase palid, cu 
mînile căzute. 

Prea sfinţitul Dosoftei înălţă iar cuvînt: 

— Boier Milescule, răspunde cinstitului acestuia divan ce ştii despre 
cărţile care au fost trimese la orheieni în chip viclean, ca fiind din partea lui 
Dumitraşcu-Vodă? 

— Am aflat că au fost trimese, înalt prea sfinte de doi boieri ai noştri. 
Nu ştiu cînd şi cum, căci eu n-am nici un amestec. 

— Nici unul? 

— Nici unul. 

— Cunoşti această iscălitură? 

— O cetesc, înalt prea sfinte, şi văd că este a lui Dumitraşcu-Vodă. 

— Ş-o cunoşti drept a lui? Se spune că ar fi alcătuită de altcineva. 

— Se poate, înalt prea sfinte. Se zice, pe cît am înţeles, că ar fi alcătuită 
de mine. într-adevăr, avînd pană dibace, m-am îndeletnicit uneori, la 
petreceri, cu asemenea jocuri; însă nu ca să stric stăpînului meu şi ţării. Ca 
să fiu vinovat, trebuie să am ştiinţa lucrului, far eu mă jur pe sufletul meu 
şi pe al copiilor mei, ca şi cum aş fi faţă la judeţul cel înfricoşat de apoi, că 
n-am pus cu ştiinţă asemenea iscălitură pentru a vătăma stăpînului meu. 

Logofătul Miron privi zîmbind spre hatmanul Sandu, apoi îşi înălţă 
privirile în bagdadie. Prea sfinţitul nedumerit de asemenea încurcată 
mărturisire se întoarse cătră Domn, aşteptînd. 

Duca-Vodă nu părea nici mişcat, nici atins, nici mînios. îşi păstra 
stăpînirea de sine. 

— Bine, zise el, cinstitul divan va judeca şi va chibzui. Să-l duceţi pe 
acesta la locul său şi să aduceţi pe fruntaşii faptei. într-adevăr, adăogi el, în 
parte, cătră înalt prea sfinţitul; nici Lupul nu-1 arătă şi nici nu-1 ştie pe 
Milescu. Vinovat pare să fie, dar este şi îndoială. Vom face cum e drept şi 
bine. 

De mult Neculai Racovită se frămînta în locul său, dorind cuvînt. 
Acuma găsi prilej să se desfacă în sus, greoi şi pletos. 

— Luminate Doamne, se grăbi el, se cuvine să lăudăm blîndeţa măriei 
tale. Te rugăm însă noi toţi, care ştim cîtă scădere aduc ţării asemenea 
răutăţi şi zurbale, să dai o pildă neînţelegătorilor. Mai cu samă, măria ta, 
alegînd grîul de neghină, pe lîngă viclenie, trebuie să loveşti şi răutatea, 
care cearcă să amestece pe cinstiţi oameni nevinovaţi într-o faptă, ca 
aceasta. Se poate ca Milescu să n-aibă vina care se spune: măria ta vei 
socoti. Iar dacă nu va fi fiind vinovat, pedeapsa celor care-1 amestecă pe 
nedrept să fie mai aspră. 

Domnul încuviinţă din cap, liniştit şi posomorit. 

— Mulţămesc, grăi el, cinstitului boier pentru luminatele sale cuvinte. 

Fliondor armaşul aduse între slujitori pe ceilalţi doi vinovaţi. Erau 
ş-aceştia cu mînile la spate. Pentru boieri, aceasta era semn fără sminteală, 
arătîndu-le de mai nainte înţelesul judeţului. 

Gheuca era un om mai mult bătrîn, firav, slăbănog şi spînatic. Georgie 
Bogdan, vel-jitnicerul, înfruntă pe cei de faţă cu privirile lui negre şi-şi 
repezi înainte barba scurtă şi creaţă c-o mişcare de dispreţ a buzelor. Era 
un om cunoscut pentru tăria şi semeţia lui şi avea mulţi duşmani., 

— Da, am trimes cărţile, răspunse el cu hotărîre la întrebare. 

— Pentru ce ai săvîrşit această rătăcire? întrebă părintele Dosoftei, 
privindu-1 cu mîhnire. 

— înalt prea sfinte, iartă-mă dacă-ţi întorc vorba şi-ţi spun că n-a fost 
rătăcire. Căci fapta mi-am cugetat-o. Acest tovarăş de osînda al meu mi-a 
arătat în mai multe rînduri care sînt rînduielile pe care le scoale Domnia 
pentru pieirea acestei sărace ţări. Tablele vistieriei se lungesc şi se umplu; 
zlotaşii se pregătesc să cuprindă lumea şi s-o stingă cît a mai rămas, mai 
rău decît păgînii. După ciumele care au fost, asta-i una nouă. Şi ne-am 
gîndit la această nebunie, să sculăm pe acei pămînteni care au mai rămas 
cu inimă şi cu ruşine. Cei fără inimă şi fără ruşine pleacă nasul şi ne 
judecă acum. Dar eu nu cunosc alt judeţ decît al lui Dumnezeu, şi la el mă 
înfăţişez cu inima dreaptă. 

— Şi cu scrisori plăsmuite, sărace Bogdane... adăogi cu voce moale 
Duca. 

Jitnicerul încruntă sprinceana şi rămase privind în gol, fără a 
răspunde. 

— Ce ai de mărturisit domnia ta, boierule? se îndreptă mitropolitul 
cătră Vasile Gheuca. 

— înalt prea sfinţite, eu cunosc prea bine pe Domnul meu şi ştiu care 
va fi milostivirea lui, răspunse cu prefăcută umilinţă vistierul. Eu sînt un 
biet om care le-am isprăvit toate. M-am spăriat de -o pedeapsă mai 
cumplită, cînd va fi să mă înfăţişez la judele meu cel mare, care este şi al 
înalt prea sfinţiei tale, şi al lui Vodă şi al tuturor. Văzind că mi se pune în 
mină cuţit ca să belesc ţara, l-am lepădat. 

Privi spre toţi cu umilinţă, dar fără frică. 

— Judecaţi-mă şi veţi da socoteală. 

Vodă făcu semn. Slujitorii plecară săbiile şi luară în piepturi pe 
vinovaţi, scoţîndu-i afară şi lăsînd în urmă o tăcere înlemnită. 

Duca-Vodă suspină amar. 

— Iată răsplata bunătăţilor mele, şopti el, ca şi cum ar fi vorbit 
sufletului său. Cinstiţilor boieri, urmă el, chibzuiţi cum veţi socoti că-i mai 
bine. 

Atunci crezu de a sa datorie să se mai salte încă o dată dumnealui 
Neculai Racoviţă, unul dintre cei mai mari şi mai grei oameni ai Moldovei. 
Casa lui de lingă carvasara, la Sfîntul Lazăr, era din piatră de Orhei zidită, 
cu pivniţi afunde. Şi credincioşi ai lui ţineau vama, cu condici, şi bună 
rînduiala, întru folosul Domniei. 

— Slăvite Doamne, grăi el închinîndu-se, şi înalt prea sfinte, am auzit 
cu toţii cele mărturisite şi ne-am întristat. După cum şi dumnealui marele 
logofăt Miron, prea învăţat şi cuminte bărbat, îmi spunea, înainte de a intra 
aici la divan. — uşor este a făptui, mai greu este a osîndi, — văd că măria 


























118 


sa, înainte de a pleca asupra acestor vinovaţi buzduganul său, cugetă cu 
creştinească milă. Fiind cătră măria sa vinovaţi aceştia, eu socotesc, boieri 
dumneavoastră, să-i dăm în mina măriei sale. 

Duca-Vodă, cu capul plecat pe-un umăr privea zîmbind pe Racoviţă. în 
cugetul său, da dreptate logofătului Costin. Racoviţă i se vădea cu mare 
ajutorinţă şi supus, deci nu putea să aibă amestec în prostiile altora. Pe 
lingă asta Racoviţă avea foloase de la vămile domneşti, foarte bine 
înmulţindu-şi starea. Deci nu putea să aibă amestec în faptele proştilor. 

Boierii încuviinţară cu mare grabă propunerea, descărcîndu-se astfel 
de-o răspundere. Miron, de altminteri, şi prea sfinţitul Dosoftei arătară în 
cuvinte meşteşugite că aşteptau mult de la îndurarea domnească şi se 
alăturară şi ei părerii. Obşteasca hotărîre statornicindu-se astfel, diecii 
logofeţiei o scriseră cu pene de gîscă în condica cea mare, şi asupra 
vinovaţilor rămase atîrnată sabia Domniei. 

încă nu se ştia ce hotărîre va lua Vodă, şi pe faţa lui închisă nu putea 
încă nimeni ceti. Mulţi din cei mai tineri erau încredinţaţi că vinovaţilor 
viaţa le va fi lăsată. Are un domnitor destule pedepse cu care poate certa pe 
boierii săi. înclina şi mitropolitul după inima sa blîndă. Miron logofătul 
clătină din cap: nu se putea şti nimic. 

După-amiaza aduse oarecare bucurie la curte. Toderaş Cantacuzin se 
înfăţişă ca să primească din mina Domnului caftanul de vel-vistiernic şi 
Tudose Dubău pe cel de vel-spătar. Duca părea mai luminat la chip; pofti 
pe noii săi dregători şi pe ceilalţi boieri în spătăria cea mică la cafea şi 
ciubuc; se bucură de vremea bună şi de scrisorile de la capuchehaia sa din 
Ţarigrad, Cuparul cel bătrîn, care-i aduceau dorite vorbe de pace, dar 
nimene nu-1 putu face să-şi descopere gîndul ascuns, în privinţa 

vinovaţilor. 

» 

Erau încă la acel sfat, în jurul filigenelor, cînd aprodul cel mare vesti că 
ava Paul franţuzul vine la scaun, ca să-şi ieie rămas-bun, avînd a-şi urma 
chiar de a doua zi drumul său la împărăţie. 

îndată Domnul îşi părăsi jilţul şi pofti şi pe boieri să vie cu el pentru a 
face cinste solului. îi ieşiră lui de Marenne întru întîmpinare la scară. Duca 
făcu semnele de prietinie, poftind atît pe ava de Marenne cît şi pe soţul său 
franţuscanul părintele Guido, să binevoiască a se osteni pînă în spătăria 
mică. Vorbele acestor îndemnuri cuviincioase le rostea Miron logofătul, şi 
Duca zîmbi aşezîndu-şi oaspeţii în scaun, ca şi cum le-ar fi rostit el. 

— Trebuie numaidecît să plece cinstitul sol? Se grăbeşte aşa de mult? 
Vremea nu-i împotrivă şi ar mai putea petrece în Iaşi, unde şederea sa face 
deosebită plăcere Domniei. 

— Mulţămesc luminatului şi binecredinciosului prinţ... întoarse cuvînt 
abatele. Nu-mi pot prelungi şederea mai mult. Am să am încă poate bucuria 
să văd pe măria sa la Constantinopol, unde ştiu că se duce din cînd în cînd. 

— Mergem într-adevăr din cînd în cînd, pentru nevoile ţării, 
însemnează, prin urmare, că cinstitul sol are să petreacă mai multă vreme 
la Ţarigrad? 

— Da, se poate să steie mai multă vreme. Socoate însă de a sa datorie 
să atragă luarea-aminte binevoitoare a măriei sale asupra împrejurării că el, 
umilit soldat al lui Hristos, deşi nobil de veche viţă, nu s-a bucurat de o 
anumită însărcinare diplomatică din partea marelui rege Ludovic, care l-ar 
îndritui să se cheme sol, ci se duce mai mult pentru treburile sale 
ştiinţifice, avînd a face anume comunicări Institutului. 

— într-adevăr, aşa este, încuviinţă zîmbind Duca-Vodă, acest lucru 
ne-a mai fost spus o dată de prea cinstilul avă franţuz; dar noi avem atîtea 
treburi, atîtea griji şi mai ales atîtea mîhniri în slujba ţării, încît ne poate fi 
îngăduit să uităm. 

Domnul oftă şi privi întristat pe oaspeţii săi. 

De Marenne înţelese că poate pleca. Se sculă în picioare şi ură 
prosperitate şi sănătate îndelungată slăvitului Domn. 

— Rămîn îndatorat prea cinstitului avă, răspunse Domnul, şi-l poftesc 
să-şi aducă aminte de noi şi să ne ierte dacă i-am greşit cu ceva. Să afle 
cuvioşia sa că ne-am îngrijit de plecarea cuvioşiei sale şi-i dăm slujitori 
care să-l petreacă pînă la Dunăre, pe unde va porunci cuvioşia sa, pe 
drumul care-i va plăcea; iar noi l-am îndemna să apuce drumul domnesc 
cătră Galaţi. Căpitan Brahă, cu cincisprezece slujitori, e rînduit pentru 
asta, avînd scrisoare domnească la mînă, oriunde va ajunge să poată 
porunci găzduire pentru cuvioşia sa, spre a nu-i lipsi nimic. Ajungînd la 
împărăţie, să nu uite ava de toate acestea şi să binevoiască a pomeni de ele 

unde va socoti de cuviinţă. 

» 

Cu ceremonie, de Marenne se despărţi de curte. Se închină el, se 
închinară boierii şi iar se închină el. Pînă la calul său, din proaspăt 
împodobit de sahaidacarul domnesc, îl petrecu Miron, căruia îi strînse 
mînile, încredinţîndu-1, cu ochii în lacrimi, că nu-1 va uita în rugăciunile 
sale niciodată, pentru serviciul pe care i l-a făcut tălmăcindu-i sentimente 
şi gînduri nobile ale unui aşa de slăvit şi cuminte prinţ, cum se arată a fi 
Georgie Duca-Vodă. 

în sfîrşit plecă. 

Domnul păru ostenit şi boierii se retraseră şi ei. Se mai întrebau care va 
fi hotărîrea lui Vodă în privinţa vinovaţilor şi mai ales în privinţa contăşului 
de vel-jitnicer, pe care nu-1 pusese încă pe umerii nimănui. 

înainte de a se întinde la hodină pe divanul său, în chilia din casele 
Doamnei, Vodă stătu de vorbă puţintel cu soţia sa. 

Doamna îl ruga pentru o pricină. Slujitorii n-auzeau bine despre ce-i 
vorba, dar bănuiau că poate să fie în privinţa lui Gheuca, deoarece 
Gheuculeasa, vara măriei sale Doamna Anastasia, intrase la măria sa 

dis-de-dimineaţă. Doamna îndrepta o rugăminte repede şi moale cătră 
măritul său soţ; la care Vodă răspunzînd aspru, ea începu a se tîngui ş-a 
plînge cu lacrimi. Atunci Vodă o linişti cu vorbe blînde. Totdeauna acest 
mărit Domn şi acea bună Doamnă aveau obiceiul înţelegerii şi se închinau 
unul cătră altul cuviincios, chiar cînd nu-i vedeau slujitorii şi boierii. 

— Se poate să le ierte capetele... murmurau cei care judecau 
împrejurarea cu urechile lipite de uşi, la pîndă. 

Măria sa hodini puţină vreme, căci nu-1 iertau treburile. Chemă la sine 
pe unii din diecii vistieriei dîndu-le porunci tari. Apoi trimese răspuns 
armaşului să se înfăţişeze. 

Fliondor veni numaidecît, căci îşi păzea necontenit ceasul şi porunca în 
odaia lui de sus. Dar Domnul nu-i vorbi despre ce se aştepta. 

— Vel-armaşe Toadere, îi zise Vodă cu glas netulburat, dă poruncă să 
fie gata butca şi slujitorii, căci doresc să ascult în astă-sară sfintele 
rugăciuni la mănăstirea Goliei. Vesteşte pe cuvioşia sa Nectarie 
arhimandritul. Şi să mă întovărăşeşti şi domnia ta, stînd lingă mine pînă ce 
ne întoarcem la Curte. 

Cu slujitori şi facle de răşină, marele armaş duse pe Vodă pînă la 
mănăstirea cea mare a Goliei. Se grăbiră a veni şi unii din boierii care 
aflaseră de acest ceas de rugăciune al măriei sale. Domnul stătu neclintit în 
strana sa aurită, cufundat în rugăciune şi-n gînduri. Cuviosul Nectarie 
slujea cu înalt glas, avînd în jurul său sobor şi cadelniţînd cu mirezme 
proaspete. Măria sa se umili în genunchi la cetirea sfintei evanghelii şi 
credinciosul său Fliondor şopti unora din preajmă că l-a auzit pe măria sa 
suspinînd de trei ori. 

în zvon de clopote, Domnul ieşi de la Golia la ceasul al treilea. Caii, 
purtaţi de paici, îl duseră în pas pînă la Curte, între făchii, avînd în jur 
slujitori şi îngrămădire de norod prost. 

Porţile se închiseră cu zgomot în urma alaiului. Domnul însă nu trecu 
la somn ca-n alte zile. Atît la casa cea mare cît şi la cea mică, rămaseră 
lumini lucind prin perdele. Măria sa pofti pe armaş în odaia lui obişnuită de 
taină. 

Slujitorii aşteptau în tindă. Dumnealui Toader Fliondor ieşi de la Vodă 
c-un obraz destul de mulţămit şi dădu poruncă să fie adus Ion Milescu. 

— Să fiţi gata, adaose el, să-mi aduceţi şi pe ceilalţi. 

Duca se plimba, după obiceiul lui, cu mînile la spate prin chilie şi era 
plin de năcazurile zilei pe care le pufnea din cînd în cînd în barba-i cănită. 
Sfîntul Ion Gură de Aur, cătră carele Vodă se legase să-i clădească bun 
lăcaş în Beilic, nu-i îndeplinise încă slujba lui cătră Dumnezeu, pentru care 
fusese fierbinte rugat în sara aceea. Fără îndoială acolo în cer, în palatul de 
olmaz din grădinile raiului, el se înfăţişase la Marele Stăpînitor a toate şi 
sprijinea cu limba-i dulce-meşteşugită pe bine-credinciosul ctitor al 

mănăstirii sale. Curînd bătrînul are să-şi încline barba şi are să deie 
deslegare: să fie după dorinţa robului nostru Georgie şi să nu i se scrie 
păcat în catastifele noastre. 

Armaşul ciocni la uşă. 

Vodă se opri şi se întoarse. 

— Deschide, strigă el, încruntîndu-şi sprinceana şi rezemîndu-şi în 
piept barba. Lasă-mi aici pe vinovat, armase, şi aşteaptă dincolo poruncile 
mele. 

Milescu intră slobod şi rămase la uşă cu fruntea coborîtă, în pîlpîirea 
luminărilor. 

Vodă tăcu o vreme, privindu-1. După aceea făcu uri pas spre dînsul şi 
se opri iar. 

— Milescule, îi zise cu glas domol, însă foarte hotărît; am stat şi am 
cugetat la fapta ta, punînd-o în cumpănă înaintea lui Dumnezeu care ne 
vede, şi n-aş putea spune că nu te găsesc vinovat. 

— Luminate Doamne, nădăjduiesc la bunătatea măriei tale, răspunse 
cu umilinţă boierul. Mila măriei tale se va sui ca o tămîie la scaunul 
dreptului judeţ şi va fi bine primită. 

— Vom vedea, răspunse Domnul. N-am hotărît încă nimic. 

Milescu se lăsă în genunchi, fără să înalţe ochii, şi păru copleşit de 
înfrîngere. 

— Ascultă, grăi Domnitorul, se poate ca în noaptea asta să nu te visez 
sub braţul lui Buga Sîrbul şi soarele de mîni să-ţi lumineze ziua cu pace. 
Dacă va fi aşa, să te bucuri dar să ştii că n-ai scăpat cu desăvîrşire. 
Deasupra ta va urma să atîrne sabie, pînă ce Dumnezeu va hotărî să-mi fii 
de folos şi să te pot deplin ierta. 

— Măria ta, îngînă Milescu îndrăznind pentru întîia oară a-şi ridica 
pleoapele, ceartă-mă cum vei socoti, numai dăruieşte-mi viaţa. Dac-am 
păcătuit din prostie ori neştiinţă, pune-mă să răscumpăr. 

Vodă trecu gînditor spre sfeşnice. 

— lată ce se poate întîmpla, se întoarse el deodată cu glas schimbat şi 
aproape şoptit. Se poate întîmpla să avem nevoie de pana ta care s-a 
dovedit dibace; să avem nevoie nu pentru fapte rele ca acelea în care eşti 
amestecat, ci pentru izbînda dreptăţii. Avem prietini în care nu ne putem 
pune credinţa; avem duşmani pe care dorim să-i cufundăm: s-ar putea să 
fii cîndva de folos. 

— Luminate Doamne, porunceşte. Viaţa mea-i în mîna măriei tale şi-ţi 
sînt rob. 

— încă n-a venit, vremea, răspunse Duca. în această clipă îngroapă în 
tine ce-ai auzit; şi uită, dacă doreşti să uităm şi noi. Să nu-ţi aduci aminte 
decît cînd va veni ceasul cu porunca; şi după aceea să uiţi iar. Altfel 
primejdia nu te ocoleşte. 

— Cuvintele măriei tale au intrat într-un mormînt... vorbi repezit 
Milescu, bătîndu-şi pieptul. Doamne, mă rog să tinzi dreapta care m-a 
crutat s-o sărut, multămind ca lui Dumnezeu. 

Domnul îi atinse buzele c-un deget, apoi bătu în palme. Vel-armaşul 
deschise uşa. 

— Ia şi trimite pe acest boier la locul său, porunci Duca, şi să se ştie că 
viaţa i-a fost cruţată. Dar rămîne închis pînă ce-i va veni altă îndurare a 
noastră. 

Toader vel-armaş se retrase cu robul, îl încredinţă slujitorilor, apoi 
se-ntoarse pentru alte porunci. Vodă îl primi în picioare, cu braţele 
încrucişate pe piept, cu privirea-i posomorită din zilele cele rele. Fliondor 
înţelese că ceilalţi boieri zadarnic aşteaptă să urce treptele beciurilor. Totuşi 
mai rămînea o nădejde: să plătească numai unul pentru toţi, cu sînge. 
Acela putea fi Georgie Bogdan vel-jitnicerul, căruia semeţia nu se putea să 
nu-i doboare la urma urmei căpăţîna în pulbere. 

— Vel-armaşe Toadere, zise Duca cu glas foarte liniştit; prin rînduiala 
cinstitului divan fiind hotărîtă pedeapsa cea mare vinovaţilor, noi ne-am 
milostivit pentru unul, a-i lăsa deocamdată viaţa. Pe ceilalţi sîntem supăraţi 
că nu-i putem ierta. Să facem altfel, nu ne îngăduie grija de această 
sărmană ţară. Ai să-i scoţi deci mini dimineaţă între slujitori la cişmea, în 
faţa porţii domneşti, şi acolo le vor cădea capetele pentru fapta lor. Iar ca să 
fie şi pentru alţii îngrozire şi norodului pildă, şi leşurile şi căpăţînile să 
rămînă lepădate acolo pînă în sară. Atunci să îngădui neamurilor să le 
ridice spre a le îngropa la bisericile lor. Mă voi ruga şi eu pentru sufletele lor 
nădăjduind de la Dumnezeu deplină iertare pentru cealaltă a lor viaţă. Aşa. 

Vel-armaş se închină în tăcere. Domnul trecu pe dinaintea lui. Păşi 
printre slujitori fără a-i privi şi se duse la odihnă. Curtea se cufundă în 
linişte. Tîrgul dormea fără lumini, subt un cer perdeluit de nouri. Dar de la 
Curte, prin întuneric şi tăcere, vestea tresări ca o dihanie zbîrlită cu ochi de 
fosfor. începu a alerga din uliţă în uliţă, din ogradă în ogradă, pufnind în 
geamuri, ciocănind la uşi. Trecerea ei era semn de moarte răscolind casele 
şi tulburînd somnul binecredincioşilor fraţi creştini. 

La al doilea ceas al dimineţii de sîmbătă, la poarta Curţii şi la Sfete 
Neculai cel Bogat era mare îmbulzeală, nu numai de norod prost, ci şi de 
neamuri. Veniseră în privelişte toţi, cu frică şi curiozitate. Stătea mai la o 
parte, în laturea bisericii, dar văzînd toate, şi Alecu Ruset, cu Bîrlădeanu în 
preajmă. 

Bătură clopote în paraclisul turnului domnesc. Răspunseră cele de la 
Sfîntu-Neculai, apoi se auziră şi altele mai depărtate, la Golia, unde 
Domnul era în rugăciune. 





















123 


Siimeni stăteau înşiraţi în patru laturi împrejurul cişmelei de la poartă. 
Era o hazna de piatră, cu trei colţuri, avînd în trei feţe şuruburi de aramă 
prin care scînteia cîte un arc de apă. 

Vel-Armaş dădu poruncă înălţînd toiag şi daulgiii bătură din tobe. 
Atunci ieşiră din Curte pe sub bolta turnului alţi slujitori, ducînd între săbii 
pe cei trei osîndiţi. înaintea lor umbla părintele Petre, duhovnicul cel bătrîn 
de la biserica Dancului, în odăjdii. în urmă cu paloşul la umăr, Buga 
Sîrbul, în strai roş. 

Cum ajunseră la cişmea, părintele Petrea dădu osîndiţilor crucea s-o 
sărute. îndată ce-o sărutară, slujitorii îi cuprinseră şi-i dărîmară în 
genunchi. Buga îşi lepădă tunica-şi rămase cu braţele goale. Cu mişcări iuţi 
se dădu în dosul şi-n laturea lui Bogdan jitnicerul, cumpănindu-şi fierul. 
Era un gealat meşter, cunoscut şi la Ţarigrad. Ca şi cum ar fi fulgerat un 
disc, paloşul căzu descăpăţînînd pe osîndit. Trupul se prăvăli într-o parte 
ţîşnind şi bulbucind sînge. Capul merse de-a dura de cîteva ori şi se opri cu 
ochii fioroşi clipind în soare. 

Gîdea şterse repede fierul cu postav cîrmîz şi-i cercetă de aproape 
ascuţişul. Trecu la vistiernicul Gheuca pe care-1 desfăcu, într-acelaşi chip şi 
îndată, de capu-i palid şi mîhnit. Sări fără a mai cerceta paloşul, şi la 
Lupul, care se zbătea şi plîngea în legături. 

în această clipă două muieri începură a vorbi în apropiere de Ruset. 

Una din ele, sprintenă şi cu fustă vişinie, avea a încredinţa celeilalte o 
taină. 

— Ascultă şi bagă de samă, îi zicea ea; nu întîrzia mult în Iaşi. Du-te la 
ale tale şi stai totdeauna cu pază. Nu mă uita şi vină cît de degrabă, dar să 
nu te ştie nici pămîntul. 

XIX 

fimete paul iese m iirqul iaşilor, urhimu meA spre \mm\e, 
pe Atie muHURi fără PĂRem im tune 

jL bâtele Paul de Marenne urma să iasă din Iaşi chiar în acea sîmbătă 

X-f dimineaţă şi dăduse oamenilor săi ordin de plecare. Se înfăţişase şi 

1 * căpitanul Brahă cu cei cincisprezece călăreţi ai săi. Din porunca 
Domnului, o căruţă uşoară trebuia să-l încarce pe franţuz cu lucrurile lui 
şi, cu cai de menzil, schimbaţi la poştele rînduite, avea să-l ducă şi să-l 
puie, cu ajutorul lui Dumnezeu, la Dunăre în mina oamenilor împărăţiei, 
dîndu-1 pe samă în bună stare. Nu se ştia de ce Vodă îşi schimbase gîndul 
în privinţa drumului şi trimesese rugăminte lui ava să nu se supere şi să 
pornească pe tractul tătărăsc, în lungul Prutului. 

— Care să fie pricina acestei schimbări? se întreba beizade. 

Era şi el de faţă, gata să întovărăşească pe prietinul său o parte din 
cale. 

— Nu-mi închipuiesc să fie altă pricină decît schimbul cailor, răspunse 
de Marenne, mirîndu-se mai mult de întrebarea lui Ruset decît de rînduiala 
lui Duca. 

— Poate fi şi asta. Noi sîntem însă obişnuiţi a ceti altfel poruncile 
domniilor. La noi, bănuiala stă totdeauna ca o fantomă nevăzută lîngă Vodă 
şi-i şopteşte la ureche vorbe de îndoială. Pe drumul celalalt, trebuie să fi 
repezit o ştafetă mai grabnică, hotărîndu-i să ajungă la Ţarigrad mai curînd 
decît domnia ta. 

— De ce? 

— Nu se ştie de ce. Orice semn din cer şi de pe pămînt devine o 
ameninţare. Stăpînii noştri turci sînt, pe de altă partea oameni cu rele 
năravuri. Pentru cele mai neînsemnate pricini, schimbă domnii. N-au 
încredere în noi şi au nevoie de paralele noastre. Căci trebuie, să-ţi spun 
dacă nu ştii, iubite domnule de Marenne, că la Moldova, această domnie 
slăvită, pe care ai preţuit-o cu laude, se dobîndeşte cu multe intrigi, dar mai 
ales cu mult aur. 

— Ş-atunci? 

— Ş-atunci ştafeta lui Duca se grăbeşte, pe drumul cel mai bun, la 
capuchehaia ţarigrădeană a Moldovei, ca să-l puie în cunoştinţă că vine un 
sol franţuz la Poartă. Nu se ştie cum, nu se ştie de ce. Acest sol stăruieşte 
să declare că nu-i sol, dar tocmai de aceea noi îl credem sol. A trecut pe la 
nemţi, a trecut pe la Ieşi. Vine cu ştiri de la stăpînul său, ori de la aceşti 
duşmani; ori nu vine cu nici o ştire şi nu duce nici o primejdie; bine este să 
aflăm. Dacă este ceva, să avem apărarea de mai nainte întocmită. Dacă nu-i 
nimic, să dăm slavă lui Dumnezeu şi să mai clădim o sfîntă mănăstire. 

— Poate să fie şi aşa, prinţule. Nouă nu ne pricinuieşte nici o neplăcere. 

— Mai ales mie nu, domnule de Marenne. îngrijorările acestea mie 
nu-mi displac. Deci te însoţesc pe orice cale, rugîndu-te să primeşti 
tovărăşia mea. 

— O primesc cu recunoştinţă, căci o preţuiesc şi o ştiu fără interes. 

— Mulţămesc. Eu sînt gata. Mi-am trimes oamenii la Hîrlău şi nu ţin cu 
mine decît pe Bîrlădeanu, prietinul nostru. Domnia ta ai pe cei doi slujitori 
de-acasă şi pe cei doi lioveni. Ţi-ajung. Căpitanul Brahă îţi face alaiul. E un 
om prea cuminte însă, care nu se pricepe la mîncări şi vinuri. Asemenea 
om, oricît de vrednic, face ruşine Moldovei. Iartă-1 şi primeşte-1 aşa cum 
este. Cît despre interes, dă-mi voie să-ţi spun că te înşeli întru-cîtva. 

— Nu înţeleg. 

— Ai să înţelegi uşor, căci n-am a-ţi ascunde nimic. Vreau să-mi fac din 
domnia ta un aliat şi un protector. Nu protesta. Convin şi eu că n-ai 
însărcinări oficiale şi că te grăbeşti a te duce la Stambul pentru a cunoaşte 
cu o oră mai înainte o mulţime de lucruri pe care omenirea civilizată nu le 
ştie, şi, neştiindu-le, se simte nenorocită. Totuşi fiind acolo şi avînd prilej să 
admiri bărbile măriei sale strălucitul şi întocmai ca soarele Padişahul şi a 
luminăţiei sale vizirului, vei binevoi să-ti aduci aminte de nefericirile 
singurului prietin al domniei tale din această ţară. Nu e nevoie să vorbeşti, 
nu e nevoie să stăruieşti, ci numai adă-ţi aminte şi mi-i destul. 

— Totdeauna am ştiut să-mi aduc aminte de prietini, răspunse de 
Marenne, închinîndu-se. 

— Nu mă îndoiesc. Şi puteam să mă bizui pe prietinia domniei tale 
chiar neţinîndu-ţi înainte tovărăşie. însă vreau să adaog interesului meu un 
excedent, în care-nu se găseşte decît prietinie pură. 

— Prinţule, răspunse de Marenne, rîzînd, observ că domniei tale îţi 
place a complica lucrurile. Cu toate acestea eu te iubesc aşa cum eşti. 
Probabil că şi oarecare domniţă, pe care am admirat-o alaltăieri, face ca 
mine. 

Ruset se mulţămi şi el să rîdă, fără a răspunde, în clipa aceea 
Bîrlădeanu vîrî capul pe uşă. 

— Măria ta, zise el clipind din ochi, a venit un boier care vrea să-ţi 
spuie două vorbe. Dumnealui aga Bucşan. 

— Aga? răsări neliniştit beizade. Ce pofteşte? Să intre. Rămîi şi domnia 
ta, domnule de Marenne. Pentru prietini n-am secrete. Afară de asta, sînt 
sigur că nu vei înţelege nimic din ce se va spune. 

De Marenne rîse iar, clătinînd din cap, şi se cufundă mai bine în 
scaunul său. 

Slujbaşul domnesc intră pe uşa rămasă deschisă. Se întoarse ş-o 
închise el singur, cu grijă. Se ploconi în faţa abatelui ş-a lui beizade. îşi 
mîngîie barba şi se îndreptă privind cu mulţămire. N-avea nimic duşmănos 
în înfăţişare. Dimpotrivă. Ruset îl aţinti cu luare-aminte. 

— Prea cinstite agă Bucşan, îi zise el, nor ne cunoaştem mai de demult, 
înţeleg că vii să-mi aduci o poruncă din partea măriei sale. 

— Aşa este, beizade, răspunse aga. Te-am căutat la gazda domniei tale 
ş-am înţeles că te găsesc aici. Văd că nici nu era nevoie să vin; erai gata de 
plecare. 

— Da. întovărăşesc pînă la Huşi pe cuvioşia sa. Ai venit să-mi aminteşti 
că petrecerea mea în Iaşi se isprăveşte? 

— De asta am venit, beizade, rugîndu-te să nu-ţi fie cu supărare. 

— N-am nici o supărare şi sînt următor poruncii. Mai este şi altceva? 

— Din partea măriei sale nu mai este, fără decît să-i vesteşti măriei sale 

cînd ai mai avea treburi, ca să-ti învoiască intrarea. 

* •> 

— Voi face întocmai, cinstite agă. Atîta este? 

— Atîta, beizade, şi te rog, beizade, să-ţi aduci aminte de mine ca de un 
prietin supus. 

Ruset privi iarăşi pe musafir. Zîmbea mîngîindu-şi barba. 

— Asta, cinstite agă, tot din partea măriei sale mi-o spui? 

— Nu, o spun din partea inimii mele, beizade. 

— Hm! 

— Vreau să-ţi adaog cîteva lucruri, beizade, ca să înţelegi că porunca 
măriei sale e una şi ale mele sînt altele. Eu pricep că eşti cu bănuială; şi ai 
dreptate. De şi eu am fost, beizade, bun slujitor al slăvitului domniei tale 
părinte Antonie-Vodă, primind de la el multă milă, poţi să n-ai credinţă, 
căci oamenii sînt de obicei înşelători şi răi. Eu totuşi îmi aduc aminte de 
stăpînul pe care l-am avut şi de la carele am mîncat pită. Văzînd că 
îndrăzneşti a intra în Iaşi, m-am temut să nu ţi se întîmple ceva rău. Am 

băgat de samă cu bucurie că nimic nu ţi s-a întîmplat. Am băgat de samă şi 
mai mult: că Vodă, dîndu-mi poruncă în privinţa măriei tale, posomorit şi 
aspru cum are el obicei, mi-a hotărît să fiu cu mare grijă spre a nu ţi se 
întîmpla nici o supărare. M-am mirat, şi chiar din acea zi, de marţi, am 
înţeles că măria ta vii aici fără frică, avînd sprijin tare la alţii mai sus decît 
Vodă. 

— A! îl întrerupse zîmbind Ruset; şi domnia ta înţelegînd că-s tare, te-ai 
gîndit că n-ar strica să cheltuieşti o vorbă bună pentru a-ţi agonisi în viitor 
răsplată, cine ştie! 

— întocmai aşa m-am gîndit, beizade, aducîndu-mi aminte şi de 
dragostea pe care o am pentru părintele măriei tale. 

— Se poate, cinstite agă. Dar deocamdată slujeşti pe măria sa 
Georgie-Vodă. 

— îl slujesc, beizade; asta-i adevărat. Am să-ţi dovedesc, însă, că ştiu 
să te slujesc şi pe măria ta. Ţi-am spus de-a dreptul cugetul meu. Ţi-am 
arătat că, văzînd la măria sa o slăbăciune ca asta, mi-am adus aminte că 
domniile sînt schimbătoare. Acuma, beizade, să-ţi arăt alta. Ştiu că 
miercuri ai ieşit de aici, ferit şi-n strai schimbat, şi te-ai dus spre vii, peste 
Bahlui. 

Ruset lasă să cadă asupra agăi o privire tăioasă. Răspunse cu linişte: 

— Boierule, te înşeli. 

— Nu mă înşel, beizade. Nimene, afară de mine, nu ştie; aşa că să n-ai 
grijă. 

— încă o dată îţi spun că te înşeli. 

— Beizade, întări cu umilinţă aga, nu mă înşel. în faţa porţii, aici, au 
stat doi slujitori mai proşti ai mei, care îmi închipuiesc că au dormit, după 
obiceiul slujbei lor. Iar dindos, ca şi la jupîn Abăza, stătea unul care nu 
dormea. Aici am avut pe oarecare Arvinte, un mişel calic de picioare, pe care 
nici nu l-ai băgat în samă. L-am pus pe acesta anume, ca să nu te poată 
urmări; dar despre ieşirea măriei tale am aflat. Acuma, dacă mă întrebi 
măria ta de ce-am făcut aşa, eu am să-ţi răspund că am avut poruncă să te 
priveghez. Te-am privegheat, însă ce-am aflat am ţinut pentru mine. Am 
ţinut pentru mine, ca să dovedesc lui beizade că n-am uitat bunătăţile de 
care m-am bucurat în vremea domniei slăvitului Antonie-Vodă. Drept aceea, 
anume punînd aşa privighetor, care nu s-a putut lua după măria ta, nici eu 
n-am vrut să ştiu mai mult. Acuma, urmă Bucşan, şoptit, folosindu-mă de 
porunca lui Vodă Duca, eu vorbesc şi despre ale mele. Iar ca să dovedesc şi 
mai mult că cele ce spun eu sînt fără viclenie, am să mai aduc una, pentru 
acest avă franţuz. Are el doi slujitori străini, pe lîngă franţujii lui. Să ştii, 
beizade, că acei slujitori au fost la Curtea Domnească. 

Ruset tresări şi se întoarse spre de Marenne; apoi veni iar, cu 
prefăcuta-i linişte, spre Bucşan. 

— Spui că i-ai văzut? Pentru asta sînt şi mai cu luare-aminte, căci e 
vorba de acest bun prietin al meu. 

— Da; nu înţeleg ce au căutat; dar i-am văzut. 

Ruset se întoarse iar spre de Marenne şi abatele înţelese că s-a petrecut 
ceva care-1 priveşte. Avu în ochi un fulger, care nu scăpă lui beizade Alecu. 

— Ce este, prietine? întrebă el. Pari neliniştit din pricina mea. 

— Aflu cu mirare, răspunse beizade, că cei doi călugări ai domniei tale 
de la Liov au fost chemaţi la Curtea Domnească. Ţi-au spus ei ceva despre 
asta? 

— Nu mi-au spus nimic. 

— Atunci n-au fost chemaţi. S-au dus ei singuri. 

— Să fie cu putinţă? 

— Este cu putinţă, domnule abate. Să n-ai însă grijă prea mare. 
Deoarece ştim asta, vom fi în stare să aflăm şi altele. Cinstite agă, urmă el, 
răsucindu-se spre Bucşan, mai ales pentru această ştire îţi sînt mulţămitor. 
Aşa încît cred şi celelalte. Dumnezeu va ţine samă de toate cele bune cîte le 
faci şi-mi voi aduce aminte la vreme de prietinia domniei tale. 

Aga se bucură cuviincios, mîngîindu-şi barba. După aceea, 
închinîndu-se, ieşi grăbit, ducîndu-se să deie samă Domniei de însărcinarea 
ce avusese. 

De Marenne se despărţi, cu mulţămire şi delicate cuvinte, de pater 
Guido. Îmbrăţişîndu-l, îi simţea lacrimile şi-i înţelegea întristarea. Era un 
ascet slăbănog, pus într-o răscruce de furtuni. Nu nădăjduia decît în 
alinarea morţii. Cu totul altfel se înfăţişau ceilalţi doi fraţi frantuscani, 
tovarăşii părintelui Guido. Erau încă în puterea vîrstei, cu nasurile prea 
rumene, cu mijlocurile prea umflate şi cu rasele pătate de grăsimile 
mîncărilor. Nădăjduind totdeauna în mila şi bunătatea lui Dumnezeu şi a 
sfintei Fecioare, nu găseau viaţa rea nici în acest colţ de lume. Le păruse 
bine de sosirea abatelui şi nu le părea rău de plecarea lui. întru această 
cumpănă a vieţii, ştiind a găsi ce-i bun atît la bucurie cît şi la întristare, 
urmaseră o bună învăţătură şi pildă a pămîntenilor. Astfel se învăţaseră a 
preţui vinul Moldovei. 

Abatele de Marenne îi binecuvîntă, dorindu-le izbîndă asupra diavolului 
şi asupra necredincioşilor, şi se aburcă în vehiculul pe care i-1 trimesese 
Domnia. Era o căruţă uşoară, avînd părţile şi fundurile zăbrelite cu speteze 
subţiri de paltin. N-avea arcuri, dar era plină de fîn bine îndesat, aşa încît 
călătorul, deşi stînd cu genunchii cam sus, se afla destul de apărat de 
zdruncin. Patru căi mărunţi erau înhămaţi doi cîte doi şi avea stăpînire 
asupra lor un surugiu ţigan, îmbrăcat cu zăbun albastru înflorit roş, 
călărind pe telegarul din stînga de la roate. Cu o mînă ţinea hăţurile şi cu 
cealaltă o puhă de cînepă cu minerul scurt, dar cu şfichi lung şi subţire de 
mătasă. 

Cînd ava franţuz mormăi ceva în limba lui şi beizade strigă de pe căi 
hai! — ţiganul slobozi un chiot şi, învîrtind puha pe deasupra capului, 
pocni din şfichi ca din pistol, de două ori. Zvîcnind în gurile lor de ham, 
căluţii smunciră căruţa şi domnul abate avu o clipă impresia că are să se 
întoarcă prin aer între părinţii franţuscani, care-i făceau saluturi şi semne 
prietineşti din poartă. îşi căută un sprijin, se înţepeni în mini cuprinzînd 
loitrele şi se întoarse în poziţia cea bună, încredinţînd, c-un Oftat, lui 
Dumnezeu, zilele şi oasele sale. 

Duruind, săi tind şi stîrnind colb, căruţa trecu în goană, urmată de 
alaiul căpitanului Brahă. în uliţa boierească, spre Curtea Domnească, 
bubui cu adinei tunete pe podul de lemn. Trecu în vederea palatului şi a 
cişmelei de piatră, unde zăceau în sînge trupurile descăpăţînate ale celor 
trei boieri. Călăreţii lui Brahă învăluiră laturea dreaptă a căruţei, ca 
s-astupe acea crîncenă vedere, cruţînd ochii străinului. După ce răzbiră în 
uliţa Rusească, surugiul mai domoli, fuga căluţilor. Apoi, cînd coborîră în 
rîpa Căcainei, îi lăsă la pas prin hîrtoape şi făgaşuri de glod vechi. Abia 
după ce scăpară la cîmp, pe drumul de ţarină neted şi luciu ca o curea, o 
luară iar în trap iute. 

Funigei de toamnă începeau a pluti, pe adieri de vînt, în valea Jijiei. în 
dreapta, aveau dealuri cu podgorii şi păduri; în stînga, întinderile Prutului, 
cu revărsări de ape. Stoluri de gîşte sălbatice treceau din cînd în cînd prin 
înălţime, chemîndu-se cu găgăiri muzicale. Aici, la confluenţa Jijiei cu 
Prutul, erau stuhării şi păpurişuri nestrăbătute, gîrle nenumărate şi 
cotloane încurcate de bălţi: unele convoiuri de gîşte poposeau, altele se 
ridicau, urmînd calea sudului. Sub zborurile gîştelor, se încrucişau grăbit 
cîrduri de raţe, de nagîţi de grauri. Era un început din sălbatica domnie a 
apelor şi mlaştinilor, ţinut pustiu, necunoscut şi nestrăbătut ca şi codrii cei 
mari de la munte, în toată regiunea aceasta, abatele de Marenne nu văzu 
sate; şi beizade Alecu îi lămuri că şi mai cătră miazăzi nu va vedea decît 
foarte puţine în tot lungul drumului, deoarece calea pe cale o urmau era un 
drum de oşti turceşti şi tătăreşti, deci un drum de pradă. 

De Marenne găsea întruna prilej să-şi fixeze în minte lucruri şi 
împrejurări vrednice de tabletele saie. Ochiul lui curios era necontenit 
satisfăcut. Aici era o dezolare a singurătăţilor, pe care amicii săi rămaşi în 
Franţa nici n-o puteau bănui, ori de cîtă imaginaţie ar fi fost înzestraţi; căci 
la antipodul civilizaţiei se găsesc uneori asemenea lucruri, rămase 
neschimbate dintru începutul creaţiei, păstrîndu-şi frumuseţa lor 
misterioasă. Drumul însă era în asemenea stare, îneît domnia sa îşi punea 
cîteodată întrebarea dacă nu plăteşte prea scump privilegiul de a admira 
privelişti unice. Cu tot finul meşteşugit aşezat în căruţă, anume părţi ale 
trupului său erau necontenit în suferinţă. Surugiul din cînd în cînd pocnea 
din harapnic şi trecea fără păsare prin hîrtoape. Atunci tendinţa vehiculului 

era cînd să-l trimeată spre zborul gîştelor sălbatice, cînd să-l proiecteze spre 
păpurişul mlaştinilor. 

Trecură în sfîrşit într-o regiune de dealuri. Abatele dădu laudă lui 
Dumnezeu fără a-şi muşca limba, căci caii nu puteau umbla aici decît în 
pas. Dealurile erau foarte pieptişe şi văile abrupte. Ciudată i se păru 
împrejurarea că nu erau un deal ş-o vale, ori două dealuri şi două văi, ca în 
toate ţările cunoscute lui, cuminte şi fără exces rînduite; ci erau dealuri şi 
văi fără întrerupere şi fără logică, unele mai sălbatice şi mai absurde decît 
altele. E adevărat că de pe fiecare ţanc regiunea avea un aspect nou şi-n 
flecare vale se dezvolta o reşedinţă de nimfe şi de fauni cu dumbravă şi 
pîraie; însă, socotind şi cumpănind în sine, călătorul le găsea mai potrivite 
pentru poeme cetite în fotoliu dinaintea unui cămin, decît pentru o 
călătorie. Erau contraste ascuţite, în armonie numai cu firea acestui popor 
primitiv. 

Întîlni cîteva tabere de cară cu mărfuri, înjugate cu cîte patru şi şase 
trăgători. Erau producte ale Asiei, a căror mişcare înceată, pe drumuri lungi 
şi cotite, o supravegheau, de săptămîni şi luni, neguţători turci şi armeni. 
Ţăranii pămînteni îndemnau cu strămurări boii şi bivolii la dealuri, răcnind, 
blăstămînd şi stupindu-şi sufletul. Era cu neputinţă să se treacă pe acolo 
cu asemenea poveri. Cu toate acestea treceau. 

— Cum e cu putinţă aşa ceva, prinţule? întrebă abatele, uimit. 

— Oamenii de aici au un meşteşug al lor, domnule de Marenne, 
răspunse Ruset. Cu el pot trece prin complicaţiile oricărei călătorii. Mai 
întăi se bizuie pe ajutorul lui Dumnezeu şi-şi fac cruce, plecînd cu bine la 
drum drept. Cînd ajung la dealuri imposibile ca acestea, înţeleg că au 
nevoie şi de al doilea ajutor. Atuncea, invocă pe diavol. Toate răcnetele 
furibunde pe care le-ai auzit să ştii că sînt sudălmi — adică chemări ale 
puterii necurate. Punînd pe, lîngă acestea bicele şi strămurările, izbîndesc 
şi ajung sus. Acolo iar se împacă cu Dumnezeu şi-şi fac cruce. 

— Dacă nu mă înşel, acesta e un fenomen de magie. 

— Nu te înşeli, aşa este, domnule de Marenne. Fără o forţă ca aceasta 
ar fî greu pentru oameni în asemenea timpuri şi pe asemenea drumuri. 

— Greu, prinţule, mai ales pentru bietele animale, care nu cunosc 
formulele magice. 

— Greu pentru toţi, domnule de Marenne; şi unii şi alţii stau pe acelaşi 
plan; şi asupra unora şi asupra altora apasă acelaşi destin al ticăloşiei. 
Numai acest pact cu demonii mai ajută pe bietul pămîntean să poată trece 
punţile nenorocirii. Şi la asta, precum vei fi observat, se adaogă şi vinul 
foarte bun al podgoriilor. Iar Dumnezeu, fiind milostiv, îi iartă toate şi-i 
dăruieşte după năcazuri o inimă uşoară şi grabnică uitare. 

Aceste privelişti şi impresii care se ciocneau aşa de viu isprăviră într-o 
deplină împăcare, atunci cînd alaiul făcu popas la un corn de pădurice, 

într-o vălcică, lingă un izvor. Oamenii descălecară, abatele coborî din 
căruţă, — îşi pipăi şi-şi mîngîie încheieturile şi gustă apa în pumni, aşa 
cum făceau toţi. Erau lacrimi ale pămîntului, limpezi şi reci ca cristalul de 
ghiaţă. Adăogînd îndată un foc năprasnic, căruia Bîrlădeanu îi înfăţişă un 
hartan de berbece în ţiglă, adăogînd şi vinul în ulcioare puse la bătaia rece 
a izvorului, viaţa păru iarăşi bună lui ava franţuz. 

â a acest popas Alecu Ruset dădu a se înţelege, mai mult printre 
f închinări, cîteva lucruri, pe care căpitanul Brahă, om blajin şi 
i^cuminte de şi încă tînăr, le primi cu deplină nepăsare. 

Era vorba întăi de tovărăşia pe care o făcea domnia sa beizade 
părintelui abale. Socotise să meargă numai pînă la Huşi. Pe drum, avînd 
bucuria unui soare de toamnă aşa de frumos, s-a răzgîndit, şi s-a hotărît să 
meargă mai departe, pînă la Galaţi. N-a văzut de mult apa Dunării şi vrea 
să se încredinţeze că nu şi-a schimbat faţa. 

Lucrul al doilea privea celelalte tovărăşii ale părintelui abate. Toate se 
opresc la hotarul împărăţiei. Părintele abate se desparte acolo şi de drăgani, 
şi de căpitanul lor Brahă, şi de cei doi slujitori lioveni; şi nu mai rămîne 
decît cu franţujii lui. Au să-l primească ş-au să-l ducă mai departe oamenii 
serascherului de la Babadag, care a fost din vreme înştiinţat şi care îi va fi 
trimes fără îndoială la locul lor, pe celălalt ţărm dunărean. Astfel au fost 
totdeauna rînduielile împărăţiei. 

— Iubite prietine, zise în franţuzeşte beizade cătră de Marenne; te rog 
să observi, fără a avea aerul, pe cei doi slujitori cu care ai venit de la Ieşi. 
Au înţeles, din ce spun eu căpitanului, că nu vor merge decît pînă la 
Dunăre. Mai înţeleg ei că-ţi voi ţine şi eu tovărăşie pînă acolo. Stau atenţi, 
cu capetele înălţate, şi se uită din cînd în cînd unul la altul. Dacă te-au 
întovărăşit în Moldova c-un plan, atuncea trebuie să păşească la îndeplinire 
şi să se dea pe faţă; ceasurile sînt numărate. Astfel vom afla şi noi ce 
legătură este între ei şi Domn. 

— Mă întreb, domnule Ruset, ce legătură poate fi. Nu înţeleg nimic. Nici 
n-aş crede că m-au întovărăşit pînă aici cu gînduri ostile. Şi-au făcut 

necontenit datoria supuşi şi în tăcere, pîndind în ochii mei mulţămirea, ca 
nişte cîni. 

— Domnule de Marenne, să nu intrăm în acest întuneric. Să stăm la 
intrarea peşterii şi să aşteptăm pînă ce duşmanii singuri se vor vădi la 
lumină. 

— Bine, prinţule, să aşteptăm, încheie abatele oftînd cu nemulţumire. 
— Căci ora aceea aşa de plăcută, cu friptură aşa de bună şi cu vin aşa de 
gustos, îi era tulburată de viermele unei griji. 

Aşezîndu-se iar în căruţa cu fîn, abatele îşi trecu ziua între aceleaşi 
privelişti, interesante, priveghindu-şi buna stare a fiinţii sale. 

Cel dintâi popas mare de sară îl făcură într-un sat, ferit între dealurile 
ţinutului Faldului. Sara veni repede, ca o negură care năştea din păduri, 
tîrîndu-se cătră ei. Coborîră la o gospodărie de creştin şi, într-o odăiţă cu 
fîn aşternut pe jos, trimesul domnului de Colbert marchiz de Croissy se 
grăbi să-şi odihnească oasele. Era aşa de trudit şi-i era aşa de somn, încît 
îşi plecă tîmpla pe braţ cu sentimentul unei fericiri supreme, uitînd cu 
desăvîrşire orice griji şi bănuieli. Leagănul somnului însă i se dovedi îndată 
spinos, căci toate zdruncinăturile zilei i se întoarseră în fiinţă şi pînă tîrziu 
avu visuri rupte de tresăriri, socotindu-se încă în căruţa uşoară, pe 
hîrtoapele drumurilor rele, ameninţat să fîe repezit cînd spre stuhuri şi 
mlaştini, cînd spre zboruri de gîşte fantastice, care umpleau cerul într-un 
număr înspăimîntător. 

Căpitanul Brahă trimese oameni să caute cai de schimb. Ruset intră la 
hodină, lingă ava Paul, într-un tîrziu, după ce rînduielile drumului de a 
doua zi fură îndeplinite. Vîlcu Bîrlădeanu se aşeză de strajă în uşă, 
aprinzînd foc şi veghind cu slujitorii franţuji şi lioveni. 

Ferestrele căsuţei erau cît pumnul; uşa de stejar era încuiată pe 
dinlăuntru. Pe fîn, la căpătai, între el şi franţuz, Ruset îşi potrivi pistoalele 
şi sabia. Noaptea se petrecu în linişte. Dar spre ziuă se ridică un vînt iute 
de cătră asfinţit, aducînd de la munte nouri. Iar cînd trupa se găti de 
plecare, începură să cadă stropi reci. 

Ava Paul hotărînd să meargă înainte, alaiul se alcătui ca şi în ajun şi 
ieşiră iarăşi la tract. Aveau de străbătut drumul pînă la Huşi în acea zi. 

— Să ne rugăm lui Dumnezeu, zise abatele cătră prietinul său, să ne 
scutească de întîrzieri. După cît am înţeles, în Moldova ploile sînt repezi şi 
scurte. 

— Am întrebat pe Bîrlădeanu, răspunse beizade, şi el şi-a spus 
cuvîntul. 

— Aşa este, prinţule, omul domniei tale are uimitoare cunoştinţi 
meteorologice, ca şi căpitanul Turculeţ. Poţi să-mi comunici şi mie părerea 
lui? 

— Negreşit. Bîrlădeanu crede că vîntul are să contenească. 

— Asta mă bucură; înseamnă că nu mai aduce ploaia. 

— Dimpotrivă, domnule abate. Cu regret trebuie să-ţi comunic, că 
Bîrlădeanu hotărăşte ploaie. Dacă stă vîntul — zice el — plouă negreşit. 
Sînt nevoit să adaog că în ţara asta cad şi ploi lungi. 

Abatele primi cu îndoială prognosticul. Dorinţa lui era alta şi, în chip 
logic, o atribui şi elementelor. Mai întăi nădăjdui că vîntul nu va sta şi deci 
va purta nourii suri aiurea. Dar vîntul se alină încet-încet. Şi pe măsură ce 
vîntul contenea, spori ploaia. Era o ploaie cu totul alta decît în valea 
Şiretului. Cenuşie, măruntă şi deasă, — şi, mai ales, stăruitoare. Sub 
dulamele lor de şiac, drăganii, împresurînd căruţa, avură în curînd 
înfăţişări de vedenii estompate. Dintre ei ava Paul nu-1 mai deosebi nici pe 
Ruset, înfăşurat din creştet pînă la scări de mantaua-i largă. în curînd nu 
mai văzu pe nimeni, căci se ghemui şi se strînse şi el ca un arici în dulama 
domnească; îşi acoperi picioarele, mînile şi ochii şi nu mai voi să ştie nimic 
de această lume, blăstămînd-o. 

Numai surugiul îşi mistuise cuşma lui frumoasă sub şa, ca să nu i-o 
ponosească apa cerului; şi, cu capul gol, cu ploaie şiroind în plete, urma 
să-şi îndemne telegarii din glas şi din puhă. 

Din cînd în cînd, domnul Paul de Marenne desfăcea un colt al 
învălişului în care se concentrase şi inspecta împrejurimea, nădăjduind o 
bruscă schimbare. Totdeauna însă braţul îi cădea descurajat şi jochii i se 
înălţau spre cer. „Se înălţau spre cer” îşi dădea domnia-sa bine samă că nu 
era decît o deşartă figură de stil. Cerul coborîse foarte jos, sprijinit pe 
dealuri, şi era alcătuit dintr-un fel de cenuşă udă. Zările se îngustaseră şi 
ele, apropiindu-se la o zvîrlitură de băţ. într-această lume vizibilă cu totul 
redusă, curgea apă în şiraguri de hurmuzuri fine, şiraguri dese, străpunse 
din vreme în vreme de săgeţi de vînt, 

Cît putea să dureze această situaţie? Nu se putea şti. Dura de un ceas 
ori două. Putea să dureze oricît, deoarece apa părea a curge dintr-o sită a 
nepăsării eterne. Animale şi oameni mergeau înainte în tăcere, încovoiaţi 
sub destin. Dar într-o vreme şi înaintarea deveni anevoioasă, din ce în ce 
mai înceată. Drumului îi crescuseră braţe şi căngi, care cuprindeau roţile 
căruţei şi copitele cailor. Pămîntul clisos se desfăcea cu plescăiri — şi calea 
începea să samene cu două brazde de arătură, întortochiate şi viermuite. în 
sfîrşit se opriră, urmînd ca locul să se desfacă şi să-i înghită. Ţiganul 
începu a bate în cai ş-a sudui c-o energie înfricoşată. 

La porunca lui Brahă, doi oşteni descălecară şi puseră umerile la loitre. 
Căluţii se încordară şi izbutiră să tragă din clisa mocirloasă căruţa. O tîrîră 
pufnind şi gîfîind o vreme, apoi iar se opriră, cu moţurile dintre ochi şiroind 
de ploaie şi atîrnînd în glod. 

Atunci Brahă, surugiul şi beizade ţinură un prim sfat, aplecînd unul 
spre altul frunţile. Rezultatul acestui sfat îl simţiră îndată caii. Muşcaţi de 

harapnice şi îngroziţi de sudălmi. Se întinseră cu silinţi cumplite în 
ştreanguri, ajunseră într-un pisc rupt, coborîră într-o vale, şi acolo, în fund, 
se opriră ca într-o mlaştină, închizînd ochii Ia lovituri şi aşteptînd moartea. 
Surugiul descăleca în sfîrşit şi le dădu ocol. Se scărpina lîngă ureche şi-i 
admira. Tremurau din toate încheieturile, aburind în ploaia nemilostivă. 

Urmă al doilea sfat. Domnul abate desfăcu apărătoarea întărită de 
curgerea apei şi făcu loc unui ochi desnădăjduit. Alecu Ruset veni lîngă el şi 
se aplecă în şa. Ca să fie auzit, crezu de trebuinţă să ridice glasul: 

— Domnule abate, se pare că am ajuns într-o poziţie destul de grea. 

— Văd, prinţule, de şi mă folosesc numai de jumătate din mijloacele 
mele vizuale. Ce-i de făcut? 

— Mărturisesc că nu ştiu. Totuşi ţiganul crede că are o soluţie. Capul 
său, udat de ploaie, s-a păstrat mai rece decît al nostru. El pretinde că 
domnia ta ar trebui să coborî şi să urmezi drumul călare, în şaua lui. 

— Dacă se poate asta, să încercăm. El însă ce va face? 

— El rămîne aici, aşteptînd sfîrşitul lumii. Pînă atunci noi poate izbutim 
să ne salvăm într-un adăpost. 

— Bine, primi domnul abate, să ne supunem acestei inspiraţii. 

Calul fu scos dintre ştreanguri, ava franţuz fu aburcat în şa şi-n scări. 
Căruţa, cu trei cai şi surugiul, rămase în mlaştina văii şi ceilalţi porniră la 
deal, nădăjduind întru mila celui care are totdeauna grijă de zidirile sale. 

într-acea zi ar fi trebuit să ajungă la tîrgul Huşilor. Acuma însă nu se 
mai ştia unde vor ajunge. La capătul lumii, la sfîrşitul vremurilor, orişiunde 
era cu putinţă printr-o minune; negura de apă îi închidea de pretutindeni, 
purtîndu-i, cu mişcare de broască ţestoasă, în necunoscut, sau ţinîndu-i pe 
loc ca să frămînte un pămînt descompus în elementele-i primare. 

— Aş voi să întreb unde mergem, vorbi într-o vreme cu disperare 
domnul Paul de Marenne; însă nu îndrăznesc. Ploaia îmi umple gura de 
apă. 

— într-adevăr, domnule abate, asta-i tot ce poate fi mai displăcut. 
Totuşi întreabă. îţi voi răspunde că nici eu nu ştiu., 

— Să fie cu putinţă, prinţule? Nu se găseşte în apropiere un tîrg, ori un 
sat? ori măcar o fermă? 

— Domnule abate, lămuri rîzînd beizade Alecu, tătarilor le plac 
orizonturi deschise. Pămîntenilor, dimpotrivă, le plac pădurile, deoarece îşi 
pot adăposti în ele avutul, şi viaţa. Tătarii arzîndu-le, ca să deschidă zarea, 
oamenii s-au retras, cătîndu-le mai înlăuntru. Păduri şi sate s-au 
împuţinat: aici domneşte lege de pustie şi de pradă. Totuşi sper să găsim un 
han. Tovarăşul nostru căpitanul Brahă mă încredinţează că pe aici pe 
undeva, dacă nu se va fi scufundat. 

De Marenne crezu şi el de cuviinţă să rîdă; însă, cugetînd puţin, simţi 
în sine o mustrare pentru asemenea absurditate. Elementele nu cunosc 

această aptitudine specială omului, şi nepăsarea lor severă devine activă în 
faţa blasfemiei. Găsi sub rîsul său realitatea, adică o tristeţă umedă ş-o 
foame neliniştitoare. 

— Ce facem, în privinţa prînzului, prinţule? întrebă el cu glas înăbuşit. 

Beizade Alecu îşi arătă iarăşi dinţii, ceea ce era fără îndoială un semn 
de nebunie. Abatele îşi trase peste obraz gluga şi urmă a călări la pas, în 
tăcere. 

Tîrziu, la un ceas pe care nu-1 putea socoti, auzi lătrat de cîni. Era un 
semn al lui Dumnezeu; singura aspiraţie a vieţii lui găsea în sfîrşit o 
izbăvire. 

— Prinţule, aici să fie hanul de care mi-ai vorbit? tresări el, aprig. 

— Aici, domnule abate. 

Mirîndu-se că tovarăşii săi n-au bucuria lui, abatele îşi îndemnă calul 
cu călcîiele. Dar, ca şi oamenii, nici calul nu părea grăbit. Urmă a călca 
încet ş-a luneca prin pămîntul desfundat cu aceeaşi resemnare a fatalităţii, 
pînă la şandramaua neagră, care acoperea ziduri de cetăţuie. 

Lumea dinlăuntru stătea închisă cu drugi şi zăvoare. Căpitanul Brahă 
bătu în porţi. Printr-o ferestruică zăbrelită, un cap holbat ii cercetă şi puse 
întrebări. 

— Slujba Domniei! strigă Brahă, 

Zăvoarele scrîşniră. Sub bolta dinlăuntru stăteau grămădite cară cu 
poveri. Negustori turci înălţară capetele, ca să vadă pe musafiri. între boi 
şi-ntre roţi, cărăuşi pămînteni ospătau pită şi brînză. De Marenne îi socoti 
deplin fericiţi. 

Stăpînul locului era un om uscăţiv, cu obraz mongolic şi bărbuţă 
căruntă. Purta anteriu şi cealma de culoare întunecoasă, albastră. Era cel 
dintîi oriental pe care-1 vedea domnul Paul de Marenne. îl interesă felul lui 
de a se închina cri gravitate, ducîndu-şi mîna dreaptă la inimă, la buze şi la 
frunte, oferindu-i cu asemenea gest mut toate însuşirile fiinţii sale. 

— Aş dori mai degrabă odihnă şi mîncare, zise de Marenne cătră Alecu 
Ruset. N-am ce face nici cu inima, nici cu vorba, nici cu ştiinţa lui. 

— Să-i cerem, răspunse liniştit beizade, şi ne va da poate, dacă cei care 
au căzut înaintea noastră n-au istovit totul. După cît ştiu, căci am mai 
poposit aici şi l-am mai văzut, acest jidov de la Crîm are numele Zeida. 

— Aşa mă chiamă, stăpîne, răspunse hangiul, auzindu-şi numele rostit. 

— Răspunde, omule, dacă se găseşte aicea foc, să ne încălzim şi să ne 
zbicim de ploaie... 

— Se găseşte, stăpîne. 

— Dacă avem unde ne odihni... 

— Am o casă mare, stăpîne. în care poate încăpea toată lumea. 

— Pîn-acuma-i bine. Mai răspunde dacă ne poţi da de mîncare. 

— Se poate şi asta, măria ta. Căci aceşti negustori de la Anatolia, fiind 
de legea lui Mahomet, mi-au mîncat numai luminările de seu, pe care le-am 
topit ca să le fac lor scrob cu ouă. Fiind opriţi a bea vin, s-au mulţămit cu 
apă. Eu asta niciodată n-am putut înţelege la dînşii şi nu ştiu ce cap a avut 
prorocul lor. Iar cărăuşii îşi au mîncare de-acasă, ca totdeauna. Aşa că, din 
mila lui Dumnezeu, se găseşte cît poftiţi şi ce poftiţi. Eu nu mă feresc de 
cîştig şi banul boieresc îmi place. 

Zeida rîse cu prietinie lui de Marenne, înţelegînd foarte bine ce-i explica 
Ruset, de şi pentru întâia oară auzea limba franţuzească. 

Hanul avea o singură odaie mare, în care se putea îngrămădi o parte 
din drumeţi, pe rogojini întinse în lungul păreţilor. Ruset încerca să facă pe 
franţuz a înţelege că un pat cu polog nu s-a văzut niciodată pe aceste 
meleaguri. De Marenne era însă prea mulţămit că Dumnezeu i-a îngăduit să 
ajungă pînă la această arcă a lui Noe, şi, aşteptînd mîncarea, binecuvînta 
focul de sub horn, ca cea mai mare mîngîiere a clipei prezente. îşi lepădase 
mantaua şi se destindea cu scîncete de satisfacţie în bătaia pojarului. 

— Ce om admirabil şi binefăcător al omenirii e acest Zeida al 
dumneavoastră, observă el. Cu primejdia vieţii se aşează în pustie, 
pregătind foc, odihnă şi mîncare. 

— Foc, odihnă, mîncare şi vin, completă Ruset. 

— într-adevăr, cu atît mai mult îi mulţămesc şi cu atît mai mult îl 
admir. îmi închipui că e un protejat al cerului ori are mijloace deosebite de 
apărare. 

— Că-1 ocroteşte Dumnezeu, domnule abate, nu rămîne îndoială: 
poporul lui de mult a făcut în această privinţă contract cu Iehova. însă ştie 
să se şi apere, trăind în înţelegere şi cu oamenii cinstiţi, şi cu ceilalţi. 
Tuturora li-i de folos. Iar banii pe care-i agoniseşte nu-i ţine aici, îi trimete 
c-un fecior ori c-un frate la Iaşi, în sama zarafului lor Mindila, la carele din 
cînd în cînd şi eu mă duc nu ca să dau, ci ca să iau. Iau bani puţini pentru 
juvaeruri bune, — ceea ce dovedeşte că şi acel Mindila e un binefăcător. 

— Cunoaştem instituţia şi ştim şi noi a ne folosi de ea, zîmbi abatele. 

Zeida umbla cu repeziciune, pregătind ţigle cu buturi de berbece. Găsi 
vremea să lepede şi-un cofăiel de vin în preajma, unor oameni trudiţi şi 
însetaţi. Ca şi cum n-ar fi vrut să fie băgat în samă lăsă pe colţul vetrei pită 
de grîu ş-un burduf cu brînză. Străchini n-avea, cuţite n-avea, mese n-avea, 
luminări de seu nu mai avea, cu toate acestea abatele nu-şi aducea aminte 
să fi fost vreodată în viata lui mai multămit decît în acel ceas. 

O samă din negustorii anadoleni, cîţi nu încăpuseră pe sub 
coviltirele carălor, îşi căutară loc de hodină într-un ungher din 
fundul odăii. Intrară unul după altul, cinci, în papuci, păşind grav, 
cu fundurile şalvarilor atîrnînd pînă în dreptul genunchilor. Înturnîndu-şi 
cu toţii odată trupurile şi obrazurile bărboase cătră Meca, se rugară tainic, 
numai din buze, fără să murmure; pe urmă se lăsară pe rogojini, oftînd şi 
cuibărindu-se îndelung. Brahă găsi loc lîngă rogojinile turcilor pentru el şi 
pentru trei drăgani; ceilalţi se vîrîseră prin ungherele grajdului şi prin 
cotloanele cu fîn. Tuspatru slujitorii abatelui se lăsară pe pămîntul lipit, 
între uşă şi horn. Lor li se adaose şi Vîlcu Bîrlădeanu, după ce mai hrăni o 
dată focul c-un braţ de lemne. în sfîrşit, de partea cealaltă a hornului, în 
colţul cel mai cald şi mai adăpostit, se întinseră în voie pe fîn şi-ntre straie 
zbicite Alecu Ruset şi abatele de Marenne. 

Afară, pe acoperişul nalt de şindrilă, se auzi ploaia sunînd încă o 
vreme, monoton. Apoi stătu. De Ia înserat şi de la cină, trecuseră trei 
ceasuri. Atunci începu să cînte un cucoş în boltă, dintr-un prepeleac de 
deasupra cărăuşilor. Bătea din aripi şi striga singur în tăcerea pustiei, 
îngînînd alţi cucoşi de pe tărîmul celălalt, ori din generaţiile moarte pe care 
le purta în el. După ce-şi făcu datoria trezind pe toată lumea, închise ochii 
şi-şi urmă somnul pe înălţimea lui. 

Unul din slujitorii de lîngă uşă găsi de cuviinţă să iasă în boltă. îi era 
uşor, căci dormea îmbrăcat. Numai stăpînii se hotărîseră să lepede de pe ei 
straiele, ca să le fie odihna mai plăcută. Slujitorul se întoarse îndată c-un 
braţ de paie — ceea ce dovedea că se răsucise tot timpul pe pămîntul gol, în 
colţurile şi monturile oaselor. Era liorveanul cel uscat şi nalt, cu numele 
Istratie. îşi potrivi culcuşul, trezi focul, şi, lepădîndu-se oarecum la locul 

său, îşi urmă şi el somnul ca şi cucoşul, adăogind îndeosebi acestui somn 
un sforăit tremurat. 

în tăcerea pe care o aşezase văzduhul asupra hanului cu încetarea 
curgerii de apă, din cînd în cînd pufneau boii cărăuşilor. Cei treziţi uitaseră 
de cucoş şi se pregăteau să călătorească iar spre visuri. Atunci se auziră 
tropote, răcnete şi zăpăituri de cîni afară, la poarta cetăţuii, şi Bîrlădeanu, 
cu ochii grei de somn, îşi făcea socoteala că trebuie să fi ajuns la han cu 
căruţa şi cu caii lui, şi surugiul domnesc. 

Zeida întreba din ferestruica lui cu gratii. Nu voia să dea drumul. Cel de 
afară începu să amestece ameninţări şi sudălmi. Zeida îl potolea iar cu 
întrebări. Atunci Vîlcu Bîrlădeanu, c-un oftat prelung şi c-un mîrîit de 
nemulţămire, se smulse din locul său şi ieşi ca să fie martur celui de afară 
şi să dea hangiului lămuririle trebuitoare. 

Cum căzu uşa în clampă în urma lui Vîlcu, alt slujitor se mişcă. Părea 
tulburat în somnul lui. Un baltag ori o săneaţă păru a cădea din nebăgare 
de samă asupra focului. Jarul se risipi şi cîţiva cărbuni se rostogoliră de pe 
vatră. Paiele luară foc într-o clipă. Cel care se mişcase tresări cu spaimă, 
simţind cel dinţii primejdia. Zvîcni în picioare, scuturînd în juru-i flăcările 
ca pe nişte fluturi. Cuibarul de foc se prefăcu în vîlvătaie. C-un strigăt îl izbi 
cu picioarele spre uşă. Apoi, din pricina tulburării, îl repezi în partea 
dimpotrivă, spre culcuşul stăpînilor. 

într-o clipă alt slujitor fu în picioare. Se mişcară drăganii şi căpitanul 
Brahă, cu strigătul de primejdie: foc! foc! Ameţiţi de somn, ava Paul şi Alecu 
Ruset se treziră în aceste răcnete şi-n aceste scăpărări de fulger. 

Cea dintâi mişcare a lui beizade fu să întindă mina la căpătai asupra 
pistolului. îndată însă îşi dădu socoteală că, împotriva duşmanului care se 
vedea, mai bună era o altă apărare. îşi strînge hainele şi armele în braţe şi 
se năpusteşte afară. Această idee tresărise şi mai grabnic în ava Paul. El se 
şi apleca să-şi adune toate ale lui, cînd beizade Alecu lepăda pistolul. 
Atunci îi veni un ajutor, ca o binefacere la timp rînduită de Dumnezeu. 
Slujitorii de lingă uşă, năpustindu-se, îl luară aproape pe sus. Smucindu-1 
puţintel şi trăgîndu-1 unul de la altul, îl săltară la uşă şi-l scoaseră cel 
dintâi. 

Ava franţuz se socoti în siguranţă. Sub boltă şi şandrama era răcoare, 
ceea ce-i aminti starea în care îl găsise clipa de primejdie. Era desculţ şi 
aproape gol, însă îşi strîngea cu putere la piept şi pe pîntece toate ale sale. 
Băgă de samă că răcoarea-i venea, ca un pîrău scăpat din zăgaz, dinspre 
porţile deschise. Auzi glasul lui Vîlcu şi al surugiului ţigan şi înţelese ce 
este. 

Mai puţin uşor îi veni să înţeleagă altceva. Slujitorii voiau să-l uşureze 
de sarcina pe care o purta. El îşi avea pesemne socotelile şi rînduielile lui şi 
ţinea să păstreze strîns asupra lui ce era al său. Dar slujitorii stăruiau atît, 

încît unul îi cuprinse o mină de sub cot răsucindu-i-o şi-i strecură căngi 
puternice în beregată. 

în sfîrşit, lumina care izbucnise înlăuntru se aprinse şi-n înţelegerea 
domnului abate. Holbînd ochii, zări, prin lucirea care venea din urmă de la 
uşa deschisă, că-1 strîngea de gît cuviosul frate Afanasie. Iar pentru 
boclucurile pe care le apăsa cu disperare sub vintre, lupta tăcut şi rînjind 
fratele Istratie. 

Domnul de Marenne dădu un strigăt de ajutor, un strigăt scurt, îndată 
înăbuşit. Cuviosul Afanasie îşi slăbi ghiarele de la beregata părintelui abate 
şi-i astupă gura cu palma. La strigătul de chemare, apărură şi slujitorii 
franţuji. în acea clipă, c-o putere pe care nimeni nu i-o putea bănui, firavul 
frate Istratie dădu acestor slujitori două lovituri de pumn. Erau două 
lovituri grozave c-un buzdugan scurt, mlădios şi cu o boambă de plumb la 
capăt. Slujitorii se prăbuşiră îndărăt. 

Ava, în înfăţişarea lui obişnuită, părea a fi un om greoi. Deodată însă 
tresări, ca şi cum l-ar fi împuns primejdia. Obrazul lui Istratie se înturna 
spre el: eliberîndu-şi mina dreaptă brusc, îl săgeta în ochi cu degetul 
arătător şi cel mijlociu desfăcute în chip de furcuţă. Lioveanul se cumpăni 
pe spate, c-un răcnet înfricoşat. 

Atunci şi beizade Alecu puse pistolul în tîmpla lui Afanasie. 

Gîfîind, ava franţuz îşi pipăi lucrurile şi căuta mai ales o haină subţire 
de matasă, pe care obişnuia s-o poarte dedesubt. O cerceta în căptuşelile ei, 
mîngîind-o cu degetele. 

Izbucnind în laturi pe neaşteptate cu braţele, liovenii prăvăliră pe cei 
care-i împresurau. Fratele Istratie smunci din mina părintelui abate chiar 
acea haină subţire; ş-amîndoi, dintr-un salt, se năpustiră la porţile 
deschise. 

Era un amestec aşa de mare de oameni, negustori şi dragam, încît 
beizade Alecu rămase cu pistolul înălţat, fără a putea aprinde. Cuvioşii fraţi 
izbiră la o parte pe Zeida, ca pe un adevărat necredincios care a răstignit pe 
Domnul nostru Hristos. îndată după aceea trăiseră de sub rasele lor 
junghere. 

Mai era însă cineva, care-i pîndea de cum ieşiseră pe uşă şi 
îmbrăţişaseră prea strîns pe ava franţuz. Bîrlădeanu repezi îndărăt 
canaturile porţii, închizîndu-le. Cei doi lioveni se abătură cu piepturile şi cu 
braţele asupra zăvoarelor. Peste ei se îmbulziră toţi cei din urmă. într-o 
clipă nu se mai putură mişca. Rămaseră prinşi ca într-o minghinea, şi 
beizade Alecu, răzbind pînă la ei, aplecă din nou pistolul. 

Afanasie ridică braţele. Istrătie întinse haina de matasă. Domnul de 

» 

Marenne o trase pe deasupra capetelor, o strînse lingă sine şi o pipăi 
grabnic. 

— Nu-i ucide! strigă el cătră beizade. 





















— Nu-i ucid, dacă vor mărturisi de ce au săvîrşit asemenea faptă... 
răspunse Ruset. Dacă nu mărturisesc pe dată, viaţa lor s-a încheiat în clipa 
aceasta. 

Istratie înălţă şi el braţele: 

— Viaţa noastră, măria ta, e a luminăţiei sale slăvitul Duca-Voievod, 
strigă el c-un glas gros, care nu izbucnea din spaimă, ci din îndîrjire. 

Clipa de primejdie trecuse, căci în loc să ucidă scurt şi mut, oamenii 
vorbeau. 

— Ne punem capetele noastre la picioarele dumnealui căpitanului 
Brahă... îngînă cu smerenie şi fratele Afanasie. 

Ruset înălţă glasul aprig: 

— Cum îndrăznit-aţi voi, mişeilor, să ridicaţi labele asupra stăpînului 
vostru? Să vie îndată aici căpitanul Brahă să vă puie sub sabie! 

— Nu sînt vinovat, măria ta, nu sînt vinovat! scîncea Afanasie 
făcîndu-şi semnul crucii cu repeziciune. Dumnezeu din cer mi-i martur că 
n-am vrut să fac nici un rău părintelui franţuz. Am vrut numai să-l sprijin, 
să-i dau ajutor, să-l uşurez de sarcină... Numai atîta am vrut, cinstite 
căpitane Brahă! 

Căpitanul se opri lingă lioveni, cu bărbia în piept. îi privi crunt, la 
lumina unui tăciune înălţat deasupra capetelor de o mină din mulţime. 

— în noaptea asta v-aţi scris moartea... vorbi el cu voce joasă. 

Se întoarse spre drăgani: 

— Legaţi-i şi cetluiţi-i strîns. Păziţi-i bine. Sînt şerpi vicleni. 

între piepturile şi braţele care-1 apăsau, Istratie îşi încorda grumazul şi 
se înălţă, furişînd în jur privirea-i ascuţită. 

— Cinstite căpitane, zise el cu linişte, dacă avem vreo greşală, măria sa 
Vodă va judeca. Dacă am făcut rău apărînd viaţa părintelui franţuz, măria 
sa va cumpăni. 

— Aţi vrut să ucideţi şi să prădaţi pe stăpînul vostru. 

— N-am vrut să-l ucidem! n-am vrut să-l prădăm! seinei Afanasie. 

— Au vrut să-i fure hîrtiile şi cărţile... lămuri Ruset. Se opri, căci 
Istratie fulgerase spre el c-o privire şi c-un rînjet. 

— Se poate să fie asta, cinstite căpitane, se grăbi el să adaoge. Noi nu 
putem da samă despre asta decît măriei sale Vodă, fiind şi supuşi ai 
Craiului şi ştiind chiar măria sa rînduielile noastre... 

— Legaţi-i! hotărî Brahă. 

Drăganii îi smunciră în două părţi, îi legară cetluindu-i şi-i prăvăliră pe 
coaste. 

— Domnule abate, vorbi Ruset cătră tovarăşul său, în franţuzeşte; cred 
că nu mă înşel: ticăloşii aceştia nu sînt la sfîrşitul carierei lor. Sînt mai tari 
şi mai şireţi decît bănuiam. Dacă au trecut întîiul sfert de ceas nepedepsiţi, 
ne scapă. 

— Iubite prietine, răspunse abatele zîmbind, viaţa ori moartea lor mă 
interesează mai puţin. Fiind aici cam umed şi rece, dă-mi voie să mă îmbrac 
în grabă, spre a putea avea o înfăţişare cuviincioasă. M-ar interesa mai 
mult să ştiu ce-au voit ei de la mine, urmă abatele, trăgînd cu grabă pe el 
straiele. Şi asta mai ales nu pot nici într-un chip s-o înţeleg, deoarece eu 
n-am de ascuns nimic. Asta ţin eu să se ştie. Ei totuşi au urmat, pe cît se 
vede, unei porunci. Am putea pricepe, ori putem bănui a cui unealtă sînt? 

— Mă întreb şi eu, domnule abate. Acest hoţ cu înfăţişare de viperă mai 
are, desigur ceva de şoptit în taină căpitanului şi-i vă şopti, — după care îi 
vom vedea purcegînd la scaunul Domniei. Dacă de-acolo trec sănătoşi spre 
hotar, trebuie să înţelegem ce este de înţeles. 

Abatele urma a zîmbi c-o nepăsare ce i se părea lui beizade prefăcută. 

— Crezi că au vreo legătură cu Domnia? 

— Aşa se pare. Musafirul pe care l-am avut la Iaşi în momentul plecării 
ne-a vestit întrucîtva această lovitură a lor. 

— Atunci ar însemna să socotesc pe Domn duşman al meu? 

— Aici în ţara asta, n-ai decît un prietin, iubite domnule abate. De asta 
te rog să-ţi aduci aminte cînd va veni vremea. Hotărîrea lui Vodă ne va 
lumina deplin. Am aici pe omul meu credincios, care-i va urma la Iaşi; şi el 
ne va ajunge pe drum cu ştirea. 

— Să vedem, prinţule, şi s-aşteptăm. Se pare că ai dreptate. în orice 
caz, în călătoria aceasta a mea, observ că mi se prezintă interesante enigme. 
Aş dori să le desleg; totuşi mai bine să amînăm şi să ne ducem la culcare. 
N-a fost decît un foc de paie. 

O trîmbiţă puternică izbucni deodată în înălţime. Negustorii anadoleni, 
cărăuşii şi oştenii îmbulziţi în jur ridicară capetele cu spaimă, apoi se 
priviră rîzînd. Cucoşul vestea miezul nopţii. 

— Să se aleagă patru oameni, hotărî căpitanul Brahă, care să păzească 
pe aceşti nemernici cu străşnicie. Mîni dimineaţă îi cercetăm. 

— Cinstite căpitane, vorbi Istratie cu vocea-i joasă, eu mai am a spune 
domniei tale cîteva cuvinte în taină şi poţi hotărî pe loc plecarea noastră la 
îaşi. 

Urechea atentă a lui Ruset prinse aceste vorbe. înţelese că cercetarea şi 
caznele pe care voia să le puie la cale în cursul nopţii erau un plan fără 
îndeplinire. Chemă pe Bîrlădeanu lîngă el şi-i dădu în pripă porunci. 

într-adevăr, după ce se aşezară iarăşi la hodină în colţul lor, cu 
slujitorii franţuji aproape şi cu armele gata, de şi nu mai era nici o 
primejdie, la al şaptelea ceas al nopţii, cînd încă stăteau treji, ascultînd 
atent zgomotele hanului, Vîlcu intră înfăşurat în dulamă, gata de drum, şi 
se plecă asupra culcuşului stăpînului său. îi şopti cîteva cuvinte şi se duse. 

— îi pornesc la Iaşi... zise cătră de Marenne, Alecu beizade. 
























sSflKZi 







143 


— Am înţeles, zise abatele, căscînd. Acuma pot să dorm liniştit. Una din 
enigme se desleagă singură. 

Rămăşiţa de noapte se petrecu fără altă tulburare. Dimineaţa, abatele 
se urni de la locul său, pipăindu-şi cu mulţămire straiele cu care dormise 
îmbrăcat. Erau bine rînduite pe el, de la cel mai subţire de dedesubt pînă la 
cel mai gros de deasupra, de şi le trăsese pe el aşa de precipitat. 

Ziua era astupată de o pîclă groasă — ca o tălăzuire neclintită de fire de 
păpădie. Umezeala lucea întunecos pretutindeni, în împrejurimile 
mocirloase ale hanului. Negustorii turci nu-şi mişcară tabăra. După 
spălaturile ritualice şi rugăciune, se aşezară cu picioarele încrucişate subt 
ei în coviltire şi-n unghere, tăcînd şi aşteptînd bunăvoinţa lui Zeida. Ţăranii 
se îngrijiră de hrană dis-de-dimineaţă. 

Traseră dinaintea boilor fîn; şi între boturi şi coarne desfăcură, pentru 
sine, trăistile cu pită, brînză şi ceapă. 

Hangiul umbla de colo-colo printre muşterii, cu mantia lui dungată în 
spate şi cu tfilinele înfăşurate de braţ şi la frunte, tînguindu-se cînd cătră 
beizade, cînd cătră căpitanul Brahă. 

— Oi, domnilor şi stăpînilor, nu ştiu ce să fac cu aceşti oaspeţi de la 
Anatolia. Au istovit luminările de seu şi nu m-ajută mintea ce să le mai dau 
de mîncare. Cînd au să isprăvească de tăcut, au să tragă iataganele să mă 
taie pe mine. 

Se oprea şi murmura cătră Dumnezeul singur şi fără, nume rugăciuni, 
bătîndu-şi pieptul cu pumnul. 

într-un tîrziu totuşi găsi şi pentru turci ceva, şi le puse sub nas. Iar pe 
fraţii săi creştini îi fu mai uşor să-i împace, adăogîndu-le, la friptură rece şi 
brînză, vin bun din podgoriile Huşilor. 

Cătră amiază se topi negura în soare şi tabăra de cară, cu scîrţîiri de 
osii şi îndemnuri de glasuri, se puse în mişcare spre Iaşi. Abatele se cuibări 
şi el în căruţă şi porni în jos, împresurat de straja domnească. Zeida 
rămase în prag ploconindu-se cu mina dreaptă la inimă şi cumpănindu-şi 
în palma stingă zloţii cu zimţi. 

Un vînt subţire bîzîia de cătră amiază, împuţinînd bălţile şi zbicind 
glodurile. Pînă la tîrgul Huşilor, unde ajunseră cătră sară, abatele văzu, nu 
fără mirare, că drumul se alegea singur din mlaştină, ca după o poruncă a 
Celui prea înalt, întărindu-se şi lucind între văi şi colnice ca o piele ele 
balaur rămas după potop. 

Şi beizade Alecu şi ava Paul erau înneguraţi de preocupări pe care nu şi 
le mărturiseau, precum şi de apropiata despărţire. 

în tîrg la Huşi îi întîmpinară zvonuri despre tulburările de la Orhei, 
unde, după cît se spunea, Constantin serdarul Cantemir învăluise pe 
mazilii şi răzăşii care se rocoşiseră împotriva Domniei, spîrcuindu-i cu sabia 
şi prigonindu-i pînă la Codru. Căpitanul Brahă asculta aceste ştiri fără 

zîmbet şi fără cuvînt; şi localnicii păreau şi ei închişi în muţenie, fiind cu 
luare-aminte numai la chemările de toacă şi clopot ale vecerniilor, aşteptînd 
deslegare spre rău şi spre bine de la slăvitul Stăpîn din ceruri care toate le 
rînduieşte după păcatele noastre. 

Ruset măcina în sine şi alte gînduri deosebite, căci tremura în el, 
aţîţîndu-se din ce în ce, o flacără. în lumina ei, izolîndu-se singur cu 
sufletul său, i se apropia tulburătoare fiica lui Georgie-Vodă. Se dusese 
cătră ea zîmbind; se depărta de ea cu suferinţă; şi dorea aprig să se 
întoarcă iarăşi cătră dînsa. îi trimesese veste de dragoste, care-1 străbătea 
pînă-n fundul fiinţii ca o picătură de venin. Calea pînă la Dunăre i se arăta 
lungă de şi se scurta, iar întoarcerea spinoasă, şi mai ales întortochiată, în 
întuneric şi nesiguranţă. 

La o zi de cale dincolo de tîrgul Huşilor, i-ajunse din urmă Bîrlădeanu 
cu cei patru drăgani ai căpitanului Brahă. Oştenii aduceau carte gospod 
pentru ava franţuz. Pe cînd silabisea căpitanul, Ruset o urmărea c-un ochi 
de alături, şi c-o ureche asculta cele ce-i adăogea Vîlcu despre întîmplarea 
de la Iaşi în privinţa fraţilor întru Hristos lioveni. 

Cum fuseseră înfăţişaţi Domniei, cu scrisoarea lui Brahă şi cu mărturia 
drăganilor, Vodă se posomorise şi poruncise să vie armaşul. Aşa arătau 
oştenii care fuseseră de faţă. Cuvioşii Afanasie şi Istratie îngenunchiaseră şi 
ceruseră milă, cu îndrăzneală. Măria sa zîmbise fără a rosti cuvînt şi se 
trăsese în chilia lui de taină, cu domnia sa Fliondor armaş. îndată după 
aceea venind slujitorul cel mare, a poruncit să fie deslegaţi acei ticăloşi; de 
care lucru ei s-au bucurat foarte, dînd slavă măriei sale. Trecîndu-i 
drăganii, după porunca marelui armaş, devale, cătră poarta dinspre Bahlui, 
la odăile siimenilor, acolo le-a poruncit să se oprească. Rîzînd cătră oşteni, 
îşi desmorţeau ciolanele şi pofteau un ulcior de apă, ca să-şi potolească 
setea. Atuncea s-a arătat Buga. pe care ei dintru-ntăi nu l-au cunoscut cine 
este. Iar mai pe urmă i-au cunoscut şi abia au avut vreme să holbeze ochii, 
fără a putea da un strigăt. Le-a aruncat pe rînd după grumaz cîte-un juvăţ, 
doborîndu-i la pămînt; şi ajutoarele lui Buga, repezindu-se, i-au tîrît afară 
de Curte, pe poartă, cătră Bahlui, pălindu-i după cap cu măciuci de fler. 
Trupurile lor, purtate cu grabă dincolo de apă, le-au înălţat în furcile de 
osînda, pe malul iazului, împotriva mănăstirii lui Balica, ce-i zice şi 
Frumoasa. 

Iar în cartea pe care o ţinea încă în mînă Brahă căpitanul, Domnia 
arăta că, scîrbindu-se de o nelegiuire ca aceea a ticăloşilor acelora tîlhari, 
fără întîrziere i-a supus pedepsei, ca să fie pildă şi altora, rugîndu-se să 
ierte cuvioşia sa ava franţuz acea urîtă întîmplare şi adăogînd rugăciune 
cătră Dumnezeu pentru cale luminoasă cuvioşiei sale, la locul unde merge, 
în hotarul fericitului şi slăvitului Mehmet-Sultan-Padişah. 

Domnul abate de Marenne ascultă cu luare-aminte tălmăcirea cărţii şi 
nu păru aşa de uimit pe cît se aştepta beizade Alecu. Rămase mai mult 
întristat şi oftă. 

— Prietine, zise el, enigma rămîne enigmă, şi numai de asta îmi pare 
rău. Mă mai gîndesc, pe lingă asta, că simt încă degetele fratelui Afanasie în 
beregată, ca şi cum mi-ar fi rămas de la el ceva viu. El însă şi-a isprăvit 
cariera şi-l ciugulesc hultanii. 

— Cum, domnule abate? n-ai nimic de zis în privinţa acestei purtări a 
lui Duca-Vodă? 

De Marenne clătină din cap cu blîndeţă: 

— N-am nimic de zis, domnule Ruset. 

— E totuşi o purtare neomenească. 

— N-am nimic de zis, deoarece cunosc, în această privinţă, cele ce-a 
scris un celebru italian, signor Nicolo, ale cărui opere de bună-samă şi 
domnia ta le preţuieşti. Morala prinţilor e una şi a particularilor alta. Să ne 
urmăm drumul, căci domnia ta te grăbeşti mai mult decît mine. 

— Nu mă grăbesc deloc, domnule cfe Marenne, şi-ţi ţin cu plăcere 
tovărăşie. 

— Mărturiseşte totuşi că te-ai întoarce cu plăcere şi mai mare pe un 
drum mai drept decît acela pe care am venit. Drumul dragostei nu cunoaşte 
cotituri. 

Beizade Alecu strînse mîna abatelui, fără a-i răspunde şi ochii iui 
dinlăuntru i se aprinseră de imagini aţîţătoare, ca şi cum în peisagiul de 
toamnă din juru-le ar fi răsărit pe neaşteptate primăvara. 

«într-adevăr, cugeta el cu viclenie, nici nu bănuiam că abia aştept 
ceasul cînd voi îmbrăţişa şi voi da sărutare de despărţire acestui avă 
franţuz.» 



















XXII 

me puie® m nfammi dâmca 

f Ai scaunul Domniei, la Iaşi, mişuna pe toate uliţile şi la toate hanurile 
prostime multă, sosită din toată ţara şi chiar de peste Nistru, 
aşteptînd slujba de vecernie la mănăstirea Trisfetitelor. A doua zi, în 
14 ale lunii lui octomvrie, era sărbătoare cu mare slavă legată încă din 
domnia lui Vasile-Vodă-Lupu, întru cinstirea sfintei noastre maice 
Paraschiva. Părinţii monahi deschiseseră sicriul cu moaştele aşezîndu-se cu 
răbdare şi cu tărie de strajă, ca să privegheze trecerea în bună rînduială a 
închinătorilor şi să primească daniile. Toată noaptea de priveghere şi toată 
ziua următoare avea a curge norod fără întrerupere, viind fiecare cu plată şi 
cu jalobă pentru felurite nevoi. Se dovedise în alte daţi că, dînd sărutare 
prea cuvioasei, unele babe vrăjitoare ori descîntăloare aveau blăstămat 
obicei să rupă cu colţii lor negri şi s-ascundă între buze aşchii din sfîntele-i 
ciolane; aşa că straja monahicească trebuia să aibă priveghere 
neînduplecată întru această privinţă. Apoi unele muieri aveau alt nărav, să 
cadă plîngînd lingă sicriu şi să spuie sfintei toată povestea lor, întîrziind 
peste samă şiragurile care aşteptau îmbulzite. Şi cătră acestea vrednicii 
părinţi aveau a arăta cuvenita asprime, împingîndu-le de spate în curgerea 
şiragului. Apoi erau slăbănogi de toate felurile şi bolnavi de lepre, care-şi 
descopereau m adulări le ca să le vadă numaidecît cuvioasa şi-i cereau în 
gura mare sprijin la scaunul împărăţiei dumnezeieşti; iar aceştia, făgăduind 
luminări şi undelemn pentru izbăvire, se dovedeau a fi nişte mişei 
mincinoşi, care înălţau numai glas şi nu lăsau să cadă în tipsii nimic: deci 
şi pentru ei era nevoie de braţe vîrtoase. Bine primiţi cu zîmbet. şi 
închinăciuni erau cinstiţii boiarini şi jupînese cu coconii şi duducile lor, 
căci arătau feţe frumoase şi straie scumpe şi aduceau nu numai făclie 
aprinsă, ci şi bun dar, pe care cuvioşii călugări ştiau să-l preţuiască, iar 
mai ales îl preţuia sfînta, bucurîndu-se în racla sa. 

După ce ornicul din turn vesti al zecelea ceas, cuviosul Gherontie, mare 
meşter al ciocanelor, dădu semn în toacă, ş-apoi bătu un cîntec, care părea 
că zboară în împrejurimi cu veselie, pe aripi sprintene. Clopotarii şi ei aleşi, 
pentru sfînta zi care era numai una într-un an, cîntară din clopote, cît 
stăteau noroadele ascultînd cu gura căscată. 

Dumnezeu rînduise, pentru cinstea sfintei, tihnă văzduhului; vînturile 
stăteau legate în peştera lor, la marginea pămîntului. Soarele se lăsa spre 
dealul Galatei împrăştiind ca o bură de aur asupra tîrgului şi cerul se 
boltea fără nouri. Era o zi lină de toamnă. Iar domniţa Catrina asculta prin 
fereastra chiliei sale de la palatul, domnesc cîntarea de toacă şi de clopote. 

Ochii ei păreau mîhniţi. Totuşi, cînd zvonul se alină, se întoarse cu 
obraz vesel cătră dădaca ei Măgdălina, care pregătea pentru noapte candela 
de la icoane. 

— Ai isprăvit, dădacă? o întrebă ea, cu glasu-i subţire. 

— Isprăvit, sufletul mămucăi. 

— Ai adus ce ţi-am poruncit? 

— Adus. 

— Atuncea nu mă mai face s-aştept. 

Dădaca îşi încrucişa braţele pe piept, aţintind-o cu dragoste ca pe un 
odor scump, s-apropie ş-o sărută pe umărul stîng, apoi, înturnîndu-se, 
trase de după sobă sita cu bobi. Veni iar lîngă domniţă, o împinse lin pe 
divan şi i se aşeză lîngă genunchi, jos, cu fusta revărsată falduri în juru-i. 
Potrivi sita de păr în poală şi meni bobii, mîngîindu-i cu palma dreaptă şi 
despărţindu-i în două. 

— Sufletul mămucăi, şopti ea cu glas schimbat, întăi să-i alegem cîte 
patru. Iată, rămîne bob stingher. Cel la care te gîndeşti stă singur şi 
întristat, dorindu-te, pe cînd alţii petrec în adunări 

— Se poate, dădacă, să fie singur, însă nu se ştie dacă nu se gîndeşte la 
altceva. 

— Nu se poate, domniţă. Măria ta ştii bine ce-am menit, ş-aici nu se 
poate să fie minciună. Să-i alegem şi să-i menim în cîte trei, sufletul 
mămucăi. Iată, găsim bobul însoţit, gînd la gînd. 

Domniţa rămase o clipă serioasă, apoi îşi scutură capul. 

— Să vedem ce minciuni îmi mai poţi spune, dădacă Măgdălina. 

— Vai, domniţă, nu se cade să vorbeşti astfel. Cine nu crede-n bobi, 
păcătuieşte. Stai cuminte, cugetă la el şi meneşte. Eu amestec, menesc, 
despart şi aleg cîte doi. Uită-te singură, sufletul mămucăi, şi nu te mai 
îndoi. Rămîne bob stingher iarăşi, adică bob sositor, întăi cu mîhnire şi la 
urmă cu bucurie. 

— Să fie asta adevărat? 

— Să deie Dumnezeu şi Maica Domnului, sufletul mămucăi, să n-ajung 
a mă închina mîni la racla sfintei, dacă mi s-a întîmplat vreodată să fiu 

amăgită. Toate avînd rînduiala lor, bobii nu le pot arăta decît aşa cum sînt. 
Mai ales cînd avem credinţă, altfel nu pot fi. Nici mamei, nici bunicăi ştiu că 
nu le-a arătat vreodată greşală. De aceea, crede. Iar ca să vezi şi mai deplin 
adevărul, pot să întind cărţile. 

— Le-ai adus? 

— Le-am adus, măria ta. 

— Ce pot să spuie cărţile, dădacă? Să zicem c-au să arate ca şi bobii. 
Dar mi-ai mai dat în bobi şi mi-ai mai căutat în cărţi. Sosirea asta mi-ai mai 
vestit-o, fără ca să văd pe nimeni. Nu vreau să spun că mi-i dor, dar vreau 
să ştiu ce este. Cuvînt de dragoste de la mine n-a auzit şi nici nu cred 
s-audă. Pentr-un asemenea crăişor, mai ales eu nu mi-oi strica tihna. Facă 
ce ştie. Dorm bine şi nici nu mă gîndesc la el. 

— Sufletul mămucăi, de cine vorbeşti? 

— Vorbesc de cine ştii, dădacă. 

— De ce zîmbeşti, sufletul mămucăi? Vorbeşti de Ştefan beizade. 

— Se poate, Măgdălina. Dar mai degrabă poate vorbesc de altcineva. 

— Apoi dacă vorbeşti de altcineva, domniţă, crede în ceea ce arată bobii 
şi cărţile. Adevărat că nu s-a împlinit ieri ori alaltăieri ce s-a arătat; dar se 
poate împlini mini. 

— Poate. Dacă vrei numaidecît, întinde şi cărţile. 

— Aşa, mămucuţă. Iată crăiţa de spatii. Pune-o la buze şi meneşte-o. 

Domniţa Catrina primi dama de treflă, îşi acoperi cu ea buzele ca rodia 
şi-i şopti, puţintel cam îndelungat, o mare taină. Apoi o întinse ţigăncii. 

Dădaca desfăcu jocul pe sită şi găsi în colţul din stînga, sus, mare 
adunare de crai şi de crăiţe. Lipsea din sobor numai craiul de ghindă, care 
se afla la dreapta jos, cu aprodul de aceeaşi maslă, adică cu dorul său, şi 
alături cu şapte de spatii, adică cu lacrimile sale. 

— Priveşte, sufleţelul mămucăi, zise dădaca, întinzînd gheara-i neagră, 
şi ceteşte singură. Şi dacă ai plăcere să mai ceteşti o dată, să prefac cărţile 
şi să le mai înşir iarăşi. Ceteşte-le ş-acuma şi spune dacă nu vezi drum de 
sară şi bucurie la aşternut, adică dragoste. 

Domniţa cetea cu oarecare uimire, căci învăţase să tălmăcească şi ea 
bine acele tainice arătări. Cu toate acestea făcu semn cu mîna, ca şi cum ar 
fi vrut să înlăture ceva. 

Dădaca oftă, făcu bot înnegurată şi rămase privind ca-ntr-un vis jocul 
desfăcut. în acea clipă se auzi un pas uşor în tindă ş-o mînă zgrepţenă la 
uşă. Domniţa se grăbi să salte în picioare şi trecu la fereastră. Măgdălina 
învălmăşi cărţile, le aruncă în sită şi împinse sita sub divan. Se ridică în 
picioare şi-şi pături fusta. 

— Dădacă, zise domniţa, adă o făclie şi aprinde candela. 

Ţiganca trecu la uşă ş-o deschise. Domniţa întoarse capul. în umbra 
pragului ş-a tinzii sta Zoiţa, nepoata Măgdălinei, ţigăncuşa cea cu fustă 


















149 




roşă. Acuma însă nu mai era desculţă. Venise încălţată cu ciubotele 
galbene, de care se vedea a fi tare fudulă; înainte de a intra, le privi cu 
admiraţie. 

— Tu eşti, Zoiţă? Intră! şopti pripit dădaca. Ce este? 

Domniţa avu o răsucire din mijloc, ca şi cum ar fi vrut să pornească 
spre uşă. Dar se opri cu spatele spre ţigancă, dar cu urechea atentă. 

— Mătuşă Măgdălina, vorbi moale şi trăgănat ţigăncuşa; a venit la vie şi 
aşteaptă măria sa beizade. 

Dădaca se întoarse de cătră nepoată-sa c-un obraz înflorit de bucurie; 
veni repegior pînă la domniţa Catrina, o ocoli gudurîndu-se ş-o sărută iar, 
de data asta pe sîn, deasupra inimii. 

— Ai auzit, sufletul mămucăi? 

Domniţa nu răspunse, însă o flacără i se suise în obraji şi-n ochi. 

— Ce facem, mămucuţă? 

Domniţa înălţă din umeri, cu nepăsare. 

— Du-te, Zoiţă, şopti Măgdălina, întorcîndu-se iar la uşă: du-te şi 
m-aşteaptă în tindă. Vin şi eu îndată după tine. Aşa. Ce facem, mămucuţă? 
urmă ea revenind spre odrasla domnească. Vremea-i cătră sară şi-n acelaşi 
loc nu ne mai putem întoarce. 

— Dădacă, vorbi rîzînd deodată domniţa, uită-te în ochii mei şi spune 
drept că tu ai ştiut de sosirea lui beizade Alecu. 

— Vai de mine, mămucuţă, dar unde se află una ca asta? Să deie 
Dumnezeu să mă mănînce corbi şi viermi la răspintene de drumuri, dac-am 
ştiut pînă într-această clipă ceva. N-am ştiut nimica, sufletule, ş-acuma 
aflu şi eu cu mare bucurie, şi mă gîndesc ce putem face. 

— Nu se poate face nimica, Măgdălina, căci drumurile mele sînt 
rînduite şi privegheate. Socot că tot astfel sînt privegheate şi mişcările lui 
beizade Alecu. Ştiind el că-n aceste zile intră în Iaşi atîta norod, cu mare 
îmbulzeală şi mare amestec, foarte bine a cugetat că mai uşor s-a putea 
apropia. Bine era să mă gîndesc şi eu la asta; dar nemaiputîndu-i scrie, nu 
m-am putut nici gîndi. Tu, care eşti meşteră la toate, vei fi cunoscînd vreun 
farmec. 

— Nu rîde de mine, domniţă, se tîngui dădaca. Dacă-i nevoie, fac şi 
asta. Dac-aş avea măcar un fir din straiele sfintei, în noaptea asta de 
priveghere, care-i noaptea ei aş putea îndrăzni să fac lucru mare. Ştii că 
pentru odorul pe care l-am crescut, hrănindu-1 cu laptele meu, îmi dau şi 
sufletul. Acesta lucru îmi trebuie, măicuţă, ş-atuncea putem avea nădejde. 
Spre vii nu putem ieşi şi din altă pricină, căci, fiind slujbă împărătească la 
Trisfetite în sara asta, se duce ca totdeauna măria sa cu toată casa şi nu se 
poate să lipseşti. 

— Aşa este, Măgdălina. Ştiam şi uitasem. Crezi tu că ducîndu-mă după 
poruncă acolo, ca o roabă, am să am vreun folos? îmi poate şopti sfînta 
ceva la ureche, cînd mă voi apleca asupra ei? 

— Sufletule, şopti dădaca, aţintind-o aprig, are să-ţi spuie că poţi trage 
din straiul ei un fir de sîrmă ori de matasă. 

— Vai, dădacă, lasă-mă să cuget şi eu singură. Acuşi mă chiamă la cină 
ş-am să stau iar moartă în colţul meu, ascultînd cum mă ceartă maica de o 
parte şi tata de alta pentru năcazurile lor şi pentru al meu. Nu te depărta, 
dădacă, mai stai puţin şi răspunde dacă ai cugetat la cele ce ţi-am mai 
spus. Ştii să dai veştile. Trebuie să ştii să coşi gurile şi să faci pe urîţi să se 
pustiască şi să nu se mai întoarcă în lume. 

Domniţa şoptea abia auzit aceste cuvinte ţigăncii, rîzînd, cu ochii în 
abur de lacrimi. 

— Sufletul mămucuţei, rabdă pînă ce vine vremea... o alină dădaca. 
Este leac pentru toate. Du-te-la masă, unde te aşteaptă stăpînii. Ia ceva în 
gură, ca să nu-ţi bănuiască, şi mai ales fii veselă şi supusă. Şi să fii gata în 
orice clipă ştiind că şi eu sînt aproape. 

Domniţa rămase la fereastră, privind culoarea de stînjenel a amurgului. 
Era sfertul de ceas al lacrimilor, după care toată lumea avea s-o vadă rîzînd 
şi muşcînd cu dinţişorii ei. 

Dădaca închise domol uşa şi căută într-un cotlon de tindă pe 
ţigăncuşă. Paşii slujitorilor sunau spre sufragerie, în celălalt capăt. Totuşi 
bătrîna îşi suci gîtul în toate felurile, spionînd împrejur. 

— Fată, grăi ea nepoatei cu glas de mustrare; văd că ai frumoase 
ciuboţele galbene şi bag de samă în salba ta un irmilic nou; însă află de la 
mine că nu trebuie să te semeţeşti cu asemenea daruri în orice loc. Aicea 
mai ales niciodată. 

— Irmilicul e din cealaltă dată, mătuşă Măgdălina. 

— Eşti o proastă şi nu înţelegi nimica, ori eşti mai şireată decît am fost 
eu la vîrsta ta. Dă fuga înapoi la vie şi adă-1 numaidecît pe beizade la 
Trisfetite în astăsară. Să intraţi pe portiţa de din dos. Eu aştept acolo. Dă 
fuga cu ciuboţelele tale şi, cum ajungi, spune-i veste bună din partea 
domniţei şi-l porneşte la vale, ne mai întîrziind pentru nerozii ori daruri. 

Ţigăncuşă începu în şoaptă a se jura ş-a se apăra de mustrări. Rîzînd, 
dădaca o împinse de umeri, fără s-o mai asculte; o scoase la uşa de afară 
ş-acolo o scăpă din mînă ca pe-o zvîrlugă în umbra înserării. Se auzi în 
sufragerie bătînd din palme şi slujitorii se grăbiră la uşă. Domniţa trecu 
încet de la chilia ei, prin tinda fără lumină. Din colţul în care se oprise, 
Măgdălina o auzi cum murmură o frîntură de cîntec subţirel. O aşteptă să 
intre la părinţii ei, sub sprîncenele pururi posomorite de cîtăva vreme ale lui 
Vodă şi subt ochii reci ai Doamnei Nastasia. Pentru această Doamnă 
curată, severă şi strîns-rînduită, dădaca de mulţi ani descînta nouă ghimpi 

de păr pădureţ, zîmbindu-i ca o roabă supusă în faţă şi duşmănind-o în 
taină din felurite pricini, dar mai ales pentru că asuprise pe domniţa 
Catrina cu acel timp şi slut beizade Ştefan, cu care o logodise de pe cînd era 
numai o copilită crudă. 

Trecu la cuhnii şi luă o făclioară, cu care se întoarse în chilia goală a 
stăpînei sale. Aprinse candela de la icoane. Trase de sub divan sita cu 
cărţile şi le întinse iar, întrebîndu-le. 

— Af-af-af! oftă ea, cufundată în gînduri, sfredelind cu ochii în ceasul 
viitor. 

Dădaca nu duşmănea într-ascuns numai pe Nastasia-Doamna, ci pe 
toţi acei care puneau o umbră pe sufletul domniţei Catrina. Unse pe rînd pe 
dascălii de elineşte, de franţuzeşte şi de danţ de la Ţarigrad şi nu uita să-i 
pomenească în şoaptele ei tainice, ca pe nişte demoni pentru care trebuiau 
descîntece de deslegare. Numai cu beizade Alecu se împăca — şi-l privea 
ş-acuma fix şi-l cunoştea în craiul de ghindă, întristat şi singuratic, sub 
lumina, făclioarei de ceară. Aştepta de la el cumaş de rochie pentru sine şi 
galbini pentru salbă, iar pentru copilă mare bucurie, aşa cum e rînduită de 
Dumnezeu tuturor primăverilor şi tuturor tinereţelor. 


















XXIII 

se me cum mzme alecu poale aluneca spre o mare primejdie 
$ CE PĂRERE are despre asta vîlcu rîrladeanu 

I a al treilea ceas al nopţii, Vodă se sui cu Doamna în rădvan, între 

F facle şi călăreţi, ca să facă cu mare pohfală drumul scurt pînă la 

I^Trisfetite, după rînduiala rămasă de la binecinstitorul 
Vasilie-Voievod. Iar domniţa Catrina îi urmă de-aproape în caleaşca ei, ne 
mai bucurîndu-se de paza lui Ioniţă Corjescul. 

Podul de lemn din uliţa cea mare era întesat de roiuri de oameni. Unii 
stăteau la focuri pe sub zaplazuri, cinînd din merindele aduse în căruţe. 
Alţii se îmbulzeau fremătînd spre turnul Trisfetitelor. O samă se căţăraseră 
şi pe zidul de împrejmuire al mănăstirii, ca să vadă trecînd alaiul domnesc. 
Drăganii deschideau loc cu caii, şi chiverele lor scînteiau în pîlpîirile 
luminilor. Cînd răzbătură în ograda sfîntului lăcaş, chimvalele sunară cu 
zvon asurzitor în turn şi soborul, în odăjdii, cu prea cuvioşia sa stareţul în 
frunte, ieşi întru întîmpinare, cu cîntări de slavă. Primiră pe măriţii oaspeţi 
cu închinăciuni şi sprijiniră pe Vodă de subsuori, urmîndu-1 cu capetele 
plecate-în biserică, pe cînd măria sa călca domol, privind în jur cu 
posomorîta-i trufie. 

Domniţa Catrina urmă după Doamnă, printre credincioşii tălăzuiţi în 
două laturi, într-un miros greu de mulţime, tămîie şi ceară. Se opri şi ea la 
sicriul sfintei, plecînd fruntea şi atingînd cu mîna-i mică straiul de fir şi 
matasă. Apoi se aşeză în strana mică dintre uşa veşmîntăriei şi tronurile 
Domniei, zîmbind fumului, luminărilor, oamenilor şi sfinţilor zugrăviţi, fără 
a vedea nimic. Se zbătea în pieptul ei inima într-o fierbinţeală dulce, 
aşteptînd necunoscutul, dorindu-i şi bănuindu-1 în mulţime, ori după ziduri 
ori undeva în altă parte, în noaptea tulbure. Nu putea spune — se gîndea ea 
— că iubeşte pe Alecu beizade; cu toate acestea îl doreşte şi în aceiaşi timp 
se teme de el. însă are să-l înfrunte fără frică. 

Privi furiş spre maică-sa. Cu tot roşul pe care-1 pusese în umerii 
obrajilor, Doamna Anastasia nu putea ascunde decît mulţimii oboseala care 
îi încovoia grumazul. Catrina îi ceti în ochi preocupările care astupau 
îndîrjirea datoriei. Toată ziua stătuse în picioare descîntînd slujitori, boieri 
şi negustori, primind ştofe, bani şi mărfuri pentru cămări, sămile oilor de la 
munte, a boilor de la Bohotin, a hergheliei din braniştea de la Neamţ — căci 
la sfînta Paraschiva hotărîse ea sorocul tuturor acestor dara veri. Iar a doua 
zi avea din nou să fie în picioare la revărsatul zilei, ca să isprăvească, să 
vădească unora minciunile şi înşelările, iar pe slugile cele bune să le 
răsplătească c-o vorbă de milă — căci la bani şi straie se ştia că Doamna 
Anastasia e zgîrcită. îndată după aceea trebuia să drămăluiască în cămară 
cele de cuviinţă, pentru ospăţul curţii din acea zi mare, să vadă 
aducîndu-se subt ochii ei toate, să deie pe samă bucătarilor lucru cu lucru, 
bucăţică cu bucăţică, rămînîndu-i pe urmă celelalte ceasuri să pîndească 
pe fiecare la datoria lui, ca să nu se părăduiască un fir de orez ori un strop 
de undelemn. 

Doamna căscă prelung, cu ochii înlăcrimaţi şi bătuţi de gînduri. 
Catrina zîmbi întorcîndu-şi în altă parte obrazul. 

Pe lîngă toate acestea, care erau înlăuntrul ei, Doamna simţea 
îngroşîndu-se aerul pe care-1 înghiţea; avea sub limbă gust de funingine, 
amestecat şi cu duhoarea tuturor acelor cojoace ale prostimii, îmbulzită 
trup lîngă trup, cap pletos lîngă cap pletos, cu ochii holbaţi spre ea. Se mai 
adăogeau şi mişei cu braţe ori picioare schiloade, descoperite vederii. Cu 
toată paza şi lupta cuvioşilor călugări, ei răzbeau; şi fiind unii ameţiţi de 
rachiu slobozeau glas de ceartă, arătînd că poftesc să vadă nu numai pe 
sfînta, ci şi pe măria sa Vodă, decît care nici un crai pe lumea asta nu se 
află să aibă straie mai podobite şi mai falnice. 

Ochii trudiţi ai Doamnei Anastasia crescură ca de-o spaimă în orbite. 
Atunci domniţa, văzînd-o bolnavă, trecu lîngă ea ş-o sprijini. Vodă mormăi 
nemulţămit deocamdată, apoi, la şoaptele iuţi ale Catrinei, înţelegînd ce 
este, porunci cu blîndeţă soţiei sale să iasă fără a tulbura prea mult lumea 
— şi să se ducă la Curte, spre a se linişti, avînd vreme destulă şi pentru 
hodină, ca să nu fie treburile smintite a doua zi dimineaţă. 

Fiind o clipă de întrerupere în slujbă, pe cînd ieromonahii se aflau 
intraţi în altar şi eclesiarhii, desfăşuraseră la uşile de aur perdele de matasă 
purpurie, Doamna putu coborî din strană. Se închină spre racla cuvioasei şi 
urmă pe Catrina, care o petrecu prin uşa veşmîntăriei. Cum ajunseră în 
noaptea lină de afară, Doamna respiră prelung, ameţeala şi greaţa îi 
trecură. Se gîndea chiar dacă n-ar fi bine, după ce va sta aşa cîtva, să se 
întoarcă îndărăt, ca să aştepte sfîrşitul slujbei. Catrina se împotrivea — cu 
mare grijă şi frică — deoarece slujba avea să mai ţie cel puţin două ceasuri, 
dacă nu şi mai mult. în sprijinul domnitei se înfăţişară grăbiţi şi slujitori ai 

curţii care văzuseră, în biserică, ceea ce se petrecuse; ş-acuma chiar 
dăduseră poruncă rădvanului să înainteze în laturea altarului, la uşa cea 
mică a veşmîntăriei. 

— Atuncea rămîi tu, domniţă, numaidecît; şi te întoarce lingă măria sa, 
hotărî Doamna. 

Catrina plecă fruntea cu supunere, bucurînd pe maica sa, simţindu-se 
ea însăşi şi mai bucuroasă. Acum începea să aibă încredinţarea că în acele 
două ceasuri va avea putinţa să vadă pe beizade Alecu. Altfel îi rămîne să 
găsească neapărat un mijloc pe a doua zi, în vremea ospăţului domnesc. 
Totuşi, mai bine ar fi să-l vadă în astă-sară. 

Rădvanul plecase. Mulţimea, o clipă desfăcută, se încheiase la loc, 
frămîntîndu-se în tot cuprinsul ogrăzii, pînă la porţi şi pînă la stăreţie şi 
chiliile monahilor. Numai sus, în cerul cu stele, era pace, şi de-acolo privea 
sufletul maicei noastre sfînta Paraschivă trupul său din racla Trisfetitelor — 
foarte mult plăcîndu-i slujba şi năvala omenirii, în acea clipă îi plăceau 
toate şi domniţei. Cu toate acestea, nu putuse trage din straiul moaştelor 
nici un fir de matasă ori de sîrmă. 

Se pregătea să intre în biserică şi sta încă nehotărîtă. Atunci, prin 
mulţimea iarăşi desfăcută, văzu trecînd caleaşca ei. Se gîndi: «într-adevăr 
nu mai am nevoie de ea; mă pot întoarce cu tata.» Totuşi avu o mişcare s-o 
oprească. Cineva o atinse pe umăr. Cunoscu îndată, la ureche, şoapta 
dădacei: 

— Măria ta, întoarce-te în biserică şi las-o să se ducă. 

— Tu eşti, dădacă? rîse domniţa. M-ai spăriat. 

— Eu sînt, măicuţă, şi te-aştept în acest loc; dacă-i putea, să vii iar. 

Domniţa trecu pe dinaintea fratelui care păzea uşa, printre sipetele de 
stejar, şi, intrînd prin cealaltă uşă ascunsă, pătrunse la locul său. Se 
apropie de Domn, care-o întrebă din ochi. Ea răspunse încet: 

— E bine. S-a dus la Curte. 

Vodă păru mulţămit şi-i zîmbi cu bunătate. 

Copila intră în strana ei şi-şi aşeză coatele în sprijinitori. Mulţimea era 
tot aşa de deasă şi tot aşa de puţin bine-mirositoare, cu toată tămîia 
cadelniţilor; şi făcliile fumegau, îi veni în gînd că ar putea să se simtă şi ea 
rău, şi închise ochii. Apoi îi deschise. Nu-şi simţea nimic tulburat în fiinţă. 
Dimpotrivă, era bine încredinţată că o aşteaptă o bucurie. Dădaca era afară, 
avînd în palmă firul de matasă şi descîntîndu-1. 

întoarse privire spre tatăl său. Vodă îi făcu semn să se apropie. Ea se 
aplecă spre cuvîntul lui. îi porunceşte să se ducă şi ea la Curte. 

— Dacă vrei să te duci... 

Ea, fără îndoială, deocamdată, se împotriveşte. Apoi se supune. Vodă o 
urmări mulţămit cu privirea cum se strecoară prin acelaşi cotlon tainic. în 
aceeaşi clipă perdelele de purpură lunecară în laturi şi porţile împărăteşti 

se deschiseră. Vodă îşi plecă urechea slăvitelor cîntări, cu mare desfătare a 
inimii. 

Domniţa zîmbi fratelui paznic. El i se închină smerit. Afară, aceeaşi 
boare de sănătate şi murmurul mulţimii. Dădaca îi cuprinse cotul stîng ş-o 
conduse, cotit, cătră bolta turnului de la poartă. Acolo, îi aruncă pe umeri 
şi pe cap un şal. Ocolind, o întoarse cătră chilii. într-un fund de cerdac, la o 
uşă scundă, o opri. Ţiganca ciocăni o singură dată cu degetul. 

— Dădacă, să nu mă Ieşi singură, şopti domniţa cu frică. Intră şi tu cu 
mine. 

— Intru şi eu, sufleţelul mămucuţei. Şi nici mult nu putem sta. 

Uşa se deschise singură. Măgdălina rămase afară. 

— Intră şi tu, dădacă, şopti ea uşii închise. Apoi tresări de surprinderea 
pe care o aştepta. Beizade Alecu îi cuprinse mînile. înlănţuind-o cu celălalt 
braţ pe după grumaz, îi sărută ochii. Ea se zbătu şi se hotărî să ţipe. Atunci 
glasul îi fu înăbuşit. Încordîndu-se cu mînie îşi sprijini mînile în pieptul 
duşmanului său. Apoi îşi plecă fruntea în acelaşi loc şi-şi lăsă braţele să 
cadă, supunîndu-se. 

— Dădacă! suspină ea. 

— îndată! îndată! îi răspunse uşa, înăbuşit. 

încredinţată de acest sprijin mare şi ştiindu-şi vremea aşa de scurtă, îşi 
sui braţele pe după gîtul lui beizade şi-l privi rîzînd de jos în sus. 

în chilia îngustă, pe măsuţa din fund de la fereastra oblonită, ardea o 
luminare slabă de seu. Cu toată puţina ei lucire, domniţa putu băga de 
samă că obrazul lui beizade e slab şi pălit. 

— Ce ai, beizade? îl întrebă ea retrăgîndu-şi braţele şi făcînd un pas 
îndărăt. Te văd slăbit. 

— N-am nimic, domniţă, răspunse Ruset c-un zîmbet, de cît cred c-aş fi 
pierit, dacă n-aveam bucuria de-acum. 

într-adevăr, în ochii lui copila văzu ceea ce o putea face fericită şi ceea 
ce o înfricoşa. 

El se apropie grav, cu zîmbetul pierit. Ea se retrase, încercînd să rîdă; 
privi spre uşă; se întoarse la el cu hotărîre şi se lăsă îmbrăţişată iar şi 
sărutată. Şi iar zîmbi cînd el găsi de cuviinţă să-i facă mărturisirea 
supunerii şi robiei lui pînă la moarte. Atunci uşa dădu semn şi se deschise, 
lăsînd pe dădacă să intre. 

Domniţa se aşeză pe divan. Ruset rămase în picioare. Măgdălina culese 
de jos şalul căzut şi trecu în fund ca să rupă mucul luminării. Se întoarse 
după aceea la uşă stînd cu urechea la pîndă. 

— Spune repede ce-ai făcut în vremea asta, de cînd nu ne-am văzut, 
îndemnă cu vioiciune domnita. 

— Am dus pe ava franţuz pînă cătră Galaţi, domniţă, ş-am fost bucuros 
să capăt învoire de la el pentru a mă întoarce. Am avut vreme rea şi 

întîmplări neplăcute, pe care pot să ţi le spun, dacă ai vreme să mă asculţi. 
Iar cum m-am văzut slobod, am venit în preajma Iaşilor, aşezîndu-mă la 
pîndă şi aşteptînd vreme cu prilej. Am şi eu un om priceput cum ai domnia 
ta pe această dădacă fără preţ, şi el mi-a adus aminte de hramul sfintei 
mucenice Paraschiva. Atuncea m-am aşezat cîteva zile la odihnă la mine, la 
Hîrlău. Şi cînd a trebuit, m-am sculat ca de pe boală şi m-am grăbit să vin. 

— Atîta-i? 

— Atîta. Crezi, domniţă, că eu trăiesc acuma pentru altceva? 

— Cugetă bine, beizade, şi nu spune vorbe mari, căci această dădacă 
ştie să dea în bobi şi să caute în cărţi, şi ea cunoaşte toate răutăţile. 

— Cuget, domniţă, şi nu găsesc nimic altceva. între Hîrlău şi clipa asta 
a fost pustie. Şi n-am văzut pe nimeni. Ba am văzut, în fugă şi mare taină, 
pe Mindila zaraf. I-am dus amanet cinci olmazuri. 

— Ai nevoie de bani? Pleci undeva? 

— Nu. Dar vreau să fiu gata. 

— Atuncea ştii că am să mă duc eu cu părintele meu la Stambul? 

— Ştiu, şi am să te urmez ş-acolo, dacă-mi îngădui. 

— Vai, beizade, acest drum pe care trebuie numaidecît să-l facem, e în 
legătură cu scîrba vieţii mele. Beizade, îşi schimbă domniţa tonul glasului 
sub năvala lacrimilor, nu ştiu cum şi nu înţeleg cum am să-mi pot lumina 
viaţa din partea acelui om pe care am ajuns să-l urăsc. S-a făcut cîndva 
între mine şi el o legătură pentru care eu n-am nici o vină, nedorind-o şi 
neînţelegînd-o. Acuma el ştie că eu nu-1 voiesc şi totuşi stăruieşte. Tata 
şovăieşte ca un părinte şi, cu toate încruntările lui, socot că l-aş îndupleca. 
Dar este mama, care, în înţelepciunea ei, socoate folosul. Iată, vine înnoirea 
Domniei; iată, are să iasă hotărîre de la împărăţie pentru hătmănia Ucrainei 
turceşti; iată că domnia sa Ştefan beizade a căzut cu jalobă la măritul 
Sultan, că noi ne împotrivim nunţii şi dorim să stricăm logodna. Mama 
îndeamnă să facem nuntă. Iar eu socot mai degrabă să pun hobot de 
moarte. 

— Ce-ai hotărît, domniţă? întrebă, cu grijă. Ruset. 

— N-am hotărît nimic, căci eu n-am puterea să sfărîm ce-au hotărît 
alţii. Dar am să mă înfăţişez şi eu la Stambul şi voi spune şi eu ce mă 
ajunge mintea la divanul împărăţiei. Pe urmă, cum va da Dumnezeu. Pînă 
atuncea, sfîrşi ea înălţînd ochii spre Ruset, mă pot bucura puţintel de viaţă. 

— Eu te urmez ş-acolo, domniţă, zise beizade Alecu, îngenunchind, şi 
voi face cum îţi va fi porunca. 

— Dădacă Măgdălina, rîse subţirel copila. Să-l primim şi pe beizade 
Alecu să meargă? 

— Să-l primim, sufletul mămucăi. 

— Acolo avem să ne putem vedea? 

— Am să merg şi eu, mămucuţă, şi are să ne ajute Maica Domnului. 

— Vra să zică, oftă beizade. pe alt ţărm şi subt alt cer poate vom fi mai 
norocoşi decît aici. Acolo se află locuri încîntate în care am petrecut 
altădată fără grijă. Am să te fur, odată într-o luntre, măcar pe două ceasuri, 
să trecem în taină peste Boaz la Scudar. 

Domniţa Catrina simţi o strîngere plăcută şi fierbinte deasupra inimii, 
în locul unde o sărutase dădaca Măgdălina, cînd îi vestise acest drum de 
sară cu bucurie de dragoste. Cuprinse mînile lui Ruset ca să-l atragă spre 
ea; apoi îl depărta încet, zîmbindu-i cu ochii în lacrimi. 

— Cînd ai să pleci, domniţă? 

— Nu pot încă şti... se tîngui ea. Tata are încă multe şi încurcate 
treburi şi grele griji, cu bunturile şi birurile ţării. Dar cînd va fi, te vestesc. 
Dacă întîrziem, pînă atuncea nu se poate să nu ne vedem iarăşi. Vină în 
locul cunoscut şi dă ştire. 

Dădaca Măgdălina suspină de lingă uşă: 

— Cu sprijinul Maicei Domnului, vom mai găsi ceas şi cale. La asta nu 
se poate pune nimeni împotrivă. Iar acuma, nu întîrziaţi, căci s-aud 
clopotele bătînd. Eu mă duc să văd ce este afară şi dau îndată semn de 
ieşire. 

Dădaca se strecură pe uşă. 

— Ne despărţim într-adevăr? 

Aceeaşi întrebare şi-o punea şi domniţa. Fără a răspunde, lăsă pe 
Ruset să vie asupra ei, acoperind-o într-o îmbrăţişare şi sărutare prelungă. 
Făcîndu-se mică, îi scăpă din braţe, apucă de pe-un scaun şalul, 
îmbodolindu-se cu el, şi fugi la uşă. Ruset rămase rănit, ca şi cum ar fi 
pierdut-o pentru totdeauna. De la uşă mai întoarse o dată spre el ochii şi 
zîmbetul ca o lumină. Porni s-o cuprindă iar. Atunci sună în uşă o bătaie. 
Ea deschise şi dispăru. 

Alecu beizade păşi înainte ca ameţit de o băutură tare. Ştiind bine că 
nu se găseşte în faţă-i decît lemn, înainta repede şi se izbi de două ori cu 
fruntea de locul pe unde ieşise domniţa Catrina, găsind încă o plăcere în 
această suferinţă. Se întoarse şi începu a rîde cătră sine însuşi. 

Bîrlădeanu intră. Stătuse afară, alături de uşori, ca un zăvod şi auzise 
bătăile, 

— Măria ta, m-ai chemat? 

— Cum? Da, Bîrlădene, te-am chemat. Stai acolo unde eşti şi uită-te la 
mine. Răspunde dacă mă cunoşti. 

Vîlcu nu răspunse. 

— Ce zici, măi Bîrlădene? se întoarse iar Ruset cu masca-i de zîmbet 
întristat. Ai fi crezut tu vreodată să mă vezi astfel? 

— Dă, măria ta, ce să zic? Nu zic nimica. 

— După atîtea blăstămăţii şi rele pe care le-am trecut cu bine şi le-am 
lăsat în urmă, acuma a venit vremea să-mi plec grumazul. 

— Asta-i socoteala căpcăunilor, măria ta, şi aşa-i rînduit ticălosului om 
de lut; n-avem ce-i face. Pînă ce nu plăteşte vamă, nu scapă. 

— într-asemenea capcană şi vamă îşi lasă lupul pielea, Vîlcule. 

— Poate n-a fi chiar aşa, stăpîne. Nu moare omu de asta. 

— Ce ştii tu, bre Bîrlădene? strigă Ruset, umblînd pe dinaintea 
slujitorului şi cercetîndu-1 cu ochii în toate felurile, ca şi cum ar fi vrut să-l 
cumpere. Nu-i, bre Bîrlădene, cum ştii tu: să furi fata şi s-o duci pe cuptor 
la tatu-tău acasă, cum ai făcut tu, şi pe urmă să te-mpaci şi să bei cu socrii 
o vadră de vin. Asta-i fată care nu se fură. Şi dac-o fur e cu primejdia vieţii. 
Iar dacă rămîn aşa; nu înţeleg unde pot ajunge. Tu eşti un prost, Vîlcule, şi 
nu poţi înţelege nimica; iar eu mi se pare că am intrat în anul morţii. 

— Măria ta, rînji Bîrlădeanu, muindu-şi glasul, poate să te mai 
domoleşti cînd s-a îmblînzi de istov. Acuma, pe cît înţeleg, are ghiare. 

— Are şi-mi strînge în ele inima. Iar dacă n-ar face astfel, nu m-aş simţi 
atît de fericit. Dar parcă tu poţi pricepe ce spun eu? 

— Ca un cap prost, măria ta, nu pot într-adevăr pricepe că altele nu 
ţi-au fost dragi ş-ai umblat cu ele din zburdălnicie; iar asta ţi-i dragă şi-i 
plăteşti ei şi pentru celelalte. Rînduit este de la Dumnezeu, precum am 
spus, să nu scape omul de asta, cum nu scapă de moarte. Venindu-ţi şi 
măriei tale vremea, supune-te. 

— Asta fac, omule, strigă beizade măsurîndu-1 şi preţăluindu-1; mă 
supun. 

— Atuncea-i bine, măria ta. Ne chiamă, — venim. Ne spune să ne 
ducem, — ne ducem. Aicea nu-i cum vrem noi; facem după poruncă. 

— Aşa-i, Bîrlădene; nu eşti tu chiar aşa de prost pe cît se pare. 

Vîlcu rînji iar; 

— De-acu ne ducem ca frunza pe apă, măria ta. 

— Şi asta-i adevărat. Du-te, Vîlcule, şi păzeşte în cerdac. Aştept să vie 
dădaca, să-vedem ce răspuns îmi mai aduce şi pe urmă ne întoarcem la 
Hîrlău, la osînda. 

Vîlcu trecu în cerdac afară şi se sprijini de uşor. Clătină din cap şi stupi 
cu dispreţ într-o parte. 

Nu după tîrzie vreme, din mulţimea întunecoasă care foia murmurînd 
în apropiere, se desprinse o umbră şi veni cătră el. Se apropie şi-l cunoscu; 
deschise uşa şi intră. 

Dădaca Măgdălina găsi pe Ruset în aceeaşi stare în care-1 lăsase 
pădurarul. Se plimba neliniştit, ca într-o colivie. 

— Ce facem, dădacă? izbucni el, venind cătră dînsa. Cînd o mai pot 
vedea? Mini? 

— Nu se poate, măria ta, ştii bine care-s greutăţile şi primejdiile 
noastre. 

— Atuncea cînd? 

— Nu putem şti. Vină-n două săptămîni. Alege o vreme lină, ca să 
putem ieşi la plimbare. Şi precum am avut ajutor pînă acum de la Aceea 
care stă sus văzînd toate şi ocrotind, tot aşa şi de-acum înainte să 
nădăjduim la dînsa. Eu oi face tot ce pot, măria ta; mai mult decît mine nu 
poate nimene, căci am şi ajutor de la dragostea domniţei. Fiind aşa, vină. 
Dacă nu-i nici un chip şi te întorci fără s-o vezi, îţi rămîne nădejdea pe altă 
dată. 

— Ascultă, dădacă, vorbi întunecos şi nemulţămit Ruset, asta 
însemnează să mă jupuieşti de viu pe de o parte şi să mă întrebi dacă-mi 
place şi pe cealaltă. 

Dădaca Măgdălina îşi încrucişa mînile pe pîntece şi-şi plecă fruntea. 

Beizade o privi pieziş. Apoi se pipăi şi trase din buzunar doi icosari de 
aur de mai nainte pregătiţi. 

— Iată pentru salba ta, dadacă. 

Dădaca primi banii sărutînd mina care i-i dădea. 

— Mulţămesc măriei tale, îşi subţie ea glasul, şi mai aştept ş-o păreche 
de ciuboţele galbene. 

— Se poate, zîmbi Ruset, dacă nu te gîndeşti la o prostie şi dacă-mi dai 
drumul de-aici c-o încredinţare. 

— încredinţare îţi pot da, măria ta, nu de atîta preţ, ci cît toate bogăţiile 
lumii. Slove din carte n-am învătat a ceti, dar sufletul oamenilor l-am 
deprins. Şi eu cetesc la domniţa noastră cîntec dulce pentru măria ta. 

— Fie: să mă duc, să mă-ntorc şi să mă zbat. Ceea ce spui, dacă-i 
adevărat, preţuieşte şi mai mult. Să nu cuget decît la asta: cînd o mai văd; 
căci mai încolo e întuneric. Nici măcar un răvaş nu mai pot primi? 

— Mai ales asta nu se mai poate, măria ta, căci de oara trecută, cînd 
te-ai înfăţişat măriei sale, s-a pus mai cumplită pază asupra noastră. După 
cît poţi auzi şi înţelege şi măria ta, acest Georgie-Vodă se îngraşă de 
veninuri şi răutăţi. Din ce în ce mai varvar se face şi prigonirea lui o simţim 
şi noi. Venind acuma îndărăt de la Curte, auzeam norodul şi calicimea 
blăstămînd. De aceea stau cu mare spaimă şi cu zilele în palme, 
aşteptîndu-1 pe Buga Sîrbul. Fii şi măria ta cu grijă. Iar eu nu pot face decît 
să vă slujesc, nu pentru ciuboţelele cele galbene şi salbă, ci pentru inima 
domnitei noastre. 

Dădaca se închină, veni lîngă Ruset şi, descîntînd, îl atinse cu gura sub 
umărul stîng în locul unde sărutase şi pe domniţă. 

Rămas singur, beizade Alecu trase pe mînici burca şi îndesă pînă la 
sprîncene cuşma, îşi strecură în mînică un jungher mic italienesc şi ieşi în 
cerdac; iar de-acolo, urmat de Bîrlădeanu ca de-o umbră, se cufundă în 
valul de norod. 

în acelaşi ceas, înainte de a porni spre Hîrlău, bătu la uşa de stejar a 
lui Mindila, în uliţa mare boierească. Intrînd în odăiţa boltită şi oblonită a 

zarafului, îşi scoase jungherul şi despărţi pulpana hainei de dedesubt într-o 
cusutură. Trase alte pietre scumpe, pe care nădăjduise să le cruţe şi le puse 
pe măsuţa acoperită cu catifea neagră, sub barba albă şi respectabilă a 
jidovului. Aplecîndu-se foarte aproape de ele cu o lentilă mică, Mindila le 
cercetă îndelung, apoi, cuviincios, şi închinîndu-se înaltului şi cunoscutului 
său oaspete, îi făcu preţul amanetului. Puse olmazurile într-o răcliţă, dădu 
însemnare şi se retrase într-o cameră necunoscută, de unde se întoarse c-o 
pungă de monede de aur pe care le numără, petrecîndu-le pe fiecare printre 
degetele sale şi pe subt ochii lui beizade, pentru încredinţare. 

Ruset primi banii şi-i cumpăni în mînă. întrebă cu dispreţ privind de 
sus pe jidov: 

— Nu socoteşti tu că-i prea puţin? 

— Vai, stăpîne, se tîngui Mindila cu blîndeţă: trăim în vremuri aspre şi 
banii s-adună greu. Era mai bine în domnia slăvitului măriei tale părinte. 
Acuma stăm cu sufletul la gură. 

El ofta încă şi se tînguia, închizînd cu cheia uşa ferecată de stejar şi 
punînd zăvoarele, cînd beizade era departe cu pădurarul, în căruţa lor de 
negustori de ţară, trasă de doi cai cu mult mai tari şi mai repezi decît 
arătau după înfăţişarea lor umilită. 

f *n vremea aceea, îndată după Sfinţii Arhangheli Mihail şi Gavril, la 
purcesul iernii, au început a se arăta pe acest pămînt semne, care pe 
urmă s-au dovedit vestitoare creştinilor de multe nenorociri şi 
cumpene. Pentru păcatele noastre astfel a voit să ne certe Dumnezeu, mai 
întăi prin nesătula lăcomie a Ducăi-Vodă, care a adus ridicarea noroadelor, 
apoi sărăcia şi risipa lor. După asta au venit tătarii, războaiele şi molimele, 
care sînt rînduite totdeauna pedeapsă ticăloşilor moldoveni. 

S-a arătat semn la sfînta icoană a Maicei Domnului de la mănăstirea 
Neamţu, cea zugrăvită de Luca Evanghelistul şi dăruită cu veacuri în urmă 
lui Alexandru-Vodă Bătrînul de cătră Ion Paleologul împăratul de la Bizanţ. 
Acea icoană a vădit lacrimi, la slujba de priveghere a Arhanghelilor, care 
lacrimi le-au cules părinţii într-o tipsie de argint, suflată cu aur, 
mărturisind apoi cu jurămînt minunea. De aşa lucru auzind norodul s-a 
înfricoşat dînd vestea pretutindeni. 

Iar apoi la şapte zile, în noaptea de 13 spre 14 a lunii lui noemvrie, s-a 
cutremurat pămîntul şi s-a auzit în adîncimi huiet venind de cătră miazăzi. 
Unele ziduri de la sfintele mănăstiri au crăpat. Şi s-a găsit într-o risipitură, 
subt o lespede, la mănăstirea lui Barnovschie-Vodă, scrisoare, tălmăcind 
războiul pe care nu mult după aceea l-a pornit puternicul Sultan Padişah 
Mehmet asupra crailor creştinătăţii. 

După cutremur, la trei zile, a venit de cătră asfinţit un vifor mare, cu 
pietre de ghiaţă amestecate cu ninsoare, care asta n-o văzuseră şi n-o 
pomeniseră bătrînii de cînd e lumea şi de cînd ţineau ei minte. Şi părintele 
nostru Dosoftei mitropolit a tălmăcit acest semn în taină drept mînie a lui 
Hristos Dumnezeu şi biruinţă a crucii asupra spurcatului Ismailitean. Dar 
nimeni nu îndrăznea să spuie pe faţă această mare taină, ca să nu afle 
negustorii şi agalele de la împărăţie, veniţi în acea lună în scaunul Domniei 






















pentru datoriile şi carnetele lui Georgie Duca-Vodă cătră dînşii şi pentru 
daruri cuvenite slujitorilor celor mari de la Ţarigrad. 

Iar în luna lui dechemvrie 10 zile, cursul anilor fiind 7188, s-a arătat, 
noaptea, pe cer, stea cu coadă, căreia latinii îi zic cometa, adică mătură. 
Începînd dintr-un sîmbure cu mare lumină din zarea ţării ungureşti, 
cuprindea în sus cu lungimea sa jumătate de cer între amiază şi apus. Şi zi 
cu zi scurgîndu-se, se tot urca în sus cătră miezul-nopţii, învîrtindu-se 
precum este umbletul cerului, cu stelele, cătră apus. Acesta semn a fost 
scris şi-n letopiseţi — şi învăţaţii oameni ai ţării şi vlădicii, strîngîndu-se în 
sobor, au arătat că este tot mare veste a lui Dumnezeu, însă nu sfîrşitul 
lumii cum răcnea şi se spăimînta prostimea de la ţară. 

A doua zi sîmbătă, în 11 dechemvrie, s-a fost oprit la Tîrgu-Frumos, în 
curţile domneşti de-acolo, aga Roşea, aducînd cu slujitorii săi pe fiastrul 
Hîncului Donie, care era staroste la ţinutul Putnei. Din porunca Domniei, 
Roşea îl călcase noaptea şi-l ridicase din pat de lîngă jupîneasă, pornindu-1 
într-aceeaşi clipă de la Focşani cătră scaun. Iar pe cale, într-a doua noapte, 
s-a arătat cometa. 

Umblînd călare lîngă agă, între slujitori, Donie se mira de ce-1 va fi 
chemînd năprasnic Domnia. 

— Căci eu, cinstite agă Roşea, mă ştiu drept, cu mare credinţă lui 
Dumnezeu şi stăpînului meu. Eu norodul nu l-am asuprit şi lacrimile 
sărmanilor şi văduvelor le-am şters. Pe cei răi i-am prigonit şi posturile 

le-am tinut cu rînduiala. 

» 

— Prea cinstite staroste Donie, răspunse aga, gîndurile lui Vodă noi nu 
le putem şti, după cum nu putem cunoaşte voia lui Dumnezeu, care s-arată 
în acest semn de spaimă. Socot că n-a fi nimic rău şi are numai nevoie de 
domnia ta să-ţi deie o poruncă, ori să-ţi ceară un sfat. 

— Se poate, încuviinţă Donie, cu inimă curată. De cînd s-au tulburat 
iarăşi mazilii şi răzăşii de la Orhei, măria sa stă cu grijă, cu toate că 
serdarul Constantin îi stropşeşte pretutindeni pe unde-i ajunge. Nu poate 
însă uita măria sa trecuta oară, cînd a burzuluit ţara Hîncu, bărbatul de-al 
doilea al maicii mele. Se îndoieşte că buntul va putea fi supus degrabă, şi, 
ştiind că eu atuncea l-am urît pentru fapta sa pe tatăl meu cel vitreg, Vodă 
mă chiamă să-mi deie şi mie slujba lui Cantemir serdar. Ori poate vrea să 
mă-ntrebe dacă nu cunosc eu anume pe unii făptaşi din trecut, care ar fi 
amestecaţi în tulburările de-acuma. Ara aflat într-adevăr de unii care au 
fost ş-atunci şi care s-au sculat ş-acuma. 

— Se poate... răspunse la rîndul său aga. 

Despre aceasta au mai vorbit iarăşi într-alt chip: Donie se întorcea la 
grija sa ca cerbul cătră adăpătoare, găsind-o însă uscată, căci de la aga 
Roşea n-avea de unde scoate mai mult. Apoi, cînd s-a arătat steaua cea cu 
coadă pe cerul nopţii, au ascultat în lungul drumului felurite vorbe de 

înfricoşare care l-au tulburat pe agă, iar pe Donie l-au făcut să puie peste 
grija dintăi altă grijă mai mare. Astfel au ajuns ia Tîrgu-Frumos în amurg 
ş-au descălecat în ograda caselor domneşti în popas. 

Acolo, un călăraş aştepta pe aga, c-o însemnare pecetluită, în picioare, 
între slujitorii săi descălecaţi, Roşea a desfăcut-o ş-a vrut s-o cetească în 
zarea luminii. Neputînd, a intrat în casă, la o făclie. Cînd a ieşit, a privit cu 
frică parcă împrejur şi şi-a întors ochii spre steaua cea nouă. 

— Veste bună? îl întrebă starostele de Putna. 

— Dumnezeu ştie... răspunse Roşea, oftînd. 

— Te uiţi cătră acel pojar tainic din cer? îl întrebă iar Donie. Nici eu 
nu-mi pot lua ochii de la el. Şi tot astfel ca noi, stau şi privesc cu uimire 
toate sufletele de pe acest pămînt fără a-1 înţelege. Stau privind copiii mei şi 
soaţa mea, în casa noastră de la Focşani, şi se tem, cugetînd că eu sînt 
călător şi poate mă duc cătră o primejdie. 

— Cinstite şi iubite staroste Donie, acuma mă gîndesc că steaua 
aceasta poate să fie semn împotriva tiranilor, mormăi Roşea, aşa incit să 
nu-1 audă slujitorii. 

Apoi chemînd patru dintre oamenii lui la poruncă, intră iarăşi în casă 
pentru puţină vreme. 

Curînd ieşiră; şi cei patru slujitori înaintară spre Donie, fără ca să li se 
audă paşii prin omătul moale. Dome nu-i auzea şi din pricină că se uita cu 
luare-aminte spre o pasere străină care se aşezase pe-un vârf de mesteacăn 
bătrîn în laturea casei şi se cumpănea legănîndu-se lin pe crenguţa mlădie, 
în lucirea dulce a serii. Era o vreme de moină, fără pic de vînt. 

Aga Roşea ridică şi el ochii şi văzu paserea străină. Era cît un corb, 
însă avea pene albastre ş-un ciont încovoiat. în lucirea de la asfinţit îi 
fulgerau ochii ca două rubinuri mari. în acel minut, slujitorii cei patru care 
ieşiseră cu poruncă strînseră pe Donie între piepturi şi-l cu-prinseră de 
grumaz. Cînd îl simţiră răsărind, se abătură asupra lui zugrumîndu-1, după 
ticălosul obicei al paginilor. Donie n-avu vreme, în clipa morţii, să sloboadă 
decît un răcnet scurt, un fel de zbucnire a groazei, care n-avea nimic 
omenesc. Paserea cea străină din mesteacăn răspunse întocmai, cu acelaşi 
sunet, căscînd pliscul de trei ori. Desfăcînd aripi ascuţite, fîlfîi în înălţime 
ocolind mortul şi observîndu-1 cu ochii ei de jar; apoi lunecă spre asfinţit. 
Aga Roşea rămase la locul său îngrozit, urmărind-o cu privirile şi fiind 
încredinţat că s-a suit spre steaua cu coadă. într-adevăr, toată lumea care a 
aflat de întîmplare nu s-a mai îndoit de aceasta şi nici paserea n-a mai fost 
văzută vreodată de-atunci pe pămînt, — rămînînd numai ca un semn al 
acelei vremi. 

Duminică, dechemvrie 12, s-a vestit măriei sale la curte, în Iaşi, că a 
sosit Constantin serdar cu robii orheieni. După ce spîrcuise satele sculate, 
punînd asupra celor supuşi şi iertaţi grea dajdie de bani şi vite oşteanul 

Domniei se întorsese asupra răilor care se trăseseră în Codru. Urmărindu-i 
din ascunziş în ascunziş, hărţuindu-i, împresurîndu-i şi ţinînd toate 
drumurile, a ajuns să-i flămînzească şi să-i sălbătăcească desăvîrşit. Iar 
apoi dezgolindu-se codrii de frunzişuri şi venind şi iarna, au ieşit acei 
buntuşnici, ca lupii, în văi, cătră sate, şi i-a prins pe toţi Cantemir de 
grumaz. 

Georgie-Vodă îi lăsă să steie pînă ce-şi isprăvi rugăciunea, făcînd de trei 
ori cruci mari din creştetul capului pînă sub vintre, şi la umeri cît putea 
ajunge cu braţul. Se aplecă spre icoane, dîndu-le oarecum buna-dimineaţă, 
apoi, îmbrăcind contăş şi punînd în cap gugiuman. Apucă buzduganul cel 
mic şi ieşi în foişor, unde îl aşteptau vel-hatman şi vel-armaş, precum şi 
mulţi slujitori domneşti. 

Călăreţii lui Cantemir aveau caii bine hrăniţi şi straie bune pe dînşii, 
ceea ce băgînd de samă Vodă, zîmbi cu plăcere, ştiind de unde au mîncat 
acei cai şi de unde s-au îmbrăcat acei călăreţi ai săi, scutindu-i cheltuielile. 
Roata călăreţilor desfăcîndu-se în două laturi cînd apăru Domnul, se 
arătară şi cei pe care-i roseseră caii şi-i dezbrăcaseră oştenii. Erau cincizeci 
ori şaizeci de oameni, slabi şi cu puţine straie rupte şi proaste. Unii erau 
fără cuşme şi îmbrobodiţi cu nişte petici, ca muierile. Tîrau în picioare 
opinci ori zdrenţe legate cu aţe de tei. Umiliţi de bătăi şi foame, îşi plecau 
frunţile, şi la ieşirea măriei sale căzură în genunchi. Duca-Vodă îi privi 
întunecos. întoarse o clipă zîmbet spre închinarea lui Cantemir serdar; 
apoi, înălţînd barba, lăsă să cadă cu greaţă vorbe de întrebare: 

— Aceştia sînt nelegiuiţii care s-au sculat împotriva domniei mele? 

— Aceştia sînt robii, cîţi au mai rămas, măria ta, răspunse serdarul. 
Alţii au pierit, alţii au fugit. 

— Ha-ha! au pierit ş-au fugit? Asta-i bătaia lui Dumnezeu, că s-au 
sculat împotriva sfinţiei sale, care rînduieşte domn şi lege. 

— Iar aceştia, măria ta, s-au supus, căzînd în genunchi la mila măriei 

late. 

— La mila mea? strigă Vodă ridicînd o clipă buzduganul şi lăsîndu-1 iar 
în lungul coapsei. 

— La mila măriei tale, Doamne! scînciră ticăloşii robi, plecîndu-şi 
fruntea în omăt. 

Vodă îi privi cu asprime. 

— Acum acele locuri ş-acele sate s-au potolit toate? 

— S-au potolit, măria ta, răspunse serdarul. 

— Datoria lor cătră vistierie au plătit-o? 

— O plătesc, măria ta. Au primit pe dotaşi şi fac socoteli drepte. Cel ce 
are dă pentru cel ce n-are. Averea satului răspunde pentru toţi. Fiind 
îndărătnici de multă vreme, acuma li s-a împlinit tot, pînă la un capăt de 
aţă. Mai rămîne să răspundă pentru nebunia şi îndrăzneala lor. 

Domnul se întoarse cătră prietinul său Buhuş hatman, căutînd a-i ceti 
pe obraz părerea. Dar nici Buhuş nici Fliondor armaş nu puteau fi pătrunşi 
în fiinţa lor lăuntrică, şi obrazurile le stăteau neclintite. 

în acea clipă dinspre bolta turnului de la intrare răzbiră glasuri. Cineva 
chema într-ajutor. Străjerii îl repezeau îndărăt, cu vorbe aspre. 

— Ce este? întrebă Vodă. Cinstite vel-armaş, vezi domnia ta, şi adă la 
mine pe cei care mă chiamă, nădăjduind întru dreptatea mea. Eu pe buni îi 
apăr, pe răi îi zdrobesc. 

Înţelegîndu-şi soarta, robii suspinară, închinîndu-şi iar frunţile. 

Vel-armaş veni de cătră poarta cea mare c-un bătrîn gîrbov şi slab, care 
înainta încet şi sprijinit de doi flăcăuaşi cuviincios îmbrăcaţi în straie 
răzăşeşti, de lină sură. Erau bălani, numai cu puf sub nas. Cum ajunseră 
în preajma lui Vodă, lingă grămada robilor, îşi traseră cuşmele de pe plete 
eu frică, neîndrăznind să-şi înalţe privirile cătră luminăţia sa. în aceeaşi 
vreme unul din ei se aplecă la urechea bătrînului, îngînîndu-i cîteva 
cuvinte. Bătrînul se opri, se descoperi şi se îndreptă puţin de şale, săltînd 
în sus fruntea. Atuncea Domnul şi boierii săi putură băga de samă că acest 
moşneag, alb ca năgara, era orb. 

Robii, sucind cătră el capetele, îl cunoscută şi-şi şoptiră numele lui. îl 
cunoscu şi Constantin serdar. Făcînd un pas înainte, dădu lămurire 
Domniei. 

— Măria ta, zise el, acesta-i un bătrîn care s-a înfăţişat şi la mine, 
cerînd iertarea vieţii pentru răzăşii săi. Iar eu încredinţîndu-1 că numai 
măria sa Vodă ţine în dreapta sa cumpăna vieţii şi a morţii, el a purces în 
urma noastră cu aceşti doi nepoţi ai săi într-o căruţă şi acuma se 
înfăţişează şi el cu rugămintea lui. Ticăloşii aceştia, pe care i-am adus eu, îl 
cunosc şi mi-au spus că numele lui este moş Tudor, şi că în vremea 
tinereţelor lui a fost şi el rohmistru la Ieşi. Iar mai apoi, la domnia 
Tomşei-Vodă, a venit în ţară, şi a fost căpitan în oastea acelui domn, 
făcîndu-se cunoscut pentru isprăvi; care şi pînă astăzi mulţi ştiu de faima 
lui şi-i zic căpitanul Tudor. E orb şi slab precum se vede, dar are neamuri 
care stau în jurul său. 

— Ce ţi-i voia, moşule? întrebă cu bunătate Domnul. 

— Măria ta, porni glas slab bătrînul, bulbucind albuşurile ochilor, am 
venit la Domnul meu şi la stăpînul meu, pe care l-a rînduit Domnul 
Dumnezeu asupra ţării, ca să-mi scot nepoţii şi neamurile de la pieire. 

— Spune, moşule, cine eşti şi ce vrei? 

— Precum a spus cinstitul boier Constantin serdar, eu sînt acuma un 
moşneag slab, măria ta, dar în zilele mele am fost ostaş nu numai la Ieşi, ci 
şi la alţi crai şi împăraţi creştini. Iar la Vodă Tomşa am tras sabia cu toţi 
orheienii şi lăpuşnenii sprijinind Domnia, şi de la acel domn ne-am bucurat 
de multă milă eu şi neamurile mele. Pe urmă de la alţi voievozi n-am mai 

avut acea milă, şi am mers în scădere, împuţinîndu-ni-se moşia şi averea. 
Pînă ce s-au sculat unii dintre ai noştri în vremea Hîncului şi a lui Durac. 
Durac-Vodă întăi a fugit de ei; iar apoi, întorcîndu-se cu putere, i-a stins de 
pe faţa pămîntului. Atuncea s-au prăpădit mulţi care erau neamuri ale 
mele, din Şoimăreşti. Iar acuma, slăvite Doamne, sculîndu-se iarăşi 
noroadele, Domnia le-a bătut şi le-a supus iar. 

— Ei, şi ce vrei, bătrînule? 

— Slăvite şi luminate Doamne, mă rog să ierţi şi să slobozi din lanţ pe 
acei care au greşit. 

— De ce să-i iert şi să-i slobod? Pentru că păcătuiesc împotriva lui 
Dumnezeu? pentru că se scoală asupra Domnului lor? Pentru aceste 
ticăloşii nu se cuvine să plătească? 

— Slăvite şi luminate Doamne, neamurile mele au plătit totdeauna cu 
dreptate. Au plătit nu numai cu ban şi rod; au plătit cu sînge; căci ei din 
veci stau aici pe această moşie, de Ia voievozii cei de demult. Şi să ştii, 
slăvite şi luminate Doamne, că noroadele nu se tulbură din pricina binelui. 

La aceste cuvinte nechibzuite, ale unui bătrîn slab de minte, 
Duca-Vodă s-a oţărît şi a strigat cu minte: 

— Dar de ce se tulbură, moşneag nebun şi neînţelept? Căci în ţara asta 
Dumnezeu a rînduit destul bielşug, iar la divanul meu se judecă totdeauna 
cu sfîntă dreptate. 

Bătrînul a tăcut, întunecîndu-şi albuşurile ochilor, sub sprintene. Apoi 
a ridicat iar glasul: 

— Doamne, nebunia şi slăbăciunea mea sînt de la acel care ţine în 
mînile sale văzduhul şi pămîntul şi care împărăţiile ca pleava le vîntură. 
Mulţămeşte-le, măria ta, cu banii noştri, cu vitele şi cu rodurile pămîntului 
şi cu mierea ştiubeielor noastre; nu-ţi încărca sufletul cu sînge. Căci se suie 
pînă la cer plîngerile obijduiţilor, iar moşnegii cei neînţelepţi şi orbi te 
blastămă să mori neiertat şi singur! 

Atunci Vodă, scuturînd buzduganul, a crîşnit. Boierii, slujitorii şi robii 
s-au înfricoşat nu de mînia lui Duca-Vodă, ci de fapta pe care voia ş-o 
săvîrşească. 

Bătrînul, cu ochii cei morţi aţintiţi, şi-a pus palmele pe capetele 
nepoţilor săi, care-i stăteau de o parte şi de alta, şi i-a mîngîiat. 

— Măria ta, a cuvîntat el apoi, fără frică; aştept să mă loveşti, ca să pier 
de buzduganul măriei tale, cum a pierit şi părintele meu de buzduganul lui 
Aron-Vodă. 

Pufnind, Duca-Vodă s-a sucit, spre Buhuş. Înţelegînd puţin din ochii 
prietinului său, s-a întors cătră zid, singur, descărcîndu-şi într-acolo obida. 
A stat aşa un răstimp ca-ntr-o rugăciune şi după aceea şi-a arătat iar 
obrazul, c-un zîmbet de milă, spre moşneag, şi i-a zvîrlit un ban de aramă, 
pe care orbul nu l-a văzut şi nici copiii nu l-au cules. 

— Cei săraci cu duhul, a grăit el cu mare stăpînire, sînt subt aripă 
dumnezeiască. Scoateţi-1 şi lăsaţi-1 să se ducă. 

Oştenii au împins spre poartă pe orb, între nepoţii lui. 

— Iar acestor ticăloşi, a urmat Duca-Vodă, tinzînd buzduganul asupra 
robilor, iertată să le fie viaţa; şi să-i vîrîţi în beciuri, să steie în obezi pînă ce 
satele lor vor plăti de două ori cît arată tablele vistieriei. 

Robii s-au sculat, luminaţi la chipuri că li s-a iertat viaţa de cătră măria 
sa, şi slujitorii lui Cantemir, încălecînd, i-au luat înainte, spre temnicurile 
de osînda, pe cei mai slabi repezindu-i de la spate caii cu frunţile. 

Vodă, trecînd în casele cele mari, a chemat la sine pe Fliondor şi i-a dat 
poruncă tare împotriva acelui orb smintit, care a spurcat cu blăstăm sfînta 
zi de duminică. în mare taină, armaşul a purces slujitori pe urmele 
bătrînului, hotărîndu-le să-l aducă la sine în acela ceas, fără ca nimeni să 
simtă cumva. Slujitorii au cercetat, au întrebat ş-au aflat de trecerea 
sărmanului, însă nu l-au putut găsi atunci. Prea mare fiind supărarea 
armaşului, ei s-au întors iară; pînă ce abia într-un tîrziu au adus ştire 
despre el. Dar acea ştire acuma nu mai era tainică, deoarece despre ea 
zvonea tot tîrgul umplut de prostime, ca în orice zi de iarmaroc. 

— Măria ta, ar fi zis Fliondor, intrînd la Domnul său, acel ticălos a 
mers, dus de nepoţii săi, pînă la sfînta mănăstire la Golia, ş-acolo s-a rugat 
de cuvioşii părinţi să-l miluiască c-un duhovnic, carele să-l spovedească şi 
să-i deie sfînta împărtăşanie. Iar stareţul, milostivindu-se, i-a dat duhovnic. 
La sfîrşitul sfintei slujbe, cînd l-au dus să-l împărtăşească, el a primit 
trupul şi sîngele lui Hristos, a căzut în genunchi şi a strigat: Mă duc la 
morţi; căci în această viaţă şi-n această lume s-a arătat Antihrist! Şi a 
îndrăznit acel mişel să rostească numele luminatului şi binecredinciosului 
Domn al ţării. Sărind monahii din strane, l-au împresurat. Dar el n-a mai 
aşteptat, nici vorbă n-a mai rostit. Întinzîndu-se pe lespezi, şi-a dat 
suflarea. Şi-n acea clipă a bătut singur clopotul cel mare din turn, iar 
cuvioşii părinţi au răsărit, privindu-se unul pe altul cu teamă. 

Astfel, spuneau bătrînii şi muierile, a fost al şaselea semn, la domnia 
lui Duca, la începutul acelei ierni, anul de la zidire 7188. însă, după firea 
moldovenilor, ş-aceasta putea să fîe numai o scornitură; cu toate că şi 
scorniturile, ca şi cîntecele. răspund unor afunde tainiţi ale sufletului. 

MtlA wmwtâ 

f Aiainte de sărbătoarea dulcii Naşteri cu două săptămîni, s-a ţinut iar 
mare divan pentru pricina dintre Ursachi şi Balaban. Era o veche pîră 
între acest semeţ boier Grigorie Ursachi şi Alexa Balaban, negustorul 
de la Liov. încă din trecuţi ani moldovanul pîrîse pe negustor la judeţii 
Craiului leşesc şi-l prigonise pentru nişte bude şi dobîndise de la divanurile 
Craiului dreptate. Şi nu numai aceasta făcuse, ci minase plîngere mare 
pînă la Stambul şi împotriva Ducăi-Vodă, cînd fusese Duca-Vodă în a doua 
domnie, cum că l-ar părtini pe acel Alexa. Jăluise şi pentru alte multe, dar 
mai cu samă pentru asta. Iar acum, în a treia domnie a măriei sale, se 
sculase Alexa Balaban împotriva lui Ursachi la cinstitul divan al Moldovei; 
şi s-a nimerit să aleagă măritul judeţ lui Alexa Balaban dreptate, hotărînd 
boierului să plătească negustorului patru sute pungi bani buni, 
despăgubire şi dobîndă pentru cîte suferinţi şi răutăţi îndurase. Iar boierul 
neîmplinind banii, Alexa Balaban îl scosese acum iar la judeţ; şi divanul îl 
pusese pe Grigorie Ursachi sub mîna lui Vodă. Deci l-au prins armaşii şi 
l-au vîrît la închisoare, cu picioarele în butuc, pînă ce-i va veni minte să 
plătească şi vistieriei şi lui Balaban cele după cuviinţă şi după judecată. 

în dimineaţa în care s-a fost arătat orbul cel nebun, măria sa a trecut 
în divanul mic, dînd poruncile sale lui armaş şi stînd de vorbă şi cu alţi 
boieri, zîmbindu-le unora cu bunătate. După aceea un aprod s-a înfăţişat, 
dîndu-i o ştire în şoaptă. Vodă a ascultat cu sprinceana încruntată, privind 
într-o parte spre colţul odăii. A răspuns cu nepăsare: 

— Bine; să-l vîrîţi în cămara mea de taină şi să aştepte. 

Slujitorul s-a retras închinîndu-se, şi îndată după aceea şi măria sa şi-a 
isprăvit poruncile, orînduind boierilor săi alte ceasuri. Ieşind, a intrat în 
cămara sa şi acolo a găsit pe negustorul de la Liov. 

Alexa Balaban era frumos om: nu era numai voinic şi gras, dar avea ş-o 
barbă mare cît o mătură, acoperindu-i tot pieptul. O şubă scumpă, cu guler 
lat, strînsă peste pîntece în curea cu paftale de argint, îi dădea o înfăţişare 

şi mai bună. Se închină Domnului, zîmbind cu obrazu-i roş şi plin şi-i 
sărută mina. 

— Care sînt cele din urmă veşti pe care mi le poţi da, kir Alexa? întrebă 
greceşte Vodă, căci Balaban era de baştină lui din Rumelia. 

— Dumnezeu vrea să nu fie rele, măria ta. Din îndurarea lui, pe urmă 
vor fi şi mai bune. 

— Ţi s-au întors oamenii pe care i-ai trimes la Liov? 

— Mi s-au întors asară, şi au adus carte. Iat-o. Binevoieşte, măria ta, a 
nu ceti cuprinsul cărţii, căci el nu arată nimic şi vorbeşte despre treburi 
negustoreşti; să bagi de samă numai, măria ta, la nişte semne care se află 
în trei locuri. 

Vorbind, Alexa Balaban ţinea departe cartea, cu mîna stîngă, în vederea 
lui Vodă; şi cu o unghie lungă a degetului celui mic de la mîna dreaptă îi 
arăta anumite semne. 

— Cum tălmăceşti aceste semne, prietine Alexa? 

— Măria ta, răspunse Balaban, mîngîindu-şi barba cu scrisoarea; 
precum se vede, semnele sînt trei. Trei pricini ale noastre, adică ale măriei 
tale, au ieşit bine. 

— Se poate, prietine Balabane, şi să ascultăm cu plăcere, aşezîndu-ne 
pe acest divan şi poftindu-te şi pe domnia ta să te aşezi în scaun, aproape 
de mine, ca să putem grăi cu glasuri cît de încete. 

— Mulţămesc măriei tale de cinste, se închină negustorul liovean, 
aşezîndu-se. Cea dintâi pricină, urmă el c-o voce care gîlgîia în bunătăţile 
grăsimii lui, cea dintâi pricină este a nemernicilor acelora care au fost daţi 
slujitori franţuzului. De sub mîna mea au ieşit şi aveau poruncă, pe lîngă 
ale noastre, să împlinească şi slujbă pentru împărăţie. Fiind supuşi ai 
împăratului, canţelaria de la Viena a găsit de cuviinţă să ceară socoteală 
pentru pieirea lor. A făcut întrebare la mine; eu am răspuns că nu ştiu 
nimica, rugînd în acelaşi timp cinstita canţelarie să aibă încredere în mine, 
căci voi cerceta şi voi da samă. Eu am mai spus întrucîtva măriei tale ce 
ameninţări de plîngere la înalta Poartă au ei gata, numai să-le repeadă — 
arătînd pe măria ta ca un tulburător a rînduielilor şi a păcii dintre 
împărăţii. Venind la scaunul Moldovei pentru ale mele, nemţii au ştiut că 
am venit şi pentru acea cercetare a lor. Am trimes de-aici lămurire, aşa 
precum am înţeles eu de la măria ta, că vina este a unui oarecare Alecu 
Ruset, fecior al lui Antonie-Vodă, mazilul. Aici în carte, vorbirea de la pontul 
întăi începe aşa: Binecuvîntat fie Domnul, pentru veştile bune şi celelalte. 
Asta înseamnă că-i bine. 

Duca încuviinţă din cap, zîmbind. 

— înţeleg. Rămîne numai să dai lămuriri şi dovezi, ceea ce nu-i prea 
uşor. 

— Dumnezeu va lumina pe măria ta, oftă negustorul, clipind din ochii 
lui mici şi ageri. 

— într-adevăr, numai de la Dumnezeu putem nădăjdui cele bune. Să 
vedem ce mai este. 

— Al doilea lucru este pentru acel franţuz. Primind ştire, măria ta, de Ia 
capuchehaia măriei tale, cum că nu mai poate fi îndoială asupra rînduielii 
acelui călugăr papistaş, care cum a ajuns a şi dat la iveală scrisoare cătră 
Cara Mustafa vizir, eu am făcut ştire nemţilor mei. Ei răspund: bine este; şi 
mulţămesc măriei tale pentru veste. Pontul doi din carte se găseşte la 
sfîrşit, unde zice: mulţămind Domniei de la Moldova... şi celelalte... 

— Mina a doua poate spăla pe întâia, îngînă Vodă. Iată una din dovezi 
gata... 

— Bună ş-această dovadă, măria ta, pentru turci. Acuma să trecem la 
al treilea pont, unde zice: Aici toate fiind neschimabte, primeşte, cinstite 
stăpîne, închinare de la sluga ta. Aici, măria ta, este vorba despre acele 
blăstămate cărţi, care se află în mina leşilor. Nemţii, supărîndu-se pe măria 
ta, au aflat la Ieşi sprijin şi încredinţare că au ei în stăpînire şi păstrează 
pentru ceasul potrivit cărţi ale măriei tale, scrise şi iscălite de mina măriei 
tale, care cînd vor ajunge la Poarta împărăţiei, la Stambul, vor răpune capul 
măriei tale. Cărţile sînt deci la locul lor şi asta ai vrut să ştii măria ta, că 
stau neclintite şi n-au pornit. 

— Asta-i cea mai bună veste, cinstite prietine, grăi Duca-Vodă, punînd 
înaintea sa pe masă cartea cu ponturile şi privind-o gînditor. Acele cărţi 
minciunoase au putut să ne dăuneze, deşi nici noi nu sîntem lipsiţi de 
sprijin la împărăţie. A venit însă vremea, ştiind acea primejdie, să facem 
lumină, arătînd nu numai că sînt minciunoase acele cărţi, dar dovedind 
cine le-a plăsmuit, ca să-şi ieie pedeapsa: 

Balaban privi cu luare-aminte la Vodă. 

— Măria ta, numai acel desmăţat fecior al lui Antonie a putut săvîrşi 
atare faptă, otrăvit fiind de pizmă împotriva măriei tale. A săvîrşit aceasta, 
precum a săvîrşit şi cealaltă cu slujitorii pe care i-am dat, la Liov, 
călugărului franţuz; însă mă rog cu umilinţă măriei tale a-mi îngădui să-i 
spun că trebuiesc dovezi unor oameni neîncrezători cum sînt nu numai 
turcii, dar şi fraţii noştri creştini. 

— Aceste dovezi vor veni la vreme, foarte curînd, prietine Alexa. 

— Dovezi bune şi grele, măria ta... 

— Dovezi bune şi grele ca aurul, prietine; tot aşa de bune ca acelea pe 
care le-ai pus la divan împotriva lui Grigorie Ursachi, boierul nostru. Se vor 
dovedi cu cărţi drepte toate. Dacă-i nevoie, se vor dovedi şi ca jurăminte. 
Am mare încredere în sprijinul lui Dumnezeu pentru faptele mele, căci nu 
încep nimica fără a îngenunchia cu umilinţă în faţa sa, cerîndu-i 
blagoslovenie. 





















171 




— Atunci, măria ta, toate sînt bune; şi întocmai ca slăvitul măriei tale 
ocrotitor, marele ostaş al lui Hristos, Georgie, poţi bate cu sabia capetele 
balaurului şi poţi pune piciorul pe leşul lui. Şi te poţi înfăţişa cu tărie la 
Stambul, ca să dobîndeşti încă o cinste ş-o putere, spre întărirea 
creştinătăţii. 

— Cu ajutorul lui Dumnezeu, nădăjduiesc într-adevăr să nu-mi steie 
nimic împotrivă şi voi dobîndi hătmănia Ucrainei. Am primit şi-n noaptea 
asta veste bună de la Capuchehaia noastră din Stambul. Numai cît nu pot 
fî toate desăvîrşit de bune. Ş-acest trandafir îşi are spinii lui. Nesăţioasa 
lăcomie de-acolo e ca un pojar care usucă tot. Oricît aş abate ca un pîrău 
spre gura ei, tot mai trebuie, şi tot se mai cere. Iar eu aici cu greu mă 
nevoiesc a agonisi, adunînd picătură cu picătură şi asudînd sînge. 

— Vremurile sînt grele, măria ta, şi tara în scădere şi săracă. 

— Vremurile nu sînt uşoare, într-adevăr, dar ţara-i mai mult vicleană 
decît săracă şi-i deprinsă a se împotrivi totdeauna Domnului său. Dar 
acuma-i învăţ pe toţi minte, ca să se supuie legii mele. Poruncă dau să se 
plece toţi vistieriei, plătind rînduielile pînă la o para şi pînă la un bob de 
linte. Nu vor scăpa mai ales cei semeţi, pe care noi cu osebire nu-i putem 
suferi; şi vor pătimi ca acest Ursachi, pe care-1 scot în fiecare zi din butuc 
slujitorii şi-l bat la tălpi ca să-şi plătească datoriile, fie cătră negustorul 
liovean, fie cătră Domnul său. 

— Dintr-ale mele, eu îi mai pot ierta, Doamne, ca să se poată îndestula 
şi vistieria. 

— Domnia ta vei face cum vei crede de cuviinţă, prietine; eu n-am să-i 
iert nimica, deoarece în toate ceasurile zilelor mele, cînd ridic ochii spre 
sfintele icoane, îmi aduc aminte de duşmanii mei şi de pîrile lor. Nu m-au 
iertat ei; nu-i iert nici eu. 

Alexa Balaban, încuviinţînd din cap, tăcu, spre a lăsa lui Vodă timp 
să-şi pufnească supărarea deodată trezită. 

— Astfel, mărite Doamne, zise el, după aceea, pe cît se vede din ştirile 
pe care le avem, pot dobîndi de la luminăţia ta învoire să mă întorc la locul 
meu. 

— Da, vei putea pleca, prietine Alexa; iar pînă în două zile am să pun 
subt ochii domniei tale acele dovezi de care este nevoie să se încredinţeze 
nemţii şi leşii, ca să nu-i mai am potrivnici. îndată după aceea se va 
încredinţa şi vizirul că trebuie să-şi tragă braţul de deasupra răilor, şi 
atunci, cu ajutorul Precistei şi al sfinţilor mari mucenici, voi putea avea în 
mina mea pe Alecu Ruset, cum am pe Grigorie Ursachi. Nici la Ieşi nici la 
nemţi nu va mai avea primire, din pricina atîtor uneltiri şi minciuni; nici la 
poarta seraiului nu va putea năzui, fără a se teme de ştreangul muţilor: 

— Slăvite Doamne, răspunse mişcat Alexa Balaban, Dumnezeu ştie să 
toarne ca un undelemn bun înţelepciune sub cununile stăpînitorilor de 






















noroade. Ca unui care mă bucur de toate izbînzile măriei tale, rog să fiu 
iertat a pune la picioarele slăvite ale măriei tale puţine şi proaste daruri 
care mi-au venit de la Liov, odată cu această carte. Te poftesc din toată 
inima mea, slăvite, să primeşti cîteva blăni de soboli pe care le am de la 
muscali, şi cîteva brăţări de aur lucrate la Veneţia. Pe lingă aceasta un cal 
pentru măria ta, cu tot tacîmul său. Şi alte cîteva mărunţişuri care se află 
într-un sunducel de argint, pentru mărita Doamnă Anastasia. Iar pentru tot 
ce-mi datoreşte dumnealui Grigorie Ursachi, am nădejde, că vei şti măria ta 
a mă despăgubi, după judecata divanului şi după sfînta dreptate. 

— Aşa va fi, prietine Alexa, şi să n-ai grijă. îţi multămesc pentru 
darurile domniei tale şi poate vom avea a ne spune şi alte veşti bune în ziua 
cînd vei pleca. 

— Nu voi lipsi să fiu atunci la genunchii măriei tale... răspunse 
Balaban, sărutînd mina Domnului şi retrăgîndu-se. 

îndată slujitori ai negustorului liovean intrară cu mare umilinţă 
îngenunchind şi înfăţişînd darurile, iar unul din ei îndrăzni a pofti pe măria 
sa să privească pe fereastră ca să vadă un harmasar arab de patru ani, 
sprinten, numai nervi şi fiori. 

Vodă făcu semn cu dosul mînii să fie lăsat singur. Slujitorii se retraseră 
cu dosurile înainte, şi măria sa cerce tă darurile, cumpănindu-le în mîni şi 
preţăluindu-le. Apoi trecu la geam şi privi, cu plăcere încă tînără, calul. 

Stătu aşa o vreme cugetînd, pînă ce veni. la ceasul care-i fusese hotărît, 
Toader Fliondor armaşul. Ceru prin aprod voie să se înfăţişeze, şi Domnul îl 
primi numaidecît. 

— Cinstite vel-armaş, îi zise Vodă privindu-1 cu voie-bună, ziua de 
astăzi am hotărît-o multor iertări. Cugetînd şi cîntărind, socot 
îndestulătoare pedeapsa pe care am rînduit-o boierului nostru Ion Milescu 
pentru greşala lui. Deci îl deslegăm şi-l slobozim din închisoare. Binevoieşte 
a-1 aduce la noi, ca să ne sărute mina şi să-l iertăm. 

— Măria ta, în odaia pe care i-ai rînduit-o în această din urmă 
săptămînă, boier Milescu se putea socoti ca şi la dumnealui acasă, avînd 
pană de scris şi cărţi de cetit. Bine are să-i pară că-1 slobozim, rău are să-i 
pară că se desparte de noi. El de mai multă vreme simte mila măriei tale 
asupra sa. 

— Bine. adă-1 la noi, cinstite vel-armaş. 

Slujitorii aduseră pe Milescu. Era gătit, curat şi cu barba tunsă. 
Intrînd, îngenunche şi Vodă îi dădu dreapta spre sărutare. Stătu astfel, cu 
fruntea plecată, pînă ce slujitorii ieşiră şi se retrase şi Fliondor. 

— A venit vremea, Milescule, vorbi grav Domnul, să se întoarcă iarăşi 
asupra ta mila Domnului tău. 

— Stăpîne, răspunse Milescu înăbuşit, nu voi uita asta pînă la ceasul 
morţii. 

— Să te întorci la casa domniei tale fără grijă, să-ţi iei în stăpînire toate 
cîte le-ai fost avut şi să ne slujeşti cu credinţă de azi înainte fără a mai 
şovăi. Iată, icoana sfîntului Nicolai în faţa domniei tale. Nalţă ochii, fă-ţi 
sfînta cruce, bate mătanie şi jură pe sufletul tău, ş-al copiilor tăi, ş-ai soţiei 
tale, şi pe mormîntul părinţilor tăi, care dorm în ctitoria lor la Sfîntul 
Teodor, că nu vei mai greşi şi vei ţinea lacată asupra gurii tale pentru cele 
pe care nu trebuie să le spui. 

— Jur, măria ta, în faţa icoanei sfîntului Nicolai, pe sufletul meu, ş-al 
copiilor, ş-al femeii mele şi pe mormîntul părinţilor mei. Amin. Iată cărţile 
de care măria ta are nevoie, pentru a-şi vădi dreptatea şi pentru a cufunda 
pe duşmanii săi. întocmai precum le-ai poruncit, aşa le-am alcătuit, şi 
iscălitura lui Ruset este întocmai, ca-n sinetul cătră Mindila, pe care-1 pun 
aici, cu toate celelalte, nădăjduind şi de-acum înainte, ca şi pînă acum, să 
mă bucur de bunăvoinţa măriei tale. 

Trăgînd de sub haină cărţile şi sinelui, Milescu le înfăţişă. Duca-Vodă le 
primi desfăcîndu-le şi cercetîndu-le. 

— Poate să n-am nevoie de ele, murmură el oftînd, căci inima mea 
înclină cătră milă. 

Milescu găsi de cuviinţă să ofteze şi el. Domnul îl îndemnă să se ridice, 
îi întinse iar dreapta spre sărutare şi-i dădu drumul. 

wMWfi amm începe sa poruncească 

f *n una din zilele iernii, Catrina se afla în odaia maicei sale la lucru, cu 
surorile ei mai mici şi cu dădacele roabe, împungînd cu acul în 
ghergheful întins pe veşca de sită, alegea un trandafir. în gîndul ei 
mîhnit, acel trandafir era inima sa. Cu obrazul încerca din cînd în cînd să 
zîmbească şi rostea cuvinte plăcute, întrebînd şi răspunzînd; însă dădaca 
Măgdălina o cunoştea că-i plină de otravă. Uneori o simţea oftînd: însă 
numai ea o simţea. Stînd cuviincioasă la locul său, pe scăunaş, dădaca 
avea în sine o lumină de rîs, căci, ştiind boala stăpînei sale, îi cunoştea şi 
leacul. 

Beizade Alecu mai răzbise de trei ori la Iaşi în vremea sărbătorilor de 
iarnă. Întîia oară, nu-i fusese cu putinţă în nici un chip domniţei să ajungă 
pînă la el, din pricina viscolului, care bîntuise în tustrele zilele Crăciunului 
ca o mînie a lui Dumnezeu. Mult nu putea sta pe loc fără primejdie beizade, 
nu pentru viaţa, ci pentru dragostea lor, şi fusese nevoit să fugă cu 
viforniţa. Se întorsese după două săptămîni şi atunci Catrina îl văzuse, la 
via Gheuculesei. Roaba îşi amintea cu mirare ascunsă de acea întîlnire, 
judecind nebuniile oamenilor la această vîrstă ca un foc şi ca o pedeapsă în 
care Dumnezeu îi aruncă şi-i amestecă. încercase şi ea destul în vremea ei 
şi cunoscuse şi la alţii, dar aici era ceva de care ar fi trebuit să rîdă, dacă 
nu era mai curînd împrejurare de plîns. Părea că stă prăpăd deasupra lor, 
aşa se cufundau unul în altul şi rosteau vorbe nebune, mai ales beizade, ca 
în cartea aceea grecească pe care domniţa o ceteşte cu glas murmurat cînd 
e singură. 

Cartea aceea Catrina o avea sub pieptar şi acum, şi o atingea din cînd 
în cînd ca pe un talisman. Era povestea a doi amorezaţi rătăcitori, 
Theaghene şi Haricleea, scrisă cu paisprezece veacuri în urmă de grecul 
Heliodor. Pe aceleaşi ţărmuri înflorite ale mării şi subt acelaşi cer ca o boltă 
de dragoste, ar fi vrut să se găsească şi ea cu beizade Alecu. Acolo nu-i 

iarnă, nici viscol. Bine ar fi să nu fie nici rînduielile proaste ale oamenilor, 
nici robiile muririi, nici ruşinea unei lumi în care nu mai poţi încăpea. 

Doamna Anastasia îşi lăsase o clipă horbota pe o măsuţă şi scoase din 
dulap catastiful, în care îşi adusese aminte că mai are de însemnat ceva. 
Muie pana de gîscă în cerneală şi scrise cu slove mascate. Domniţele cele 
mici, uitîndu-se pe sub sprîncene una la alta, găsiră de cuviinţă să rîdă. 
Erau în număr de cinci: domniţa Ileana, domnita Sanda, domniţa Măria, 
domniţa Safta şi domniţa Nastasia. Stăteau, după rînduiala, în stînga 
Catrinei, pe scăunaşe la fel şi îmbrăcate în acelaşi chip, cu pieptăraşe de 
catifea şi fuste înfoiate de matasă subţire, cu aceeaşi pieptănătură, cu 
acelaşi conci, cu spelci de aur, de la cea mai mare pînă la cea mezină. 

— De ce rîdeţi? le întrebă Catrina, cu glas de ceartă. 

Ele întoarseră toate odată capetele privind-o mirate, căci n-o văzuseră 
încă pînă atunci rostind şi privind ca tatăl lor. 

— Eşti drept tatăl tău... observă Doamna Anastasia. 

— Se poate... răspunse scurt Cat rina, împungîndu-şi iară trandafirul şi 
inima. 

— Astăzi nu te-ai plimbat încă. 

— Nici nu mă plimb. Văd în toate părţile, şi în Curte şi pe uliţi, oameni 
urîţi şi obraznici. 

— Care oameni urîţi? Aşa i-a lăsat Dumnezeu! Şi ce obraznici? 

— I-ai văzut, mamă, şi măria ta. Slujitorii au vîrît în beciuri şi la odăile 
siimenilor oameni de toate felurile, în care se află şi bărbi, şi giubele. Au 
vîrît şi muieri de rînd şi jupînese. I-am auzit cum zvîrl vorbe după mine. 
Parc-ar zvîrli pietre! 

— Aceştia sînt sărmanii care nu şi-au răspuns datoriile cătră vistierie. 
Eu am rugat pe măria sa de multe ori să-i îngăduie, sau, şi mai bine, să-i 
ierte. 

— Să nu-i îngăduie şi să nu-i ierte! răspunse făcînd botişor domniţa 
Catrina. 

— Atuncea de ce te plîngi? 

— Să nu-i văd în calea mea! 

Anastasia-Doamna privi lung pe domniţă, după aceea îşi isprăvi 
însemnarea. Rînduind catastiful, pana şi cerneala la locul lor, îşi luă 
horbota şi veni lîngă Catrina. 

O întrebă încet greceşte, ca să nu înţeleagă roabele. 

— Ce este? 

Catrina nu răspunse. 

— Ţi-a mai spus măria sa ceva? Vîră-ţi, copilă, minţile în cap şi nu-ţi 
închipui că poţi ieşi vreodată din hotărîrea lui. Toate cele ce vezi, strînsorile 
acestea ale slujitorilor şi mulţimile care ţi se par obraznice, sînt o nevoie de 
care şi inima noastră sîngeră, căci şi noi sîntem creştini şi milostivi. Dar ce 

putem face împotriva îndărătniciei? Avînd atîta nevoie să răspundem şi noi 
celor care ne cer nouă, cată să strîngem. Plîngem şi dăm, — căci ni se cere. 
Trebuie să deie toţi, — căci le cerem. Şi pe lingă împăratul lumesc avem să 
mulţămim pe cel din cer, zidind biserici şi înzestrîndu-le cu cele cuvenite, 
ca să poată vieţui în ele sfinţii părinţi. Iată, vine vremea înnoirii domniei, 
cînd va să răspundem la Ţarigrad mucarerul — bani grei. Iar apoi hătmănia 
Ucrainei, cu care vrea să-l cinstească împărăţia pe măria sa, nu se poate 
primi fără jertfă de bani. Toate cele bune şi frumoase sînt scumpe în lumea 
asta. De aceea, pentru ca să iasă toate bune, unii trebuie să aducă bani, — 
iar alţii ascultare. 

Domniţa Catrina oftă şi-şi plecă fruntea. 

— Mamă, ai dreptate, murmură ea; şi, în acelaşi timp, îşi pipăi sub 
pieptar cartea dragostei sale. De atîtea ori mi le-ai spus acestea, de atîtea 
ori le-am auzit şi de la tata, încît nu se poate să nu-mi fi intrat în cap. 
Supunerea nu-i de trebuinţă numai în această viaţă. Ca o mucenicie, poate 
să fie folositoare şi-n cealaltă. 

Fu rîndul Doamnei să ofteze, cu obrazul întunecat de nemultămire. 

Atunci un aprod deschise uşa şi vesti pe măria sa Vodă. 

Dădacele se săltară din locurile lor şi-şi strînseră lucrul, gata să se 
strecoare pe o uşă lăturalnică. Domnul intră răsuflînd ca după o grabă. 

Pe cînd dădacele ieşeau, domniţele se ridicară odată cu mama lor, 
închinîndu-i-se. Atunci îl vedeau pe măria sa întâia oară, în acea zi. Veniră 
pe rînd şi-i sărutară mina dreaptă. El îşi punea barba pe fruntea lor. 

— Duceti-vă în cămările voastre, zise măria sa domnitelor cele mici. 
Poate să rămîie numai domnita Catrina. 

Domniţele trecură printre Doamnă şl Vodă închinîndu-se cu ochii 
plecaţi, pe rînd, după mărime, pînă la cea mai mărunţică. Aceasta, 
închizînd uşa, aruncă o privire iute de spioană în urma ei. Domnul le 
ascultă paşii, cu urechea aplecată. După aceea se mişcă pînă la uşa pe 
unde ieşiseră dădacele şi o deschise, cercetînd de cealaltă parte, 
întorcîndu-se spre soaţa sa şi spre Catrina, zise cu linişte, zîmbind: 

— înainte de a vorbi de ale noastre, aflaţi că dumnealui beizade Alecu 
Ruset a fost asară văzut în Iaşi şi, dacă nu mă înşel, pînă acuma trebuie să 
fi fost prins. 

Domniţa Catrina primi în plin lovitura şi inima i se ghemui sub năvala 
sîngelui. Dacă ar fi fost în picioare, s-ar fi cumpănit. Aşa, se ţinea tare pe 
scaunul ei. într-o fulgerare îşi făcu judecata acelei veşti, despicînd-o, 
desfăcînd-o şi lepădînd-o în jurul ei ca pe o floare falsă. Dacă Alecu beizade 
a fost prins, el n-are de ce se teme, căci asupra vieţii lui numai Sultanul 
hotărăşte. Şi chiar dacă ar avea a se teme pentru viaţa lui, fără îndoială că 
nu va rosti nici cel mai mic cuvînt despre taina care-i leagă. L-a simţit, în 
ziua întîlnirii din urmă, la via Gheuculesei, că poate să piară pentru ea. 

Atunci ce scop au aceste vorbe rostite în faţa ei şi mai ales îndreptate ei? 
Numai pentru asta avea să se întrebe. Sînt o cercătură, pentru un rest de 
îndoială asupra simţirilor ei şi asupra împotrivirilor ei necontenite? 

Duca o observa. Ea îşi strînse domol lucrul şi se pregăti să plece. 

— Mi se pare că şi eu sînt de prisos aici, zise ea c-un glas liniştit. N-am 
nimic cu vestea asta. Numai dacă vrei măria ta să-mi spui de ce trebuie să 
mă bucur. 

— Rămîi, răspunse Vodă. 

— Bine, rămîn. 

— Ştii, domniţă Catrina, urmă Domnul, că acest nebun s-ar fi lăudat 
cîndva că ar putea să-mi fie ginere fără voie? 

— De la un nebun, măria ta, nu poţi auzi decît o nebunie. 

— Aşa. Şi i-am hotărît să nu-1 mai văd în scaunul domniei mele. Mai 
întăi, ca să se stingă vorbele. Al doilea, pentru că-1 ştiu duşman al meu. Al 
treilea, pentru că-1 cunosc îndrăzneţ şi în stare să săvîrşească orice faptă 
smintită. 

înfricoşată numai de gîndul acesta, se amestecă Doamna Anastasia. 

— Măria ta, asta nu se poate. 

— Vreau să înţeleg de ce faptă smintită poate fi vorba, întrebă, cu 
nedumerire, domnita. 

— Dintre cele ce a mai făptuit! Ca un desfrînat ce se află, nu ştiţi oare 
cîte muieri şi fete a răpit, încît a ajuns plîngere pînă la Poarta împărăţiei? 
Ca să ne facă rău şi să ne strice tocmai acum, asemenea zănatic îşi poate 
pune şi viaţa în primejdie; ca acela care, în desnădejdea înecului, te 
cuprinde şi te duce cu el la fund. 

— Măria ta, îndrăzni domniţa, cu glas însă potolit; greu lucru socot că 
este pentru el să răpească o fată de rînd, căci, pe lîngă îndrăzneala, lui, mai 
trebuie şi voia ei. far pentru o domniţă, nu mi se pare a fi mai uşor. Dar 
dacă a fost prins, măria ta, atunci nici nu-i nevoie să mai vorbim; fapta nu 
mai este cu putinţă. 

— Adevărat, mormăi Domnul, fapta nu mai este cu putinţă. 

— Măria ta, se întoarse Catrina cu îndrăzneala sporită: să-l lăsăm 
atunci la judecata împărăţiei. 

— De ce? îl pot judeca şi eu. Găsesc eu mijlocul să-l judec. 

— Atunci judecă-1. 

— îl judec, după ce-1 voi avea în mînile mele şi după ce-i voi tăia toate 
ghiarele. 

— Atuncea, măria ta, mai ai şi alte pricini de teamă din partea lui? 

— Le-am avut, rînji Duca; le-am avut ş-acuma nu le mai am. Au fost 
căiţi care se aflau la mîna unor prietini ai lui, în Ţara Leşască; cărţi care 
zicea el că ar fi fiind ale mele, închinîndu-mă prin ele Craiului şi lepădînd 
supunerea mea cătră Sultan Padişah. Dar acuma au ieşit la iveală alte 

cărţi, care arată minciunile lui şi răstoarnă uneltirile pe care din zavistie 
le-a pornit împotriva noastră. Asta-i va aduce pieirea. încă puţin şi 
împărăţia îşi trage de deasupra lui mina, dacă mina asta a fost asupra lui, 
cum se lăuda el. 

Măria sa, aşezîndu-se în scaun, se umflă de un fel de mulţămire 
cugetînd la împrejurările viitoare în care încă un duşman al său va cădea, 
ca să nu se mai scoale. Domniţa Catrina îl observa mai liniştită. înţelesese, 
deşi-i mai rămîneau tulburi îndoieli, că beizade Alecu stă încă teafăr, în 
afară de primejdie. Totuşi îl aştepta o primejdie în ceasul viitor. 
Descătuşîndu-şi răsuflarea, aruncă o privire de dragoste tatălui său şi se 
simţi gata să-l îmbrăţişeze. Dar se stăpîni la timp. 

— Tot nu înţeleg, vorbi ea vesel, de ce slăvitul meu părinte mi-a dat 
acea veste întăi şi întăi mie, şi nu mamei, care se afla şi ea de faţă. 

— Ai să înţelegi, domniţă, mai tîrziu, răspunse Domnul, cînd vei 
cunoaşte năcazuri şi dureri ca noi, cînd vei fi trecut prin ispite şi cînd vei fi 
la casa ta, avînd copii şi mai ales copile. 

— Ca să am copii şi copile, trebuie să am întăi soţ. 

— Cu ajutorul lui Dumnezeu, vei avea, domniţă, dacă într-adevăr eşti 
ascultătoare părinţilor, dorindu-le binele şi dacă nu ţi-i cugetul la altele. 

— Vra să zică asta a fost, măria ta? N-ai avut credinţă în mine şi ţi-a 
mai rămas în suflet o bănuială? 

Doamna Anastasia îşi puse mîna dreaptă pe umărul copilei. 

— Am crescut-o curată ca o floare, îndreptă ea, cu ochii în lacrimi, 
cuvînt cătră măritul său soţ; şi nu s-a atins de sufletul ei nici umbra 
prefăcătoriei; aşa încît o obijduieşti avînd îndoieli, măria ta. Chiar mai 
înainte de a veni măria ta aici a arătat înţelegere pentru năcazurile noastre, 
supunîndu-se tatălui şi Domnului său. 

— Mă supun şi maicei mele, adaose Catrina, cuprinzînd şi sărutînd 
mîna Doamnei, căci o văd mîhnită; dar rog pe tatăl meu să întîrzie pentru 
totdeauna, dacă se poate, acel ceas al însoţirii cu urîtul, pe care eu îl 
socotesc ceas de moarte. 

— Bine, bine; lasă pe părintele tău să călăuzească luntrea vieţii tale 
spre liman... zise Domnul cu bunătate. Vom încerca să facem cum e potrivit 
pentru folosul nostru, înlăturînd piedicile şi duşmanii, calea cea bună se 
deschide. 

— Necontenit piedici, necontenit duşmani... suspină domniţa, 
gîndindu-se aiurea. 

Doamna Anastasia suspină şi ea, dintr-o inimă dreaptă. 

— Sînt şi ne luptăm cu ei şi-i biruim ca pe balaur, cu ajutorul lui 
Dumnezeu, grăi Duca-Vodă. Unul care ne-a hulit şi ne-a ponegrit, 
fălindu-se cu haznalele fără fund ale averii lui şi sprijinindu-şi cu mult 
bănărit jalobele la împărăţie, stă la pămînt. L-am oborît ş-am pus piciorul 

pe el. Nu noi îl batem, ci legea; noi numai împlinim hotărîrile ei. Acesta-i 
dumnealui Grigorie Ursachi, decît care se părea că nu este altul mai presus 
în ţara Moldovei. Au mai fost şi alţii, care au fugit la Ieşi. Vin la mina 
noastră pe rînd. Acuma, iată s-alege şi-n privinţa feciorului celui nebun al 
lui Chiriţă Dracu. îi vor cunoaşte leşii minciunile. îi va judeca şi Stambulul 
viclenia. Părăsindu-1 împărăţia în mina mea, eu nici n-am nevoie să ridic 
buzduganul; ci las slobodă asupra lui ura acelora pe care i-a necinstit, 
răpindu-le muierile ori fetele, pentru desfrînările lui. 

Domniţa coborî pleoapele, ca să nu privească spre tatăl său cu spaimă, 
ori cu duşmănie. 

— într-adevăr, zîmbi ea deschizînd ochii înainte-i, asemenea om se 
cuvine să fie hăituit ca un lup în codru. 

Vodă păru mulţămit de acest cuvînt. Cu mînile la spate, se mişcă prin 
odaie pe dinaintea femeilor. Scurt şi burduhos, părea încercuit într-un 
butoi, pe care-1 clătina, ca să mai trezească drojdii de îndoieli. Catrina îl 
urmărea cu privirea-i ascuţită. 

— Este nevoie, începu el iar, să mă duc la Stambul, ca s-astup gurile 
cele flămînde, să deştept prietiniile, să îndestulez vistieria lui Mehmet, să 
fac să curgă daruri în harem. Dacă dă Dumnezeu, după înnoirea domniei, 
să ne alegem şi cu hătmănia Ucrainei, putem îndrăzni să şedem la tocmeală 
în privinţa lui Ştefan beizade, care nici nouă nu ne este prea drag. Se poate 
să scăpăm de el, cu ajutorul tău, domniţă Catrina, dacă te-ai hotărî să faci 
un drum atît de lung. 

Catrina stătea la îndoială pentru răspuns, bănuind iar o cursă. 

— Părintele meu, vorbi ea blînd, adevărat este că drumu-i greu, însă 
l-am mai făcut, şi nu numai o dată. Dacă socoţi că-i mai bine să rămîn aici, 
voi rămînea. Avînd încredinţarea că vei scoate totul după dorinţa mea, 
urmînd să-mi alegi apoi un soţ vrednic de o domniţă nu numai a Moldovei, 
ci şi a Ucrainei; care, dacă va binevoi Maica Precista, va fi şi Voievodului de 
la munteni soră. Căci şi pentru domnia Munteniei a lui Constantin, fratele 
meu, ai să te trudeşti, măria ta, la Stambul; şi pentru aceasta e nevoie de 
destule cheltuieli şi strădanii. Fiind împovărat cu atît de multe, poate n-ar fi 
rău să fiu şi eu acolo, apărîpd şi eu fiinţa şi inima mea, cum oi socoti mai 
bine, nădăjduind de la Dumnezeu putere şi minte. Iar dacă măria ta socoti 
că nu-i bine să mă duc, voi sta pe loc. Cum vei hotărî, aşa va fi. 

Vodă privi cu plăcere pe copila sa, uimit de înţelepciunea ei. 

— Vei merge cu mine, grăi el: aceasta este hotărîrea cea bună. 

— Cea mai bună, fără îndoială, încuviinţă Doamna Anastasia, ca un 
ecou. 

Catrina plecă fruntea cu supunere. Ridicîndu-se apoi de pe scăunaş, 
sărută mîna tatălui său şi a maicei sale şi le ceru îngăduinţă să se retragă. 
Tocmai asta dorea şi Duca. deoarece venise mai cu samă pentru sfatul lui 

obişnuit cu Doamna Anastasia în privinţa gospodăriilor lor împănate în 
toată ţara — hanuri, mori, iazuri, prisăci, tamazlîcuri, turme şi herghelii, — 
neuitînd suma care creştea ca apa în vistierie. Cu multă trudă se 
privegheau şi se lucrau toate, dar amîndoi soţii erau vrednici de laudă 
pentru hărnicie şi binecuvîntaţi întru deplina lor înţelegere. 

Catrina ieşi liniştită: dar cum închise uşa, grăbi paşii şi intră aproape 
în fugă în chilia ei. Dădaca Măgdălina o primi în braţe, observînd-o cu 
luare-aminte. Domniţa se desfăcu din îmbrăţişare şi se abătu cu faţa în jos 
pe divan. 

— Ce s-a întîmplat, sufletul mămucuţei? şopti dădaca, urmînd-o şi 
aplecîndu-se asupra ei. Totdeauna mi-i teamă, cînd îl văd venind astfel pe 
măria sa, c-un zîmbet pe care i-1 cunosc. Ascultă, sufletul măicuţei; am 
primit iar veste prin Zoiţa. Nu ştiu dacă s-a putea să-l vezi, dar a venit. 

Domniţa răsări, se îndreptă pe divan şi cuprinse umerii ţigăncii. 

— Adevărat? Mai spune-mi o dată. 

— îţi mai spun, mămucuţă. A venit. 

— Aşa este. Nu era de crezut ce lăsa tata să se înţeleagă. Acuma, în 
sfîrşit, răsuflu: căci stăruia în mine frica, de şi judecata arăta altfel. 

— Ce dădea a înţelege măria sa, sufletul mămucuţei? 

— Că beizade ar fi căzut în mina slujitorilor agiei. 

— Asta nu, mămucuţă. Vai de mine! cum pot minţi oamenii astfel! Mai 

nainte a sosit într-un suflet Zoita. L-a lăsat în bună stare la via 

» 

Gheuculesei. 

— Da, se vede că aşa este, dădacă. însă a fost văzut de oamenii 
domneşti. 

— Se poate, sufletule. Destulă primejdie este şi asta. Va fi fost iarăşi la 
jidovul lui, la care leapădă pietrele pe care le mai are. Mie nu-mi place 
treaba asta a lui beizade. 

— Dădacă, să te duci să i-o spui lui asta, dacă ai asemenea 
îndrăzneală, rîse domniţa. Să te duci şi pentru că eu nu pot ieşi nici într-un 
chip. M-am mai gîndit şi găsesc orice-drum al meu cătră el, acuma, cu 
primejdie. Stau oameni care pîndesc. Şi nu vreau să cred că n-ar îndrăzni 
să mă urmărească şi pe mine, dacă astfel li s-a poruncit. Deci numai tu, 
dădacă, poţi ajunge la el. încă şi pentru tine mă tem. Dar trebuie 
numaidecît, deoarece este de dus o veste mare. 

— Te temi şi pentru mine? Ai dreptate, sufletul mămucăi. Dacă te-ar 
putea urmări pe măria ta, de ce nu m-ar urmări pe mine? însă este chip să 
găsim o chibzuinţă, căci orice lucru îşi are umbra lui şi orice treabă 
chibzuinţă şa. Măria ta porunceşti săniuţa; ieşi la plimbare şi te 
întovărăşesc şi eu, ca totdeauna. Atuncea bag de samă ce şi cum. 

— Nu ies. Măgdălina, căci nu vreau să întîrzii nimica. 

— Atuncea nu ieşi. mămucuţă, şi să ne gîndim la altceva. 

— N-ar fi bine, dădacă, într-o împrejurare ca asta, să vezi ce spun 

cărţile tale? 

» 

— Mie-mi pare bine, sufletule, că rîzi: să ştii că ele sînt totdeauna mai 
înţelepte decît noi. Dacă măria ta socoti potrivit să aştepţi aicea, atunci am 
să mă reped eu pînă în ţigănie la noi. Am acolo cumătri, fini şi nepoţi cît 
lumea. Dacă sînt iscoade cate se ţin de mine, pînă acolo am să le văd ş-am 
să le cunosc. Iar cînd oi ajunge între cînii de la bordeie şi între toţi ai noştri, 
fac eu o nuntă ş-o încurcătură, din care numai eu am să iesă singură şi 
neştiută, pe-un drum cotit, cum numai drumul raiului poate să fie, 
mămucuţă, şi mă duc unde am treabă şi dau vestea pe care mi-o 
porunceşti. 

— Să te întorci însă degrabă, Măgdălina, ca să mai fiu o dată 
încredinţată că nu i s-a întîmplat nimic. Şi să-i spui aşa, că asupra lui 
acuma s-a ridicat o primejdie, încît nu poate să mai steie în ţară şi cît mai 
degrabă să scape undeva. La Ieşi nu-i bine să se ducă, pentru că şi-acolo 
s-au pus împotriva lui vorbe. Mai degrabă la munteni, ori la unguri: dat nici 
acolo nu-i bine, pentru că ne despărţim. Totuşi, pentru scăparea vieţii lui, 
să primească această suferinţă. Dar dacă poate să se bizuie pe Şişman 
serascher de la Juravna şi pe Soliman paşa de la Obluciţa şi, cu prietinia 
lor armat, să ajungă cu bine la Stambul — să încerce mai bine asta. Acolo, 
după cît mi-a spus, are ocrotirea lui Cara Mustafa. Mă întorc iar şi cuget că 
pe prietiniile necredincioşilor nu se poate bizui multă vreme; ochii lor se pot 
întoarce cătră aurul şi peşcheşurile de la Moldova. Mai potrivit ar fi să caute 
dragostea pe care i-a arătat-o acel cuvios părinte franţuz, cît l-a întovărăşit 
în drumul lui cătră hotarul împărăţiei. Asta să-i spui. 

— întocmai, sufletule. Am să-i spun să se ducă la Ţarigrad şi să caute 
pe popa cel franţuz. 

— Aşa; dacă poate, Măgdălina. Acolo să se ducă; pentru că, după 
porunca măriei sale, şi eu voi fi la Ţarigrad nu peste multă vreme, pentru a 
mă apăra de logodnicul pe care nu-1 poftesc. Cu ajutorul Maicei Domnului 
mă voi duce; şi am mare dorinţă să ne vedem acolo. într-acel loc încîntat 
cum nu se află altul pe pămînt. Dacă şi beizade Alecu hotărăşte aşa, atunci 
drumul lui să fie în cea mai mare taină, şi şederea sa la Ţarigrad să i-o ştie 
numai cel mai de samă al său prietin. Numai aşa avem să putem fi alături. 
Altfel, la primejdia vieţii lui se adaogă primejdia să nu ne mai vedem poate 
pînă la sfîrşitul zilelor noastre. 

— Am să-i spun toate, sufletul mămucuţei. Să se ducă şi să te aştepte 
în mare taină. Am să-i mai spun eu şi altele. 

— Poţi să-i spui, dădacă, mai ales că m-ai văzut lăcrămînd pentru 
soarta lui. Ai putea să-l săruţi pentru mine, însă nu se poate şi nu 
primeşte. 

— Ştiu, sufletule, căci sînt bătrînă şi urîtă. Ar trebui să fiu cu patruzeci 
de ani în urmă. în vîrsta Zoiţei. Mă duc: şi să ştii că n-ai să aştepţi multă 
vreme. 

Dădaca trase pe mînici caţaveica de vulpe cu faţa albastră şi se învăli 
cu şal turcesc pînă la ochi şi pînă la nas. Şalul era naramziu şi faţa 
caţaveicei ca piatra vînătă, semne vii şi tari, pe care anume gîndea să le 
lepede şi să le schimbe într-un bordei din ţigănimea domnească de la malul 
Bahluiului. Păşind cît putea mai uşor cu ciubotele-i de marochin roş cu 
turetci, se strecură prin tinzi şi ieşi pe la cuhnii, coborînd cătră odăile 
siimenilor, la portiţa dinspre iaz. înainte de a trece mai departe, se opri la o 
privelişte la care se strînsese toată argăţimea şi slujitorimea Curţii. 

Armăşeii scoseseră din beciul siimenilor pe ticălosul boier Grigorie, 
asupra căruia răcnea în flecare zi Domnia, şi-l băteau la tălpi cu toiege în 
opt muchi. îl întinseseră cu pîntecele pe omăt şi-l băteau. Alt chin şi altă 
pedeapsă erau oprite. Trebuiau să-i rupă şi să-i sîngereze toate rănile vechi. 
I se cuvenea aşa pedeapsă, deoarece nu se mai pomenise asemenea bătrîn 
îndărătnic, ţinîndu-şi încleştaţi dinţii şi ne voind să mărturisească 
ascunzişurile banilor cîţi îi mai rămăseseră. 

— Doamne Dumnezeule! bolborosea îndărătnicul rugăciune, icnind cu 
spaimă sub lovituri; milostiveşte-te, Doamne, şi pune sfîrşit durerii, 
luîndu-mi zilele puţine cîte mi-au mai rămas! 

Slujitorii se îndemnau rînjind: 

— Vedeţi că ştie să vorbească? Dar nu spune ce trebuie. Daţi-i vîrtos! 

Bătrînul arătă o mască galbenă asudată cu sînge şi închise ochii, 
istovit. 

Dădaca privi curioasă un timp, apoi se deslipi de lîngă grămada la care 
se alăturase şi dispăru pe portiţă. Unii argaţi o ştiau lîngă ei şi dintrodată 
n-o mai văzură. Rîzînd, stupiră în locul unde stătuse, şi-şi făcură cruce. 

înserarea de iarnă veni grăbită, c-o negură de ninsoare. Domniţa stătu 
în neclintire la fereastră, privind cum creşte întunericul, ca şi neliniştea din 
ea. Cînd se făcu noapte deplină deasupra omăturilor cenuşii, se trase, lîngă 
soba lungă. înăuntru ardeau despicături mari de lemn; le adusese, gîfîind 
sub greutate, o roabă şi le aruncase peste jarul vechi. La lumina flăcărilor, 
domniţa deschise istorisirea minunată a lui Theaghene şi a Haricleei, şi, 
lîngă amorezaţii aceia din veacuri vechi, intră cu propria ei dragoste, 
amestecînd timpurile, locurile şi fiinţile, — pînă ce dădaca Măgdălina se 
întoarse cu veste. 

O auzi scuturîndu-se de omăt în tindă şi tresări. De mult cartea-i 
căzuse pe genunchi. Măgdălina intră. 

— Veste bună, dădacă? 

— Bună, sufletule. Se duce unde i-ai poruncit. Ca şarpele cel înţelept 
stă tupilat în Stambul şi te-aşteaptă să vii, ascuns şi de nimeni ştiut. Iar 
semnul venirii noastre să i-1 dăm la casa franţujilor, în Pera. 

— Bine, dădacă Măgdălina. Ţi-ai cîştigat cu vrednicie cerceii. Ş-am să şi 
te sărut. 

— Şi una şi alta am avut şi din partea lui beizade... miorlăi cu glas de 
tineretă dădaca. 

lecu Ruset se simţi şi mai strîmtorat în viaţa lui. Nu era vorba atît 


de drumurile cătră miazănoapte, apus şi răsărit, unde prietiniile 


poate-i fuseseră surpate de uneltiri; nici de întoarcere în sălaşul lui 


de la Hîrlău: acolo ameninţa să rămîie stăpînă pustia; nici chiar de nourul 
cu furtună care se grămădea la Stambul venind împotrivă-i; cît de lipsa 
domniţei Calvina. După hotărîrea ei, care părea luminată de înţelepciune, el 
trebuia să părăsească tara. Dar părăsea mai ales izvorul din care i se adăpa 
viaţa. Aşteptările înfiorate, fericirile fără nume ale întîlnirilor şi durerea 
despărţirilor — care durere cuprindea şi ea destulă fericire, însoţită fiind de 
nădejdea altei întîlniri, toate acestea rămîneau căzute în noaptea şi îngheţul 


iernii. 


Se mai putea întoarce un răsărit al vieţii? Fără îndoială, căci pentru 
asta trăia el. Iar acea lumină nouă de aur avea să încununeze marea 
albastră de la miazăzi. 

Pornind cu luare-aminte din preajma Iaşilor; beizade Alecu se lăsă cu 
sania lui de ţară, cu doi căluţi şi cu Bîrlădeanu, spre Vaslui, nu pe drumul 
cel mare al Şantei, ci printre păduri, urmînd pîrtii înguste. Mergea destul de 
încet, poposind la margini de sate şi rareori la hanuri, negustorind de la 
localnici piei de vulpe şi de lup. Ocoli tîrgul Vaslui şi coti la dreapta spre 
apa Şiretului, trecînd-o pe ghiaţă la ţinutul Bacăului. Ferindu-se astfel de 
drumul domnesc al Galaţilor, îşi închipui că poate răsufla mai în voie. 

La ţinutul Bacăului, sui din muncel în muncel pînă la mănăstirea 
Caşin. Acolo era stareţ cuviosul Teofan, unchi al său, frate cu maica sa 
Profira-Doamna, de mult trecută la odihna celor veşnice. Părintele Teofan, 
umilit stareţ, venit de la Aton, era bun rînduitor al gospodăriei Caşinului 
şi-şi purta cei patruzeci de cuvioşi părinţi de subt ascultarea sa ca un 
căpitan oştenii săi. Se afla încă în putere, ajuns la cărunteţă; ştia să 
mănînce şi să beie bine după monahiceasca rînduiala şi nu se sfia, în zile 

de post, să iasă la vînat în codru, cu argaţii şi cu cînii săi. în poarta acestei 
aşezări a Sfîntului Munte bătu Alecu Ruset într-o sară, la începutul lunii 
martie, şi fratele portar îi primi cu bunăvoie ca pe-un străin călător. 

Acest călător străin dorea să vadă pe cuviosul părinte arhimandrit 
Teofan. 

Prea cuvioşia sa era în struna lui, în sfînta biserică, ascultînd slujba de 
vecernie. 

Lăsînd caii, sania şi pe Vîlcu afară, la poarta deschisă, beizade Alecu 
pătrunse în biserică. Se opri la intrarea naosului, îşi făcu de trei ori semnul 
crucii şi trecu pe la icoane, sărutîndu-le cu umilinţă. Ajuns în drept cu jilţul 
cuviosului stareţ, se închină şi spre cuvioşia sa. Iar cuviosul Teofan ca şi 
ceilalţi cuvioşi monahi, îl privea cu mirare, însă şi cu plăcere, văzînd venind 
în chinovia lor om cu veşti din lume. Părea a fi un negustor: gros îmbrăcat 
cu şubă de oaie şi încălţat cu ciubote de iuft, cam nepieptănat şi prea 
bărbos pentru un mirean tînăr. Venind spre Teofan la sărutarea mînii, 
sfinţitul stareţ îl cunoscu şi tresări în scaunul său; dar îndată înţelese că 
nu-i bine să-l vădească în acel loc faţă cu toţi; căci toată înfăţişarea acelui 
nepot iubit al său i-1 arăta pribeag şi poate urmărit, aşa cum e, în această 
ţară, soarta domnilor şi a feciorilor de domni, mai nefericită şi mai proastă 
soartă decît a oamenilor de rînd. 

Deci îi întinse mîna spre sărutare şi-l binecuvîntă, fără a-i da semn pe 
faţă. Şi fără a se clinti din locul său, cuviosul Teofan ascultă sfînta slujbă 
pînă la sfîrşit. Ştia că străinul a rămas în biserică, în laturea şi-n umbra 
unui stîlp; însă nu-şi întoarse ochii spre el. Numai după ce toate se 
isprăviră şi camilafcele cuvioşilor părinţi se mişcară într-acolo, veni şi 
stareţul; iar negustorul sărutîndu-i din nou mîna, se rugă de găzduire pe 
noapte, pentru sine, pentru o slugă a sa şi pentru sania cu doi cai. 

— Asta se cuvine oricărui călător, răspunse cu blîndeţă Teofan. 

— N-am îndrăznit, prea cuvioase părinte, răspunse beizade, şi am 
socotit că am datorinţa să cer învoire şi binecuvîntare întăi. 

— Datoria noastră creştinească, frate, ne porunceşte să primim pe 
aproapele nostru ca pe Hristos, şi să-l ajutăm în năcaz fără a-1 întreba cine 
este şi de unde vine. 

La aceste vorbe străinul se bucură, zîmbind. Ieşi, ca să deie poruncă 
slujitorului său. Iar cuviosul stareţ rîndui fratelui arhondar să pregătească 
cină şi chilie de odihnă, trimeţînd în aceeaşi vreme şi răspuns acelui străin 
să bine-voiască a pofti în chilia prea cuvioşiei sale, pînă ce masa şi patul vor 
fî gata. 

Cuvioşii monahi înţeleseră acest drept al mai marelui lor să afle el cel 
dintâi ce s-a petrecut pe lumea asta de cînd asupra iernii s-a arătat steaua 
cu coadă; ce-a fost cu cutremurul şi cu moşneagul cel care a înviat din 
moarte în sfînta mănăstire Golia la Iaşi; cum şi despre paserea Roc, care iar 

a ieşit, vestind războiul împăraţilor. Căci acea pasere uriaşă cloceşte la un 
veac un ou în stîncile mării, şi din acel ou iese un şarpe care scapă la uscat, 
printre munţi şi ape, însemnînd, în trecerea sa, hotare nouă şi scornind 
zavistie şi pieire printre oameni. Iar apoi, cînd se scrie şi se iscăleşte pacea, 
pocneşte şi piere şi se scufundă în ţărîna pămîntului. Deci cuvioşiile lor 
aşteptau cu răbdare şi pîndeau, vîrîndu-şi bărbile în ferestruicile şi între 
gratiile chiliilor. 

Ruset intră la unchiul său şi, lepădîndu-şi blana de berbece lîngă uşă. 
îl îmbrăţişa în tăcere. Sfinţitul Teofan împinse zăvorul, potrivi bine perdelele 
ferestrelor şi, punîndu-şi mînile pe umerii nepotului său, îl întrebă şoptit: 

— Spune, ce este? 

— Părintele meu, răspunse beizade Alecu, am a-ţi mărturisi multe; şi 
toate ţi le voi înşira pe rînd, cerîndu-ţi sfat în năcazurile mele. Deocamdată 
te rog să-mi spui dacă aicea sînt destul de departe de slujitori domneşti şi 
de prietini ai lui Duca-Vodă. 

— Eşti departe, beizade, căci noi aici, cît ţine iarna, trăim singuri ca 
într-o pustie. Eşti prigonit şi ai nevoie să te ascunzi? 

— Cred că sînt prigonit, deşi pînă acuma am avut cuvînt să mă 
socotesc eu mai tare decît Duca. Fiind mare meşter precum ştim, măria sa 
a găsit mijloc să mă zugrăvească în anumit chip prietinilor mei şi 
ocrotitorilor mei. Şi mă tem că braţele cele tari care mă sprijineau se vor 
trage de cătră mine. Asta încă n-ar fi nimic, dacă n-ar fi căzut asupra inimii 
mele un blăstăm, care mă osîndeşte să mă duc neapărat la Stambul. 
Trebuie să mă înfăţişez acolo neştiut şi necunoscut, precum îţi voi lămuri 
îndată. Iar ca să pot ajunge acolo astfel, printre primejdii pe care nu le 
cunosc, am nevoie de sfatul şi de ajutorul sfinţiei tale... 

— îmi vei spune toate, beizade, şi vom chibzui, răspunse cu liniştea lui 
de om gras şi bălan prea cuviosul părinte stareţ. Se cade însă, înainte de 
aceasta, să-ţi întăreşti trupul cu mîncare şi inima cu vin. Ştiu că asemenea 
bunătăţi, de Dumnezeu rînduite năcăjitului om, nu le lepezi de cătră tine. 
Iar vinul mai ales, să ştii că este din acel cu carele mă îndeletnicesc şi eu. 
Făcîndu-mi o bucurie ca asta, de a veni în braţele mele ca la un părinte al 
tău, după ce nu ne-am văzut atîta vreme, se cade să cinstim ceasul, 
însemnîndu-1 la răbuş printre cele puţine ale sărmanei vieţi. Închinînd 
pahare, să lepădăm din fiecare cîte un strop pentru toţi cei iubiţi ai noştri, 
unii în viaţă şi suferind, alţii trecuţi la veşnică hodină. Printre morţi eu 
număr şi tinereţele mele; printre vii, tu numără dragostile tale. Şi te poftesc, 
beizade, un ceas să fii vesel, ca să putem pe urmă în tihnă vorbi despre 
mîhnirea ta. 

Aceste vorbe potrivite au fost ele singure ca o băutură întăritoare 
pentru Ruset. Şi cunoscînd pe cuvioşia sa unchiul său ca pe unul dintre cei 
mai vrednici întru ostenelile petrecerilor, s-a bucurat şi a zvîrlit de pe sine 

şi cojocelul şi grija clipei. Şi-a frecat mînile, s-a apropiat de pojarul din 
sobă, văzînd în vîlvătăile lui un chip de departe, şi, cu privirile aprinse, a 
poftit cît mai degrabă pe masă, în faţa sa, vinul cel lăudat. 

— Să-l cunoaştem şi să-l bem pre el, a grăit cu aţîţare, cuprinzînd de 
după mijloc pe sfinţitul părinte Teofan şi cercînd să-l salte în sus, ca pe un 
sac de mei. 

Dar cu toată silinţa de a părea vesel, beizade Alecu s-a oprit, cu mult 
înainte de vremea lui obişnuită, şi a început să se mărturisească unchiului 
său, spunîndu-i toate cîte avea de spus, pînă într-un tîrziu ceas, în al 
treilea cîntat al cucoşilor. 

A doua zi, cătră amiază, părintele arhimandrit Teofan a poruncit să i se 
pregătească sania cea văpsită roş şi să-i puie la oişte doi cai pe care-i ştia 
prea cuvioşia sa mai iuţi. Fraţii de la odaie împlinind porunca, prea cuvioşia 
sa a coborît de la stăreţie şi s-a aşezat singur în sanie, punînd pe sine blană 
de lup şi în jurul său cergi miţoase. Fratele surugiu, pocnind din puhă. a 
dat veste între ziduri de plecare şi a slobozit fugarii cu mare repeziciune pe 
poartă. 

Părintele arhimandrit n-a lipsit mai mult de trei zile, şi, în vremea asta, 
negustorul cel străin s-a oploşit bine între fraţi, ţinînd tare cu dînşii felurite 
probe de mîncare ori băutură şi mai ales încîntîndu-i cu istorisiri care de 
care mai minunate, lumeşti lucruri cu mult mai de haz, orice s-ar spune, 
decît sfintele poveşti de la Metafrast, Damaschin şi alţi părinţi care au scris 
şi au povestit. 

Venind sfinţitul Teofan a treia zi, a chemat la sine pe negustor iarăşi în 
chilia de la stăreţie, unde ardea foc mare în sobă şi erau trase perdelele. 
Poftind întăi pe părintele pivnicer să aducă puţintel vin din cel de care ştia 
el, au rămas amîndoi, străinul şi cu părintele Teofan, singuri, sfătuind, pe 
cît spuneau cuvioşii monahi, despre o negustorie. 

— Ascultă, beizade, îi zise cuvioşia sa viind aproape şi cuprinzînd cu 
dreapta grumazul nepotului său; am făcut precum mi-ai spus şi m-am dus 
pînă la Tîrgul-Ocnei şi am coborît şi mai departe la Bacău, ispitind pe unii 
şi pe alţii dintre boieri şi slujbaşi. Apoi, într-adevăr, se spune că ar fi ieşit 
vorbă de la împărăţie asupra domniei tale pentru nişte vicleşuguri pe care 
le-ai fi săvîrşit, dar n-am înţeles că ar fi avînd cineva o poruncă să te 
poprească. Decît, zic ei, de-acu au să se spargă răutăţile care au mai rămas 
de la Antonie-Vodă. Şi-ndată după aceea, cum e năravul moldovenilor, 
suduie şi pe Duca Vodă ca pe un Antihrist, care ar fi ieşit în acest sfîrşit de 
veac spre pieirea lumii. 

— Am înţeles că bine este să mă păzesc, precum, am început, zîmbi 
Ruset; şi mai ales cată să găsesc mijloc să trec Dunărea şi s-ajung unde 
vreau, ascuns, din două pricini, într-o îndoită taină; să nu mă ştie prietinii 
mei păgîni şi să nu mă ştie duşmanul nostru Duca, pînă ce va veni vremea 

să ies la lumină pentru o singură fiinţă, fără de care viaţa mea nu mai are 
preţ. 

— Această singură fiinţă, beizade, se pare că este primejdia cea mai 
mare a vieţii domniei tale. Nu te uita supărat la mine, căci n-am să cerc a te 
opri din drumul care ţi-a fost scris din veci. Du-te, şi te voi ajuta cum se 
cuvine. Bea acest pahar, ca să te îndulceşti; zîmbeşte fratelui fericitei tale 
maici, care se află acum între sfinte, într-un liman fără vifor, şi ascultă bine 
care este sfatul meu. 

Aceasta a fost cea din urmă noapte pe care a petrecut-o Ruset la 
mănăstirea Caşin. Sculîndu-se a doua zi, a sărutat mina prea cuviosului 
stareţ în văzul tuturor monahilor, primind binecuvîntarea, şi a purces la 
drum în munte cu săniuţa lui cu cai şi cu Bîrlădeanu, avînd călăuz un frate 
tînăr, cu numele Nicodim. 

Era într-o miercuri, în opt zile ale lunii lui martie, şi tustrei călătorii 
şi-au făcut cruce, cerînd ajutor de la sfîntul părinte Teofilact, care stăpînea 
acea zi, cît şi de la cei patruzeci de sfinţi mucenici din Sevasta, a căror mare 
slujbă la mănăstire era a doua zi. Au umblat astfel încet patru zile. Lăsînd 
la un schit de sub Cernegură sania cu cai, au suit cu piciorul potecile pe 
sub cetini şi pe sub păreţi de stîncă, trecînd hotarul muntenesc cătră apa 
Buzăului. 

Venea un vînt cu sunet mare de cătră miazăzi şi pălise soare cald pe 
ţancuri. în ziua a şasea, beizade Alecu Ruset cunoscu, după fumegarea 
văilor, că pocnesc gheţurile şi porneşte zăporul primăverii. Atunci avu în 
sine bucurie, ca şi cum berbecele lunii martie ar fi spart pentru el peştera 
întunericului, dînd drumul luminii anului. în adevăr, în noaptea următoare, 
la straja a treia, fiind poposit la mănăstirea Cheia, auzi spre piscurile încă 
stăpînite de tăcere cîntarea cucoşilor sălbatici, far în cealaltă noapte 
prinseră a bubui puhoaiele cătră văi. 

De la acea sfînta mănăstire Cheia, din muntele încă alb, au coborît spre 
cîmpie doi cuvioşi monahi, avînd la ei cărţi şi daruri pentru S fîn tul Munte. 
Au călătorit cu pace din sat în sat pînă la Brăila. Acolo au aşteptat să curgă 
gheţurile şi au putut trece cu luntrea la Macin subt ochii cavafilor 
împărăţiei. Erau acolo şi mulţi alţi slujbaşi cu cealmale, stînd pe vine în 
jurul tipsiilor de aramă pline de mangal aprins. îi priveau zîmbind cu 
nepăsare şi dormitînd, apoi le făceau semn să-şi vadă de drum, ca unor 
oameni ai lui Dumnezeu. Unii harapi mormăiau în urma lor, dar nu 
îndrăzneau să-i atingă. Toţi, şi osmanlîi şi creştini, se adunară o clipă ca la 
o petrecere, cît călugării neguţară de la un bulgar, doi asini. Se desfăcură, 
lăsîndu-i să treacă în calea lor, încălecaţi şi bălăbănind din picioare lungi 
pe animalul Domnului nostru Hristos. Apoi de-acolo au umblat tot cătră 
primăvară, descălecînd şi închinîndu-se la toate bisericile, şi cînd au 

străbătut dincolo de Etropol munţii care se chiamă Balcani, au găsit 
migdali înfloriţi. 

Au mers cu asemenea rînduiala prin Rumelia şi au văzut primăvara în 
toiul ei, cu strălucire de argint şi purpură spre coasta mării. Dînd laudă 
prea curatei Panaghii, au intrat pe drumul Sfîntului Munte ei închinat, 
unde se înşiră şi se înalţă în stînci, pe două ţărmuri, cele douăzeci de mari 
mănăstiri ale creştinătăţii, c-o mie de biserici şi paraclisuri, c-un popor 
negru şi bărbos de monahi. Acolo bine primit este numai bărbatul, zidirea 
cea fără greş a Pantocratorului, neavînd intrare nici muiere, nici dobitoc 
femeiesc. însă bine primită întru laudă pretutindeni este Aceea care a 
zămislit în sine pe răscumpărătorul păcatului omenesc. 

Acolo cei doi călători pe asini au intrat ca într-o altă lume, cu blînd 
văzduh şi grădini încîntate. Li s-a îmbălsămat sufletul de miresme, li s-a 
bucurat auzul de murmur de ape, cîntece de paseri şi zboruri sunătoare de 
albine. Sus, pe piscuri, stătea tăcerea singurătăţii pădurilor, şi, din pacea 
văilor, li se deschidea aria nemărginită a mării. 

Aşa, umblînd printre sfinte lăcaşuri unde cîntau simandrele de aramă, 
s-au oprit la Kiliandari, lăcaşul împăraţilor celor vechi de la Bizanţ şi şi-au 
dat, în taină, părintelui egumen, scrisorile şi îndreptările. S-a aflat îndată 
că acei străini monahi au adus sămi de la anumite metocuri din Moldova 
ale sfîntului lăcaş şi s-au bucurat toţi fraţii de sosirea lor, îmbrăţişîndu-i. 

Au hălăduit cei doi călători, în acea cetăţuie a credinţii, două 
săptămîni, odihnindu-se de lung şi ostenitor drum; apoi s-au supus 
poruncii prea sfinţitului egumen de a duce alte cărţi şi alte sămi la sfîntul 
patriarh de la Ţarigrad, stăpînul tuturor dreptcredincioşilor creştini. Li s-au 
dat şi doi slujitori arvaniţi, cu arme bune, care să-i călăuzească şi să-i 
apere o parte din cale; şi astfel, la începutul lunii lui mai, urmînd coasta 
mării, smeriţii călugări cu asinii lor au ajuns pe la miazăzi la Cetatea 
împărăţiei, cătră poarta de la Edi-Cule. Au trecut fără supărare pe lîngă 
hamgerele stăpînirii în lungul zidurilor celor mari, şi au bătut în poartă la o 
sfînta mănăstire a legii noastre, închinîndu-se fratelui portar şi poftindu-i 
cu vesel glas ceas bun. 

— Kali ora! a răspuns fratele portar înclinîndu-şi barba şi a cunoscut 
îndată, pe carte, pecetea de la Kalian-dari, sărutînd-o cu evlavie. 

A doua zi, la casa Crăiei franţuzeşti din Pora, în preajma grădinilor 
celor mari de harbuji, s-a înfăţişat cu fruntea plecată şi cu mînile 
încrucişate pe piept unul din cei doi călători. Slujitorii s-au mirat: ce caută 
un călugăr grec într-un loc unde nu se aflau decît ascultători ai sfîntului 
părinte de la Roma; şi l-au întrebat cu ce poate fî îndatorat. Din înălţimea 
lui, cuviosul şi-a scuturat barba şi pletele, nedînd răspuns cu glas. A scos 
din mînica largă a giubelei o scrisoare ş-a pus-o sub nasurile slujitorilor, ca 

să-i cetească însemnarea numelui, însă ţinînd-o strîns între degetele-i 
groase. 

I-au cerut, prin semne, scrisoarea; el a vîrît-o binişor la loc, scuturînd 
iar din cap. Ş-atuncea l-au luat de dinapoi şi l-au vîrît întăi într-un cerdac, 
apoi într-o tindă lungă, după aceea într-o odaie cu aurării pe păreţi, în care 
stăteau în jilţuri, la sfat, cîţiva boieri străini. Călugărul se miră de straiele 
lor de catifea şi matasă, de papucii cu călcîie nalte şi de pieptănăturile lor; 
căci, păstrîndu-şi tăcerea, îi judeca din cap pînă în picioare. 

Pe o uşă prea naltă intră şi veni cătră el un om scurt şi gros, în strai 
posomorit mai cuviincios. Văzîndu-1, călugărul se lumină la obraz. 

— Ce este? întrebă domnul de Marenne, privind cu curiozitate pe 
musafir. 

îl măsură şi el de jos în sus şi i se păru că-1 cunoaşte; dar nu-şi putea 
deocamdată aduce aminte cum şi unde l-a mai văzut. Era un adevărat 
anăxios ieromonâhos, netrebnic călugăr, urmînd bine regula sfîntului 
Vasile, care stăpîneşte la Haghionoros şi care glăsuieşte astfel: «umilinţa 
monahului să se arate în cele dinafară sa: nepieptănat să-i fie părul, iar 
straiul neîngrijit şi scîrnav». Gulerul straiului, sub pletele unsuroase, îi era 
împodobit de un strălucitor slim. 

Domnul abate, fără a se apropia mai mult de el, îi adresă încă o dată 
întrebarea în greceşte. 

Cuviosul zîmbi cu umilinţă, făcînd semn de împotrivire spre buze. 

— Pe cît se pare, se îndreptă vesel domnul de Marenne cătră boierii 
franţuji, acest frate al meu întru Hristos, de cînd nu l-am mai văzut, şi-a 
luat ca rînduiala a vieţii muţenia. 

9 9 

Monahul trase din mînică scrisoarea, şi, la acel gest, fără a-şi da sama 
de ce, abatele Paul îl cunoscu. 

— închipuieşte-ţi! strigă el cu surprindere; nici nu mă aşteptam să 
întîlnesc aşa de curînd aici şi aşa de departe de locul unde ne-am văzut 
întăi, pe prietinul nostru Bîrlădeanu. 

Acest nume ava Paul îl rosti în felul său, schimonosindu-1 ciudat; însă 
cuviosul Vîlcu îl pricepu şi-şi plecă fruntea în semn de încuviinţare. 

Rupînd pecetea şi desfăcînd cartea, domnul de Marenne se trase la o 
parte, mai cătră lumină. Ceti repede cele cîteva rînduri şi se întoarse cu 
prefăcută bucurie spre tovarăşii săi. 

— în sfîrşit, lămuri el, a sosit şi acea dorită zi, cînd voi putea să vizitez 
mănăstirea veche Balîklî. Lenea poate m-ar face să amin iar, însă de data 
asta găsesc acolo un cunoscut de departe. 

— îţi putem fi de folos la ceva, şi te putem întovărăşi, domnule abate? 
întrebă unul dintre cei de fată. 

— Domnii mei, vă mulţumesc. Ştiţi bine că m-am deprins cu meandrele 
Stambulului ca şi cu cele ale Parisului, şi vă rog să nu vă osteniţi, lipsind 

de la îndeletnicirile dumneavoastră obişnuite. îmi voi găsi singur drumul; 
mai cu samă că am tovarăş pe acest cuvios Bîrlădean. 

Nobilii măritului rege Ludovic rămaseră încredinţaţi că acel nume 
reprezintă o titulatură religioasă şi importanţa lui Vîlcu spori în ochii lor. Se 
înclinară în fata domnului abate, lăsîndu-1 liber să se ducă la o aventură ori 
la o afacere importantă, şi-i poftiră zîmbind izbîndă. 

Deci domnul de Marenne neluînd cu sine decît un cavaf dintre oştenii 
pe care împărăţia îi rînduise slujitori la poarta casei franţuzeşti, porni cu 
Vîlcu Bîrlădeanu spre mănăstirea Pighia, căreia necredincioşii îi zic Balîkiî. 
Cuvioşia sa mergea călare, iar Bîrlădeanu alaturi, la scara din stingă. 
Cavaful înainte, deschizînd drum cu toiagul său. Astfel trecură cu pod 
umblător de vase peste Cornul-de-Aur. 

Era o zi dumnezeiască de primăvară şi grădinile risipeau de 
pretutindeni mirezme şi culori, intr-un soare orbitor şi subt un cer de 
matasă sinilie. De Marenne înălţă nasul său fin ca să primească adierile 
delicate ale florilor şi ale mării, ocolind cu grijă stîrvurile şi gunoaiele din 
uliţile întortochiate. Medeanuri goale, minarete subţiri, bolţi înţesate de 
negustorime şi muşterii, hanuri şi cişmele, stoluri de copii gălăgioşi ca şi 
vrăbiile din copacii încovoiaţi peste ziduri: femeile în feregele şi iaşmacuri, 
umblînd pilcuri cu chicote şi cicîiri de ţărci; gravii osmanlîi cu turban şi 
ciubuc, binecuvîntînd prin tăcere tihna şi chieful: harahale purtate de boi 
cu podoabe în coarne, ducînd cucoane grecoaice ori armence, cu obrazurile 
descoperite, spre feredeie ori vizite: toate erau pentru franţuz de un interes 
necontenit împrospătat. Vîlcu le privea c-un ochi nepăsător, ca şi cum s-ar 
fi aflat în sat la el, la ţinutul Hîrlăului, în Moldova. 

Au trecut astfel de la Silivri-Capu, zidurile cele vechi de la Constantin 
cel Mare împărat, şi au răzbit pe sub chiparoşi la poarta mănăstirii Balîkli, 
încărcată de trandafiri şi cununi de caprafoi. Cavaful a rămas afară în 
soare; apoi, auzind cucul cîntînd într-un platan, l-a ascultat şi s-a tras la 
umbra acelui cort de frunze. 

De Marenne străbătu între cerdacuri şi chilii şi intră cu toată cuviinţa 
în catolicon, ca să se încline în faţa inconostasului. Asemenea purtare a 
unui papistaş plăcînd foarte mult părintelui egumen, l-a luat de mină chiar 
prea cuvioşia sa şi l-a coborît sub pămînt, ca să-i arate izvorul sfînt. Sub 
bolta aghezmatarului apa minunată curge şi bolboroseşte din ziua cea de 
jale cînd au pătruns ismailitenii în Bizanţ, punînd asupra crucii ticăloasa 
lor stăpînire. Atuncea şi barbunii, pe care-i frigea pe grătar un cuvios 
monah cu numele Glicherie, au înviat ş-au sărit de pe foc în izvorul 
izbucnit, înotînd pînă astăzi, ca să se vadă semn de la Dumnezeu pentru 
viitoarea izbîndă a creştinătăţii. 

De Marenne asculta şi privea cu mirare şi nu găsea cuvinte destule să 
arate cită laudă se cuvine prea cuviosului egumen Ghelasie, fratele său, 

pentru bunăvoinţa pe care i-o arată Domnul Hristos şi cinstita sa Maică, 
punîndu-1 stăpîn cu vrednicie în acel sfinţit loc. Fericitul Ghelasie îşi 
închină cu umilinţă barba-i albă şi obrazul uscat şi pofti în arhondaric pe 
străin, ca să se odihnească şi să se răcorească. 

într-o odaia a arhondaricului, de Marenne găsi pe celălalt cuvios venit 
de la Sfîntul Munte şi rămase uimit văzîndu-1 slăbit şi cu barba aşa de 
crescută. 

Ruset închise cu grijă uşa, punînd zăvorul, îşi lepădă rantia, şi în 
această stare domnul abate putu să-l îmbrăţişeze. 

— Ce este, prinţule? ce s-a întîmplat? întrebă el cu grijă. Cărei 
împrejurări se datoreşte enigma pe care mi-o înfăţişezi? A trebuit poate să 
fugi din Moldova? 

— A trebuit să fug, domnule abate, răspunse Ruset. Asta pentru mine, 
însă, nu însemnează nimic. Mi s-a mai întîmplat să pribegesc, căci aşa-i 
soarta noastră. Măria sa Duca-Vodă a pus la cale lucruri care-mi pot 
primejdui viaţa din partea împărăţiei. Dar nu de teama morţii mă vezi 
schimbat, slăbit şi umblînd ascuns, ci din altă pricină, care nu-i greu de 
înţeles. 

— Plecările şi despărţirile sînt otrava vieţii noastre în tinereţă... zise 
abatele, cuprinzînd mina lui beizade. 

— Ai înţeles, şi nici nu-i greu, domnule de Marenne. Vei înţelege şi mai 
bine că moartea mea eu n-o aştept atît de la strălucitul Împărat-Padişah, cît 
de la o umbră care-mi zîmbeşte în toate visurile nopţilor mele. Să rîdem 
amîndoi. dacă vrei: să ştii însă că sfîrşitul meu nu poate fi altul. 

— Aici ai ajuns, prietine? întrebă de Marenne cu grijă, privindu-1 lung. 

— Aici, domnule abate. Iubirea mea e tot ce poate fi mai fără înţeles. Cu 
atît mai fără înţeles, cu cît am pornit-o rîzînd şi jucîndu-mă. Acuma am 
venit aici ca s-o aştept pe domniţa Catrina. Trebuie să vie cu tatăl său la 
Stambul pentru nunta ei cu beizade Ştefan, împotriva căreia se zbate. 
Atunci înţelegi domnia ta ce interes mare am să ştiu cît preţ mai are viaţa 
mea în ochii celor care mi-au fost prietini în serai şi care poate acuma 
nu-mi mai sînt. Dacă sînt căzut în ochii lor şi uneltirile lui Duca au crezare, 
mă rog să fiu cruţat pînă la o epocă pe care eu o socotesc fericirea din 
urmă. Am venit într-ascuns şi-n cea mai mare taină vreau să rămîn — şi 
din pricina nesiguranţei în care mă aflu dinspre turci, şi pentru ca să nu 
mă simtă oamenii pe care-i are Duca-Vodă aici, la Poartă. Iubite domnule 
de Marenne, te rog să te osteneşti, dacă este cu putinţă, pentru acest 
năcăjit prietin al domniei tale, să afli de la Mustafa vizir zodia vieţii mele. Să 
nu ştie că am ajuns aici, chiar dacă răspunsul său e bun. Iar dacă în cartea 
lui scrie rău, să se întindă asupra mea o indulgenţă, pînă ce vor cădea 
florile şi iubirile acestui an. 

Vorbind frînt şi c-o veselie răutăcioasă pe care domnul de Marenne nu 
i-o cunoştea, Alecu Ruset urmă a mărturisi în amănunt toate prietinului 
său. îi plăcea chiar să-şi desfăşure suferinţa, cu cruzime. După ce povesti 
toate, rămase împovărat la locul său şi-i tremurară mînile cînd le ridică 
spre frunte. Privea ţintă pe fereastra deschisă, cătră strălucirea mării. Părea 
bolnav. 

Domnul de Marenne. mîhnit, îl cuprinse de după umeri. Ruset tresări. 

— Iubite prietine, îi zise abatele, pe mine nu mă nelinişteşte atît 
primejdia duşmăniei, cît a iubirii. 

— De ce? 

— îţi spun numaidecît. Deşi, precum ştii, călătoria mea în împărăţia 
otomană n-a avut o ţintă politică, a trebuit, ca străin cu oarecare nume şi 
însemnătate, să cer intrare în serai, spre a înfăţişa omagiile mele marelui 
Padişah. Aşa au fost împrejurările, încît m-am legat destul de amical, cu 
vizirul. Şi alte împrejurări au făcut să mă pot bucura de o deosebită 
bunăvoinţă din partea lui Mehmet-Sultan. Puţini europeni au avut şi au 
favoarea de care mă bucur eu, putînd sta singur de vorbă cu maiestatea sa, 
spunîndu-i anecdote şi făcîndu-1 să zîmbească. Aşa încît sper să-ţi fiu de 
oarecare folos. 

Beizade Alecu apucă palmele domnului abate şi le strînse la pieptul 
său, unde-i bătea inima ca un ornic grăbit. 

— După cîte văd, urmă de Marenne, suferinţa e deosebit de gravă. Nu 
socoteşti, prinţule, că ar fi potrivit să-ţi întorc măcar o parte din datoriile pe 
care le-am contractat faţă de domnia ta, într-o plăcută, noapte, într-un colţ 
de lume? 

— Ceea ce vrei să faci e mai mult, răspunse cu însufleţire Ruset. 

— Asta e o datorie de altă natură, pe care eu înţeleg s-o rînduim între 
afacerile serioase ale vieţii. Datoriile celelalte privesc un vin bun din 
ostroavele Arhipelagului, o duzină de barbuni prăjiţi în unt şi alte lucruri 
fine ale bucătăriei greceşti; căci eu cu baclavalele turcilor nu mă pot 
împăca. Cu acest prilej domnia ta ai putea să-mi mai arăţi ceva din voia 
bună cu care m-ai deprins. Voi încerca deci, pe de o parte, să domolesc 
duşmăniile; iar pe de alta să luminez iar această faţă cernită. Ai căzut 
într-adevăr într-o sclavie iremediabilă? 

— Am căzut, şopti beizade Alecu. Este de necrezut ce mi se întîmplă, cu 
toate acestea spun adevărul. Am pe mine cămaşa lui Nessus. 

Abatele suspină: 

— Am avut-o şi eu odată şi sînt fericit c-am schimbat-o. îţi doresc 
s-ajungi cu bine, prietine, în anii liniştii mele. Viaţa e un mare medic. îmi 
dai voie să filosofez. ştiind totuşi că rostesc zădărnicii? 

Ruset plecă fruntea şi lăsă pe prietinul său să-i spuie multă vreme 
lucruri zadarnice. 

D omnul de Marenne n-a întîrziat multă vreme, ea să se ducă să 
cerce, la Poartă, treburile lui beizade. Domnia sa era gata oricînd să 
facă drumul pentr-un prietin căzut la năcaz; însă împărăţia nu era 
tot aşa de grăbită ca el; mergea pe altfel de roţi decît Apusul. 

Cara Mustafa vizir trecuse pe celălalt ţărm de mare, în Asia, ca să puie 
subt ochii slăvitului său stăpîn Mehmet cele din urmă fîrmanuri, care de 
mult aşteptau să primească frumoasa lui iscălitură. 

Padişahul însă n-avea vreme de pierdut şi nu prea era mulţămit să fie 
tulburat în plăcerea lui de vînătoare întru care nu ostenea niciodată. Sosise 
cea mai potrivită vreme a raţelor la smîrcuri şi a potîrnichilor la ierburi, cu 
proba celor din urmă cîni şi şoimi dresaţi. Corturile se mutau în flecare zi 
din loc în loc cu tot calabalîcul şi bucătăriile. Mustafa ajunse alaiul 
împărătesc între dumbrăvile de la Uzundere şi, după ce descăleca, vesti pe 
icioglanii strălucitului stăpîn că stă cu fruntea în pulbere, aşteptînd învoire 
să intre sub cortul de matasă. Mehmet îl primi numaidecît; şi servul său, 
intrînd la el, îi sărută poalele straiului, desfăşură pergamentele şi se pregăti 
să scoată din răcliţa lor de argint penele pentru iscălit. Dar strălucitul 
Mehmet avea în mînile sale arc şi la şold cucura de săgeţi. Zîmbindu-i, îl 
bătu pe umăr şi-l pofti să lese treburile lumii neclătite în ziua aceea şi să 
ieie şi el parte mai bine la o privelişte rară. Anume, vînătorii curţii aveau să 
pună la încercare în desişurile văii un vultur mare caucazian, învăţat 
împotriva vulpilor. Mustafa se închină şi făcu stăpînului său această 
plăcere. Se minună chiar mai mult decît era nevoie de dibăcia bercuţului şi 
firitisi pe icioglanii care-i erau învăţători. Căci aceşti icioglani erau cei mai 
apropiaţi tovarăşi ai măriei sale Sultanul, urechea lui şi sfatul lui de fiecare 




















195 


ceas; şi cel dintâi slujbaş al împărăţiei nu se putea să nu ţie samă de acest 
fapt. 

în ziua a cincea, împăratul hotărî să se întoarcă la Stambul, 
aducîndu-şi aminte de o făgăduinţă a lui cătră frumoasa Rebia Giilnuk, 
sultană hasseki, adică favorită. Lămurit nu era despre ce anume fusese 
vorba, însă trebuia să-şi împlinească făgăduinţa pe care i-o dăduse în 
ceasul plecării, cînd ea îşi arătase dinţii albi şi-şi mişcase la urechea lui 
buzele vopsite trandafiriu. 

Făcu semn şi corturile se dărîmară. Vizirul îl urmă agale; şi se aşezară 
în ceamuri pe Marmară, într-amurgul zilei a opta. Nici aici nu era potrivit să 
scoată fîrmanurile şi penele de gîscă, căci sara era dintre cele mai tihnite. 
Plutiră fără facle pe sub cerul cu stele, cătră Vîrful-Seraiului şi Mehmet 
Padişah, în perinile-i moi, dorea pe Rebia Giilnuk, fără a-şi putea încă 
desluşi dacă făgăduinţa pe care o dăduse privea o moarte de om ori un 
colan de mărgăritare. 

în ziua a noua, domnul abate de Marenne se aburcă în şa. Cu slujitorul 
său în urmă şi cu cel împărătesc înainte, coborî din Pera la podul umblător, 
între catargurile de la Cornul-de-Aur. De aici sui uliţa cea Atare a 
Stambulului cătră Sfînta Sofia şi o clipă făcu popas, ca să-şi mai desfăteze 
încă o dată ochii de priveliştea aceea unică în lume. Boazul era ca o oglindă; 
pe Marmarâ licăreau fluturi de diamante; deasupra Cornului-de-Aur 
cununa Stambulului se desfăşura cu minaretele-i subţiri şi cu cupolele vii 
ale geamiilor pînă în fund, la sumbrul Eyub. Bizanţul vechi dormea în 
mormîntu-i de ruini şi palate scufundate sub mahalalele de case de lemn 
ale turcilor. De la Şapte-Turnuri pînă la Vlacherne, îl închideau zidurile 
uriaşe de la Sfîntul Constantin şi de la Atila. Crucile coborîte ale 
creştinătăţii — pajuri cu aripile neclintite — apăreau din cînd în cînd 

simbolic în cerul curat, la mari înălţimi. 

* ■> 

Domnul de Marenne oftă, cugetînd că Dumnezeu a binevoit, pentru 
pedeapsa copiilor săi iubiţi, să îngăduie necredincioşilor a se aşeza cu 
tabăra lor vremelnică în cea mai frumoasă grădină din lume, în acel serai 
încîntat pe care-1 bate, fremătînd dulce, marea clasică. 

Dincolo de Aghia-Sofia, după întreite zidiri de piatră, stau, sub 
chiparoşi, clădirile împăraţilor războiului. între săbii, s-au grămădit 
comorile lumii. Subt unul din baldachinurile lui Mehmet, îşi aducea domnia 
sa aminte că a văzut cu uimire atîrnînd un smarand enorm cît un ou de 
lebădă. Acel juvaer nu va fi desigur şlefuit niciodată în feţe meşteşugite şi se 
va întoarce în mare, ori în pămînt, în starea-i primitivă, ca ş-acel popor de 
războinici, pe, care l-a împins aici vîntul pustiei. 

Solul francez îşi îndemnă calul şi zîmbi filosofic veşniciei, în soarele 
fierbinte al ceasului al patrulea al dimineţii, clipeau prin desişurile livezilor 
acoperişuri bombate de alamă deasupra streşinilor de chioşcuri. Suna 

susur de paseri în frunzişuri şi-n lianele care atîrnau în draperii deasupra 
havuzurilor. Dar de şi după întîiul zid şi după al doilea, şi-n mijlocul cel mai 
tainic, trăiau, în zeci de clădiri capricios rînduite, opt ori nouă mii de 
suflete, totuşi, deasupra chiparoşilor, ca deasupra unui ţintirim, părea că 
pluteşte un suflet al tăcerii. Şi marea era singuratică în acea parte, numai 
la zidurile de la malul apei aştepta, dormitînd în soare, flotila de bărci, 
împodobită cu purpură şi aurării, a marelui stăpîn. 

Domnul de Marenne ajunse la poarta dinafară a împărăţiei, care se 
chema, într-o limbă absurdă, Bab-i-Humaiun, şi se opri iarăşi. Ieniceri 
ţineau straja, împodobiţi cu chiverele lor cilindrice. Căpetenia de ortă 
cunoştea pe franţuz ca pe-un de-aproape prietin împărătesc şi-l pofti să 
treacă, făcîndu-i o temene... Domnul de Marenne îşi puse calul în trap, 
întorcînd spre mare privirile de cătră cupa de marmură unde gealaţii 
aruncau capetele sîngerate ale osîndiţilor. 

La Bab-i-Selam, adică Poarta închinăciunilor, abatele descăleca 
protestînd în sine, şi trecu singur pe sub boltă, printre două turnuri subţiri 
şi pe sub creneluri. Slujitorii erau înarmaţi pînă în dinţi şi arătau ostentativ 
străinului obrazuri încruntate şi foarte mustăcioase. Alt agă se înfăţişă şi-l 
cunoscu zîmbindu-i cu semeţie şi dîndu-i drumul să treacă mai departe. 
De-aici începeau grădinile umbroase, cu balcoane, chioşcuri şi cafasuri, 
între scînteieri de cişmele, sub paza bostangiilor. 

Haremul era undeva, într-o tainiţă, după alte ziduri, sub paza 
hadîmbilor negri, necunoscut încă unui ochi străin. Casa divanului ş-a 
tronului erau dincoace, subt alte rînduri de chiparoşi. Umbra lor tragică 
acoperea nu numai pajiştile, dar şi trecutul cu înlănţuirea lui de 
necontenite morţi năprasnice. Muţii, care rînjeau de după gratiile cămărilor, 
păreau o întrupare a acestor tăceri posomorite. Aşa era legea locului: să nu 
se ridice glas şi sunet omenesc în jurul aceluia care era slăvit de toate 
limbile pămîntului, Padişah, prea strălucit împărat, căpetenie a 
credincioşilor, urmaş al prorocului şi umbra lui Dumnezeu pe pămînt. 

Mustafa vizir primi pe franţuz c-o gravitate întunecoasă ca şi barba lui, 
în odaia-i cu divanuri joase şi măsuţe în şase colţuri, înflorite cu fildeş. Nu 
erau alte podoabe pe păreţi decît arme şi trofee. între ele, Cara Mustafa se 
socotea într-un loc mai plăcut decît între hîrţoagele icioglanilor secretari, 
căci iscusinţa lui era îndeosebi războinică. La o vîrstă de patruzeci şi şase 
ori patruzeci şi şapte de ani, simţea în braţul lui toată puterea stăpînului 
său şi-a nebiruitelor oşti osmanlîi. Asta îi plăcuse lui s-o lămurească 
franţuzului chiar de la început, cînd îl văzuse întîia oară. 

Bătînd în palme, chemă slugi şi le porunci să aducă ciubuc, cafea şi jilţ. 
Pofti pe musafir să şadă în acea unealtă evropienească şi el se aşeză pe 
divan, alături, după moda orientală. De Marenne înlătură ciubucul cu 

imame de chilimbar pe care i-1 înfăţişa ciubucciul, dar primi cafeaua, în 
fîligean cu zarf de aur. 

Un icioglan, îmbrăcat cu anteriu violet de matasă, rămase în picioare la 
spatele stăpînului său, pregătindu-se să tălmăcească sfatul. Faţa lui curată 
părea tînără, de şi era scrisă de uşoare creţuri, iar ochii, deştepţi şi vicleni, 
aveau o oboseală femeiască, cu umbre vinete dedesubtul lor. 

— Cu ce-aş putea fi plăcut şi folositor iubitului meu oaspete? întrebă 
vizirul. Nu l-am văzut de multă vreme; am avut îndeletniciri însemnate cu 
măritul meu stăpîn dincolo, peste Mare. De atunci poate au sosit ştiri nouă 
de la prea luminatul Rege, cel mai sus şi mai ales între domnii creştinătăţii, 
sau s-a aflat ceva de la duşmanii noştri de totdeauna, pe care-i dorim 
umiliţi şi căzuţi în pulbere... 

Domnul de Marenne asculta cu luare-aminte şi vorbele neînţelese, şi 
tălmăcirea lor pompoasă, şi-şi dădu răspunsul înclinîndu-se politicos: 

— Oarecare ştiri sînt, vorbi el. Suveranul meu urmează a socoti 
legătura de bună prietinie cu marele Padişah drept cea mai preţioasă dintre 
legăturile sale cu stăpînitorii popoarelor lumii. Tradiţia şi interesul legînd 
două puteri, biruinţa lor împotriva unuia este asigurată. Aceste lucruri 
domnia sa domnul abate nu le spune ca un reprezentant oficial care 
rosteşte vorbe deşarte, ci ca prietin al măritului vizir. Bucurîndu-se şi de 
favoarea Domnului său şi de aceea a puternicului Sultan, domnia sa se 
erede. în chip dezinteresat, fericit de buna legătură dintre ei. La casa 
franţuzească din Pera ar fi venit ştiri că împăratul de la Viena a poruncit 
din vistieria sa plăţi însemnate pentru arme şi straie ostăşeşti. 

— E vorba deci de pregătiri? observă Cara Mustafa. 

— Pe cît se pare. 

— Atunci nu se va putea spune că războiul l-am dorit şi l-am aţîţat noi. 

— Asta niciodată. Cel puţin maiestatea sa Regele meu iubeşte, pacea ca 
pe-un lucru de preţ, ca pe un diamant rar. 

— Şi eu socotesc pacea, declară Mustafa, ca cel mai prielnic lucru 
pentru împăraţi şi noroade. 

— Negreşit, aprobă domnul de Marenne, acesta este şi punctul meu de 
vedere personal. Nefiind însă prinţ, ci un om din mulţime, eu n-o pot socoti 
ca un juvaer, ci cel mult ca o cafea bună pe care o cunosc cu simţurile de 
rînd. Celui care mi-o răpeşte, şi mai ales celui care mi-o face rea, aş fi în 
stare să-i trimet o declaraţie ca cea pe care ne-o pregăteşte împăratul 
Leopold. 

Mustafa aprobă din barbă, zîmbind. Apoi mai porunci o cafea pentru 
franţuz. 

— Astfel vreau să-mi întăresc dovezile mele de prietinie cătră domnul 
abate... zise el. 

Abatele mulţămi, c-un surîs neclintit pe obrazu-i fin. 

— Alte veşti nu s-au mai primit din părţile Apusului? 

— Pe cît ştiu, alte veşti nu sunt, răspunse domnul de Marenne. 

în timbra şi tăcerea de la Divan-Yolu, Cara Mustafa căscă şi se bătu 
peste barbă. Afacerile diplomatice îl plictiseau. Totuşi, după părerea lui, 
franţuzul a venit c-un scop. Cată să fie cu luare-aminte. 

Sosiră cafelele. 

— Am auzit un lucru, zise cu îndoială abatele, pe care eu unul nu vreau 
să-l cred. 

— Poate fi împărtăşită şi altora această taină, de cătră iubitul oaspete? 

— Fără îndoială. Nici nu-i o taină. Desigur înţeleptul vizir cunoaşte mai 
bine afacerea, deoarece interesează mai mult Poarta. 

— Despre ce este vorba? 

— Despre beiul de la Moldova, pe care eu îl preţuiesc... mărturisi 
abatele. Atrag luarea-aminte a înţeleptului vizir că ştirea vine de la Ieşi, care 
nu sînt prietini cu Georgie Duca. 

Vizirul tăcu, aşteptînd. 

— Leşii astăzi sînt în bună petrecere cu nemţii, adăogi abatele. 

— Ştiu, încuviinţă vizirul. Noi n-am pus niciodată credinţă în Ieşi: de 
aceea împărăţia i-a lovit adeseori, pedepsindu-i pentru minciunile lor. 

— Diplomaţia nu cunoaşte acest cuvînt... protestă de Marenne. 

— Ştiu, răspunse Mustafa; dar eu sînt oştean. Ce pot pune leşii în 
sarcina beiului nostru de la Moldova? 

— îi pun în sarcină nişte cărţi, pe care Duca le-ar fi scris lor, într-o 
vreme cînd împărăţia i-a retras încrederea, mazilindu-1. Aceste, scrisori se 
zice că sînt în mîna unor nobili Ieşi. Repet că aşa ceva nu pot crede, 
deoarece, dacă aceste scrisori ar fi fost, ele ar fi ieşit pînă acum la iveală. 

Icioglanul tălmăci cugetarea franţuzului. Cara Mustafa îşi mîngîie 
barba şi-şi micşoră ochii. 

— Totuşi aceste scrisori sînt, zise el cu linişte. Prietinul nostru poate 
afla acest adevăr. 

— Atunci mă găsesc destul de încurcat, declară domnul de Marenne; 
căci eu n-aş fi crezut pe Duca-Vodă capabil de asemenea faptă. 

— Scrisorile sînt, confirmă iar vizirul, sînt şi poartă semnătura beiului 
de la Moldova. 

— Să fie cu putinţă? Poarta e sigură de asta? 

— E sigură, zîmbi Cara Mustafa. Chiar beiul ne-a adus faptul la 
cunoştinţă. 

— înţeleg din ce în ce mai puţin. 

— Cu toate acestea lămurirea e uşoară şi o pot da nepreţuitului meu 
musafir. Nefiind diplomaţi, noi întrebuinţăm arme mai puţin diplomaticeşti 
decît apusenii, însă tot aşa de bune. în părţile noastre deseori se întîmpla 
să umble dintr-un hotar în altul scrisori. De cele mai multe ori sînt numai o 

cercare, pentru a vedea răspunsul. Beiul nostru a mai făcut asemenea 
slujbă, faţă cu hanul de la Crîm, după dorinţa împărăţiei. Se întîmpla însă 
ca asemenea cărţi numai să pară adevărate, iar iscăliturile să fie plăsmuite. 
Să nu fie mirat oaspetele nostru. Asemenea încurcături pot stîrni mînia 
slăvitului nostru stăpîn. Mînia stăpînului nostru e ca furtuna şi supuşii săi 
sînt în fata săbiei lui, ca iarba sub coasă. Mai tîrziu se vede că au căzut 
capetele fără vină, dar morţii rămîn morţi. Aşa, de data asta, s-a întîmplat 
să cerce careva dintre duşmanii săi pieirea lui Duca. Beiul a simţit şi a 
vestit pe stăpînii săi din vreme. 

De Marenne rămase o clipă pe gînduri; păru vesel. 

— îndeletnicirile rele ale omului, reluă el, se vede că sînt aceleaşi 
pretutindeni. în Apus ca şi-n Răsărit. Mă bucur că am avut dreptate. 

— Care bucurie şi care dreptate? 

— Dreptate, socotind pe beiul domniei voastre năpăstuit. 

Mustafa îşi mîngîie barba şi rîse: 

— Cine ştie! Sufletul omului e ca marea fără fund, în care numai 
Dumnezeu poate vedea. 

Abatele încuviinţă din cap şi se grăbi să întărească această cugetare. 

— Numai Dumnezeu, şi uneori nici Dumnezeu. Să lăsăm acestea. 

— Dacă cinstitul nostru musafir vrea, să le lăsăm. Ar rămîne poate să 
aflu de ce domnul abate se îngrijeşte de soarta beiului de la Moldova. 

— Nu mă îngrijesc atît de soarta lui, cît de interesele aliaţilor noştri. 

— Multămim domnului abate. 

— De aceea, răspunzînd îndoielilor domniei tale. mă cred dator să fac o 
observaţie. Scrisorile sînt — şi nu le-ar fi scris beiul. împărăţia de la el află 
asta. Dacă nu le-a scris el, atuncea de unde a aflat că sînt? Pe lîngă asta, 
aflînd nu se ştie cum despre ele, de ce nu ştie cine anume le-a plăsmuit? 

— El zice că ştie. 

— Rog să fiu iertat dacă aceste două împrejurări mi se par deosebit de 
ciudate. Dacă le-a scris un duşman al lui Duca, pentru ca să-i dăuneze, 
acel duşman de ce nu le vădeşte? 

— Hm! hm! făcu marele vizir. Văd că şi judecata poate să fie 
întrebuinţată ca o sabie. Cinstitul musafir are dreptate. Mai doreşte să 
cunoască ceva? 

— Nu. Ştiu numele celui pe care-1 învinuieşte Duca-Vodă. 

— Hm! hm! făcu iarăşi marele vizir, crescîndu-şi ochii, strîngînd buzele 
şi înălţînd sprîncenele 

— E vorba de Alecu Ruset beizade. 

Vizirul rînji în barba-i neagră. 

— Da, aşa este. împotriva acestui fecior zvînturat al mazilului Antonie 
sînt şi alte pîri. Stăpînul nostru l-a mai certat o dată pentru nebuniile lui. 




















200 


— E un bun prietin al meu, lămuri încet abatele, de care mă leagă 
plăcute amintiri. Să mă ierte înţeleptul vizir dacă am făcut un aşa de lung 
ocol ca s-ajung aici. Sînt gata să recunosc că Duca nu-i vinovat cătră 
Poartă. Cît despre Ruset, chiar dacă ar fi păcătuit, nu-i vinovat decît cătră 
un duşman al tatălui său. 

— Hm! 

— Aş dori să aflu dacă măria sa vizirul nu simţeşte nevoie să se 
lumineze deplin. 

— Ba simţesc nevoie să mă luminez deplin; însă voi atrage băgarea de 
samă a iubitului meu musafir că acolo unde a înodat firul un grec, nu pot 
să-l mai descurce o mie şi unul de dreptcredincioşi. Trebuie să cadă sabia. 

— Asupra cui? 

— Asupra aceluia care are scris în cartea lui Allah acest sfîrşit. 

Abatele de Marenne tăcu şi plecă fruntea. Vizirul zîmbi cu voie-bună, 
mîngîindu-şi barba, apoi lepădă ciubucul. 

— Am să mai adaog, reluă el, că pentru acest fecior al lui Antonie 
simţim şi noi prietinie; însă împărăţia mai are nevoie de beiul de la 
Moldova, care se arată harnic şi încă destul de înţelept. Altfel, drept 
vorbind, în cumpăna noastră amîndoi n-atîrnă nici cît un fir de puf. Totuşi 
inima de prietin a iubitului nostru musafir plăcîndu-mi foarte mult, îl 
sfătuiesc să puie două cuvinte la măritul stăpîn, care poate, ca şi 
Dumnezeu, lăsa viaţa supuşilor săi după buna sa poftă. Să părăsim acestea 
şi să vorbim numai de ale noastre. 

Domnul de Marenne trecu la alte lucruri zîmbind gazdei, cumpănind 
însă, în acelaşi timp, în sine, soarta prietinului său. După cît înţelegea el, şi 
după cît ştia din obiceiurile şi năravurile acelei curţi asiatice, beizade Alecu 
era într-o primejdioasă cumpănă. Totuşi, Allah kerim! cum spun 
musulmanii, — Dumnezeu e mare, şi ajutoarele lui sînt neaşteptate. 

Un slujitor veni să vestească pe Mustafa vizir că strălucitul stăpîn e 
singur şi poate îngădui părintelui franţuz să-l vadă, acest lucru făcîndu-i, 
ca totdeauna, plăcere. Domnul de Marenne se ridică de la locul său şi urmă 
pe slujitor prin coridorul umbros al porţii a treia — Saadat — a fericirii. 
Domnia sa nici nu mai cugeta să aprecieze cum se cuvenea cinstea ce i se 
făcea. Era gînditor şi mîhnit: şi pacea tristă a acestor aşezări ii sporea şi 
mai mult depresiunea sufletească. 

în umbra şi încăperile acelui serai viaţa era nesigură: apărea şi trecea 
ca o floare de lumină. Marele Soliman înţeleptul a mişcat un deget şi a 
poruncit astfel zugrumarea prea iubitului său fiu Mustafa. Mehmet al 
treilea a pus pe muţi să strîngă în juvăţuri pe cei nouăsprezece fraţi ai săi. 
Alţii, care au ucis fraţi şi rude, au căzut la rîndul lor sub legea nemilostivă 
care-i comprima. însuşi, Mehmet al patrulea, care-1 aştepta acum în odaia-i 
împodobită cu somptuoase covoare, a fost nevoit, în cel dintâi ceas al suirii 

lui pe tron, să iscălească osînda bunicei sale valide Kosem. N-avea decît opt 
ani şi i-a tremurat mina care de-atunci n-a mai tremurat. 

Intră sub coloanele subţiri de marmură de la Arz-Odasî. Eunucul alb 

j 

dădu la o parte perdeaua şi făcu loc abatelui, c-o închinăciune adîncă. 
Marele stăpînitor îl primi cu zîmbet pe faţa-i obosită, de o albeaţă mată. 
Sultan Mehmet avea atunci patruzeci de ani şi era un om cu înfăţişare 
blajină. Nimic din cruzimea strămoşilor nu ardea în privirile lui. Avea ochii 
albaştri ai maicii sale valide Targan, — roabă răpită de copilă din ţara 
muscălească şi adusă în serai de cătră tătari crîmleni. 

Doi copii de casă — hadîmbi blonzi — care cîntaseră pînă atunci din 
bandură şi ţimbală, se ridicară şi ieşiră. De tălmaci nu era nevoie. Parte 
greceşte, parte franţuzeşte, cei doi oameni, aşa de deosebiţi şi aşa de bizar 
adunaţi, izbutiseră totdeauna să se înţeleagă singuri. Şi asta era, pe lingă 
altele, una din plăcerile Sultanului. 

Mehmet se aşeză întăi în jilţ şi rosti cu bună-voie primele vorbe de 
politeţă. 

— Trebuie să socot acest ceas îndeosebi plăcut, zise el, cînd abatele îşi 
şfîrşi plecăciunea prelungită. Am nevoie de un om liber între atîţia robi. 

De Marenne se înclină iar: 

— Acest om liber e cu totul la dispoziţia maiestăţii voastre. 

— Pe cît înţeleg, domnule abate, surîse Sultanul, ai fost aşa de bun să 
împărtăşeşti unele ştiri politice marelui meu vizir. 

— Da, maiestate. 

— Pe mine vei fi şi mai bun, domnule abate, să mă scuteşti de ele? 

— Negreşit, dacă aceasta este dorinţa maiestăţii voastre. 

— Este. Vreau să uiţi că eşti un sol şi să-mi vorbeşti cu prietinie despre 
lucruri obişnuite. 

Abatele clătină din cap. 

— Se poate asta? în umbra unui împărat aşa de temut toate devin 
grave. Viaţa şi moartea e amestecă. 

Mehmet suspină. Atinse cu degetul un gong de aur umplînd încăperea 
de sunet moale. Ca prin farmec icioglani, în lungi anterie de matasă 
galbenă, se strecurată înlăuntru, cu mişcări iuţi. Se purtau ca umbre, fără 
cel mai mic zgomot, pe covoarele moi, rînduind şerbeturi, filigene de cafea şi 
narghilele. Ieşiră şi intrară cu alte măsuţe joase, acoperite discret cu 
năframe vişinii. Cînd le descoperiră, abatele cunoscu tabla de şah pe una şi 
o amforă de alabastru cu vin franţuzesc pe alta. Două cupe de cristal 
întovărăşeau amfora. 

Icioglanii dispărură, stîngîndu-se odată cu sonul gongului. 
Mehmet-Padişah îşi părăsi jilţul şi trecu pe divan, aşezîndu-se cu picioarele 
subpuse. Se simţea mult mai bine în poziţia aceasta firească, moştenită din 

veacurile de pribegie ale strămoşilor, care n-aveau popas decît pămîntul gol, 
în jurul focului, sub cer. Aşa şi inima-i era mai aplecată spre blîndeţă. 

— Domnule abate, zise el, Allah vrea ca un stăpînitor să fulgere cu ochii 
şi să tindă asupra supuşilor săi buzduganul. Aceasta este legea noastră şi 
mulţimea nu trebuie să ne cunoască altfel. Pentru domnia ta însă pot fi 
altul şi-ţi pot da iertarea pe care bănuiesc că mi-o ceri pentru cineva. 

Abatele rămase cugetînd, ori păru a cugeta, cu ochii spre fereastra 
deschisă care da în grădină. Mehmet sună iar şi făcu un semn abia văzut 
slujitorului care răsărise de după perdele. înaintînd, acesta deschise 
cişmeaua mică de marmură de lingă trandafirii ferestrei ş-un fir de apă 
tresări cu zvon şi murmur, căzînd în havuz. De Marenne înţelese că poate 
vorbi fără grija de a fi auzit de vreo ureche omenească. Deci la sfatul cu 
vizirul fuseseră urechi. 

— N-am nici o taină, maiestate, zise el. Am de spus numai o mică 
istorisire de vînătoare. 

— Voi asculta-o cu plăcere, domnule abate. 

— Istorisirea aceasta, maiestate, nu mă priveşte pe mine, ci pe un 
prietin al meu. 

— E vînător? 

— Da, însă cu mult mai puţin dibaci decît maiestatea voastră. Acest 
vînător şi prietin al meu îmi povestea într-un rînd că se afla într-o pădure 
din Moldova. 

— După cît se vede, e un supus al meu. 

— Da, maiestate. Se afla în locuri pustii, în acea pădure din Moldova, 
singur şi rătăcit de tovarăşii săi. N-avea cu el nici cîni, nici suliţa, nici 
baltagul; iar în ziua aceea vînătoarea stîrnise mulţi urşi. Iată că-i iese în 
cărare una din aceste jivine, mormăind. Prietinul meu se fereşte, se întoarce 
şi caută altă ieşire. însă şi-n cărarea a doua i se arată ursul. încearcă în 
altă parte, în dreapta: dă de-o prăpastie; încearcă în stingă: îl opreşte un 
părete de stîncă. Mormăirile se înteţesc şi prietinul meu înţelege că se află 
într-un ceas de mare primejdie. 

Domnul de Marenne se opri. Măritul Padişah surise, aşteptînd 
urmarea. 

— Ce-a făcut fără arme? întrebă el. 

— Ce putea face? 

— I-au sosit ajutoarele şi prietinii? 

— Nu i-au sosit. Erau departe de dînsul. 

— Atunci ce s-a întîmplat? 

— După cît îmi povestea prietinul meu, maiestate, altceva nu se putea 
întîmpla decît să-l mănînce urşii. Ceea ce s-a şi întîmplat. 

Mehmet îşi mîngîie barba rară, rîzînd cu plăcere. 

— Se vedea din istorisire că prietinul domniei tale face în adevăr parte 
din breasla noastră vînătorească. 

— Nebiruite şi puternice Padişah, zise cu patos domnul de Marenne, 
povestirea mea e în adevăr o anecdotă din ţara Moldovei şi mi-a istorisit-o 
prietinul meu, într-o sară, la o petrecere. Anecdota răspunde însă unui 
adevăr, şi acel prietin al meu se află împresurat de sălbătăciunile de care 
vorbeşte. Acel prietin al meu e un bărbat de bun neam, pe care-1 iubesc şi-l 
preţuiesc, şi, din cît am înţeles, e un supus credincios al maiestăţii voastre, 
împotriva lui s-au ridicat duşmanii şi vor să-l zugrume. 

Mehmet întinse braţul spre amfora de alabastru, dar de Marenne se 
grăbi înaintea lui şi umplu cupele. Mehmet gustă ca un vechi cunoscător. 

— Aş putea, grăi el, să întreb de numele acelui prietin, domnule abate. 
Aducîndu-mi însă aminte că de cîteva ori l-ai pomenit povestindu-mi 
întîmplările trecerii domniei tale prin acea ţară a mea, cred că nu este 
nevoie să mai stăruiesc. Astfel mă scutesc să cer lămurire lui Mustafa vizir 
de ce greutăţi îl apasă şi ce greşeli va fi săvîrşit. Să ţi-1 dau fără a cerceta? 

— îl primesc, nebiruite şi puternice Padişah, se învoi ava Paul. Dar sînt 
gata să-i dovedesc curăţia; căci nu pot pune cuvîntul pentru un vinovat. 

— Aferim! rîse Padişahul. E nevinovat într-adevăr? 

— E nevinovat, maiestate. 

O adiere trecu printre trandafiri şi prin zvonul cişmelei. Urmaşul 
prorocului trase pe nas mirezmele grădinii şi strănută c-o plăcere mare cît 
şi explozia. 

— Augurler ola! îl firitisi, închinîndu-se, ava Paul. Măritul stăpîn îi 
mulţămi, întinzînd mîna cu palma în jos, în semn de pace. 

— îmi vei spune numele prietinului domniei tale şi-i vei dovedi 
nevinovăţia mai tîrziu. Acum ţi-1 dau aşa. Dacă vrei să-l mai cîştigi într-un 
fel, atunci luptă pentru el cu mine pe această tablă. 

Maiestatea sa Mehmet era destul de tare jucător de şah. Chiar se 
credea cel mai tare din cuprinsul seraiului său. Dar legea aceasta nu-1 
putea atinge pe abatele Paul, care izbutise în mai multe rînduri să-i 
dovedească superioritatea apusenilor. Primi provocarea şi începu să lupte, 
îndemnîndu-şi cu glas cavalerii, pionii şi nebunii. în curînd oastea 
împărătească se găsi într-o mare strîmtoare. 

Prea puternica umbră rămase într-o îndelungată cugetare, cu bărbia 
rezemată în palmă şi cu cotul pe genunchi, în sfîrşit se hotărî şi dădu o 
poruncă de îndrăzneaţă săritură unuia din cei doi călăreţi negri ai săi. 

Ava Paul cugetă şi el mai îndelung şi văzu, în sine, chipul slăbit şi 
întristat de dragoste al prietinului său. Oftînd, făcu mişcarea trebuitoare şi, 
ca prin minune, oastea împărătească dobîndi loc şi biruinţă desăvîrşită. 

— Am pierdut! mărturisi cu glas jalnic domnul abate. 

— Dimpotrivă, ai cîştigat! răspunse cu bunăvoinţă cel mai mare şi mai 
puternic dintre stăpînii lumii. 

Cu toate acestea, întorcîndu-se călare la casa Crăiei franţuzeşti, 
domnul abate de Marenne nu credea îndeajuns în această primă a sa 
izbîndă; şi socoti că paza şi taina sub care sta Ruset trebuie să rămîie 
neclintite. 

















XXIX 

NU NUMAI AfflOB PAUL FILOZOFEAZĂ, Ol $1 UÎLCU miĂPEANU 

£ ra într-o vineri. în vremea căldurilor celor mari ale lunii iunie. Fiind 
ziua odihnei şi închinărilor, rînduită de proroc, prea strălucitul 
întocmai ca soarele Padişah ieşise cu alai la slujba cea mare de la 
moscheia lui Beyazid. Uliţile pe unde trecea astfel împărăţia călare erau 
pustii, cu uşile şi ferestrele caselor oblonite, ca să nu se poată învrednici 
nici un ghiaur a vedea faţa de idol, cu turban de fir şi surguci de nestemate 
a celui întăi, mai mare şi mai groaznic dintre biruitorii dreptcredincioşi. 
Ienicerii îi făceau ziduri vii în laturi, iar alţi ostaşi călăreţi şi pedeştri 
alergau înainte, unii cu toiege, alţii cu şfichiuri plumbuite, ca să întoarcă în 
hudiţi pe trecători, să abată pe oricine cu fruntea în pulbere, — să fie 
pretutindeni numai viermi şi tină. 

în una din aceste hudiţi se simţi luat ca de vînt şi zvîrlit într-o parte 
Bîrlădeanu, călugărul cel mut de la Balîklî. Se feri după un stîlp de poartă 
şi stătu neclintit, mormăind, oricît era de mut, cîteva vorbe îndesate, al 
căror înţeles ar fi rămas tainic pentru oricare ureche, fie turcească, fie 
grecească; însă nu-1 auzi nimeni. Strecurînd o privire piezişă pe sub braţ, 
zări împrejurimea pustie şi auzi numai în depărtare, sub văzduhul aprins, 
freamătul alaiului. Atunci se desfăcu de stîlpul pe care-1 îmbrăţişase, 
pornind tupiluş pe sub ziduri. Nu-i era frică de nimica; un cuvios monah 
găseşte totdeauna la Stambul destulă acoperire în straiul tagmei lui; se 
ferea însă de soare, care, orice-ar fi spus dreptcredincioşii, era mai 
înfricoşat decît luminăţia sa Mehmet al patrulea. Vărsa o dogoare aşa de 
cumplită, încît Bîrlădeanu ar fi fost în stare să îndrepte ş-asupra lui vorbele 
tainice, dacă nu l-ar fi oprit o rînduială strămoşească, mai tare decît 
credinţa al cărei strai îl purta. Acea rînduială îl învăţase a socoti totdeauna 
sfînt acest izvor al vieţii. într-o vreme, însă, nu mai putu răbda şi se opri, 
căutînd cu ochii împrejurul lui o scăpare, în clipă i se înfăţişară în minte 
codrii de la Hîrlău şi cele paisprezece şipote care izvorau în budăie, subt un 
deal poreclit Coman. Se simţi ars de pojar pînă în adîncurile măruntaielor. 
Dar tot atunci dădu binecuvîntare lui Dumnezeu, căci zări o cişmea de 



































206 




marmură la un colţ de uliţă. Cîţiva copii desculţi şi cu capetele goale, bine 
înzestraţi însă din partea şalvarilor, stăteau împrejur cu ibrice şi căni de 
aramă, aşteptînd rînd. Cum sosi acel călugăr mare, nalt şi bărbos, pufnind 
c-un fel de spaimă, copiii se dădură la o parte privindu-1 uimiţi şi 
aşteptîndu-se la o minune. Bîrlădeanu îşi lepădă comanacul, fără a-i alege 
cuvenit loc de cinste; se dădu lingă firul de apă şi ţinu palmele potrivite în 
chip de căuş. întăi voi să beie, dar văzu că are prea puţin. încercă să se 
stropească şi să se răcorească: avea prea puţin. Cele paisprezece şipote de 
sub dealul lui Coman îi năluciseră în amintire numai ca o pedeapsă. 
Stropindu-şi obrazul aprins, înghiţind cît putea din căuşul palmelor, iarăşi 
stropindu-se şi iar înghiţind, se opri în sfîrşit, suflînd cu zgomot şi privind 
fioros în juru-i. Copiii se împrăştiau în fugă, ca să ducă acasă veste despre 
acel ceva nemaivăzut care s-a arătat la cişmea. 

Bîrlădeanu îşi şterse cu mînicile giubelei fruntea, obrazul şi barba. 
Ridicînd din colb comanacul, îl aşeză pe plete fără a-1 mai scutura, şi porni 
iar prin umbră. Se lăsă la vale pe lingă slăvită moscheie Nuri-Osmanie, 
năzuind spre cel mai scurt drum cătră casa franţuzească, dincolo de 
Cornul-de-Aur. în curînd începu să caute din nou, cu ochii, o cişmea. De 
mers mergea înainte, barba însă îi era sucită în laturi. La o răspîntie de 
ulicioară dădu peste o muiere; o păli cu pieptul, o prăvăli la pămînt. Şi, cînd 
întoarse ochii o găsi zbătindu-se sub dînsul şi ţipînd cu desnădejde. 

Bîrlădeanu sări într-o parte, ca muşcat de ceva. Muierea îl binecuvînta 
într-o limbă pe care de mult n-o auzise. 

— Bată-te Dumnezeu să te bată şi te-ar lua dracu, şi n-ai mai ajunge... 

Bîrlădeanu se bucură de acest blăstăm; iar femeia se opri deodată, 
punîndu-şi palma la gură. Băgase de samă că are de-a face cu o cuvioasă 
fată bisericească. 

Uitîndu-se unul la altul, Bîrlădeanu căscă ochii şi se încovoie mai 
aproape, ca să vadă mai bine; iar muierea se înălţă în sus, ca şi cum 
monahul o trăgea către dînsul. 

— Dumnezeu să mă trăsnească! ţipă ea, rotindu-şi brusc ochii în jur; 
să mă trăsnească, dacă aist călugăr bărbos nu-i Vîlcu! 

— El este, mormăi Vilcu; nu ţipa şi scoală-te din colb. Să ştii că eu îs 
mut. 

— Cum eşti mut? Doamne fereşte şi apără, să nu fii cumva sărit din 
minte. 

— Nu, dădacă Măgdălina; altfel sînt întreg. Bine-ai face să muţeşti şi 
dumneata, ori măcar să-ţi îndulceşti glasul. Oricît de mare ar fi Ţarigradul, 
mai bine este să vorbim ca şi cum ar fi cît o cămara. Unde te duceai aşa de 
aprig? 

— Mă duceam să vă caut la casa franţujilor. 

— Acolo mă duceam şi eu. Dacă vrei să ne găseşti, nu ne căuta acolo, ci 
în altă parte, de unde vin eu. 

— De găsit vă găseam orişiunde, chiar sub pămînt, rîse dădaca. Te 
duceai să-l cauţi pe franţuz, să-l duci stăpînului tău? 

— De unde ştii? 

— Asta-i treaba mea, şi taina mea, Vîlcule. Dar de-aici pînă la acea 
mănăstire departe-i? 

Bîrlădeanu privi pe ţigancă pieziş şi clătină din cap. 

— Mă duceam într-adevăr să i-1 aduc pe popă lui beizade. Iar pînă la 
Balîklî este destulă cale. Uitîndu-te la mine şi văzîndu-mă asudat şi însetat, 
ai putut cunoaşte că vin de departe. Dar de unde ai ştiut că vin de la o 
mănăstire? 

— Asta-i altă taină. Poate pentru că eşti îmbrăcat în acest strai, pe care 
dumneata, se vede, ai uitat că-1 porţi. 

Vîlcu oftă şi-şi şterse iar sudoarea, cu mînica. Dădaca păru a-şi aduce 
aminte: 

— La Balîklî, la marginea cetăţii, ştiu eu drumul, căci l-am mai făcut şi 
altă dată, cu carul cu boi. 

— Măi, aici tot trebuie să fie un drac la mijloc! Acuma ştii şi numele 
mănăstirii? 

— Sărace Vîlcule! îl căina Măgdălina; căldura de la Ţarigrad nu-ţi 
prieşte. Spune repede ce face beizade. 

— Ce să facă? Stă ascuns şi oftează. A căzut la suferinţă şi la 
slăbăciune. 

— Nu-i nimica. Acestea trec. Cum te-ntorci la dînsul, îi spui că domniţa 
Catrina e aici, cu părintele său, la Bogdan-serai. Aşteaptă cu mare dor să-l 
întîlnească. Spune-i asta şi se face sănătos. Să ne aştepte mîni, cel mai 
tîrziu poimîni. Are să poftească domniţa să se plimbe pînă-ntr-acel loc, la 
izvorul aghesmei, şi are s-o vadă. Să fie însă cu băgare de samă. 

— N-ai grijă, nu-1 ştie nimeni. Stă acolo ca-n mormînt. Eu am canon 
muţenia, el singurătatea. Numai popa franţuz vine şi-l vede. Ca să-ţi mai 
spun altele, dădacă, nu-i nevoie. Aş vrea să am acu picioare de iepure. 
M-arăt numai să mă vadă popa şi ştie el ce este. Şi mă-ntorc înapoi cît oi 
putea mai degrabă, nu atîta ca să dau lui beizade veste, cît ca să lepăd 
toate de pe mine şi să mă-ntind la pămînt subt un copac, cu faţa în sus şi 
cu braţele în laturi, c-un ulcior de apă rece la îndămînă. 

Vîlcu rămase gînditor, cu ochii aţintiţi într-o desfătare lăuntrică, 
întocmai ca un drept următor al legii prorocului. îşi scutură barba. 

— Nu poţi să ştii, dădacă Măgdălina, zise el, la ce lucru mă gîndesc eu 
acuma. 

— Te-i fi gîndind cum de ne-am întîlnit noi dintr-o-dată într-un tîrg aşa 
de mare ca Ţarigradul. Pesemne că vinde mergeam cătră acelaşi loc. 

— Hm! aşa este; însă mie nu mi-a venit în minte asemenea întrebare. 
Eu mă gîndesc la alta. Anume, ce-oi fi căutînd eu aicea în ţara asta de lege 
străină? Acuma de dumneata nu zic. Ai venit cu şal şi nu pare a-ţi fi cald; 
cu cercei, inele şi salbă împodobită: poate să găseşti vreun turc să te ieie a 
patra nevastă. Dar ce caut eu — nu pricep. Poate ca să răscumpăr nişte 
păcate trecute. 

— Ce spui de turc, îmi place, Vîlcule; dar nu se poate. Urmăm amîndoi 
năcazul şi bucuria stăpînilor noştri. 

— Aşa este, oftă Bîrlădeanu, întrebuinţînd cu putere mînica. 

Spre sară, cînd domnul abate Paul de Marenne intră în pacea de la 
Balîklî, găsi pe beizade Alecu proaspăt spălat, şi pieptănat cu îngrijire, cu 
anteriul călugăresc desfăcut la piept. Ochii se desprinseseră din visul lor 
mohorît. Pe fereastra deschisă intra aer proaspăt, cu mirezme de flori. Cum 
închise uşa după intrarea lui de Marenne şi puse zăvorul, beizade cuprinse 
de după umeri pe prietinul său şi-l îmbrăţişa strîns. 

Abatele se desfăcu încet şi trecu la un divan. Ruset îl urmă şi-i împinse 
alături o măsuţă pe care stătea un ulcior între două cupe de argint. Se 
aşeza şi el în apropiere, jos, pe covor, ridicînd priviri în care domnul de 
Marenne îi ceti cu uşurinţă sufletul. 

— Am înţeles, îi zîmbi el. Ţi s-a isprăvit ciclul de zile nefaste... 

— într-adevăr. Acum încep cele fericite. 

— Şi după asta, — nu-i aşa? — urmează sfîrşitul lumii. 

Ruset umplu cupele. Abia atunci îi ajunse la înţelegere observaţia 
prietinului său. 

— Ce vrei să spui, domnule de Marenne? 

— Vreau să spun că prudenţa este fiica înţelepciunii. Beizade iese c-un 
fel de întărîtare: 

— Numai atît? 

— Vreau să-ţi chem încă o dată luarea-aminte spre cele ce ţi-am mai 
spus, prietine, că nu văd deloc un desnodămînt acestei poveşti. 

— Nici eu. 

— Poate să fie o nuntă; nu vei fi însă domnia ta mirele. Nici nu poţi răpi 
pe mireasă, fără a o pierde şi fără a te pierde. Nici nu poţi coborî pe-o fiică 
de prinţ, făcîndu-i această siluire. Mi-ai spus singur că, la un asemenea 
act, ea nu s-ar învoi niciodată, fie din mîndrie, fie că nu te iubeşte îndestul. 
Nu-ţi rămîne decît să te întorci şi să priveşti ca un bărbat realitatea. Ce vrei 
să faci? 

— Iubite prietine, răspunse vesel beizade, nu vreau să fac nimic. Vreau 
să beau cu domnia ta un pahar, şi chiar mai multe, din acest vin destul de 
bun. Pe urmă las să curgă orele pînă la împlinirea destinului. După ce am 
răbdat ş-am suferit atît, acuma domnia ta pretinzi să n-o mai văd? 

— Nu pretind asta. S-o vezi, şi, dacă este cu putinţă, de mai multe ori. 
între ceasurile de febră să laşi însă şi judecăţii loc. Situaţia pe care ţi-au 
creat-o duşmanii domniei tale e destul de grea. Am izbutit, după cît ştii, să 
îndepărtez sabia, care, în această ţară, îşi face slujba foarte cu uşurinţă. 

— Aici se întrebuinţează şi juvăţul, domnule de Marenne. 

— Veselia domniei tale mă mihneşle. Vrei să tac? 

— Nu, prietine, protestă beizade atingînd mina domnului abate; 
dimpotrivă; te rog, vorbeşte; te ascult. 

— N-am multe de spus, urmă de Marenne. Vreau întăi să ştiu dacă ţii 
să încerci una din cele două metode. 

— A, nu. Tin la viată. 

— Atunci încep să răsuflu. 

— Ţin la viaţă, la vin şi la dragostea mea. 

— Ar fi bine dacă ai da preferinţă hotărîtă celor dintâi două. Căci 
dragostea domniei tale, dacă nu-i pui un hotar şi supraveghere, poate spori 
duşmăniile şi întărită pe stăpînii de aici, care, deocamdată, par că 
dormitează şi se prefac că uită. Crezi domnia ta că Duca vine neînarmat? Şi 
cum spuneai singur, oare numai o căruţă, dintre cele care îl urmează, e 
plină cu saci de bani din vistieria lui? 

— Despre asta nu poate fi îndoială. Căci nu-i destul să aştepte pe 
strălucirea sa cînd iese la geamie, calare, ca să-i sărute scara slăvitului 
picior; nici nu-i destul să cadă şi să sărute poala strălucirii sale, cînd intră 
cu frică la el. E nevoie să verse bani mulţi; numai cu aceasta se dobîndeşte 
totul. 

— Atunci? 

— Atunci, ai dreptate. îmi apăr viaţa ca şi pînă acum, cu prudenţă şi 
dibăcie, căci îmi apăr în acelaşi timp fericirea. 

— Iarăşi te întorci în cercul domniei tale, prinţule, ca un cal orb. 

— Ai putea zice ca un catîr, domnule de Marenne, căci ca el sînt 
îndărătnic şi, pe lîngă asta, nerecunoscător. 

— Nu îndrăznesc, prinţule, a merge aşa de departe; vreau numai să te 
încredinţezi că acestei fericiri îi urmează un sfîrşit. 

Beizade turnă iar vin şi închină. 

— Nu ne putem gîndi la moarte în toate zilele vieţii, suspină el; ni-s de 
ajuns cele din urmă clipe. 

După ce deşertă cupa, rămase privind într-o parte, pe fereastra 
deschisă, grădina, care punea o horbotă neagră pe albăstrimea serii. Venea 
dintr-acolo o răcoare uşoară cu miros de levănţică. Din biserica nevăzută 
răzbăteau cîntări, înăbuşite de ziduri. 

După ce stătu un lung răstimp neclintit, Ruset se întoarse din 
depărtarea unde rătăcise. Căută mîna abatelui ş-o strînse prea tare, ca şi 
cum n-ar fi fost a unui prietin. 

— Cîteodată o urăsc, şopti el, cu rînjetu-i rău; şi sînt convins că se 
joacă cu mine. 

Dar îndată se întoarse asupra acestei păreri, încredinţind pe domnul 
abate că nu-i nimic adevărat. Domnul de Marenne zîmbi cu bunătate, îl 
bătu pe umăr şi-i mîngîie tîmpla înfierbîntată. Apoi îl lăsă singur. 

Ruset răsuflă, parc-ar fî scăpat de o povară. Se întoarse de la uşă cătră 
fereastră şi se rezemă de prichici, privind noaptea plină de stele. Curînd 
văzu, pe o mare calmă, fantomele din flecare noapte ale iubirii lui. Pluti spre 
Biiiuk-Dere, apoi spre Anadol, strîngînd la piept şi scufundînd în sine pe 
fiica Ducăi-Vodă. Şi rămase îndelung rătăcind, fără vîslaşi şi fără cîrmaci, 
c-o făclie albastră la proră. Era singur cu Catrina Duca, potolindu-şi patima 
ca pe-o sete în pustie, cînd ajungi la o oază. Ea nu mai era în stare să i se 
împotrivească şi-i zîmbea, lăsîndu-se biruită. Astfel, cu mirare, într-un 
tîrziu, băgă de samă că se apropie cătră livezi înflorite, la şipotele dulci ale 
Asiei. 




















XXX 

oe$p& wrnme Mum m lui mme meu mei 


O aşteptă a doua zi pe domniţa Catrina cu oarecare nelinişte, însă 
cu încredinţarea că va veni. Nu se atinse de mîncarea pe care i-o 
adusese Bîrlădeanu şi stătu toată vremea la fereastră, după 
perdea, pîndind mişcarea ogrăzii, în preajma bisericii şi a izvorului de 
aghiasmă. 

Catrina nu veni. Nu se arătă nici dădaca. Ruset se trînti în culcuşul 
său, aruneînd o privire de mînie lui Bîrlădeanu; dar pădurarul îi aminti că 
ţiganca n-a rostit vorbă hotărîtă, întrucît stăpîna ei n-avea putinţă să iasă 
în ziua şi-n ceasul cînd ar fi dorit. 

— Dacă n-a venit azi, vine mini, mormăi el, aprinzînd lampa grecească 
şi potrivindu-i mucul în clonţ. Slavă Domnului, nu-i în noaptea asta 
sfîrşitul lumii! 

Aşa era. Bîrlădeanu avea dreptate. Ruset se întoarse cu faţa în jos şi se 
cufundă cu capu-n pernă, ca s-o întîlnească măcar în sine pe cea dorită. 
Era însă o înşelare care-1 istovea. Ş-a doua zi fu iarăşi în picioare, c-o 
nădejde nouă pentru fiinţa cea aeva, cu trup de sînge în care bătea inima ca 
o hulubiţă spăriată. 

Domnita Catrina nu veni însă nici în ziua cealaltă. 

Ce poate să fie? Dacă ar fi bolnavă, ar fi dat un semn prin dădacă. 
Nădăjduia să-i vie măcar o veste, ca să se încredinţeze că n-a căzut în viaţa 
ei o întîmplare năprasnică. 

Nu veni nici dădaca Măgdălina; şi Ruset se cufundă mai tare în negură. 
Bîrlădeanu îi observă ochii cu sclipiri duşmănoase spre el şi-l socoti, în 
sinea lui, pornit spre scădere, ca un cal care începe să-şi mănînce din preţ. 
O vrăjmăşie acră sporea în stăpîn din ceas în ceas în vorbe, în mişcări. în 
ziua a treia, pădurarul înlătură jungherul de sub perini; apoi stropi 
culcuşul cu apă din izvorul Pighiei. în rugăciunile lui de dimineaţă, îşi pipăi 
capul şi dorea fierbinte să-l găsească în acelaşi loc sara, căci cunoştea şi 
din alte împrejurări trecute mîniile beizadelei. Dar nu-i fu greu să vadă că, 

din zi în zi, şi puterea aceasta de mînie slăbise. Se topise în el de 
fierbinţeala patimei. 

într-o dimineaţă, intrînd în odaie, găsi pe Ruset zbîrlit, cu straiele 
învălmăşite pe el, cu obrazul unsuros şi aburit de truda nesomnului. îl 
privea de departe; îl întrebă cu glas răguşit: 

— A venit cineva? 

— N-a venit, măria ta. 

— Ai aflat vreo veste? 

— N-am aflat. 

— Atunci cum îndrăzneşti să te înfăţişezi înaintea mea? 

— Ce pot face eu, măria ta, şi cu ce-s vinovat? 

— Eşti vinovat că nu te-ai dus pînă acuma la Bogdan-serai, să vezi, 
să-ntrebi oameni şi să-mi aduci ştire. 

Pădurarul privi spre stăpînul său c-o nedumerire în care se ascundea 
dispreţ. 

— Cum mă pot duce acolo fără poruncă? Şi chiar dacă ai porunci măria 
ta, mă duc degeaba, căci eu îs mut. Ca să pot avea glas, ar trebui să grăiesc 
greceşte. Altfel, cum oi începe moldoveneşte, pun cei de acolo mîna pe mine 
şi mă bagă-n butuc. 

— De ce nu ştii greceşte? rînji Ruset. De ce nu s-a întîmplat să fie 
tatu-tău grec? Acuma mi-ai fi de folos. 

— Măria ta, răspunse jignit pădurarul, că n-am avut părinte de soi, 
nu-i vina mea, ci a cîmpului cu flori. 

— Eşti un prost, Bîrlădene. Am să mă duc eu. 

— Aşa sîntem noi cei credincioşi, măria ta. în prostia mea, socot că nici 
măria ta nu te poţi clinti de-aici fără primejdie de moarte. 

Beizade pufni şi bătu din picior. Vîlcu ieşi la cuibarul lui subt umbră de 
copac şi acolo, cugetînd îndelung şi sfătuindu-se cu sine însuşi, hotărî să 
înfrunte iar căldura nemilostivă şi setea, pînă la casa franţuzească. 

Domnul de Marenne nu răspunse chiar în ziua aceea la chemare. Avea 
treburi şi fu nevoit să amîne, pînă ce sosi în una din zile, ca de obicei, în 
amurg. 

Nu se aştepta să găsească o situaţie aşa de gravă. Cu toată împotrivirea 
împrejurărilor, asupra cărora domnia sa ştia ceva, nădăjduia în puterile de 
rezistenţă ale lui Ruset. Lungile şi chinuitoarele aşteptări nu atacaseră 
numai trupul. Părea că i se descompune şi sufletul. 

Întorcînd de pe divanul lui numai capul cătră domnul de Marenne, 
Alecu Ruset zise, fără să se clintească şi zîmbind neprietinos: 

— Domnule abate, vii să vezi pe cel mai ticălos om din lume? 

— Vin să văd un bărbat, sărmane prietine, şi găsesc ceva mai puţin 
decît o femeie. 

— Spune tot ce vrei, iubite domnule de Marenne, şi categoriseşte-mă 
cum pofteşti; mi-i indiferent. Ieri mai nădăjduiam să vie; astăzi însă am 
aşteptat-o fără nici o nădejde. Probabil că a suferit o catastrofă. S-a 
îmbolnăvit brusc. Ori a plecat pe neaşteptate din Stambul, cu tot cu 
dădacă. Ori poate bătrînul o bănuieşte din nou, şi supunînd pe ţigancă la 
chinuri, a făcut-o să mărturisească. Mai curînd, însă, îmi vine să cred un 
lucru mai grozav: că domniţa mea Catrina, pentru care am îngenunchiat, 
ş-am suferit ş-am umblat drumuri lungi, s-a întors cătră altul. M-a făcut să 
cred în iubire. Am fost un prost; căci am avut-o în aceste braţe... 

Acele braţe beizade le lepădă trudite în lungul trupului. Domnul abate îl 
privea atent: 

— Se poate să fie şi asta... zise el, domol. 

— Nu se poate! tresări Ruset. Trebuie să fie altceva, încearcă şi găseşte 
măcar domnia ta, care ai mintea limpede, o deslegare problemei. 

— Vom cerceta la Bogdan-serai chiar în astă sară, răspunse domnul 
abate. Pentru a aştepta rezultatul, îţi cer să mai găseşti în domnia ta puţină 
tărie şi puţină răbdare. 

— Voi găsi, domnule abate. De altminteri nici nu pot face altfel. Vreau 
să ştiu adevărul. 

Bîrlădeanu bătu la uşă cu pumnul, cum îi era obiceiul. Ruset se sculă 
cu mişcări leneşe şi-i deschise. 

— Ce este? Iar îmi aduci mîncare? Tu nu înţelegi că-mi aduci otravă? 

— Aduc o veste neagră, mormăi Vîlcu, privind într-o parte, ca şi cum 
i-ar fi fost silă să-şi ridice ochii la stăpînul său. A venit dădaca. 

— Cum? Ad-o aici, numaidecît! tresări Ruset, îndreptîndu-se şi 
mişcîndu-se deodată cu vioiciune. 

Domnul de Marenne îl observa. Avu lămurirea acestei tresăriri îndată ce 
văzu pe ţigancă intrînd. Dar îndată înţelese şi ce va urma, cînd văzu ochii 
de îngropăciune ai femeii. 

— Ce s-a întîmplat? izbucni Ruset repezindu-se şi cuprinzînd-o cu 
amîndouă mînile de umeri şi zguduind-o; e bolnavă? ori a murit? 

— Of! Doamne Dumnezeule! se tîngui dădaca; văd că-mi soseşte mie 
ceasul din urmă; domnita noastră mai are a se chinui, — sărăcuţa! N-a 
murit, nu te teme: nu-i nici bolnavă. 

— Atunci ce este? 

— Vai de noi, beizade. Vai de noi. Femeile, care sîntem pedepsite în 
toată viata să nu facem după inima noastră! 

— Ai să spui ori n-ai să spui? 

— Am să spun, vai de păcatele mele: căci de asta am venit. în ce chip 
am scăpat şi cum am venit, numai eu ştiu. Iaca ce este. îndată ce a ajuns 
aici măria sa Vodă şi s-a aşezat la Bogdan-serai, a chemat la sfat pe feciorul 
măriei sale, Constantin. După ce s-a sfătuit cu Constantin-Vodă, măria sa 

Duca-Vodă s-a sculat şi s-a dus calare la împărăţie, ca să se sfătuiască şi 
cu Mustafa vizir. Cum s-a întors, a spus că toate sînt bune şi merg după 
voia măriei sale, numai pîra care a vîrît-o la împărăţie Ştefan beizade nu 
poate s-o înlăture. Că împărăţia cere să se binecuvînteze numaidecît iarăşi 
inelele lui Ştefan beizade ş-a domniţei, şi pe urmă să se facă nuntă. Dacă 
nu se face după porunca împărăţiei, apoi şi celelalte treburi ale măriei sale 
Duca-Vodă cad jos şi rămîn rele. Ba poate să cadă şi domnia măriei sale. Şi 
avînd paginii şi alte obiceiuri proaste, poate să cadă şi capul măriei sale. 
Atuncea a îndrăznit să se scoale domniţa Catrina, punîndu-se împotriva lui 
beizade Ştefan. A rostit asemenea vorbe îndrăzneţe, cît măria sa Duca-Vodă 
s-a făcut ca pămîntul la obraz de mînie ş-a ridicat mîna s-o lovească. N-a 
lovit-o decît o dată ş-a prins a boncălui de se sculase toată casa, şezînd 
toate slugile pe la uşi, cu urechile ciulite. Domniţa nu se îndupleca nici la 
ameninţările, nici la rugăminţile măriei sale şi sta mută ca o piatră. S-a 
sculat Vodă iar ş-a bătut din picior, poruncind închisoare fetei, la 
mănăstirea de maici a sfintei Marii, în mahalaua grecească. De atuncea, 
beizade, domniţa Catrina stă în chilie, sub zăvor, cu straşnică poruncă să 
nu intre nimeni la dumneaei, nici să vadă măcar pe fereastră pe cineva. 
Numai maica stareţă intră la dînsa o dată pe zi. O mîngîie şi-i spune vorbe 
de împăcare. Şi mă mai strecor şi eu lîngă uşă, zgrepţen, pun urechea, 
ascult şi răspund, dar nici eu n-am voie să ies pe poarta mănăstirii. Ne-am 
gîndit ce să facem, ca să putem da o ştire. A rugat domniţa astăzi 
după-amiază pe maică să mă trimeată cu veste la Ducă-Vodă, precum că ea 
se înduplecă şi se supune la porunca părintească, numai să i se sfîrşească 
acel chin al singurătăţii. Cum am ieşit, am dus această bucurie lui Vodă. Pe 
urmă, m-am abătut degrabă aicea. După aceea mă întorc înapoi la 
mănăstire. Stăi, beizade, nu te uita aşa la mine, parcă ai vrea să mă loveşti. 
Cînd s-a duce Duca-Vodă ca să ierte pe copila lui, are să afle că dumneaei 
s-a răzgîndit; iar se îndărătniceşte şi iar nu mai vrea. 

Dădaca vorbise eu mare grăbire, sunîndu-şi brăţările de la mîni şi 
învăluindu-şi fustele. Acuma gîfîia şi se uita cu ochii holbaţi la popa 
franţuz, pe care-1 bănuia cine este, dar atunci îl vedea pentru întîia oară. 

— Ai spus tot, dădacă? întrebă Ruset c-un glas istovit. 

— Tot, măria ta. 

— Ce doreşte domniţa? 

— Doreşte să ştii întîmplarea şi să n-o socoteşti pe dumneaei întru 
nimic vinovată. Zice că s-aştepţi. 

— Ce s-aştept? 

— Nu ştiu. Aşa a spus ea, s-aştepţi. 

— Cît s-aştept? Şi ce s-aştept? Dacă nu se supune, bătrînul e în stare 
s-o îngroape acolo de vie. Dacă slăbeşte şi, la urmă, se supune, atunci 
aşteptarea mea e cea mai mare zădărnicie şi cea mai mare prostie. Du-te, 

dădacă, şi spune-i c-am aflat. Spune-i că m-ai găsit gata să-mi sfîrşesc 
viaţa; dar cum am aflat de întîmplarea ei, am înviat. Mult n-are să treacă şi 
are să afle şi ea de la mine veste; aceea are să fie însă mai bună. 

Dădaca îl privi cu frică. 

— Ce vrei să faci, beizade? Nu îndrăzni în ţară păgînă să faci vreo 
nebunie, ca să nu-ţi pierzi capul şi s-ajungă în chilia domniţei numai 
numele măriei tale. 

— N-ai grijă, dădacă, sînt eu destul de cuminte. Ştiu ce am de făcut. 

Dădaca sărută mîna lui beizade, privi furiş pe popa franţuz şi se 
strecură grăbită afară. 

După ce se închise uşa, Ruset rămase în picioare, aţintind locul unde 
stătuse ţiganca. Ca şi cum abia atunci îi intrase în înţelegere vestea, se 
cutremură ca de-o otravă înghiţită şi începu a lămuri abatelui 
împrejurarea, c-un glas care era mai mult un şuier de disperare. Otrava 
părea că urmează să-l sfîşie lăuntric, căci, cu ochii înflăcăraţi şi crescuţi în 
orbite, începu a izbi ameninţări spre păreţii goi, făcînd semne cu pumnii 
strînşi. 

— Spune, domnule abate, gîfîi el, cu obrazul strîmbat; spune ce 
pedeapsă se cuvine acelui tiran burduhos şi buzat care, pentru lăcomiile 
lui, calcă în picioare tinereţa şi viaţa unei copile? Pentru mine-i totuna. 
Dacă-i vorba s-o pierd astfel, mă duc să mă pierd şi eu. îl pîndesc undeva, 
cînd iese ori cînd trece; mă reped şi-l apuc de barba cănită pentru care nu 
i-i ruşine la bătrîneţă; şi-l pălesc cu jungherul în gîtlej, pe unde a scos 
blăstăm şi vorbe de ocară, şi-i zdrobesc mîna care a lovit-o pe dînsa! 

Urmă a se zvîrcoli, vorbind ca-ntr-o nălucire în care şi-l închipuia de 
faţă pe duşmanul său. Apoi prinse a-şi smulge părul şi a-şi rupe hainele, 
ceea ce păru domnului de Marenne cu totul lipsit nu numai de demnitate, 
dar şi de înţeles. 

— Asta nu mi-am putut închipui şi n-am aşteptat-o de la domnia ta! 
strigă el ridicîndu-se cu hotărîre în faţa lui Ruset şi pregătindu-se să plece. 

Bolnavul îl privi uimit şi se retrase doi paşi. 

— Ce este, domnule abate? am greşit cu ceva faţă de domnia ta? 

Abatele nu răspunse şi urmă a-1 privi. Beizade se lăsă să cadă pe divan 
cu faţa în sus şi cu braţele răstignite în laturi. Avu sughiţuri de plîns, care-1 
muşcau pînă în măruntaie. Domnul de Marenne se aşeză alături şi aşteptă 
să-l vadă întrucîtva domolit. Atunci îi apucă mîna. 

— Prinţule, zise el blînd, cred că ai isprăvit cu vărsările de sînge care 
nu-ţi pot da înapoi ce-ai pierdut deocamdată. 

Ruset oftă. 

— lartă-mă, domnule de Marenne. şopti el. Sînt un biet om care nu mai 
pot cugeta. E o izbitură care m-a dat jos. 

— Văd. Duca îşi mătură uşor potrivnicii din cale. 

— Cum? Nu-i mătură; căci am să mă scol ş-am să-i stau în faţă. 

— Iar? Logic este să faci altceva. 

Beizade Alecu se sculă şi, rămînînd ghemuit pe divan, îşi puse coatele 
pe genunchi şi fruntea în palme. Ferindu-şi după aceea degetele, privi lung 
pe abate. Păru a înţelege, căci îi apăru rînjetul. 

— Şi nici asta nu-i cuminte, adăogi abatele Paul. 

— Ce? tresări Ruset. S-o fur? Ba da; asta numaidecît! 

— Stăruiesc în părerea mea, prinţule; nici asta nu-i cuminte. 

— Ştiu. Cuminte este să stau cu braţele încrucişate şi s-aştept să se 
împlinească ce-i scris. 

— De cînd sînt între orientali, pricep mai bine adîncimea acestei 
discipline; şi, în împrejurarea de faţă, mi-o însuşesc cu desăvîrşire. Mai ales 
că nu poţi întrebuinţa violenta acolo unde nu ti se cere. Lasă să se 

isprăvească întăi războiul care s-a deschis între tată şi fiică. Dacă fata îl 
pierde, mai este încă vreme să te amesteci. 

— Numai să nu fie prea tîrziu. 

— De ce? Crezi că domniţa Catrina are să piară în chilia de la 
mănăstire? Să-ţi iasă asta din cap. în împrejurarea în care se află ea, şi 
vrăjmăşia şi iubirea sporesc. Pe lîngă asta, copila lui Duca e o fiinţă care 
ştie să-şi apere viaţa şi fiinţa, unguibus et rostro. 

Ruset rămase gînditor, părînd a cumpăni în sine sfatul. Nu cumpănea 
însă nimic; îl judeca pe abate, cu părerile lui, ca pe un străin care 
dintrodată i se pune în cale. Totuşi întrebuinţa blîndeţă în întrebare: 

— Domnia ta, domnule abate, eşti deci, hotărît, împotriva unei 
asemenea fapte? 

— Hotărît, căci vreau să te foloseşti deplin de bunăvoinţa pe care ţi-am 
dobîndit-o. O partidă de şah ca aceea pe care am pierdut-o se joacă numai 
o dată pentru viaţa unui om. Iartă-mă că-ţi amintesc asta; însă e necesar. 

Ruset se simţi totuşi atins şi depărta de la sine şi mai mult pe acest 
prietin, rămînînd el singur, cu hotărîrea lui ascunsă. 

— Bine, vorbi el cu prefăcută voie-bună; mă supun prietiniei şi 
înţelepciunii. 

Abatele îl privi ascuţit, la rîndul său bănuitor. Se sculă să plece. 
Beizade Alecu nu-1 opri. Avea în el o preocupare bolnavă, cu ochii întorşi 
înlăuntru, la nebunia lui. 

Domnul de Marenne vru să afle încă o dată numele mănăstirii de 
monahii, unde era închisă domniţa Catrina. îl uitase; şi rugă pe Ruset să i-1 
rostească şi să i-1 lămurească. 

— L-am uitat şi eu, domnule de Marenne, răspunse beizade. 

Pe urmă şi-l aduse aminte. însă viclenia aceasta nu-1 mai putea înşela 
pe abate. Domnul de Marenne plecă încredinţat că Alecu Ruset pregăteşte o 
lovitură, ca şi cum ar coace în el o bubă; şi merge spre pieire. Nici nu fusese 




















petrecut pînă la uşă ca-n alte daţi: şi, înainte de a scoborî treptele sălii, 
auzise chemarea cătră Bîrlădeanu. 

«Se grăbeşte, gîndea abatele. Turcii au dreptate: fatalitatea ne apasă şi 
ne îmbrînceşte în prăpastia eternităţii. De data aceasta însă vreau să 
propun, acestor vorbe pompoase şi catastifului lui Dumnezeu, o mică 
rectificare.» 

în vremea asta Ruset ţinea pe Bîrlădeanu în picioare în faţa sa, şi, 
înainte de a-i da poruncă, se desfăta din nou povestind slugii nenorocirea şi 
tăvălindu-se în durere ca-n spini. 

— înţelegi tu, Bîrlădene? 

— înţeleg, măria ta. 

— Nu înţelegi nimica, Bîrlădene; căci, dacă ai înţelege, ai şti că asta-i 
moarte pentru mine. 

Bîrlădeanu clătină din cap, neîncrezător. Mişcarea aceasta întărită pe 
beizade. 

— Şi tu eşti ca popa franţuz? strigă el. Te socoteşti mai înţelept decît 
mine? 

Bîrlădeanu tăcu. socotindu-se mai înţelept. 

— N-auzi ce te întreb eu? Te socoteşti mai înţelept? 

— Nu mă socotesc mai înţelept. 

— Atunci nu crezi că-i mare greşală să furăm pe domniţă de la 
mănăstirea sfintei Marii? 

— De ce să fie greşală? Nu-i nici o greşală. Am mai făcut noi asemenea 
lucruri. Am furat chiar trup sfinţit da călugăriţă. Dumnezeu poate-a ierta, 
căci a fost cu învoirea cuvioasei. Mi se pare c-o chema Vîrvara. 

— Bîrlădene, adă-ţi aminte că eşti mut, şi răspunde la ce te întreb. 

— Eu pot să şi tac, măria ta, şi să împlinesc numai ce-i binevoi să-mi 
porunceşti măria ta. Dacă-i vorba să sărim zidul, să-l sărim. Ajutîndu-ne 
Dumnezeu, poate nu ne-om lăsa capetele pe aceste meleaguri. 

Ruset îşi încruntă sprinceana şi slujitorul tăcu, rămînînd neclintit lîngă 
uşă. Beizade începu a umbla pe dinaintea lui, cîştigat deodată de o putere 
nouă, izvorîtă din adîncimea durerii. Această putere avea nevoie s-o 
cheltuiască pe loc, cu înfrigurare. 

Trebuiau să se înarmeze pe dedesubt şi să iasă cît mai era vreme, în 
cele dintâi ceasuri ale nopţii. Ajung la sfînta Măria Mugliotissa, în Fener, şi 
cunosc în astă-sară locul şi împrejurimile. Dacă găsesc un han aproape, ori 
o cămară într-o casă de creştin acolo, pot sta ziua următoare la pîndă; 
dacă-i nevoie, stau ş-a doua, ş-a treia zi, pînă ce cunosc rînduiala chiliilor 
şi iau cumva înţelegere cu Măgdălina. Atunci îşi întocmesc planul, îşi 
agonisesc scările de care au nevoie şi se tocmesc cu vreun căpitan grec de 
corabie, ca să-i primească şi să-i ducă să-i lepede undeva, într-un ostrov: la 
Crit, ori la Chipru. 

Ruset era aţîţat şi vedea limpede toate. Vorbea c-o hotărîre nebiruită. 
Vîlcu îl asculta supus, cu capul plecat, într-o deplină nepăsare. Era 
încredinţat că, de cînd a pus pe el cuvios strai şi şi-a luat canon muţenia, 
înţelegerea lui a sporit aşa de mult, încît beizade a rămas cu totul în urmă; 
ş-acuma ar fi bun el de boier şi beizade de pădurar. 

— Să facem precum spui, măria ta, încuviinţă el, fără a ridica ochii. 
Bine ar fi să cîntărim la faţa locului ce se poate şi ce nu se poate. Dacă 
găsim un loc ş-o chilie de pîndă; dacă putem vedea pe ţiganca domniţei; 
dacă găsim scările, dacă găsim grecul şi corabia şi cîte altele vor mai fi fiind: 
toate cată să le socotim. Şi dacă n-or fi turci pe dinafară şi creştini pe 
dinlăuntru, ş-om intra ca la noi acasă, ş-om ieşi ca de la noi de-acasă, ş-a 
vrea domniţa să vie cu noi, va fi bine şi mi-a plăcea şi mie, ca şi măriei tale. 





















XXXI 

unde w lcu rîriădeanu crede tot mi mult că-i mi cuminte decît 

STAPÎNUL SĂU. DĂR CEL MAI CUMINTE DINTRE TOŢI E ALTUL 


^^eizade Alecu Ruset îşi rîndui lucrarea lui c-o linişte sub care sta 
ascunsă aţîţare bolnavă. Puse pe Vîlcu să oblonească fereastra şi să 

•J^cerce dacă-i bine pus zăvorul de la uşă. Ceru să-i tragă măsuţa 
lingă pat şi să cureţe nucul lămpii. Sub limba de lumină, ajutat de slujitor, 
desprinse căptuşelile de la straiul de dedesubt, tăindu-le cu jungherul. 
Scoase şi înşiră pe măsuţă monedele de aur şi cele cîteva pietre care-i mai 
rămăseseră. Avea de-ajuns pentru toate; şi pentru plata corăbierului, şi 
pentru petrecere pe-un an de zile într-o ţară din Apus. Căci din ostrovul 
Critului, ori de la Chipru, — lămurea el lui Bîrlădeanu. — trebuiau 
numaidecît să se depărteze. Numai cînd or ajunge la italieni, ori la franţuji, 
pot să se socotească slobozi de orice grijă. 

După această socoteală, îşi cusu comoara la loc cu dibăcie, 
împrăştiind-o potrivit la subsuori şi la şolduri şi păstrînd în chimirul de 
piele, la spate, ceea ce-i era trebuitor pentru început. Veni, după asta, 
rîndui armelor. Vîlcu găsi de cuviinţă să deie sfat pentru cumpărare de 
pistoale de la un armurier. N-ar strica poate nici două săneţe. Cît despre 
săbii, apoi fără acelea nu se poate sfîrşi nimic. 

— Sărace Vîlcule, îl înfruntă rîzînd Ruset; căldura asta, de care te plîngi 
tu de la o vreme, ţi-a topit înţelegerea. Tu socoti că avem să umblăm cu 
săneaţa în stingă, cu pistolul în dreapta şi cu sabia în dinţi? Dacă-i vorba 
să ne batem, atuncea să ne ducem la un război. Aicea, cum s-a auzi 
bufnind pistolul, tăbărăşte asupra noastră o mahala întreagă. Aşa încît, să 
înlăturăm armele de foc. 

— Să le înlăturăm, se învoi Bîrlădeanu. Dacă-i vorba pe-aceea, să 
înlăturăm şi săbiile. 

— Asta nu, Vîlcule, se împotrivi Rusei, judecind în sine toate. Să 
chibzuim de ce avem nevoie ca să ne scăpăm vieţile la o primejdie. Căci se 

poate întîmpla să fim simţiţi: ori să deie peste noi cineva. Fie singuri, fie cu 
domniţa, trebuie s-avem cu ce ne apăra. Italienii spun că, în asemenea 
împrejurări, mai bun este jungherul. Eu am fost deprins mai mult cu sabia. 
Cu jungherul e bine împotriva unuia. Cu săbii bine ascuţite, putem ţine 
piept mai multora. 

— Atunci au să ne trebuiască două săbii, se învoi pădurarul. 

— Cînd om ieşi, atunci, nimic altceva decît două săbii. Le alegi tu mini, 
uşoare. Ş-ai să le tragi pe piatră cum ştii tu, ca să le faci ca briciul. 

Bîrlădeanul avu o nedumerire. 

— Măria ta, cum avem să încingem săbii peste straiul nostru 
călugăresc? Altfel, de ascuţit le-ascut, şi le fac agere, să taie ş-un fir de păr. 

— Vîlcule, nu arăta mai puţină minte decît ai. De ce să-ncingem? 
N-avem nevoie decît de penele săbiilor, pe care le purtăm învălite în ceva. 
Trecem cuviincioşi, ca nişte buni monahi, şi nimene nu ştie că ducem la 
subsuoară primejdie. 

— Bună socoteală! se minună pădurarul, scuturîndu-şi barba. Cînd 
ajungem la corabie, numai le lepădăm în mare şi gata! 

— Pînă la corabie avem drum greu, oftă Ruset. Deci cumperi două 
săbii. Cumperi, de la alt negustor, frînghioară, ca să întocmim scări, şi le 
înţepenim căngi într-un capăt, ca să se caţăre de zid cînd le-om zvîrli. 
Acuma ne rămîne să găsim gazda, să pîndim pe dădacă şi să socotim cu 
ochii. în vremea zilei, locul pe unde trecem şi unde avem s-ajungem. Eu 
n-am nici o îndoială în privinţa izbînzii. 

— Măria ta, dar dacă cumva domniţa Catrina pune împotrivire? 

— Ai mai făcut o dată întrebarea asta Vîlcule, şi m-am mai gîndit la ea. 
Socot că n-are să se împotrivească. Am uitat să socotesc, între cumpărături, 
o basma de matasă. 

— Aşa este, asta-i bună, încuviinţă pădurarul; s-o însemnăm la răbuş 
şi pe asta. 

Îmbrăcîndu-se şi încingîndu-se, Ruset se uită în juru-i fără părere de 
rău. Puse pe Bîrlădeanu să rînduiască patul şi să aşeze lucrurile la locurile 
lor: măsuţa subt icoane, scaunul lingă fereastră, ş-un tom din Vieţile 
Sfinţilor în raft. Aprinseră candela şi pe măsuţă, lingă lampă, beizade 
potrivi un galbăn peste o foiţă de hîrtie cu însemnare de pomelnic, în limba 
elinească: 


Pomeneşte, Doamne, 
pe Profira 
şi pe Antonie 
şi pe Alexandru, 
robii tăi. 

După aceea, stinseră lampa şi ieşiră, închizînd cu grijă şi vîrînd cheia 
pe sub uşă înapoi în chilie. 

Trecură pe la fratele portar, care-i cunoscu şi li se ploconi. Beizade îi 
lăsă şi lui un ban de aramă, pe prichiciul ferestrei. Cu fratele Bîrlădeanu 
alături şi puţintel în urmă, beizade înainta pe sub rîndurile de chiparoşi şi 
platani către ziduri. îşi făcură loc printre neguţători cărăuşi pe la 
Silivri-Capu şi curînd se amestecară în mişcarea de sară a Cetăţii. Ici-colo 
tremurau lumini pe la case şi dugheni. Uliţile curgeau întortocheate ca 
nişte gîrle de întuneric. Unii trecători începeau a umbla în tovărăşie, cu 
fînare ori facle. Pe alocuri, la un ceas mai tîrziu, era primejdie ca într-o 
pădure dinspre partea hoţilor, ori ca într-o strîmtoare a mării din partea 
corsarilor. 

Beizade îi lămuri acestea lui Bîrlădeanu. Gîndindu-se la o corabie 
necunoscută şi la un căpitan cu bună inimă. Pădurarul însă nu se temea 
de nimica. 

Aşa ajunseră în mahalaua romeilor, care se chiamă Fener. De-acolo, pe 
povîrnişul pietros, fugeau ulicioare spre ţărmul Cornului-de-Aur. Nu 
departe de biserica umilită a patriarhiei se adăpostea, după ziduri tăcute şi 
încununate de iederi, singura mănăstioară îngăduită de necredincioşi în 
cuprinsul Stambulului. Ruset cunoştea bine locurile şi găsi cu uşurinţă 
hanul de care avea nevoie. Ceru de mîncare pentru sine şi pentru tovarăşul 
său şi dădu dovadă de o mare agerime de minte, poftind ş-o oală de vin de 
la stăpînul locului şi rugîndu-1 şi pe el să guste, în sănătatea a doi fraţi ai 
săi creştini. Unul din aceşti fraţi are canon muţenia şi tace. Celuilalt însă îi 
plac prea mult sfaturile cu soţii, mai ales cu negustorii cinstiţi, şi le spune 
tot ce poftesc să afle: de unde vin, unde se duc, ce treabă au în Cetate. Vin 
de ia Sfîntul Munte şi se duc la locurile sfinte, la Ierusalim. Pe unde au 
trecut, s-au bucurat de frăţească primire. Şi stau ş-aici în Stambul cîteva 
zile, ca să se închine la sfîntul patriarh. Astfel, numărînd toate cele care 
sînt de văzut, cinstitul negustor îi pune în vedere vorbăreţului că se înalţă 
nu departe de-acolo ş-o mănăstioară a sfintei Marii cătră care să nu cumva 
să se facă vinovaţi de uitare. Foarte frumoasă mănăstire, în care s-au 
întîmplat şi minuni. Chipul Maicei lui Dumnezeu, care se găseşte în 
biserica acestei mănăstiri, are o cunună cu totul de aur ş-o salbă de la 
împărăteasa Teodora. Nu este călător care să nu cerşească intrare şi să nu 
se închine acelei icoane bogate. Este ş-o istorisire despre Maria, fiica lui 
Mihail Basileus Paleologul, care a zidit lăcaşul. Trebuie numaidecît 
s-asculte şi istorisirea. 

Nici cei doi umiliţi drumeţi nu se vor lipsi de asemenea binecuvîntată 
bucurie, recunoaşte călugărul vorbăreţ, închinînd iar oala cătră cinstitul 
negustor. 

«Vinul acesta s-arată bun, cugeta Bîrlădeanu; socot că e neprefăcut, 
deoarece negustorul suge dintr-însul cu hărnicie. » 

Pe urmă înţelese că asemenea meşteşug e cel mai bun pe care-1 poate 
găsi beizade, ca să afle tot ce pofteşte nu numai despre sfînta mănăstire a 
Mugliotissei, dar despre toate cîte au fost pe lumea asta. 

într-adevăr, kir Teodor hangiul n-a lipsit să le spuie în amănunt istoria 
cu Maria Paleologhina, cea care a stat împărăteasă la Mongolia, fiind întăi 
soaţa hanului şi după aceea a feciorului hanului, şi a venit cu întristare 
să-şi sfîrşească amurgul vieţii în acest lăcaş. Le-a spus şi altele, ba despre 
ticăloşiile paginilor, ba despre minunile sfintelor icoane ş-a sfintelor moaşte. 
Oricît îl cerca însă Ruset să-l facă a arăta anume întîmplări proaspete care 
s-au petrecut de curînd la mănăstirea Mugliotissei, kir Teodor nu 
răspundea dorinţii Iui şi avea mare plăcere să-i înşire numai lucruri din alte 
veacuri. 

De băut, bea bine; ştia să facă şi socoteli şi să le însemne cu cărbune 
pe dosul uşii. Cînd îl văzu că bolboroseşte, beizade îl privi cu dezgust şi-l 
lăsă în sama Bîrlădeanului, iar el se duse la hodină, ca să-şi clocească 
nădejdea. 

Cu aceeaşi neştirbită rînduiala, beizade şi-a urmat a doua zi pregătirile. 

Stăpînind sub degetul cel mare un galbăn de aur în palma mînii stîngi, 
Vîlcu ieşi să caute săbii şi frînghioare de matasă. După ce umblă cu 
nepăsare pe sub bolţi în Biiiuk Cearşî, se opri şi cumpără întăi pînză de 
sac, după aceea se întoarse în alte părţi, unde ochise săbiile. Făcea semne 
cu mînile şi cu degetele şi se holba cu ochii, pînă ce ajungea să se facă 
înţeles şi să dobîndească marfa ce poftea şi cusurul ce i se cuvenea. Astfel 
se întoarse pe furiş, cu săbiile învălite întăi în frînghioară ş-apoi în sac, şi le 
puse pe divan subt ochii lui beizade, descoperindu-le. 

Ruset le trase pe rînd, le cumpăni, le găsi bune. îşi alese frînghioara şi 
începu să înjghebe scările; pe cînd slujitorul se cinchea într-un colţ al 
chiliei, cu ulciorul de apă şi cu piatra, ca să deie ascuţişul trebuitor fierului. 

Asta a fost în ziua întîia. Sara, au ieşit ş-au dat tîrcoale mănăstirii. în 
unele locuri zidul era astupat de case şi dugheni; în alte părţi pietrăria, cu 
tencuiala învechită şi căzută, se păstra slobodă, sub cununile de iederă. 
Era într-un loc un colţ, la o toloacă goală, unde, ziua, se jucau copiii în 
arşice. Acolo pămîntul se înălţa puţin, subt umbră de arbori; şi de partea 
cealaltă nu se zăreau acoperişuri de chilii. Era cel mai potrivit punct de 
trecere. 

Toate acestea le socotea cu liniştea lui înşelătoare stăpînul: şi Vîlcu le 
încuviinţă, cu fruntea plecată. Se întoarseră la han. Unul cu inima umflată 
de îndîrjire, celălalt punîndu-şi cu întristare credinţa numai în unul 
Dumnezeu. Pe dădacă n-o zăriseră. Nu numai pe dădacă n-o zăriseră, dar 
nici pe altcineva intrînd ori ieşind pe poarta pardosită cu fler a acelei cetăţi 

moarte. Sunase numai simandra după ziduri, cătră amurg, stins, ca într-o 
pustie depărtare. 

După ce ospătară puţină friptură de batal şi băură vin dulce, beizade 
porunci lui Vîlcu să zavoraşcă uşa şi înşiră pe divanuri scara, încercîndu-i 
nodurile. Trase din ascunzătoare săbiile şi, ţinîndu-le pe rînd cu stingă de 
miner, cu ascuţişul în sus, le pipăi cu degetul cel mare al mînii drepte. 

— Acuma, sîntem gata. Bîrlădene, încuviinţă Ruset, rîzînd. Uită-te Ia 
mine, urmă el punîndu-şi barba în piept şi înflăcărîndu-şi privirile, uită-te 
la mine şi dă-ţi samă dacă am judecat bine şi am liniştea care trebuieşte. Ai 
putut vedea singur că locul pustiu de pe medean ne îngăduie să trecem 
vadul, pe ţărmul cel dorit. 

— încă n-am văzut pe dădacă, se împotrivi, moale, Bîrlădeanu. 

— Ai s-o vezi mîni. Ai să baţi la poartă, rugîndu-te de intrare, ca un 
monah străin, fără cuvînt, numai punînd mînile pe piept şi închinîndu-te. 
Au să-ţi deie drumul ş-ai să te duci s-aprinzi făclii la icoana Panaghiei. 
Atuncea ai să bagi de samă ce este înlăuntru. Ieşind, ai să te uiţi cătră toate 
ferestrele chiliilor, şi nu se poate să nu te vadă şi să nu te cunoască ţiganca 
domnitei. 

5 

— Aşa întocmai am să fac, stăpîne... oftă Vîlcu. 

— M-aş duce eu să bat la poartă, porni iar glas beizade, cu acelaşi pojar 
în priviri; însă eu abia îndrăznesc să ies de-aici, de Ia han, sara. Căci eu am 
petrecut cîţiva ani, în copilăria şi în tinereţa mea, în aceste părţi. Şi sînt 
mulţi creştini de-ai noştri care îşi aduc aminte de chipul meu. Să ştii, 
Bîrlădene, şi alta. Că şi părintele meu Antonie-Vodă e trăitor în aceste părţi 
şi-şi sfîrşeşte zilele întru năcazuri. Acuma ai să înţelegi tu ce venin am eu în 
mine. Dacă-1 părăsesc pe părintele meu şi mă întorc de cătră el spre acea 
domniţă. Pînă ce n-o dobîndesc, nu poate să aibă hodină trupul meu. 

— S-ar putea să fie vinovată, stăpîne, şi ţiganca aceea cu salbă, 
amestecînd poate farmece ale ei. Ar fi bine s-o pălesc pe dînsa întîi cu sabia. 

Beizade crezu de cuviinţă să rîdă şi urmă să umble prin chilie fără 
astîmpăr, ca o fiară în cuşcă. Rîsul acela strîmb şi slăbit îl înfricoşa pe 
Bîrlădeanu şi-l făcu să nu mai ridice plivirile. îşi pregăti culcuşul în colţ, 
lîngă uşă, şi se cufundă în tăcerea-i întristată. 

în cealaltă zi, după amiază, Ruset îl împinse afară din odaieşi el se 
duse, cu capul plecat, pînă la poarta sfintei mănăstiri. Săltă ciocanul de 
lîngă zăbrea şi-l lăsă să cadă; dar nimeni nu-i răspunse. Stărui ş-a doua, 
ş-a treia oară, fără altă izbîndă. Dădu ocol zidului şi veni la han c-o mutră 
nedumerită. Beizade îi deschise, îl trase de guler după el şi-l puse într-un 
colt subt întrebări ca subt ameninţarea unui cutit. Vîlcu strînse din umeri, 
neînţelegînd nimic. 

Atunci se întîmplă să bată la uşă, nepoftit, kir Teodor şi să îndemne la 
un ulcioraş de vin proaspăt pe fraţii săi întru Hristos. Beizade mai curînd 

l-ar fi izbit îndărăt, c-un pumn în falcă, ne mai aşteptînd nimic de la dînsul. 
Dar se nevoi să-l urmeze plictisit şi să beie vin prost. 

— Am uitat să vă spun o întîmplare rară... zise kir Teodor, rîzînd. Aţi 
fost astăzi la mănăstire? 

— A fost acest frate al meu, răspunse beizade, ş-a bătut la poartă, dar 
cei dinlăuntru s-au dovedit muţi ca şi dînsul. 

— Aha! apoi asta-i din pricina întîmplării pe care nu v-am spus-o. 

Beizade tresări, dar obrazul îi rămase cu totul nepăsător. 

— A întîmplării pe care nu v-am spus-o, întări kir Teodor. De cîteva zile 
sfînta mănăstire a fost oprită cu carte pecetluită de la înalt prea sfinţitul 
nostru patriarh. Dacă vreţi să ştiţi de ce... 

Beizade nu voia numaidecît să ştie de ce. 

— Dacă vreţi să ştiţi de ce, pot să vă spun că această poruncă a adus-o 
un slujitor de la sfinţia sa îndată după ce a fost închisă aici copila lui 
Duca-Vodă, Domnul de la Moldova. 

Ruset se miră întrucîtva de întîmplare. 

— A fost închisă în sfînta mănăstire o domnită de la Moldova? Din ce 
pricină a fost închisă această domniţă de la Moldova? 

— Povestea e o trufanda care mi s-a adus, răspunse hangiul, ş-o vînd 
aşa cum am cumpărat-o. Zice că această copilă a lui Duca s-ar fi făcut prea 
vinovată de neascultare cătră părinţii săi, căzînd la dragoste pentru-un 
jidov, cu care s-ar fi pregătit să fugă. Iar acuma au osîndit-o Duca-Vodă 
tatăl său şi părintele nostru patriarh să steie la întuneric, în hrubele de 
dedesubt, numai cu pine de orz şi apă, cu rugăciuni de fiecare zi a preoţilor, 
pînă ce va lepăda demonii pe care-i are într-însa. 

Beizade se miră iarăşi şi găsi vinul ceva mai bun. După ce scăpă de 
hangiu, porunci lui Vîlcu să coboare numaidecît la Cornul-de-Aur, să caute 
şi să tocmească, pentru noaptea aceea, corăbioara unui căpitan din 
ostroavele eline. 

— Te-a duce pe tine mintea, Vîlcule, aşa mut precum eşti, să te înţelegi 
c-un căpitan grec. El ştie ce-i poţi cere; să fie gata şi să te-aştepte; şi pe 
degetele mînilor faceţi tocmeala. 

Vîlcu găsi de cuviinţă să mormăiască, dar se duse. Şi tot mormăind se 
întoarse, nu după tîrzie vreme, dînd răspuns că a năimit un vas cam vechi 
c-un preţ cam scump. 

— Cu cît? 

— C-un galbăn ori c-un zlot. 

— Pînă la Crit? 

— Asta nu i-am putut spune prin semne, măria ta. A merge pînă unde 
a vrea el. Numai să ne scoată de-aici. 

Beizade primi ş-această rînduiala şi pe loc începu pregătirile de ieşire. 

Puse pe Vîlcu să înşire înaintea sa scările de matasă şi să le înfăşoare 
pe bucăţi de lemn, ca să nu se încurce cînd le vor desface. Săbiile, 
îngemănate, le învălui singurel în sac. Aşteptă să se îndesească negura serii 
şi porunci plecarea. 

Plăti întîi hangiului, căci înapoi n-avea a se mai întoarce. Din acel ceas, 
drumul lui mergea drept înainte, pe mări. cătră ostrovul fericirii. 

Cu grabă, trecu pe uliţile povîrnite, urmat de slujitorul său. Ajunse la 
zidul mănăstirii şi-l pipăi. îi dădu ocol şi se opri subt arborele ştiut, la 
marginea medeanului. Atunci Bîrlădeanu îl auzi pe beizade suflînd pripit; şi 
se nelinişti şi el cercetînd cu ochii în jur şi întinzînd urechea. Pentru mintea 
lui, toată această strădanie era o nebunie curată. Sta cu luare-aminte, ca 
să deschidă pe undeva un drum de retragere, cînd dincolo de ziduri vor 
izbucni lătrături de zăvozi şi ţipete de muieri. 

— Nebunia îmbracă strai de înţelepciune, mormăia el, desfăşurînd 
scările. 

— Ai spus ceva? îl întrebă beizade, clănţănind de nerăbdare. 

— N-am spus nimica, stăpîne. Cred că mai avem vreme să ne 
întoarcem. Dincolo de zid au să se deştepte cînii. 

— Zvîrle scara! scrîşni Ruset, lovindu-1 cu mînerele săbiilor. 

Bîrlădeanu zvîrli scara. Întîia oară căzu îndărăt. A doua oară se prinse 
în căngile de fier. 

— Ţine săbiile şi atîrnă-te de scară cu toată greutatea, îi porunci Ruset. 
Dă-mi scara a doua. 

Vîlcu primi săbiile, trecu cealaltă scară în mîinile reci ale lui beizade şi 
se atîrnă în frînghia de matasă. Beizade se repezi în sus. 

în acea clipă, cinci ori şase oameni răsăriră lingă ei, parcă i-ar fi fătat 
pămîntul. Grămădiră pe Bîrlădeanu şi-i rupseră din braţe sacul cu săbiile. 
Doi se săltară după beizade şi-l traseră de picioare, prăvălindu-1 la pămînt 
şi punîndu-se asupra lui cu piepturile. 

Şi Ruset şi Vîlcu se simţiră răsuciţi sub ghionturi, întorşi cu faţa în jos, 
aduşi cu faţa în sus şi cotrobăiţi sub straie. 

Un glas gros îi judeca şi-i osîndea în limba romeilor. 

— Aha! cei mai puturoşi dintre toate dobitoacele! Ţapii lui Belzebut! Au 
adus cu dînşii nu numai săbii, ci şi pumnale! Ţineţi-i bine. Vor să 
necinstească, blestemaţii, sfînta mănăstire şi pe miresele lui Hristos. Trage 
şi cealaltă scară, Panaioti, să-i legăm burduf! 

Beizade se zvîrcolea cu învierşunare nebună, muşcîndu-şi pînă la sînge 
buzele. Pieirea pe care i-o vestise abatele franţuz era asupra lui. 

— Stăpîne, gemu lingă el pădurarul, ţine-te bine, căci vreau să-i lovesc 
şi să-i dărîm. 

Trecînd, în aceeaşi clipă, de la vorbă la faptă, slujitorul îşi încorda 
arcurile picioarelor şi dădu peste cap pe cei doi care-1 încălecaseră. îi căzu, 

după ei, şi comanacul. Cu fruntea descoperită năpusti în cei de peste 
beizade lovituri de berbece, — două detunături una după alta, scurte şi 
înăbuşite. în acelaşi timp repezi şi pumnii în laturi cu străşnicie. Zvîcnind 
de la pămînt, îl ajută şi Ruset, fulgerînd cu pumnu-i osos în orice cap se 
înălţa în preajmă. 

— Kirie eleison! se tîngui unul dintre năvălitori; aceştia nu-s călugări; 
aceştia-s dracu! Daţi năvală asupra lor, fraţilor, şi nu-i lăsaţi, că ne scapă! 

Bîrlădeanu împinse înaintea lui pe Ruset. Duşmanii veneau din nou 
asupra lor. în capul descoperit al lui Vîlcu sunară de două ori toiegele ca-n 
piatră. în comanacul lui beizade se îngropară moale. Judecind fără vorbe 
primejdia şi înţelegînd în acelaşi chip scăparea, şi stăpînul şi slujitorul 
năvăliră unul după altul în întuneric, la vale, pe rîpa Fenerului. După 
tropotul îngemănat al paşilor, se simţeau alături. Li se păru că duşmanii, 
rămaşi în urmă, au amestecat beţele unii asupra altora. Totuşi îşi sporiră 
fuga pînă ce, la o răspîntie de hudiţă, se socotiră destul de adăpostiţi în 
cotitura unui zid şi în întuneric. Vîlcu prinse pe beizade şi-l opri în pas. 
Apoi statură ca să răsufle foc, cu ochii holbaţi unul asupra altuia şi cu 
trupurile încovoiate. 

— Ei, acu ce facem, stăpîne? întrebă pădurarul nu fără o ascunsă 
bucurie. Să ştii, măria ta, că ticăloşii aceştia ne cunosc cine sîntem. De 
cum am intrat la han ne pîndesc şi se ţin în jurul nostru. 

— Se poate, Vîlcule, răspunse cu amărăciune Ruset. Nici la Balîklî nu 
mai îndrăznesc a mă întoarce. Ar fi fost mai bine să cad acolo, sub zid. 

— Cugetînd cuminte, măria ta, mai bine este c-am scăpat. 

— Poate ai dreptate, mormăi, posomorit, beizade. Cît mai am viaţă în 
mine, merg înainte. 

— Să ne ţinem, stăpîne, ca lupu-n preajma oii; numai să ne păzim 
viaţa. Acuma eu spun că în altă parte decît la casa franţujilor nu putem 
hălădui. 

îşi înălţară amîndoi frunţile, cu urechile la pîndă. Coborau din urmă de 
pe deal tropote şi glasuri amestecate. Sfîşie noaptea ş-un fluierat prelung, al 
unui străjer turc. Dar nimeni, de la casele negre din preajmă, din uliţi şi din 
ulicioare, nu îndrăznea să scoată capul şi să scapere lumină. Fără să se 
grăbească prea tare, cei doi fugari cotiră pe unde cădea umbra cerdacurilor, 
pînă ce tihna îi împresură de pretutindeni. La malul apei găsiră un caiagiu 
bătrîn, care-i trecu dincolo. 

Fără alt năcaz, suiră în Pera, la casa prietinească şi Bîrlădeanu ciocăni 
la poartă. îndată li se deschise, ca şi cum ar fi fost aşteptaţi; însă slujitorii 
se retraseră cu uimire cînd îi văzură. Înţelegînd că străinul pe care nu-1 
cunoşteau şi care părea stăpîn doreşte să vorbească numaidecît cu domnul 
abate Paul de Marenne, ţinură sfat, privind din cînd în cînd îndărăt, peste 
umăr, la noii veniţi. Dincolo de ferestrele oblonite, în sălile dinlăuntru, 

lumea nu dormea: Unul din slujitorii franţuji ai părintelui Paul ieşi 
dintr-acolo c-o luminare în mină şi, apropiindu-se de adunare şi de vorbe, 
cunoscu pe Bîrlădeanu. Cunoscu îndată şi pe Ruset şi dădu fuga înapoi, 
înlăuntru. 

Peste puţină vreme abatele îşi primi oaspeţii singur, într-o odaie în care 
părea că fuseseră şi alţi musafiri, căci masa era întinsă, cu farfurii de 
mîncări reci şi cu sticle de vin roş. Domnul de Marenne se miră nespus de 
asemenea neaşteptată şi plăcută întîlnire. Văzînd însă obrazul otrăvit al lui 
Ruset, îl rugă să-i aducă numaidecît la cunoştinţă ce i s-a întîmplat. Căci se 
vedea că s-a întîmplat ceva. 

Atunci beizade Alecu îi povesti tot, privind urît într-o parte. 

Domnul de Marenne îl ascultă în tăcere, fără deosebită simpatie, ceea 
ce îndîrji întrucîtva pe boier. 

— Totuşi, eu nu sînt vinovat cu nimica, îi zise franţuzul cu blîndeţă, 
cuprinzîndu-i mîna. Bine te-ai gîndit, prinţule, să cauţi la noi scăpare. Aici 
eşti ca într-o cetăţuie şi nimeni nu te poate vătăma. Nu încerc nici într-un 
chip să-mi lămuresc cum şi de ce palicarii aceia nebuni au sărit asupra 
domniei tale. De aflat, e cu putinţă să aflu, însă acuma avem ceva mai 
folositor de făcut. Fii bun şi te aşează pe acest scaun şi, ascultînd alte veşti 
pe care vreau să ţi le împărtăşesc, întinde mîna spre friptură şi spre un 
pahar de vin. De mult te-aştept, ca să-mi plătesc cu plăcere cătră domnia ta 
o datorie veche, 

— Nu mă simţesc în stare să pun mîna pe nimic din bunătăţile 
pămîntului, răspunse cu desnădejde beizade Alecu. 

— Atunci ascultă veştile. 

— Ascult. Nici o veste nu mai poate fi bună pentru mine. 

— Nu sînt bune, într-adevăr, veştile mele; însă te interesează. Vreau 
să-ţi spun, prinţule, că, dacă ai fi avut prevederea să mă înştiinţezi şi pe 
mine de încercarea domniei tale, ai fi fost scutit de neplăcerea din 

astă-sară. Din ziua cînd am fost la domnia ta, domnita Catrina nu se mai 

* > 

află la mănăstirea sfintei Marii Mugliotissa. 

Ruset tresări, fără să-şi dezvăluie ochii. 

— în ziua aceea, urmă de Marenne, Duca a ridicat-o, înfăţişînd-o prea 
sfinţitului patriarh, ca să primească de la el binecuvîntare. A doua zi 
dimineaţa, urmînd porunca împărăţiei, s-a înfăţişat cu ea la Divan-Yolu, ca 
să steie la pîra lui Ştefan beizade. îmi închipuiesc că, la această înfăţişare, 
domniţa a înţeles fie zădărnicia împotrivirilor ei, fie interesul de viaţă şi de 
moarte al părintelui său, legat nu numai de cîştigarea hătmăniei Ucrainei, 
ci şi de pierderea Moldovei. A plecat capul ş-a primit hotărîrea. Poate 
nădăjduieşte încă într-un ajutor al lui Dumnezeu. Să-l dorim şi noi şi să-l 
aşteptăm precum îl aşteaptă ea. 

Beizade Alecu nu făcu nici un semn, nu rosti nici un cuvînt. Bîrlădeanu 
îl privea furiş de lîngă uşă. înţelegea că se frămîntă în el o dihanie şi-l 
aştepta să cadă cu obrazul înainte în jos şi să piară; ori să se repeadă cu 
pumnii la gura zîmbitoare a franţuzului. 

— Bine, răspunse în sfîrşit, greu, Ruset, înghiţindu-şi întruna 
amărăciunea gurii; văd că nu-mi mai rămîne nimic de făcut. 

Domnul de Marenne păru mulţămit de acest răspuns ş-apucă iarăşi, cu 
bunătate, mînile prietinului său. Dar le găsi moi şi moarte. Cu buzele 
strînse, beizade îl privea pieziş şi viclean, ca şi cum s-ar fi gîndit la altceva. 

— Au plecat spre ţară? întrebă el. 

— Da. 

— Bine. Eu rămîn atunci oaspetele domniei tale, pînă ce-mi va lumina 
Dumnezeu alte cărări. 

Atunci abia îi ţîşniră din ochi lacrimi şi, plecînd fruntea pe umărul 
prietinului său, dori să moară. 

— Aceste lacrimi sînt bune, zise blînd de Marenne. După ce le vei 
înghiţi, ai să cugeţi mai liniştit ce ai de făcut. îndrăzneşte a încerca acest 
piept de fazan, pe care l-a fript destul de bine bucătarul nostru. Şi ascultă 
un sfat pe care ţi-1 dau din prisosul unor vechi dureri. Dumnezeu, iubite 
prietine, a înmulţit neamul Evei, prevăzînd, în marea lui înţelepciune, 
suferinti ca ale domniei tale. 

9 

Ruset împinse la o parte fazanul. 

— Domnule de Marenne, răspunse el cu zîmbetu-i strîmb, pentru mine 
domniţa Catrina e singura femeie pe lume. 

— Cu toate acestea, ai ştiut şi de existenţa altora. 

— Nu-mi mai pot aduce aminte de nici una. 

— încearcă a-ţi închipui altele. E o bună doctorie. Experienţa ne arată 
că instinctul acesta e crud şi înşelător, în oscilaţiile lui alternează 
dezgustul. Focul lui lasă totdeauna cenuşă rece. 

Ruset privi pieziş pe abate, închise ochii şi scrîşni. 

— Cu toate acestea nu-ţi sînt duşman, zîmbi domnul de Marenne. 

— O, nu. 

— Făgăduieşte-mi că vei încerca să fii cuminte. 

— Făgăduiesc. 

— încearcă friptura pe care ai respins-o şi vinul care-ţi stă dinainte. Fii 
tare, ca acel răzăş al cărui nume nu-1 mai ţin minte. 

— Dacă doreşti, încerc. 

— Eşti hotărît într-adevăr să primeşti ospitalitatea mea cîtva timp? 

— Fără-ndoială. 

— Atuncea să bem un pahar de vin pentru pacea inimii domniei tale. 

— Primesc şi asta, oftă Ruset, cu pleoapele coborîte. 

U rmarea fu că Ruset părăsi chiar a doua zi Stambulul, pe 
neaşteptate şi fără ştirea domnului abate de Marenne. 

Planul lui, foarte ascuţit şi întru nimic atins de mormăirile lui 
Bîrlădeanu, ţintea nu atît graba cît paza. Ştia că alaiul domnesc, cu 
rădvanuri şi cară, înainta încet din poştă în poştă pe drumul Odriiului. 

— Umblînd calare, noi putem oricînd să-l întrecem, dădea el, cu 
întărîtare, lămuriri tovarăşului său; însă nu voi face nebunia să umblu pe 
acelaşi drum, în bătaia duşmanilor mei. Nu vreau să mă întîlnească 
slujitorii împărăţiei, nici mai ales să mă găsească oamenii solilor 
franţuzeşti. Multă pază s-avem dinspre duşmani: iar dinspre prietini şi mai 
multă. Prin urmare, fac un drum cu ocol chibzuindu-1 bine. 

— Oricît am ocoli, mîrîi Bîrlădeanu, ştiu eu că tot în-tr-acelaşi loc 
ajungem. 

— Nu cumva ai voi s-ajungem în altă parte? Aşa că deocamdată ne 
pierdem urma, tot înspre asfinţit, pe unde am venit. Lăsînd asinii, care nu 
sînt buni la întoarcere, încălicăm cai iuţi. Ajungînd în Salonic cu bine, 
pălim spre miezul nopţii la Belgrad. Şi de-acolo intrăm în ţara ungurească. 
N-am nici o grijă. Nimenea nu mă opreşte: nimenea nu mă ştie. Chiar dacă 
mă opreşte cineva, mă lasă cu Dumnezeu, neavînd cu mine nimica de 
împărţit. Mie îmi place foarte mult în ţara ungurească. 

— îmi place şi mie, încuviinţă Bîrlădeanu, căci m-apropii de ţara 
Moldovei şi de casă. 

— Nu chiar aşa degrabă cum socoti tu, Vîlcule, căci eu mai am o 
socoteală. Dacă măria sa Duca-Vodă m-aşteaptă pe drumul Galaţilor 
cumva, eu am să vin de cătră Suceava. 

— înţeleg. 

— Nu înţelegi; căci n-am să vin singur, nici numai cu tine; ci şi cu alţi 
tovarăşi bine armaţi. Ce nu s-a putut face la mănăstirea Mugliotissei, fac eu 
la Iaşi. 

— înţeleg şi asta, stăpîne. Turculeţ e oştean îndrăzneţ şi are braţ tare. 
Oricît i-ar plăcea galbinii cu zimţi, nu ştiu dacă s-a prinde; căci nici la Iaşi 
nu-i uşor; sînt ş-a-colo săbii vrednice. 

Beizade privi cu dispreţ pe soţul său. Apoi rămase întristat în sine, 
trudit de patima care-1 rodea. Umblau pe-un drum plin de pulbere, printre 
livezi de smochini; şi-n stînga li se deschidea marea, strălucită şi neclintită 
sub soare, spre aburul misterios al Anatoliei. Cu trăisti trecute pe după 
umăr şi atîrnînd în stînga, cu toiege în mina dreaptă, se încovoiau subt 
arşiţă, avînd înaintea lor calea necunoscută a destinului. 

în vremea asta Georgie-Vodă Duca umbla, cu alaiul său, pe drumul cel 
mare al împărăţiei, cătră ţara Moldovei. Se ducea şi spre ţara Moldovei, şi 
spre Ucraina turcească, al cărei tui îl dobîndise în ziua împăcării sale cu 
Ştefan beizade, faţă fiind Sultan Mehmet. îmbrăcase caftan nou şi sărutase 
poala strălucită. Toate-i ieşeau bine; şi nu mai rămînea alta Cuparurui celui 
bătrîn, capuchehaia sa la Stambul, decît să scoată şi domnia ţării 
munteneşti pentru Duca cel tînăr Constantin. 

Greutatea mare rămînea acuma numai dinspre partea paralelor. O 
asemenea călătorie, şi mai ales petrecere la împărăţie, istoveşte pe un 
Domn. Acel Stambul blăstămat e ca o gură a Tartorului. Poţi să torni în el 
comorile lumii, nu se alină în veci. De aceea, în rădvanul său, lingă Catrina, 
străbătînd drumul Adrianopolului, Duca bătrînul sta cufundat într-o tăcere 
plină de îngrijorare. Se mai adăugau acum la toate şi cheltuielile nunţii. 
Fiind măria sa acum Voievod şi-n Moldova şi-n Ucraina, se cuvenea să facă 
ţeremonia aceasta cu mare strălucire, ca un crai, ca să se pomenească şi-n 
alte ţări şi la alte limbi de mărirea sa şi să rămîie însemnat şi-n letopiseţi. 

— Nădăjduiesc de la Domnul Dumnezeu, vorbi el mai mult cătră sine, 
că secerişurile s-au făcut cu bine în ţară şi holdele dau folos. Fînaţuri au 
fost bune pentru vite şi oi; şi fiind fînăturile bune, au avut strînsură şi 
albinele; căci aceste gîze, pe cît spune norodul, merg una cu oile. Om avea 
de unde strînge iar în vistierie. 

— Socot c-a avut destulă grijă şi mama, pentru asta, răspunse Catrina, 
şi n-a fost zi să nu deie cu boldul în cinstiţii caimacam, ca să-i facă harnici. 
Cît despre nuntă, măria ta, poate să fie lăsată şi mai tîrziu şi mai ieftin, căci 
e destul o jertfă. 

Duca-Vodă privi nemulţămit pe fiică-sa şi găsi în obrazul ei slăbit şi 
palid ochi încă împungători. 

— Domniţă, îi răspunse el cu blîndeţă, pe cuvîntul şi pe învoirea ta 
m-am sprijinit eu la împărăţie. 

Catrina oftă, îşi întoarse faţa cătră priveliştile astupate de pulberi, ca să 
nu i-o mai observe părintele său. Atuncea văzu, în laturea drumului, prin 
mirişti de mult secătuite, pe fratele său Constantin. Călărea mişcîndu-se 
mlădios, c-un trup semeţ ş-un obraz plăcut, cu ochii negri ca ai ei. Zîmbi 
cătră dînsa; însă ea nu-i răspunse şi fugi cu privirile, căci de ceea parte a 
lui Constantin sta strîmb şi puţintel gheboşat în şa Ştefan beizade. Avea un 
obraz smolit, bucălat şi bun; însă domniţa se simţi iarăşi arsă înlăuntru de 
venin. Lingă Constantin-Vodă călărea osînda ei. Misirliu de mare preţ, 
împodobit cu sîrmă de aur, strai bogat, vorbe bune şi supuse, pentru toate 
Catrina avea o respingere din fundul măruntaielor, ca pentru o mîncare rea. 
îi veneau prea ades şi subt ochi, şi-n nări, şi la auz, şi n-avea putinţă să le 
înlăture căci sta, ticăloasă, mititică, domesticită, subt umbra tatălui şi 
Domnului său. 

în fruntea alaiului umblau slujbaşii împărăteşti cu cele trei tururi; 
după obrazele domneşti, boieri şi slujitori de ţară, călări; iar la urmă carăle 
cu poveri. Popasurile erau destul de lungi şi costisitoare, deoarece 
pretutindeni se înfăţişau oameni ai împărăţiei, de toată mina, ca să 
primească un dar de bani ori de postav. 

— Iaca, aşa ne mănîncă aceşti păgîni bucăţică cu bucăţică, mormăi 
iarăşi Duca. 

îndemna din nou la sfat blînd pe fiica sa, simţind cătră dînsa, uneori, o 
datorie de milă. însă Catrina se păstra tot îndărătnică. înălţă cu nepăsare 
din umeri, fără a răspunde. 

— Abia după ce trecem Dunărea, urmă bătrînul, mă simţesc cu inimă 
bună, ca-ntr-o casă ş-o gospodărie a noastră. 

Domniţa nu răspunse nici acum. Se întoarse iar spre Constantin, 
îndată se simţi lovită şi dintr-acolo şi se ghemui iar spre tatăl său. 
Constantin se alăturase de rădvan. O strigă şi văzu că nu-i răspunde, 
înţelese şi de ce, căci lingă el sta mirele. Totuşi avea pentru Catrina 
prietinie şi ţinea să-i vadă obrazul zîmbind. 

— Dragă şi frumoasă soră, îi zise el, plecîndu-se în şa, am aflat cu 
părere de rău că miţa şi corbul fratelui meu beizade Ştefan n-au mîncat 
astăzi la amiază. I-au uitat bucătarii şi sînt în primejdie de moarte. 

Mirele rîse, aţintind un ochi strîmb spre domniţă. 

— Le-am găsit de mîncare, lămuri el; am dat bacşiş şi îndată s-a găsit. 

— Aşa este, îşi aduse aminte Catrina, îndreptîndu-se spre Constantin; 
se pare că într-adevăr beizade Ştefan are plăcere pentru asemenea 
dobitoace; n-am înţeles însă de ce. Căci le poartă cu sine şi le îngrijeşte cu 
mina sa. 

— Miţa a luat-o să vadă dacă zgîrie, răspunse Constantin; iar corbul, ca 
să vadă dacă trăieşte o sută de ani. 

— Nu-i adevărat! nu-i adevărat! strigă rîzînd beizade Ştefan. 

— Ba da, urmă fratele; e adevărat. Căci Domnul Dumnezeu, care, în 
înţelepciunea lui, precum ştie beizade Ştefan, a pus moartea la sfîrşitul 
vieţii, a dăruit corbului timp mai mult decît tuturor celorlalte vieţuitoare. 

— Asta da; asta da. 

— Vra să zică, e adevărat. Şi deşi cuvîntul a fost dat omului ca să-şi 
ascundă gîndirea, eu am înţeles chiar din vorbele lui beizade Ştefan că 
nădăjduieşte să ţie tovărăşie corbului pînă la acel veleat. 

— Asta nu-i adevărat. 

— Ba da. 

— Atuncea, catadicsi să zîmbească domniţa, mergem c-o mare noutate 
la Iaşi. 

— N-are să se schimbe nimic în tîrg la Iaşi, şopti Constantin 
aplecîndu-se în şa spre urechea Catrinei, decît c-are să sporească numărul 
dihăniilor. 

Bătrînul Duca întoarse spre copiii săi un obraz nemulţămit, cu fruntea 
posomorită. Atuncea, în chip firesc, ca să arate o plăcere îndoită, Catrina 
încercă să rîdă. 

în afară de aceste fantazii de tineretă ale lui Constantin, domnita 

î 7 î 

Catrina sta cu buzele strînse şi cu ghimpii desfăcuţi, ca ariciul, 
legănîndu-şi, în umbletul rădvanului, amarele ei mîhniri. Iar Duca-Vodă 
n-avea nici el pricini de desfătare, socotindu-se mai obijduit de griji decît 
toţi oamenii care trăiau sub soare. Cugeta, în somnia legănării drumului, 
nu atît la orînduielile unei nunţi ca aceea poruncită de însuşi Sultan 
Mehmet, cît la cheltuielile nouă — altele şi iar altele — care aveau să se 
îngreuie asupra lui ca un munte. 

Orînduielile le desluşi deplin îndată ce ajunse la Dunăre şi trecu la 
Galaţi. Acolo îl întîmpinară boierii cu strălucit alai de călăreţi. Miron Costin 
vel-logofăt şi Sandu Buhuş vel-hatman veneau în frunte, cu firitisiri din 
partea ţării. Fiind vreme bună şi văzduh curat, după ce au apucat de la 
Galaţi drumul Tecuciului, au făcut popas la o dumbravă zisă a lui Macarie 
şi au stat la prînzare sub saivan, cîntîndu-le din cobze şi din lăute un taraf 
de ţigani adus de boierii de la Bîrlad. Atunci a ţinut sfat îndelung 
Duca-Vodă cu dregătorii săi cei mai de credinţă şi au hotărît să se deie zvon 
în ţară, făcîndu-se poftire tuturor de la mic pînă la mare la Iaşi, în zilele 
nunţii. Nimănui să nu-i fie cu silă, ci cu bună-voie, pentru bucuria pe care 
o are însuşi măria sa întorcîndu-se cu cinste nouă de la împărăţie, aşezînd 
lîngă semnele Moldovei buzdugan şi tui ale hătmăniei Ucrainei. 

Deci, dară poftiţi să fie toţi mazilii şi boierii. învoită este şi prostimea să 
vie cît şi cum va putea, însă pe de laturi, în priveală. Iar cătră Domniile 
vecine să plece slujbaşi dintre cei mai sprinteni şi mai isteţi cu cărţi, poftind 
la săptămîna nunţii soli din ţara muntenească, de la Ieşi şi de la cazacii din 
Ucraina cea mare de peste Bug. 

îndată s-a aflat în ţară despre toate, ca şi cum de deasupra acelui 
saivan de la poiana lui Macarie s-ar fi înşurubat demonul veştilor pe vînt şi 
pe nouri, plouînd în toate cuprinsurile şi suflînd în toate urechile. 

în drumul cătră Iaşi, cu toate socotelile pe care le făcuse Vodă, au 
întîrziat necontenit pe la intrări de sate şi pe la răscruci de drumuri. Căci 
ieşeau flăcăii călări, şi gospodarii ceilalţi, muierile şi copiii pe jos, închinînd 
flori şi daruri miresei: mioare ţigăi, bărbînţe de brînză, budăie de miere şi 
altele, cum se pricepeau şi ei după mintea şi inima lor. 

Atuncea au început a se zvoni şi altele, după cum e năravul norodului 
în tara asta, — că însoţirea domnitei Catrina s-ar fi făcut sub silă, ceea ce 
nu era departe de adevăr. îndată muierilor, cum l-au văzut, nu le-a plăcut 
mirele; însă se minunau de bogăţia straielor lui. Tot atunci şi tot după vechi 
şi neistovit nărav, decît care nu se află altul mai urît pe lume, prostimea a 
scornit şi vorbe de cîntec, într-o privinţă pentru domniţa mireasă, pe care o 
căinau muierile cu mina la gură, şi într-o privinţă pentru ciuda Domniei: 


Decît să mănînc unt 
Şi să mă uit în pămînt, 

Mai bine pîne cu sare 
Şi să mă uit la soare! 

Au ieşit şi alte vorbe. De asta sînt buni moldovenii. Oamenii săraci, 
neavînd moşii de împărţit, tamazlîcuri de vîndut şi bani de aur de numărat 
şi de frecat cu huşte, se pun de dimineaţă şi pînă în sară şi vorbesc. îşi lasă 
şi boul să le moară, şi casa să le ardă şi năvălesc unde cade veste despre 
ceva. 

Aşa a fost în acea vreme a întoarcerii domniţei şi a pornirii acelei nunţi 
vestite, că s-au mai iscat, nu se ştie de la cine şi cum, nişte prepusuri 
despre fiinţa lui beizade Alecu Ruset. Multă vreme nu se ştiuse nimica 
despre el. Spuneau unii că s-ar fi amistuit în vreo ţară străină. Pe urmă, 
deodată, a fulgerat o ştire nouă cum că a răsărit în hotarul leşesc. De acolo, 
ori din zavistie, ori din alte răutăţi ale inimii lui, ar pune la cale să tulbure 
desfătarea care pornise la Iaşi. Ar fi avînd putere şi bani de la duşmanii lui 
Duca-Vodă şi stă pitit pîndind numai ceasul. 

în ziua cînd s-au fost înfăţişat solii străini cu darurile ş-au fost şi ei 
dăruiţi şi trimeşi cu alai de slujitori la gazde, măria sa Georgie-Vodă a stat 
în sfat cu Miron logofăt şi cu Buhuş hatman, scriind chiar cu mina sa izvod 
pe masa spătăriei celei mici. 

Hotărît a rămas să ţie desfătarea două săptămîni. 

Şi să cînte muzici la curte şi-n tîrg: meterhaneaua la feţele alese şi 
ţiganii în alte părţi. 

Iar cînd or sta muzicile, să sune clopotele bisericilor. 





















234 


După ce-or suna clopotele bisericilor, să bată puştile. Cîte zece 
încărcături de fiecare; în totul lui tot patruzeci de bubuituri în fiecare zi. Să 
se deie pulbere şi furtuială îndeajuns, ca să pocnească tare. 

La poarta Curţii să se arate, în vremea meselor domneşti, peilivani şi 
măscărici, ca să rîdă prostimea. 

— Să rîdă prostimea, a încuviinţat zîmbind logofătul Miron, şi cei 
flămînzi să uite mesele celor îndestulaţi. 

Nunta avea să înceapă a doua zi. Cum va pune mireasa hobot, să 
purceadă danţuri în ograda Curţii şi pe toate uliţile tîrgului, cu toţi boierii şi 
jupînesele. Un cinstit vornic mare să poarte un cap de danţ şi alt cinstit 
vornic mare alt cap de danţ. Ş-atuncea, la pornirea danturilor, să se 
îmbulzească şi muzici, şi detunete de puşti, şi clopote odată, ca să se suie 
slava pînă la cer. (Să se deie osebit pulbere şi furtuială.) 

în acest sfert de ceas, cinstitul vel-hatman cu drăganii să ridice în scări 
pe domnul mire, la gazdă lui, aducîndu-1 la mănăstirea Goliei. O aduc şi pe 
domniţă părinţii săi şi druştele. Şi cînd a face semn vel-armaş din 
clopotniţă, cu toiag cu flamură albă, stau danturile, muzicile şi pistoalele. 
Stau aşa tot tîrgul şi noroadele, cum i-a găsit vremea, pînă ce înalt prea 
sfinţia sa părintele mitropolit Dosoftei pune cununiile pe capetele slăviţilor 
miri şi dă binecuvîntarea. Atunci vel-armaş face iar semn şi muzicile, 
danturile, clopotele şi defunctele pornesc de iznoavă. 

(Să nu se uite şi pentru pistoale, osebit pulbere.) 

— Aşa; foarte bună rînduiala, încuviinţează măria sa Vodă Duca, oftînd 
trudit, însă cu mulţămire. Se cuvine, pentru sfatul la acest izvod, laudă 
celor mai buni ai mei prietini. 

— Măria ta, se cade să fie desfătarea noastră a moldovenilor mai presus 
decît a altora, răspunse logofătul Miron, cu semeţie. 

— Ai dreptate, cinstite logofete Miroane. După atîtea năcazuri, măcar 
această mîngîiere. 

— Puţină este mîngîierea stăpînitorilor, însă strălucită, măria ta. 

— Drept şi adevărat cuvînt, întăreşte vel-hatmanul Alecu Buhuş. 

— Deci, iubiţilor mei, adaogă Vodă, să fie fîeştecare la ale sale, mîni, la 
ceasul hotărît. Eu am ale mele şi Doamna are ale ei. 

în acea noapte, sîmbătă spre duminică, domniţa Catrina a stătut în 
odaia maicei sale, plîngînd. Aşa este alt nărav la moldoveni: să plîngă 
miresele, cînd se despart de vatra părintească. Iar pe cînd fetele plîng, 
neamurile rîd, — căci le ştiu cu mare dorinţă să fie cît mai degrabă neveste. 
Dar aici Doamna Anastasia era prea supărată, căci vedea că lacrimile fetei 
nu-s prefăcute. Socotea asta ca un năcaz de care Maica Domnului ar fi 
făcut bine s-o scutească. 

Deci druştele pregăteau peteala şi Doamna Anastasia suspina şi ea cu 
oţărîre împotriva fiicei sale. 

Văzînd pe maică plîngînd, Catrina îşi întoarse fruntea şi-şi zvîntă ochii 
cu mişcări repezite. Apoi, prin altă cămară, trecu în cerdac, deasupra 
ogrăzii. Acolo dorea să steie singură. Unele din druşte încercară s-o urmeze. 
Ea le opri c-un gest şi c-un cuvînt neprietinos. 

în alte seri, la ceasul acela, în cuprinsul zidurilor era deplină linişte. 
Acuma slujitorii curţii şi alţii străini foiau în toate părţile, vorbind vesel şi 
pregătind lucrurile fără folos şi fără urmare ale nunţii. Mai mult se 
încurcau unul pe altul, purtînd şi aducînd lucruri, mişcînd căruţe, 
aprinzînd focuri, cinstind băutură şi mîncînd fără încetare. De dincolo de 
ziduri, din noapte şi din rîpa Bahluiului, se înălţa zvonul tremurat şi 
monoton al miliardelor de broaşte. O adiere venea din cînd în cînd cu miros 
de baltă, umflînd perdelele de borangic ale uşii deschise. 

Departe, înspre viile de la Bucium ori spre Dealul-lui-Păun, lucea 
steaua unui foc de cositori. 

Domniţa Catrina avu deşteptată din nou în ea un fel de amintire a 
simţurilor şi, fără voie, chemă cu sufletul dintr-acolo o veste. 

Tresări. îi atinsese umărul dădaca Măgdălina. 

— Stai singură, sufletul mămucuţei? 

Catrina nu răspunse. îşi feri umărul. 

— Lasă gîndurile, mămucuţă, îi strecură ţiganca vorbe şoptite; căci în 
acest ceas nu-ţi sînt de folos. Acu începe cu adevărat pentru o domniţă 
viaţa, cînd scapă din strînsoare şi intră în lume. Slobodă este după asta să 
facă aşa cum îi place, mai cu samă dacă are dibăcia care se cuvine, ori un 
sfat priceput. 

— Dă-mi pace, dădacă! răspunse fata. 

— Toate ale copilăriei rămîn copilării, sufletul mămucăi, urmă dădaca 
Măgdălina. Nunta-i o hotărîre de la Dumnezeu şi trebuie să ne supunem. 
Nu te mai uita într-acolo, căci nu mai poate veni nici o veste. Acel crăişor, la 
care te vei fi gîndind, îşi sfecleşte ochii în altă parte şi şi-a început iar 
nebuniile. Eu într-însul n-am avut nici o încredere, măcar că-i fecior de 
domn. Sînt alţii mai vrednici; sînt alţii mai bogaţi. 

Catrina întoarse capul, rîzînd răutăcios. 

— Dădacă, spune ce ţi-a mai dăruit iar Ştefan beizade? Cercei ori 
salbă? 

— Las' să-mi dăruiască, mămucuţă, că are de unde. Ai să-l vezi mîni 
îmbrăcat în fir de aur ca un Făt-frumos; are să-ţi fie soţ ş-ai să-l iubeşti. 

— închide-ţi clonţul, dădacă. Eşti o vicleană! 

— Vai, mămucuţă, cum poţi grăi astfel? Te-am crescut şi te-am făcut 
frumoasă; te-am apărat de boale şi ţi-am împlinit toate gusturile. Se cuvine 
s-asculţi şi cu-vîntul meu. 

— Du-te, Măgdălina, şi lasă-mă! porunci domniţa. 

Ţiganca prinse a se tîngui, cu lacrimi. 

— Asta-i răsplata mea, sufletul mămucuţei? Vai de zilele mele! Bobii şi 
cărţile, care nu spun decît adevărul, te îndeamnă să fii cuminte şi să te 
supui. 

— Ţi-am spus să te duci! 

— Of! Dumnezeu şi Maica Domnului să-l bată pe acel pribeag care ţi-a 
tulburat viaţa. Credeam să te lăs să petreci ca o fată mare, să ai plăcerea 
unei jucării, aşa cum petrec fetele şi cum am petrecut şi eu în vremea mea. 
Dar cum a putut, blăstămatul, să-ţi lese asemenea boală în oase! Să nu mai 
ajungă a vedea lumina de mîne-dimineaţă! Să-i intre în sînge furnicile şi 
să-l înăduşe pară de foc! 

— Dădacă, nu blăstăma! Tu eşti vinovată. 

— Vai de mine şi de mine! Cum se poate să vorbeşti astfel, sufletul 
mămucăi, şi să mă osîndeşti? De cînd am pornit de la Ţarigrad şi l-am 
lepădat pe celălalt, descînt şi fac deslegări; şi cer Maicei Domnului să-ţi 
schimbe căutăturile spre istalalt, să-l vezi frumos şi drept şi să-ţi fie drag în 
ziua nuntii. 

— A rămas însă tot cum îl ştiu. 

— Fii cuminte, mămucuţă, şi crede că bărbatul nu-i urît noaptea. 

Catrina se răsuci deodată aprig spre ţigancă. Smulgîndu-şi un ac din 
conci, i-1 repezi la subsuoară. împunsă, dădaca îşi gemu răcnetele şi căzu 
în genunchi, cuprinzînd poala domniţei şi sărutînd-o. 

— Omoară-mă, sufletul mămucăi, dar să ştii că aşa-i cum spun eu. 

— Lasă-mă, suflă cu răutate, spre ea, copila. Du-te. Vreau să fiu 
singură. 

— Nu te mai gîndi la el, mămucuţă. 

— Vreau să-l mai văd o dată. 

— N-ai să-l mai vezi. 

— Ba am să-l mai văd. 

îşi sticli iar acul. Ţiganca se zvîrli îndărăt printre perdele, ca subt 
ameninţarea unei vipere. Acolo se tîngui în şoaptă un timp; apoi rămase 
tăcută, pîndind. Catrina o simţi tot în preajma ei. 

— Vină-ncoace, dădacă! îi porunci ea într-un tîrziu. 

Ţiganca se tîrî în brînci, gudurîndu-se şi căutîndu-i mîna. 

— Stai aici, lîngă mine, şi taci. Nici să nu te ştiu. 

Măgdălina se ghemui într-un colţ al cerdacului, ca un cîne supus; şi 
domniţa, cu acul încă în mînă, urmă a privi pe gînduri noaptea şi focul 
dinspre Dealul-lui-Păun. Vîrful acelui ac îl simţi şi-n inima ei. L-ar fi dorit 
în inima tuturor celor care o asupreau, robindu-i viaţa şi tinereţa. Ar fi vrut 
să mai plîngă, dar amărăciunea îngheţase în ea. 

Murmurul şi mişcarea ogrăzii domneşti urmau dedesubtul său. în una 
din cămările de aproape ale casei mici, unde era lumină mare şi ţinea Vodă 

sfat, auzi deodată glasuri crescute. înţelese că părintele său e mînios. în 
noaptea aceea pesemne că nu-i era dat nimănui să fie cu sufletul împăcat. 

— Ce este iar? striga Vodă. 

— Măria ta, răspunse un aprod cu glas mai, slab, ca de departe; se 
roagă dumnealor vornicii de tîrg Neculai Ciocîrlan şi Iordachi Ponici să 
binevoieşti a-i primi, avînd a pune o rugare la picioarele măriei tale. 

— Astăzi toţi se roagă! Astăzi toţi cer! răcni Vodă cu dezgust. Asta nu-i 
nuntă, ci bir. Bănuiesc eu ce poftesc dumnealor. Să îndrăznească să intre. 
Să vedera ce au a cere. 

Prin lumina uşii, se strecurară în cămara măriei sale cei doi boieri, cu 
capetele plecate, strîngîndu-şi, cu mînile la piept, anteriile. 

Se făcu o clipă tăcere mai mare. 

— Spuneţi! porunci Vodă. 

— Măria ta, se ridică Un glas subţiratic, tîrgu-i plin de oaspeţi, după 
cum se ştie, care au venit, cu slugi, cu cai şi cu toate ale lor, la slăvită 
nuntă domnească. Pe lingă soli, pe care i-am aşezat pe toţi după cuviinţă, 
au năvălit şi prea mulţi boieri şi mazili, cărora iarăşi le-am dat gazde şi 
cuhnii. 

— Prea bine; aşa am poruncit eu, aşa trebuie să faceţi. Ca să 
mulţămesc pe toţi şi mai ales pe străini, am scos sodom de bani, din 
vistierie, sîngerîndu-mă şi i-am vărsat ca pe gîrlă. I-am vărsat ori nu? 

— Aşa este, măria ta, dar atîta lume ca acum n-am pomenit în Iaşi 
niciodată. 

— Să fie. 

— însă n-ajung paralele pentru tainuri, măria ta. 

— Cum? 

— Banii n-ajung, măria ta. Iată, mîni e veselia cea mare şi va să punem 
pe mese alte bucate şi vinuri, mai multe decît pînă acum. 

— Să se puie. De ce v-am rînduit? De ce v-am lepădat bani? 

— Nu ne-ajunge, măria ta. 

— Cum? N-am auzit bine: 

— N-ajunge, măria ta. 

Glasul lui Vodă se iuţi deodată, c-o mînie aspră. 

— De asta ati venit voi să mă tulburaţi în această sară a nuntii fiicei 

? ? ? 

mele? Asta e firitisirea pe care mi-o aduceţi? Voiţi să mă jupuiţi de viu! Să 
vă dau şi iar să vă dau! alta nu ştiţi. De cinci zile dau fără contenire. Am 
dat tot. Luaţi-mi încaltea şi sufletul, ca nişte varvari ce sînteţi! Ce-ţi făcut 
cu paralele vistieriei mele, pe care vi le-am încredinţat? Ce-aţi făcut cu ceea 
ce v-am deşertat din cămările Doamnei? Aţi putut hrăni o împărăţie, — şi 
voi veniţi şi cerşiţi iarăşi? 

— Măria ta, noi nu cerem pentru noi, ci pentru nuntă; căci am istovit 
tot ce-am avut. 

— Aha! aceştia sînteti voi? tună Duca. Ati luat ş-ati istovit? Ieşiţi! 

— Luminate Doamne! îndrăzni cu tărie al doilea glas. 

— Cum? Tot aicea sînteţi? Lipsiţi din ochii mei! 

— Unde să ne ducem, luminate Doamne? Cui să cerem? 

— Unde? Cui să cereţi? Pe mine mă întrebaţi? Scoateţi de unde ati 

agonisit! Ieşiţi la drumul mare şi prădaţi, cum m-aţi prădat pe mine! 

Glasul lui Vodă era aşa de învierşunat, încît domniţa se cutremură. 

— Ce mai aşteptaţi? răcni Domnul. îndrăzneala aceasta faţă de stăpînul 
vostru să nu socotiţi că rămîne fără pedeapsă. 

Domniţa văzu pe perdele mişcîndu-se, greoaie şi fără formă, umbra 
părintelui său. înălţă un braţ. Auzi, cu sunet năbuşit, bătaia buzduganului, 
şi căzu îndărăt, cu frică, în braţele dădacei Măgdălina. 

— Vai, sufletul mămucăi! scînci ţiganca. De acel buzdugan m-am temut 
eu totdeauna; şi de iazul de devale, în care mă poate zvîrli, cusută în sac, 
Buga, — să mă mănînce racii. Nu te mai gîndi la nimica; primeşte ce ţi-i 
scris, căci a intrat în măria sa un balaur! 

Cu fruntea în palme, copila şovăi îndărăt şi intră iar în odaia în care 
Doamna Anastasia şi druştele pregăteau hobotul său de slăvită mireasă. 

f Aispre sfînta duminică, înainte de a se lumina bine de ziuă, deodată 
s-a iscat zvon în tîrg de cătră feredeul turcesc, ca şi cum s-ar fi aprins 
un pojar. Acolo, la casa dumnealui boierului Ilie Ţifescu, avea gazdă 
Ştefan beizade, mirele. 

Zvonul se iuţi şi se aprinse; era însă aşa de deşănţat, încît nici un cap 
cuminte nu voia să-i deie crezare. Numai prostimea, care-i gata la toate cu 
gura căscată, striga şi credea. 

Ilie Ţifescu singur dăduse năvală, pe jumătate dezbrăcat, la Curtea 
Domnească, trecuse printre străji şi ceruse cu răcnete intrarea la măria sa 
Vodă. 

Sărind din pat, Domnul se mira nespus, adunînd pe el straiele cu grabă 
şi gîfîind. 

— Ce este? s-a aprins tîrgul, Ţifescule? De ce eşti într-o stare aşa de 
zbîrlită şi te uiţi aşa de holbat la mine? 

— Bine ar fi fost să se aprindă tîrgul, măria ta. Ar fi fost luminăţie. Aşa, 
e o poznă pe care numai un nebun o poate pune la cale. Am stat mult în 
cumpănă: să vin ori să nu vin; ş-acu, după ce-am venit, nu ştiu ce să fac; 
să spun, ori să nu spun. 

— Ce este, pentru Dumnezeu? Ai venit — de-acuma nu mai poţi tăcea. 
Despre cine-i vorba? 

— Despre Ştefan beizade, măria ta. 

— Cum ai zis? E vorba de mire? Ce i s-a întîmplat? S-a îmbolnăvit 
tocmai azi? ori i-a venit o fierbinţeală de fugă, precum i-a mai venit şi 
altădată? 

— Nu, măria ta. Mirele s-a arătat cuminte şi bucuros. Am stat pînă 
cătră miezul-nopţii cu el, la taifas, cinstind vin. Dar n-am băut mult; numai 
două-trei pahare... 

— Lasă asta, Tifescule. 

— Las, măria ta. Cum spun, după asta s-a dus în iatacul lui la culcare. 
I-am dat ş-o ţigancă mai vîrstnică, să-l scarpine la tălpi. Are năravul acesta, 
că nu poate adormi fără să-l scarpine cineva la tălpi. A aţipit în scurt ş-a 
dormit pînă acuma un ceas cînd l-au deşteptat nişte slujitori. Scoală, zice, 
că este poruncă de la măria sa Vodă. 

— Eu? pufni Duca, din ce în ce mai nedumerit; n-am trimes după 
nimeni. 

— Ştiu, măria ta; am înţeles eu asta numaidecît. Să se scoale! îi strigă 
acei slujitori, să se îmbrace şi să vie singur. Beizade Ştefan se scoală şi 
trage repede straiele pe dînsul. Eu stau întăi şi mă gîndesc: ce să fie? Şi mai 
auzind o dată glasul şi necunoscîndu-1 nici într-un chip, mă scol din 
aşternut în starea în care mă vezi ş-acuma, măria ta. Deschid uşa, să 
întreb: cum, ce-i? Atuncea m-a poprit un oştean, punîndu-mi mina în piept. 
Era unul înalt şi pletos; se uita urît. Cînd văd că-mi pune mina în piept, mă 
supăr de asemenea obrăznicie; mă răstesc la el şi-i strig să piară din faţa 
mea. Eu sînt Ilie Ţifescu! zic. Dar el a rînjit şi iar mi-a pus mina în piept. în 
vremea asta, aud pe mire grăind la scara cerdacului. Tot întreba ceva; tot îi 
răspundeau unii şi alţii; el părea că se împotriveşte. Ş-odată, îl aud răcnind 
cu spaimă: 

Boierilor! fraţilor! slugile mele! nu mă lăsaţi!» Duca-Vodă, la acest punct 
al povestirii Ţifescului, îşi cuprinse capul cu palmele, răcnind şi el: 

— Cum se poate asta? Ce însemnează asta? Ce s-a întîmplat? 

— Stăi, măria ta, că-ţi spun: am aflat îndată ce-i. Cum aud chemarea, 
pălesc cu dosul palmei pe slujitorul acela care-mi sta în cale şi trec. începea 
să slăbească întunericul şi se zărea ca prin sită. Atunci, cum am văzut pe 
Alecu Ruset în capul scării, am înţeles. 

— Ce? Nebunul şi blăstămatul acela? răcni iar Duca. De ce? de unde? 
Poate-ai băut prea mult, Ţifescule: ori visezi. 

— Nu, măria ta; nu, măria ta. Precum spun, era el, împreună cu 
Turculeţ şi cu alţi blăstămaţi, pesemne nişte joimiri de la Ieşi, în straie 
schimbate moldoveneşti. 

— Cum îndrăzneşte! cum îndrăzneşte! strigă crîşnind Duca şi trăgînd 
smuncit alte straie pe mînici — şi repezindu-şi picioarele în încălţări. De ce 
nu mi-ai spus dintr-odată asta? Şi ce-ai înţeles dacă l-ai văzut? L-au luat pe 
beizade Ştefan? 

— L-au luat, măria ta. 

— Aşa este! Şi tocmai într-o zi ca asta! S-a mai pomenit asemenea 
nelegiuire! Dar mai ales s-a mai pomenit o ruşine ca asta, să lipsească 
mirele de la biserică în ziua nunţii! Nu se poate să-l fi luat. Nu s-a zbătut? 
Nu i-a pălit cu sabia, cu pumnul? Nu i-a muşcat cu dinţii? 

— N-avea ce le face, măria ta. L-au luat; dar îl întoarcem noi, măria ta, 
n-ai grijă. 

— Cum să-i întorci, dacă zici că l-au luat şi l-au dus? Domnia ta eşti 
aici şi-mi spui: şi ei se duc cu el. Eu mă zbat şi-mi smulg părul şi slujitorii 
mei dorm cu toţii. Cum să-l întoarcă şi cine să-l întoarcă? Ah! aceasta a fost 
soarta mea pe lume, să nu am în jurul meu decît gură lacomă, iar mie 
acuma îmi trebuiesc braţe de prietini. 

— Măria ta, milostiveşte-te şi-mi îngăduie. 

— Ce să-ţi îngădui? se holbă Vodă la boier. Oare nu-i înţelegi domnia ta 
planul acestui blăstămat Alecu Ruset? De mult coace el fapta aceasta; de 
mult o vede cu ochii lui de şopîrlă! Face asta, să creadă împărăţia că eu 
pun la cale depărtarea mirelui. Noi nu l-am dorit; împărăţia ne-a silit să-l 
primim. Ş-acuma făptuieşte Duca asemenea viclenie. înţelegi? 

— înţeleg, măria ta. 

— Văd că înţelegi domnia ta asta; dar eu nu înţeleg cealaltă. Cum s-a 
putut lăsa astfel ca un nemernic beizade Ştefan, să-l ridice pe sus ca pe-un 
sac de făină? Dar domnia ta cum ai putut răbda să ţi se petreacă subt ochi 
asemenea ticăloşie? N-ai avut slujitori la care să strigi? N-a sărit lumea de 
pe uliţă? 

— Măria ta, rog cu umilinţă a-mi îngădui să isprăvesc cele începute. Nu 
ne certa şi nu ne osîndi, măria ta; căci nici beizade Ştefan nu s-a lăsat să-l 
ridice ca pe-un sac; nici eu n-am stat cu mînile în sîn. 

— Atunci vorbeşte; spune ce s-a făcut; nu mă lăsa astfel, Ţifescule! 
strigă Domnul bătînd cu piciorul în duşamea şi cutremurînd-o. 

— Spun, măria ta; de asta am venit; milostiveşte-te şi mă lasă să 
isprăvesc. Cînd am văzut una ca asta ş-am înţeles ce este, am răcnit la 
slugile mele. Ca un leu am răcnit, cu mult mai tare decît răcneşti măria ta 
acum. Numai ce-au ieşit care dincotro de la grajduri şi oclăi; unii cu săbii, 
alţii cu beţe, alţii cu nimica — numai cu virtutea. Iar beizade Ştefan a pălit 
cu palmele în hoţii care-1 îmbrăţişaseră, îi pălea şi-i suduia. Dar ei tăceau 
şi-l duceau. M-am repezit şi eu între dînşii. Atuncea am văzut pe Ruset la 
doi paşi numai, aşa cum te văd pe măria ta. Rînjea la mine, a ridicat braţul 
şi mi-a pus sabia în gît. A trebuit să dau îndărăt. 

— Nu l-ai întrebat cum îndrăzneşte? 

— Am întrebat, măria ta... Cum îndrăzneşti? zic. El răspunde: 
îndrăznesc bine. M-am îmbrăcat frumos şi m-am bărbierit pe ziua de azi şi 
am poftit şi eu la nuntă! S-a întors cătră Turculeţ, rîzînd. Amîndoi s-au 
aruncat pe cai; l-au suit de aripi şi pe Ştefan beizade între ei pe alt cal, şi 
au dat năvală pe poartă. Atuncea au pălit în ei slujitorii mei ş-ai lui beizade 
Ştefan cu ce-au putut. S-a sculat şi uliţa, răcnind foc. Ei îşi deschideau 
cale, slobozind pistoale în vînt. Pe loc am ţipat la Ghiţă Stavnicu şi 
frate-său, oamenii mei de credinţă, pe care-i ştiu sprinteni şi i-am repezit pe 

unul la domnia sa Buhuş hatman şi pe celălalt la Cantemir serdar. Acesta 
mai ales ştie treaba leşilor şi are slujitori descălicaţi în ogradă la dînsul. 

— Ai făcut asta, Tifescule? 

— Am făcut, măria ta, se mîndri boierul, în straiele-i de noapte. De ce 
să nu fac, măria ta? Acest cap a învăţat să judece, chiar în cea mai mare 
primejdie. 

Domnul nu-şi putea veni în fire, scoţînd întruna strigăte de mirare şi de 
mînie. Tîrî după el afară pe boier şi-l scutura de braţ, răcnind în acelaşi 
timp cu glas răguşit, din foişor, cătră ograda înţesată şi frămîntată de lume 
şi de oşteni. 

— Să se tragă clopotele de primejdie! să se scoale toată slujitorimea 
asupra hoţilor! 

Buhuş venea spre foişor. Cînd auzi asemenea răcnet, întinse braţele, 
zbătîndu-se spre Domnul său în semn de potolire: 

— Ce este, măria ta? Linişteşte-te! Vrei s-aduni aici prostimea? Ce-ai 
făcut, Tifescule? Ai venit la măria sa Vodă în asemenea stare? 

— Ai auzit? ai aflat, vel-hamane? 

— Am auzit, măria ta; am aflat; ştiu tot, domoleşte-te. De mai bine de 
un ceas am dat porunci. Cinstitul acesta boier încă nu era hotărît să 
năvălească dezbrăcat asupra Curţii, să te tulbure pe măria ta, şi eu şi 
repezisem un pîlc de călăreţi cu Ciudin. Constantin serdar şi Dediu, care 
s-au nimerit sub mîna mea tot atunci, au fost şi ei pe cai în clipă. Şi dacă 
mai ales aceştia doi au pus picioru-n scară şi ţin în mîna lor sabie, nu este 
om pe lume pe care să nu-1 ajungă şi care să le steie împotrivă. 

Domnul pufnea încă precum îi era obiceiul şi-şi holba ochii în juru-i. 
înţelegea însă, văzînd figura liniştită a lui Buhuş, că primejdia începe să fie 
cu mult mai mare pentru aceşti dezmetici care au cutezat peste ce se 
cuvine, decît pentru strălucita nuntă domnească. Izbuti să se domolească 
deplin. îi era acum în grijă să nu se înteţească şi să crească în mulţime 
roiul zănatic al minciunilor. 

— Bine este, hatmane, se întoarse el cătră Buhuş, să nu se simtă 
nimic, şi beizade Ştefan să fie întors la locul său ca de la o plimbare. 

— Aşa este cuminte şi aşa se va face, măria ta! încuviinţă Buhuş. 

în acest răstimp, se făcuse ziuă deplin. Se arăta cunună trandafirie de 
soare în răsărit; şi la mănăstirile de pe dealuri, la Galata şi la Cetăţuie, 
sunau cele dintăi clopote. 

Buhuş coborî din foişor treptele şi slugile lui îl ajutară să încalece calul 
pe care i-1 aduseseră. 

— încotro îi alunga? intrebă din urmă Vodă. 

— înspre viile de la Copou. Rog pe măria ta să n-aibă nici o grijă. Sînt 
poteci de-a dreptul; unii au să le iasă înainte şi-n coastă. Alţii îi alungă din 
urmă. Ori încotro ar face, cad ca într-un voloc. 

Domnul avu un rîs silnic. După spaimă, simţi înfiorarea bucuriei. în 
acelaşi timp îşi privi scîrbit straiele amestecate, aruncate şi trase în 
neorînduială pe el. Dădu îndărăt, spre cămara lui, rînjindu-şi din nou mînia 
pe care o avea în gîtlej ca pe o ragilă. Buzduganul cel mic, cu care bătuse în 
ajun pe vornicii de tîrg, fu cel dintâi lucru pe care-1 căută şi-l puse la 
îndămînă, pe masă. 

Nu trecu vreme mai mult decît un ceas de la plecarea vel-hatmanului 
Sandu Buhuş, cînd Domnul simţi în curte freamăt nou. îndată ieşi iarăşi în 
foişor. 

O samă de călăreţi intraseră asudaţi şi colbăiţi ca după o trudă 
năprasnică şi treceau spre odăi. Oamenii îi întrebau ce-a fost şi ei nu 
răspundeau; Vodă avu iarăşi un val de nelinişte. Dar Buhuş sosi îndată 
după ei, abătu spre Vodă. opri scurt şi descăleca. 

Duca n-avu nevoie să-l mai întrebe. îi cunoscu vestea după faţă. îi ceru 
lămurirea cea bună numai c-o mişcare în sus a sprîncenelor şi c-o uşoară 
clătire din cap. 

— S-a isprăvit, măria ta, răspunse cu linişte vel-hatman. Să dai măria 
ta, poruncă să cureţe slujitorii ograda, mînînd lumea devale, cătră odăile 
siimenilor. Să le deie acolo pită şi rachiu. Ca să poată drăganii care vin în 
urmă intra fără împiedicare. Să nu mai ştie prostimea toate. 

— Să le deie rachiu şi pită, încuviinţă Domnul. Să-i mîie încolo, la vale. 
Vra să zică, iubite al meu vel-hatmane, au prins pe tîlhari. 

— Asta era mai greu, măria ta, căci n-au stătut. Au avut cai bine 
hodiniţi. Şi s-au ţinut tari. Mai ales acel Turculeţ, care ş-acuma s-a dovedit 
viteaz. Au lepădat pe beizade şi s-au dus. Dar unul tot a rămas. 

— Cine? tresări Duca. 

Pe loc înţelese că izbînda lui în sfîrşit se împlinea şi, făcînd o cruce 
mică în mijlocul pieptului, mulţămi sfîntului Neculai episcopul Miralichiilor 
şi lui Georgie biruitorul balaurului şi Maicii lui Dumnezeu cea fără de 
prihană. După ce se închină spre răsărit, se întoarse: 

— L-au prins pe Ruset? 

— L-au prins, măria ta. 

— Şi l-au pus acolo, pe loc sub sabie? 

— Asta nu, măria-ta. N-aş fi cutezat nici eu să fac asta, ştiindu-1 ocrotit 
din anume parte. 

Duca rînji şi pufni cu dispreţ prin buzele-i groase. 

— A fost ceva de mirare, urmă Buhuş, fără a părea că bagă în samă 
mişcările frămîntate de nerăbdare ale Domnului său. Se pare că Alecu 
beizade s-a tulburat şi s-a rătăcit cu desăvîrşire. Cînd a văzut că-1 ajung din 
urmă oştenii măriei tale, a prins a bate cu latul săbiei într-ai lui, ca să-i 
oprească: să facă faţă. Aceia însă nu erau nebuni ca el. Nu se socoteau 
destui; se socoteau şi înşelaţi pesemne că au fost vîrîţi într-un tîrg plin nu 

ca un stup, ci ca un viespar. Iar dintr-o lăture, din altă parte, se arătau şi 
Cantemir şi Dediu cu oamenii lor. Văzînd mare primejdie şi pieirea capului, 
s-au smuls de lingă dînsul, au descălicat pe beizade Ştefan, şi, luîndu-i 
calul numai cu şaua, s-au năpustit pe-o vale. Atuncea acest nebun a rămas 
singur ş-a făcut faţă, ca un lup rău. Striga de departe la el un slujitor al 
său: măria ta, încalică şi fugi, că te prăpădeşti! El a început să rîdă. A tras 
sabia. O cumpănea în stînga şi-i cerca ascuţişul cu dreapta. Slujitorul lui 
acela a stupit într-o parte, a bătut în cal cu pana săbiei şi n-a mai aşteptat. 
S-a tot dus după ceilalţi. Au venit cătră nebun serdarul Constantin şi 
Dediu. Le-a făcut faţă şi i-a ţinut pe amîndoi în loc. Au trebuit să se 
ferească în mai multe rînduri de sabia lui, ca de nişte clănţănituri de colţi, 
cînd ai vîrît fiara la strîmtoare. în sfîrşit, au sărit şi alţii. A prăvălit pe cîţiva 
sîngerîndu-i. Ceilalţi l-au pus cu greutate la pămînt, legîndu-i mînile şi 
cetluindu-i gura; căci încleştează cu unghiile şi rupe cu dinţii. Acuma îl 
aduc. Vin îndată în urma mea. 

— Ha-ha! săltă glas măria sa, ca şi cum îl păleau stropituri reci de apă. 
îl aduc îndată pe domnia sa beizade Alecu? Foarte se bucură sufletul meu. 
Iar ceilalţi s-au dus? 

— S-au dus. Am poruncit la o samă de drăgani să-i alunge întruna, dar 
nu socot că avem nevoie de altă izbîndă. 

— N-am nevoie de altceva, prietine Alecule. Spune ce-aţi făcut cu mirele 
şi m-am luminat. 

— Mirele, măria ta, s-a întors la gazda lui fără nici o stricăciune. S-a 
arătat viteaz şi mi-a spus rîzînd că se duce la feredeu, ca să se cureţe 
pentru sfînta cununie care-1 aşteaptă. 

— Foarte bine, că s-a arătat viteaz, ca un ginere de domn. Ha-ha! Şi 
mi-1 aduc aici pe domnia sa beizade Alecu? 

— întocmai, măria ta; ar fi bine să-l primeşti cu linişte, cum se cuvine 
într-o zi ca asta. 

— Se-nţelege, cinstite vel-hatmane; nici nu se poate altfel. Am uitat 
toate cîte am suferit de la el. Am lepădat din mine tot veninul pe care mi l-a 
dat să-l beau. 

Duca ridică ochii crunţi. Pilcul al doilea de slujitori, cu Constantin 
serdarul Cantemir, intrase buluc în grabă pe sub bolta porţii celei mari, şi, 
prăvălind în dreapta şi-n stînga pe cei care mai stăruiau şi mai căscau 
acolo gura, se opri în vederea lui Vodă. Doi călăreţi coborîră din şa o fiinţă 
slabă, palidă, cu mustăţile încurcate de aţe de sînge. Gura îi era astupată; 
mînile răsucite şi legate la spate. 

Era o rămăşiţă dintr-un fudul beizade Alecu de anul trecut. Slujitorii îl 
puseră pe picioare. El se cumpăni. îl aburcară de subsuori pe trepte. Duca 
îl aştepta cu ochii scăpărînd, cu gîtul şi cu barba întinse înainte. 

— Aduceţi-1 aici! porunci Domnul încet, cu linişte. Voi l-aţi cruţat şi 
bine aţi făcut. Eu însă l-am cumpărat. L-am plătit bani mulţi. 

Beizade Alecu îl privi fără ură, c-o oboseală nesfîrşită sub pleoapele pe 
jumătate căzute. 

— Aduceţi-1 aproape! porunci iar Vodă, cu glas tremurat. 

în aceeaşi clipă înălţă de la spate în sus buzduganul şi păli în frunte, 
între ochi, pe Ruset. Prinsul se cumpăni; ochii i se încruntară şi partea de 
sus a feţei se coloră uşor trandafiriu sub năvala sîngelui. Pleoapele bătură. 
Apoi rămaseră deschise neclintit. Se abătu într-o parte, după aceea înainte 
şi căzu cu faţa în jos, lovind cu fruntea lespezile. 

Sandu Buhuş îşi suci într-o parte obrazul şi-şi ridică mîna dreaptă la 
tîmplă, apărîndu-şi privirea. Apoi se întoarse în grabă; aduse pe mort cu 
faţa în sus. Scoţîndu-şi de pe sine, repezit, straiul, îl aruncă deasupra şi 
închise ochii care-1 priveau ţintă. 

Atunci, fiind soarele destul de înălţat şi auzindu-se de pretutindeni 
clopotele sfintelor biserici, chiotele nuntaşilor şi pocnetele pistoalelor, 
femeile ieşiră din odăile Doamnei, cum le fusese rînduit după izvod. Erau 
măria sa Anastasia-Doamna, mireasa, druşte şi jupînese multe de boier. 
Domnia sa cinstitul vel-hatman încă nu acoperise capul, cînd femeile, 
copilele şi Doamnele văzură pe mort şi-l cunoscură. Ţipînd cu spaimă, îşi 
zbătură în sus braţele şi fugiră îndărăt, cu foşnet de fuste. 

Mai înfricoşată, căzută într-un colţ de divan, păru mireasa, învăluită în 
hobotul ei strălucit. Privi înainte-i fără să vadă pe nimeni, apoi îşi încovoie 
fruntea pe genunchi, lăsîndu-şi mînile albe să atîrne într-o parte, ca şi cum 
ar fi fost străine de dînsa. Veni cătră ea, cu spaimă, dădaca şi începu să-i 
sufle deasupra şi să-i descînte, ca să depărteze ceasul rău. 

De la măria sa Domnul intră, nu tîrzie vreme, poruncă să se urmeze 
fără schimbare rînduielile hotărîte, şi femeile să iasă, căci leşul ticălosului a 
fost înlăturat. 

